
Alexandre Dumas otec patri uZ vyfe sto rokov k najéitanesim spisovatefom
sveta. V jeho knihdch, z ktorjch doteraz poznéme v slovenskom preklade romény
Gréf Montecristo a Traja musketieri, ndjdeme vietko, £o md mat dobré zébavng
literatdra: zaujimavy ndmet, dobrodru¥stvo, napitie, exotiku, ldsky, humor.
Z Dumasovho neobyZajne bohatého diela sme vybrali pre slovenskych Zitateloy
daléi romén — Cierny tulipén. Sledujeme v fiom osudy uZeného Holandana Cor-
nelia van Baerleho, vésnivého pestovatela tulipanov, ktorého verkjm Zivotngm
snom je vypestovat Zierny tulipan a ktory pri uskuto&fiovani tohto uifachtilého
ciefa musi prekondvat rozli¢né protivenstvé a ndstrahy zljch fudi. Pribeh jo
zasadeny do historického rdmca; odohrdva sa v Holandsku, v 2. polovici 17. sto-
rotia, za viddy francizskeho krdfa Ludovita XIV. ZloZité politické vzéahy medzi
Francizskou a Holandskou republikou tvoria zaujimavy historicky rémec tomuto
phtavému pribehu,

I. VĎAČNÝ ĽUD

Dvadsiateho augusta 1672 mesto Haag, také živé, biele, pôvabné, akoby každý deň bola nedeľa, mesto Haag so všetkými svojimi tônistými parkmi, s košatými stromami, čo sa skláňali nad gotické domy, so širokými zrkadlami kanálov, v ktorých sa odrážali veže zakončené kupolami skoro orientálnymi – mesto Haag, hlavné mesto siedmich Spojených provincií, malo všetky žily navreté čiernočervenými prúdmi chvátajúcich, zadychčaných, vzrušených občanov – bežali, dýka za pásom, mušketa na pleci alebo palica v ruke, všetci k Buytenhofu, strašnému väzeniu, ktorého zamrežované obloky nám dodnes ukazujú a kde chradol Cornelius de Witt, brat bývalého holandského prvého ministra, obžalovaný felčiarom Tyckelaerom z pokusu o vraždu.

Keby dejiny tej doby, a najmä toho roku, v ktorom sa začína náš príbeh, neboli nerozlučne spojené s týmito dvoma menami, niekoľko nasledujúcich riadkov vysvetlenia by mohlo vyzerať ako zbytočná odbočka; no vopred upozorňujeme čitateľa, nášho starého priateľa, ktorému vždy hneď na prvej strane sľubujeme potešenie a na ostatných potom ako-tak dodŕžame slovo, upozorňujeme teda nášho čitateľa, že toto vysvetlenie mu je rovnako nevyhnutné, ak má jasne pochopiť či už náš príbeh, alebo veľké politické dianie, čo je tomu príbehu rámcom.

Cornelius de Witt, Ruart de Pulten, inak povedané správca hrádzí tejto krajiny, bývalý starosta Dordrechtu, svojho rodného mesta, a poslanec holandských stavov, mal štyridsaťdeväť rokov, keď holandský ľud, unavený republikou, ako si ju predstavoval Ján de Witt, holandský prvý minister, vzplanul náhlou láskou k miestodržiteľstvu, ktoré v Holandsku navždy zrušil večný edikt.

Keďže sa zriedka stane, že by verejná mienka pri svojich rozmarných skokoch nevidela za zásadou človeka, videl ľud za republikou dve prísne postavy bratov de Wittovcov, týchto holandských Rimanov, odmietajúcich lichotiť národným chúťkam, neochvejných priateľov slobody bez svojvôle a blahobytu bez nadbytku, práve tak ako za miestodržiteľstvom videl sklonené, vážne, zamyslené čelo mladého Viliama Oranžského, ktorého súčasníci pokrstili Mlčanlivým a potomci mu ten titul ponechali.

Bratia de Wittovci sa usilovali byť zadobre s Ľudovítom XIV., vyciťovali jeho vzrastajúcu morálnu prevahu nad celou Európou a práve pocítili jeho hmotnú prevahu nad Holandskom v úspechu skvelého rýnskeho ťaženia, ktoré románový hrdina gróf de Guise ozdobil a Boileau ospieval – ťaženia, ktoré za tri mesiace zničilo moc Spojených provincií.

Ľudovít XIV. bol už dlho nepriateľom Holanďanov a tí ho urážali alebo sa mu vysmievali, ako len mohli, pravda, skoro vždy ústami Francúzov, čo sa uchýlili do Holandska. Národná hrdosť z neho robila Mitridata republiky. Proti do Wittovcom bola tu teda dvojitá averzia, vyplývajúca z prudkého odporu vyvolaného vládou, čo sa stavia proti národným chúťkam, a z únavy prirodzenej u všetkých porazených národov, keď dúfajú, že iná hlava štátu by ich mohla zachrániť pred úpadkom a hanbou.

Tento nový vodca, pripravený prísť, pripravený pustiť sa do boja s Ľudovítom XIV., i keď tomuto budúcnosť podľa všetkého sľubovala obrovské šťastie, bol Viliam, princ Oranžský, syn Viliama II. a po Henriette Stuartovne vnuk anglického kráľa Karola I., to mlčanlivé mláďa, ktorého tieň, ako sme už povedali, sa zjavoval za miestodržiteľstvom.

Tento mladík mal roku 1672 dvadsaťdva rokov. Ján de Witt bol jeho vychovávateľom a vychoval ho s úmyslom spraviť z bývalého princa dobrého občana. Večným ediktom – z lásky k vlasti, prevažujúcej uňho nad láskou k žiakovi – večným ediktom mu vzal nádej na miestodržiteľstvo. Ale Boh sa smial namyslenosti ľudí, ktorí tvoria a rušia pozemské mocnárstva bez porady s kráľom nebies; použil rozmar Holanďanov a hrôzu vzbudzovanú Ľudovítom XIV., aby zmenil politiku prvého ministra, zrušil večný edikt a obnovil miestodržiteľstvo pre Viliama Oranžského, s ktorým mal svoje zámery, ešte skryté v tajomných hĺbkach budúcnosti.

Prvý minister sa sklonil pred vôľou svojich spoluobčanov; ale Cornelius de Witt bol spurnejší, a hoci ho oranžistický ľud obliehal v jeho dome v Dordrechte a vyhrážal sa mu smrťou, odmietol podpísať listinu, obnovujúcu miestodržiteľstvo.

Na naliehanie svojej plačúcej ženy napokon podpísal, no doložil k svojmu menu dve písmená: V. C, vi coactus, čo znamenalo: násilím donútený.
Iba zázrakom v ten deň unikol dýkam svojich nepriateľov.

Ani Jánovi de Wittovi jeho rýchlejší a ochotnejší súhlas s vôľou spoluobčanov oveľa väčší prospech nepriniesol. O niekoľko dní sa stal obeťou pokusu o zavraždenie. Bol dýkou celý dobodaný, no predsa neumrel.

To nebolo to, čo si oranžisti želali. Život oboch bratov bol pre ich plány večnou prekážkou; zmenili teda na čas taktiku, pripravení vo vhodnej chvíli dovŕšiť novú starou, a pokúsili sa zničiť klebetou, čo sa im nepodarilo odstrániť dýkou.

Boh zriedka má v pravej chvíli po ruke veľkého človeka, čo by vykonal veľký čin, a preto, ak sa táto prozreteľnostná kombinácia náhodou uskutoční, dejiny okamžite zaznačia meno toho vyvoleného a odporúčajú ho obdivu potomstva.

Ale keď sa do ľudského konania zastarie diabol, aby zničil život alebo rozvrátil štát, zriedka nemá naporúdzi nejakého lotra, ktorému stačí pošepnúť slovko a už sa dá do roboty.

Lotor, v tomto prípade dokonale pripravený stať sa nástrojom zlého ducha, menoval sa, ako sme tuším už povedali, Tyckelaer a povolaním bol felčiar.

Vyhlásil, že Cornelius de Witt, zúfalý, ako napokon dokázal i svojím prípiskom, nad zrušením večného ediktu a blčiaci zášťou proti Viliamovi Oranžskému, údajne poveril istého vraha zbaviť republiku nového miestodržiteľa, a tým vrahom mal byť on, Tyckelaer, no keďže ho výčitky svedomia trýznili už pri čírom pomyslení na požadovaný skutok, radšej zločin prezradil, než by ho bol spáchal.

Teraz posúďte, ako zvrelo medzi oranžistami pri správe o tomto sprisahaní! Hlavný prokurátor dal zatknúť Cornelia v jeho dome 16. augusta 1672; správca hrádzí, šľachetný brat Jána de Witta, podstúpil v sklepeniach Buytenhofu predbežné mučenie, ktoré mu ako najpodlejšiemu zločincovi malo vyrvať priznanie, že je naozaj vinný sprisahaním proti Viliamovi.

No Cornelius bol človek veľký nielen duchom, ale i srdcom. Bol z rodiny mučeníkov, ktorí majú politickú vieru, ako ich predkovia mali vieru náboženskú, a s úsmevom čelia mukám; a tak pri mučení pevným hlasom rytmicky recitoval prvú strofu Horácovho Justum et tenacem a k ničomu sa nepriznal, až vyčerpal nielen fyzické sily svojich katov, ale aj ich fanatizmus.

No sudcovia Tyckelaera aj tak celkom oslobodili a Cornelia zbavili všetkých úradov a hodností, odsúdili ho na zaplatenie súdnych trov a navždy vypovedali z územia republiky.

Už to bolo čosi na uspokojenie ľudu, ktorého záujmy Cornelius de Witt vždy bránil, už tento ortieľ vynesený nad nevinným človekom, ba viac: nad veľkým občanom. No ešte to, ako uvidíme, nestačilo.

Aténčania zanechali slušnú povesť nevďačníkov, ale v tomto prípade sa Holanďanom nevyrovnali. Aténčanom stačilo Aristida vyobcovať.

Ján de Witt sa pri prvých správach o obvinení vznesenom proti jeho bratovi zriekol hodnosti prvého ministra. Aj on dostal za oddanú službu vlasti peknú odmenu. Odnášal si do súkromného života trápenia a rany, obyčajne jediný zisk statočných ľudí, ktorí sa previnili tým, že slúžili vlasti a nemysleli na seba.

Zatiaľ Viliam Oranžský, nezabúdajúc zároveň popoháňať udalosti všetkými prostriedkami, čo boli v jeho moci, čakal, kým ľud, ktorému bol modlou, spraví mu z mŕtvol oboch bratov dva potrebné stupne k trónu miestodržiteľa.

Tak teda, ako sme povedali na začiatku tejto kapitoly, 20. augusta 1672 celé mesto bežalo k Buytenhofu, aby videlo, ako Cornelius de Witt odchádza z väzenia do vyhnanstva a aké stopy zanechalo mučenie na urodzenom tele človeka, ktorý tak dobre poznal svojho Horáca.

Dodajme rýchle, že nie všetci v tých zástupoch sa hnali k Buytenhofu len s nevinným úmyslom zúčastniť sa na tomto predstavení ako diváci, ale že mnohí medzi nimi rozhodne v ňom chceli aj hrať nejakú úlohu, a či ešte skôr zopakovať výkon, podľa ich názoru zbabraný. 
Máme na mysli výkon kata.

Je pravda, iní ta bežali s úmyslami menej nepriateľskými. V ich očiach to bolo len divadlo vždy príťažlivé pre masy, ktorých pudovej pýche lichotí vidieť v prachu toho, kto dlho stál vzpriamený.

Tento Cornelius de Witt, človek neznajúci strachu, ako sa vravelo – nebol azda žalárovaný, nebol podlomený mučením? Neuvidíme ho bledého, skrvaveného, poníženého? Nebol to krásny triumf pre meštianstvo, ešte oveľa závistlivejšie než ľud, a nebolo povinnosťou každého dobrého haagskeho mešťana sa na ňom zúčastniť?
A potom, vraveli si oranžistickí agitátori, obratne zamiešaní do zástupu, ktorým zamýšľali narábať ako nástrojom zároveň ostrým i tupým – že by sa od Buytenhofu po mestskú bránu nenaskytla šikovná príležitosť hodiť hrudku blata a možno i niekoľko kameňov do tohto strážcu hrádzí, ktorý nielenže priznal princovi Oranžskému miestodržiteľstvo iba vi coactus, ale ešte ho chcel dať aj zavraždiť?

Nevraviac o tom, dokladali zúriví nepriatelia Francúzska, že ak budú Haagčania srdnatí a trochu sa pričinia, nenechajú odísť do vyhnanstva Cornelia de Witta – veď ten, len čo sa dostane za hranice, bude splietať všemožné intrigy s Francúzskom a žiť zo zlata markíza de Louvois i s tým hnusným zlosynom, so svojím bratom Jánom.

Za takýchto okolností diváci, pravdaže, skôr bežia, než idú. Preto obyvatelia Haagu tak rýchle bežali smerom k Buytenhofu.

Uprostred tých, čo chvátali najväčšmi, bežal so zášťou v srdci a bez plánu v hlave počestný Tyckelaer, ktorého oranžisti vyhlasovali za hrdinu občianskej statočnosti, národnej cti a kresťanskej lásky.

Tento statočný oplan rozprával, skrášľujúc reč všetkými kvetmi svojho ducha a všetkými zdrojmi svojej fantázie, ako sa Cornelius de Witt pokúšal zviesť jeho cnostnú dušu, aké sumy mu sľuboval a akými diabolskými machináciami jemu, Tyckelaerovi, vopred odstraňoval z cesty všetky prekážky vraždy. A každá veta jeho rozprávania, ktoré zberba dychtivo hltala, vyvolávala nadšené výkriky lásky k princovi Viliamovi a kliatby slepej nenávisti voči bratom de Wittovcom.

Zberba už preklínala aj nespravodlivých sudcov, veď len ich rozsudok umožňoval uniknúť so zdravou kožou takému ohavnému zločincovi, ako je ten ničomný de Witt.
A niekoľkí popoháňači opakovali tlmenými hlasmi:

„Odíde! Unikne nám!“

Na čo iní odpovedali:

„V Scheveningen ho čaká loď, francúzska loď. Tyckelaer ju videl.“

„Dobrý Tyckelaer! Statočný Tyckelaer!“ vykrikoval zástup zborove.

„Keď už nespomíname,“ vravel jeden hlas, „že pri tomto Corneliovom úteku utečie aj Ján, a to veru nie je o nič menší zradca ako jeho brat.“

„A títo dvaja lotri pojedia vo Francúzsku naše peniaze, peniaze za naše lode, naše zbrane, naše sklady, predané Ľudovítovi XIV.“

„Nedovoľme im odísť!“ kričal hlas akéhosi vlastenca, horlivejšieho než ostatní.

„K väzeniu! K väzeniu!“ opakoval zbor.
A na tieto výkriky sa mešťania rozbehli rýchlejšie, muškety zlietali z pliec, sekery sa zablyšťali a oči rozblýskali. No o násilie sa ešte nikto nepokúsil a špalier jazdcov, ktorí strážili prístup k Buytenhofu, ostával chladný, neúčastný, nemý a svojím pokojom hrozivejší než celý ten zástup mešťanov so všetkými ich výkrikmi, vzrušením a vyhrážkami: stál nehybne pod pohľadom svojho veliteľa, kapitána haagskej jazdy, ktorý držal šabľu vytasenú, ale sklonenú a hrotom pri strmeni.

Táto eskadróna, jediná hrádza chrániaca väzenie, držala svojím postojom na uzde nielen zmätené, rozbúrené zástupy ľudu, ale aj čatu meštianskej gardy, ktorá stála naproti Buytenhofu a mala spoločne s eskadrónou udržiavať poriadok, no namiesto toho dávala výtržníkom príklad buričskými výkrikmi:

„Nech žije princ Oranžský! Preč so zradcami!“

Prítomnosť de Tillyho a jeho jazdcov bola, pravda, pre všetkých týchto meštianskych vojakov blahodarnou uzdou, ale tí sa onedlho vybičovali vlastnými výkrikmi, a pretože nechápali, že by človek mohol byť odvážny, aj keď nekričí, pripísali mlčanie jazdcov strachu a pokročili bližšie k väzeniu, ťahajúc za sebou celé ľudové stádo.

Ale gróf de Tilly vykročil oproti nim sám a len zdvihol meč a stiahol obrvy:

„Hej, páni z meštianskej gardy,“ spýtal sa, „prečo sem kráčate a čo si žiadate?“

Mešťania zamávali mušketami a znova kričali:

„Nech žije princ Oranžský! Smrť zradcom!“

„Nech žije princ Oranžský! Nedbám,“ povedal pán de Tilly, „hoci ja mám radšej veselé tváre než mrzuté. Smrť zradcom! – ako chcete, kým to chcete len krikom. Kričte si, koľko sa vám páči: Smrť zradcom! Ale keby ste ich naozaj chceli zabiť, som tu na to, aby som tomu zabránil, a ja tomu zabránim.“

Potom sa obrátil k svojim vojakom:

„Na streľbu zbraň, vojaci!“ vykríkol.

Vojaci de Tillyho poslúchli rozkaz tak presne a pokojne, že mešťania a ľud okamžite cúvli, a to v dosť veľkom zmätku, takže sa jazdecký dôstojník usmial.

„No, no, no!“ povedal tým posmešným tónom, aký mávajú len vojaci, „len pokoj, páni mešťania; moji vojaci nevystrelia, ale vy zas nespravíte ani kroka k väznici.“

„Viete vy, pán dôstojník, že my máme muškety?“ rozzúril sa veliteľ mešťanov.

„Vidím, doparoma, že máte muškety,“ povedal de Tilly, „dosť mi nimi šibrinkujete pred nosom; ale vy si zas všimnite, že my máme pištole a že pištole nesú na päťdesiat krokov, a vy ste od nás len na dvadsaťpäť.“

„Smrť zradcom!“ vykríkla zúfalá meštianska čata.

„Ale, hovoríte ustavične to isté,“ zadudral dôstojník, „to je nudné!“
A znova zaujal svoje miesto na čele oddielu, zatiaľ čo vrava okolo Buytenhofu sa šírila a vzrastala.
A pritom rozpálený ľud nevedel, že práve vo chvíli, keď on ňuchal krv jednej zo svojich obetí, druhá, akoby jej bolo nahlo ísť v ústrety osudu, prechádzala sto krokov od námestia poza skupiny ľudí a poza jazdcov a mierila do Buytenhofu.

Naozaj, Ján de Witt práve s jedným služobníkom vysadol z koča a pešo pokojne prechádzal nádvorie pred väznicou.

Povedal svoje meno žalárnikovi, ktorý ho aj tak poznal:

„Dobrý deň, Gryphus, prišiel som odviezť z mesta môjho brata Cornelia de Witta, odsúdeného, ako vieš, do vyhnanstva.“
A žalárnik, medveď vycvičený na otváranie a zatváranie žalárnych dverí, sa de Wittovi poklonil a pustil ho do budovy, ktorej brána sa za ním zavrela.

Desať krokov odtiaľ stretol Ján de Witt peknú sedemnásť či osemnásťročnú dievčinu vo frízskom kroji, ktorá sa mu pôvabne uklonila, a povedal jej, zdvihnúc jej briadku:

„Dobrý deň, milá pekná Rosa; ako sa má môj brat?“

„Ach, pán Ján,“ odpovedala dievčina, „toho zlého, čo mu spravili, sa nebojím; čo mu spravili, to už má za sebou.“

„Čoho sa teda bojíš, dievčatko?“

„Bojím sa zlého, čo mu spravia, pán Ján.“

„Áno, áno,“ povedal de Witt, „ten dav, však?“

„Počujete ich?“

„Naozaj sú veľmi rozrušení. Ale keď nás uvidia, možno sa upokoja, veď sme im robili vždy len dobre.“

„To na nešťastie nie je dôvod,“ zašepkala dievčina a vzdialila sa, ako jej otec prikazoval veliteľským gestom.

„Máš pravdu, dieťa moje, máš pravdu.“

Potom si mumlal, idúc ďalej svojou cestou:

„Hľa, dievčatko, čo akiste nevie čítať, a preto nikdy nič nečítalo, zhrnulo v jednej vete celé dejiny sveta.“
A bývalý prvý minister, rovnako pokojný, ale smutnejší, než vstúpil, kráčal k cele svojho brata.

II. DVAJA BRATIA

Ako v úzkostnom tušení povedala pekná Rosa, zatiaľ čo Ján de Witt vychádzal kamennými schodmi k cele svojho brata Cornelia, mešťania sa všemožne usilovali odstrániť z cesty oddiel de Tillyho, ktorý im zavádzal.

Keď to videl ľud, schvaľujúci dobré úmysly milície, kričal, až uši zaliehali: „Nech žijú mešťania!“

Pán de Tilly zas, opatrný a pevný, vyjednával s meštianskou čatou pod pripravenými pištoľami svojej eskadróny a všemožne vysvetľoval mešťanom, že inštrukcie Stavov mu prikazujú s troma stotinami strážiť námestie pred väzením a jeho okolie.

„Načo ten rozkaz? Načo sa má strážiť väzenie?“ kričali oranžisti.

„Ach,“ odpovedal pán de Tilly, „dávate mi otázky, na ktoré nemôžem odpovedať. Povedali mi: strážte, a tak strážim. Ste skoro čosi ako vojaci, páni, mali by ste vedieť, že o rozkazoch sa nediskutuje.“

„Ale ten rozkaz vám dali, aby zradcovia mohli odísť z mesta!“

„To je možné, keďže zradcovia sú odsúdení do vyhnanstva,“ odpovedal Tilly. 
„Ale kto dal ten rozkaz?“

„Stavy, doparoma!“

„Stavy zrádzajú.“

„O tom ja nič neviem.“

„Aj vy zrádzate.“

„Ja?“

„Áno, vy.“

„Ale, ale, páni mešťania! Koho ja môžem zrádzať? Generálne stavy? Tie iste nie, veď ako ich žoldnier presne vykonávam, čo mi prikázali.“
A nato, keďže gróf mal takú svätú pravdu, že sa o jeho odpovedi nedalo diskutovať, výkriky a hrozby ešte vzrástli; výkriky a hrozby naozaj desivé, na ktoré gróf odpovedal čo najzdvorilejšie.
„Ale, páni mešťania, preboha, vyberte si náboje z muškiet; náhodou by daktorá mohla vypáliť, a keby výstrel zranil niektorého z mojich vojakov, pošliapeme vám dvesto ľudí, a to by nás mrzelo; vás ešte väčšmi, lebo však to nie je vaším úmyslom, ani naším.“

„Ak to spravíte,“ kričali mešťania, „my do vás vystrelíme.“

„Áno, ale aj keď na nás vystrelíte a pobijete nás hoci všetkých od prvého do posledného, tých, čo my zabijeme, to nevzkriesi.“

„Tak nám prepusťte miesto, bude to čin hodný dobrého občana.“

„Po prvé, ja nie som občan,“ povedal Tilly, „ja som dôstojník, a to je rozdiel; a po druhé, nie som Holanďan, som Francúz, a to je ešte väčší rozdiel. Poznám teda len generálne stavy, ktoré ma platia; doneste mi od generálnych stavov rozkaz uvoľniť vám miesto a v tej chvíli spravím čelom vzad, aj tak sa tu ukrutne nudím.“

„Áno, áno!“ vykríklo sto hlasov, okamžite znásobených ďalšími piatimi stoma. „Poďme na radnicu! Poďme za poslancami! Poďme, poďme!“

„To je ono,“ zamumlal Tilly, dívajúc sa, ako odchádzajú tí najzúrivejší. „Choďte na radnicu žiadať od nich zbabelosť, však uvidíte, či vám ňou poslúžia; len choďte, choďte, priatelia.“

Statočný dôstojník sa spoliehal na česť úradníkov, ako sa oni spoliehali na jeho česť.

„Pán kapitán,“ pošepol grófovi do ucha jeho pobočník, „poslanci iste odmietnu žiadosť týchto zúrivcov, ale neškodilo by, myslím, keby nám poslali nejakú posilu.“

Zatiaľ Ján de Witt, ktorého sme opustili vychádzajúceho kamenným schodišťom po rozhovore so žalárnikom Gryphusom a jeho dcérou Rosou, došiel ku dverám cely, kde na slamníku ležal jeho brat Cornelius, ktorého prokurátor, ako sme už povedali, dal podrobiť mučeniu prvého stupňa.

Rozsudok, znejúci na vyhnanstvo, zbavil prokurátora povinnosti vysvetliť toto mimoriadne použitie mučenia.

Cornelius ležal na lôžku, zápästia rozdrvené, prsty polámané. Nepriznal sa k nespáchanému zločinu a po troch dňoch mučenia si teraz konečne vydýchol, keď počul, že sudcovia, od ktorých očakával smrť, ráčili ho odsúdiť len na vyhnanstvo.

Mal telo plné sily a dušu nezlomnú a jeho nepriatelia by boli veľmi sklamaní, keby v temnote jeho buytenhofskej kobky mu boli na bledej tvári videli svietiť úsmev mučeníka, ktorý zabudol na bahno zeme od chvíle, čo zazrel nádheru nebies.

Správca hrádzí skôr silou vôle než niečou reálnou pomocou znova nadobudol starú silu a vyratoval si, dokedy ho právne formality ešte budú držať vo väzení.

Bolo to práve vo chvíli, keď rev meštianskej milície, splývajúci s revom ľudu, volal o smrť oboch bratov a vyhrážal sa kapitánovi Tillymu, ich hradbe. Rev sa ako vzrastajúci príboj roztrieštil o múry žalára a doľahol až k väzňovi.

Ale čo aký bol ten rev hrozivý, Cornelia nezaujímal, nenamáhal sa vstať a pozrieť úzkym zamrežovaným oblôčkom, čo prepúšťal zvonku svetlo a zvuky.

Taký bol otupený dlhým trýznením, že skoro už privykol na bolesť. Konečne s rozkošou cítil, ako sa mu duša a duch oslobodzujú z telesných bied, ba zdalo sa mu, akoby tá duša a ten duch boli unikli hmote a vznášali sa nad ňou, ako nad dohasínajúcim ohnišťom poletuje plameň, ktorý ho opúšťa a vzlieta hore k nebesiam.

Myslel i na svojho brata.

Nebodaj tajomnými cestami, ktoré odvtedy objavil magnetizmus, prejavovala sa tak bratova blízkosť. Práve vo chvíli, keď Ján bol taký prítomný v Corneliových myšlienkach, že Cornelius už-už mumlal jeho meno, otvorili sa dvere a Ján vstúpil a rýchle kráčal k väzňovmu lôžku. Cornelius vystrel rozdrvené ramená a ruky v obväzoch k slávnemu bratovi, ktorého sa mu podarilo prevýšiť, nie síce službami preukázanými vlasti, ale nenávisťou vzbudenou v Holanďanoch.

Ján nežne bozkal brata na čelo a jemne položil jeho doráňané ruky nazad na slamník.

„Brat môj nešťastný,“ povedal, „trpíš veľmi, však?“

„Už netrpím, brat môj, keď ty si pri mne.“

„Ach, môj dobrý, nešťastný Cornelius, ak aj ty netrpíš, trpím ja, keď ťa vidím takto, za to ti ručím.“

„Však som aj myslel viac na teba než na seba, a kým ma mučili, iba raz som zanariekal, a to som povedal: ‚Nešťastný brat!‘ Ale si pri mne, zabudnime na to všetko. Prišiel si po mňa, však?“

„Áno.“

„Som už v poriadku, pomôž mi vstať, brat, uvidíš, že chodím celkom dobre.“

„Nebudeš musieť ísť ďaleko, môj drahý, koč nás čaká pri rybníku, za Tillyho strelcami.“

„Za Tillyho strelcami? Prečo sú tí pri rybníku?“

„Lebo sa predpokladá,“ povedal prvý minister so smutným úsmevom, uňho zvyčajným, „že obyvateľstvo Haagu nás bude chcieť vidieť odchádzať a trochu sa obávajú nepokojov.“

„Nepokojov?“ opakoval Cornelius a uprel pohľad na rozpačitého brata. „Nepokojov?“

„Áno, Cornelius.“

„Teda to som počul pred chvíľou,“ povedal väzeň akoby len sebe. Potom sa zase obrátil k bratovi: 
„Pri Buytenhofe sú ľudia, však?“

„Áno.“

„Ale keď si sem išiel…“

„Čo také?“

„Ako to, že ťa nechali prejsť?“

„Vieš, že nie sme práve najobľúbenejší, Cornelius,“ povedal prvý minister smutne a trpko. „Šiel som bočnými uličkami…“

„Ty si sa skrýval, Ján?“

„Chcel som prísť až k tebe a nestrácať zbytočne čas, a tak som spravil, čo sa robieva v politike aj na mori, keď vietor duje proti nám: kľučkoval som.“
V tej chvíli sa z námestia k väzeniu opäť zdvihol zúrivý rev. Tilly vyjednával s meštianskou gardou.

„Och, och,“ povedal Cornelius, „ty si výborný lodivod, Ján, ale neviem, či vyvedieš svojho brata z Buytenhofu pri tomto rozbúrenom ľudovom mori a pri tomto príboji tak šťastne, ako si previedol Trompovo loďstvo do Antverp pomedzi plytčiny Seldy.“

„S pomocou božou sa o to aspoň pokúsime, Cornelius,“ odpovedal Ján, „ale najprv ešte slovko.“

„Vrav.“

Rev vybuchol znova.

„Och, och,“ pokračoval Cornelius, „akí sú tí ľudia rozzúrení. Proti tebe? Či proti mne?“

„Myslím, že proti nám obom, Cornelius. Však som ti vravel, brat, že okrem kadejakých hlúpych klebiet nám oranžisti zazlievajú naše rokovania s Francúzskom.“

„Nevedomci!“

„Áno, ale zazlievajú nám ho.“

„No keby sa rokovanie bolo podarilo, bolo by im ušetrilo porážky pri Reele, Orsay, Wesele a Rheinbergu; bolo by im ušetrilo prechod cez Rýn a Holandsko sa ešte mohlo pokladať za neporaziteľné medzi svojimi močiarmi a kanálmi.“

„To všetko je pravda, brat, ale ešte väčšia pravda je, že keby v tejto chvíli našli našu korešpondenciu s pánom de Louvois, čo aký som dobrý lodivod, nezachránil by som krehký čln, ktorý má odviezť de Wittovcov a ich majetok z Holandska. Tá korešpondencia by statočným ľuďom síce dokázala, ako milujem svoju vlasť a aké osobné obete som núkal za jej slobodu a slávu, ale bola by našou záhubou u oranžistov, ktorí nad nami zvíťazili. A tak, milý Cornelius, predpokladám, že si ju spálil, keď si z Dordrechtu odchádzal za mnou do Haagu.“

„Milý Ján,“ odpovedal Cornelius, „tvoja korešpondencia s pánom de Louvois dokazuje, že si v týchto posledných časoch bol najväčším, najšľachetnejším a najobratnejším občanom siedmich Spojených provincií. Záleží mi na sláve mojej vlasti; záleží mi najmä na tvojej sláve, brat, a chránil som sa spáliť tie listy.“

„Tak sme stratení pre tento pozemský život,“ pokojne povedal bývalý prvý minister a pristúpil k obloku.

„Nie, naopak, Ján, máme zabezpečenú záchranu tela i vzkriesenie popularity.“

„Čo si teda urobil s tými listami?“

„Zveril som ich do opatery Corneliovi van Baerlemu, môjmu krstnému synovi, poznáš ho, býva v Dordrechte.“

„Ach, chudák chlapec, to milé, naivné decko! Ten učenec, čo, hoci je to zriedkavé, má také obrovské vedomosti, ale myslí len na kvety, ktoré oslavujú Boha, a na Boha, ktorý stvoril kvety! Tomu si zveril tie vražedné listiny! Ale, brat môj, veď ten chudák milý Cornelius je stratený!“

„Stratený?“

„Áno, pretože bude alebo silný, alebo slabý. Ak je silný – lebo i keď je čudné to, čo nás postihlo, lebo i keď je zahrabaný v Dordrechte a zázračne roztržitý, jedného dňa sa predsa len dozvie, čo sa nám prihodilo – teda, ak je silný, bude sa nami chváliť, a ak je slabý, bude sa báť, že nám bol taký blízky; ak je silný, vykričí tajnosť, a ak je slabý, dá si ju vyrvať. Tak či onak, Cornelius, je stratený, a my tiež. Utečme teda rýchle, brat, kým je ešte čas.“

Cornelius sa nadvihol na lôžku a chytil ruku bratovi, ktorý sa zachvel pri dotyku tých obväzov:

„Nepoznám azda svojho krstného syna?“ povedal. „Nenaučil som sa azda čítať každú myšlienku v jeho hlave, každý cit v jeho srdci? Spytuješ sa, či je slabý, spytuješ sa, či je silný? Nie je ani jedno, ani druhé, ale čo na tom záleží, aký je? Hlavná vec, že zachová tajomstvo, keďže to tajomstvo ani nepozná.“

Ján sa prekvapený obrátil.

„Och,“ pokračoval Cornelius s jemným úsmevom: „správca hrádzí je politik vychovaný v Jánovej škole; opakujem ti, brat, van Baerle nepozná obsah ani cenu listín, ktoré som mu zveril.“

„Rýchle teda!“ zvolal Ján. „Keďže je ešte čas, pošlime mu rozkaz spáliť tie listiny.“

„Kto ten rozkaz odnesie?“

„Moj sluha Craeke; mal nás sprevádzať na koni a vošiel so mnou do väzenia, aby ti pomohol zísť dolu schodmi.“

„Uváž si to, Ján, či máš spáliť tie vzácne listy.“

„Uvažujem predovšetkým, môj zlatý Cornelius, že bratia de Wittovci si musia zachrániť životy, ak majú zachrániť svoju povesť. Kto sa nás zastane, Cornelius, ak budeme raz mŕtvi? Kto nás aspoň len pochopí?“

„Myslíš teda, že by ťa zabili, keby našli tie listy?“

Ján bratovi nepovedal, len ukázal rukou smerom k Buytenhofu, odkiaľ v tej chvíli doliehali výbuchy zúrivého kriku.

„Áno, áno,“ povedal Cornelius, „počujem ten krik, pravdaže, ale čo vlastne kričia?“

Ján otvoril oblok.

„Smrť zradcom!“ revala zberba.

„Počuješ teraz, Cornelius?“

„A tí zradcovia, to sme my!“ povedal väzeň, zdvihol oči k nebu a pokrčil plecami.

„To sme my,“ opakoval Ján de Witt.

„Kde je Craeke?“

„Pri dverách tvojej cely, predpokladám.“

„Nech teda vojde.“

Ján otvoril dvere; verný sluha naozaj čakal pri prahu. 
„Vojdite, Craeke, a dobre si zachovajte, čo vám brat povie.“
„Nie, nie, povedať nestačí, Ján; musím to napísať.“

„Prečo?“

„Pretože van Baerle zverenú obálku nevydá ani nespáli bez presného príkazu.“

„Ale budeš môcť písať, môj drahý?“ pozrel Ján na tie úbohé ruky, celé popálené a dodrvené.

„Och, keby som mal pero a atrament, videl by si!“ povedal Cornelius.

„Tu máš aspoň ceruzu.“

„Papier máš? Nič mi tu nenechali,“

„Túto bibliu. Vytrhni z nej prvý list.“

„Dobre.“

„Len či budeš mať čitateľné písmo?“

„Ale, ale!“ povedal Cornelius a pozrel na brata. „Tieto prsty premohli katove plamene, moja vôľa premohla bolesť, teraz sa ich úsilie spojí, a neboj sa, brat, písmo sa ani nezachveje.“
A Cornelius naozaj chytil ceruzu a písal.

Tu cez biele obväzy premokali kvapky krvi, ktoré tlak prstov vyháňal z roztrhaného mäsa.

Prvému ministrovi cícerkom stekal zo slúch pot.

Cornelius písal:

„Môj milý krstný syn,

spáľ obálku, ktorú som ti zveril, spáľ ju a nepodívaj sa do nej, neotvor ju, aby si sa ani nedozvedel, čo v nej bolo. Tajomstvá toho druhu, aké skrýva tá obálka, vraždia svojich držiteľov. Spáľ ju, a zachrániš Jána i Cornelia.

Zbohom a zachovaj mi svoju lásku.
Cornelius de Witt.

20. augusta 1672.“

Ján so slzami v očiach zotrel kvapku šľachetnej krvi, čo poškvrnila papier, dal ho Craekemu spolu s posledným príkazom a vrátil sa ku Corneliovi, ktorý bolesťou zbledol ešte väčšmi a vyzeral, akoby už-už išiel zamdlieť.

„O chvíľu,“ povedal, „keď nám statočný Craeke dá znamenie svojou starou loďmajstrovskou píšťalkou, budeme vedieť, že je mimo zástupu, za rybníkom… Potom odídeme aj my.“

Neprešlo ani päť minút, už dlhé, prenikavé zapísknutie námorníckym signálom preťalo katedrály čierneho hrabového lístia a prerazilo rev na Buytenhofe.

Ján zdvihol ruky k nebesiam na znak vďaky.

„A teraz poďme, Cornelius,“ povedal.

III. CHOVANEC JÁNA DE WITTA

Zatiaľ čo sa na Buytenhofe dvíhal k obom bratom čoraz hrozivejší rev zástupu a nútil Jána de Witta súriť Corneliov odchod, deputácia mešťanov, ako sme už povedali, sa vybrala na radnicu žiadať odvolanie Tillyho jednotky.
Z Buytenhofu k Hoogstraetu nebolo ďaleko; a tak bolo možno vidieť, ako istý cudzinec, od začiatku sledujúci túto scénu pozorne a so záujmom, vykročil s inými, lepšie povedané za inými k radnici, aby sa skôr dozvedel, čo sa tam odohrá.

Bol to človek ešte celkom mladý, najviac dvadsaťdva, dvadsaťtriročný, naoko nijak zvlášť statný. Akiste pre niečo nechcel, aby ho poznali, lebo si dlhú bledú tvár skrýval pod jemným ručníčkom z frízskeho plátna – ustavične si ním utieral spotené čelo alebo páliace pery.

Oči uprené ako oči dravého vtáka, nos orlí a dlhý, pery jemné a rovné, pootvorené alebo skôr rozškerené ako okraje rany – pre Lavatera, keby Lavater vtedy bol žil, by tento mladík bol býval predmetom fyziologických štúdií, ináč sprvu pre nebo nie najlichotivejších.

Aký je rozdiel, vraveli kedysi, medzi tvárou dobyvateľa a tvárou piráta? Je to rozdiel medzi orlom a supom. 
Rozdiel pokoja a neistoty.
A tak tá sinavá tvár, to krehké, neduživé telo, čo sa nervóznou chôdzou uberalo za hulákajúcim davom z Buytenhofu k Hoogstraetu – to bol typ a obraz buď upodozrievavého vládcu, buď neistého zlodeja; a policajt by bol iste hlasoval za to druhé, keďže sa ten, o ktorom je teraz reč, tak starostlivo skrýval.

Ináč bol oblečený jednoducho a nebolo vidno, že by mal zbraň; tenká, ale citlivá ruka, suché, ale biele, jemné aristokratické prsty sa opierali nie o rameno, ale o plece dôstojníka. Ten ustavične mal ruku na rukoväti meča a až do chvíle, keď jeho spoločník vykročil, ťahajúc ho za sebou, sledoval všetky scény na Buytenhofe s pochopiteľným záujmom.

Keď došli na námestie pred Hoogstraetom, bledý mladík postrčil svojho spoločníka do úkrytu pod otvorenú okenicu a uprel oči na radničný balkón. Tam sa na šialené výkriky zástupu otvorili dvere a na balkón vykročil akýsi muž, pozhovárať sa so zástupom.

„Kto to vyšiel na balkón?“ spýtal sa mladík a len očami ukázal dôstojníkovi na rečníka, ktorý vyzeral veľmi rozčúlený a ani sa tak nenakláňal ponad zábradlie, ako skôr sa ho držal.

„To je poslanec Bowelt,“ odpovedal dôstojník.

„Aký človek je ten poslanec Bowelt? Poznáte ho?“

„Údajne dobrý, aspoň si to myslím, vaša výsosť.“

Keď mladík počul toto dôstojníkovo ocenenie Boweltovho charakteru, spravil čudný, sklamaný pohyb, zrejme nespokojný; dôstojník si toho všimol a rýchle doložil:

„Tak sa vraví, vaša výsosť. Ja nemôžem tvrdiť nič určitého, lebo pána Bowelta osobne nepoznám.“

„Dobrý človek,“ opakoval ten, ktorého titulovali výsosťou. „Chcete povedať, že dobrý človek, a či dobrý chlap?“

„Vaša výsosť mi prepáči; neopovážil by som sa takto rozlišovať u človeka, ktorého, opakujem vašej výsosti, poznám len z videnia.“

„To je pravda,“ zamumlal mladík, „počkajme a uvidíme.“

Dôstojník súhlasne naklonil hlavu a zamĺkol.

„Ak je Bowelt dobrý chlap,“ pokračovala výsosť, „iste zaujímavo prijme žiadosť týchto zúrivcov.“
A nervózny pohyb jeho ruky, ktorá sa nevdojak pohybovala na pleci jeho spoločníka ako pianistove prsty po klávesoch klavíra, prezrádzal mladíkovu pálčivú netrpezlivosť, v niektorých chvíľach, a v tejto najmä, tak zle skrývanú ľadovým, ponurým chladom tváre.

Tu počuli, ako vodca meštianskej delegácie žiada poslanca, aby povedal, kde sú ostatní jeho druhovia.

„Páni,“ odpovedal pán Bowelt už druhý raz, „vravím vám, že v tejto chvíli som sám s pánom d’Aspergen a nemôžem o veci sám rozhodnúť.“

„Rozkaz! Rozkaz!“ kričalo niekoľko tisíc hlasov.

Pán Bowelt chcel hovoriť, ale jeho slová nebolo počuť, videli iba, ako sa mu ruky zmietajú v mnohonásobných zúfalých gestách.

Ale keď zistil, že sa mu nepodarí vynútiť si ticho, obrátil sa k otvoreným balkónovým dverám a zavolal pána d’Aspergen.

Aj pán d’Aspergen sa teda zjavil na balkóne, kde ho privítali výkriky ešte divšie než pred desiatimi minútami pána Bowelta.

Aj pán d’Aspergen sa podujal na nevďačnú úlohu rečniť k toľkému zástupu; ale zástup volil radšej preraziť cez gardu Stavov, ktorá inak nekládla suverénnemu ľudu nijaký odpor, než počúvať reči pána d’Aspergen.

„No,“ chladno povedal mladík, zatiaľ čo ľud mizol v hlavnom vchode Hoogstraetu, „zdá sa, že porada bude dnu, plukovník. Poďme si ju vypočuť.“

„Ach, vaša výsosť, vaša výsosť, dávajte si pozor!“

„Pred čím?“

„Mnohí z poslancov boli v styku s vami a stačí, ak jeden jediný pozná vašu výsosť.“

„Áno, aby ma obvinili, že toto všetko som inšpiroval ja. Máš pravdu,“ povedal mladík a líca mu na chvíľu sčervenali, mrzelo ho totiž, že takto prezradil svoju nedočkavosť, „áno, máš pravdu, ostaňme tu. Odtiaľto ich uvidíme, ako sa vracajú s povolením alebo bez neho, a tak zistíme, či pán Bowelt je dobrý človek alebo dobrý chlap, čo by som veľmi rád vedel.“

„Ale,“ povedal dôstojník a začudovane pozrel na toho, koho tituloval výsosťou, „nazdávam sa, vaša výsosť ani na chvíľu nepredpokladá, že by poslanci prikázali Tillyho jazde opustiť stanovište!“

„Prečo nie?“ opýtal sa mladík chladno.

„Pretože taký rozkaz by bol to isté, ako keby nad pánmi de Wittovcami podpísali rozsudok smrti.“

„Uvidíme,“ odpovedala výsosť chladno. „Boh jediný vie, čo sa odohráva v srdciach ľudí.“

Dôstojník si ukradomky obzrel ľahostajnú tvár svojho spoločníka a zbledol.

Bol to dobrý človek aj dobrý chlap, ten dôstojník.
Z miesta, kde ostali, výsosť a jej spoločník počuli vravu a dupot ľudu na schodištiach radnice.

Potom počuli, ako tá vrava vyrazila zo schodíšť a rozliala sa na poschodí, počuli to cez otvorené obloky tej dvorany za balkónom, kde sa zjavili páni Bowelt a d’Aspergen, ktorí ostali dnu akiste v obave, že by ich ľud mohol zatlačiť tak, až by preleteli ponad zábradlie.

Potom videli za oblokmi vír búrlivých tieňov.

Poradná sieň sa zapĺňala.

Náhle hurhaj prestal; potom, zase náhle, vybuchol s dvojnásobnou silou, vybuchol tak, že sa stará budova zachvela až po štít.

Potom sa riava znova valila galériami a schodišťami dolu až k bráne a ako smršť sa vyrútila spod jej klenby.

Na čele prvej skupiny skôr letel než bežal človek, ktorý mal tvár až ohyzdné skrivenú radosťou.

Bol to felčiar Tyckelaer.

„Tu je! Tu je!“ vykrikoval a mával v povetrí akýmsi papierom.

„Majú ten rozkaz!“ zamumlal dôstojník ohromený.

„No, tak teraz to už viem,“ pokojne povedala výsosť. „Nevedeli ste, milý plukovník, či pán Bowelt je dobrý človek, či dobrý chlap. Nie je ani jedno, ani druhé.“

Potom mladík bez mihnutia sledoval očami zástup, čo sa valil popred neho.

„Teraz poďte k Buytenhofu, plukovník; myslím, že uvidíme nevšedné divadlo.“

Dôstojník sa uklonil a mlčky nasledoval svojho pána.

Zástup na námestí a pred väzením bol obrovský. Ale Tillyho jazdci ho zdržiavali rovnako úspešne a hlavne rovnako odhodlane.

Onedlho gróf de Tilly počul, ako vzrastá hurhaj blížiaceho sa ľudského prívalu a čoskoro uzrel prvé jeho vlny; rútili sa ako vodopád.

Zároveň zbadal papier, čo sa vznášal v povetrí nad zmietaním rúk a blyšťaním zbraní.

„Ech!“ povedal, nadvihnúc sa v strmeňoch, a rukoväťou meča sa dotkol svojho pobočníka, „myslím, že tí lotri dostali svoj rozkaz.“

„Zbabelci, ničomníci!“ vykríkol dôstojník.

Bol to naozaj rozkaz a meštianska garda ho privítala radostným revom.

Ihneď sa pohla a so sklonenými zbraňami a veľkým krikom kráčala oproti jazde grófa de Tillyho.

Ale gróf nebol z tých, čo by jej dovolili priveľmi sa priblížiť.

„Stáť!“ vykríkol. „Stáť! A uvoľníte cestu mojim koňom, lebo zavelím vpred!“

„Tu je rozkaz!“ odpovedalo mu zborom sto spupných hlasov.

Prekvapene ho vzal, prebehol po ňom pohľadom a hlasno povedal:

„Tí, čo podpísali tento rozkaz, sú v skutočnosti katmi pána de Witta. Čo sa mňa týka, ja by som svojou rukou nenapísal ani jedno písmeno tohto hanebného rozkazu.“
A rukoväťou meča odtisol chlapa, ktorý mu rozkaz chcel zase vziať:

„Moment,“ povedal, „takéto listiny sú dôležité, tie si človek odkladá.“

Poskladal papier a starostlivo ho uložil do vrecka kabáta.

Potom sa obrátil k svojmu oddielu.

„Jazda de Tillyho,“ zvolal, „vpravo toč!“

Potom polohlasne, ale predsa tak, aby jeho slová neboli pre všetkých stratené:

„A teraz, vrahovia, konajte svoje dielo.“

Zúrivý krik, zložený zo všetkých nenásytných nenávistí a zo všetkých ukrutných radostí, čo zjačali na Buytenhofe, privítal jeho odchod.

Jazdci pomaly v rade prechádzali popred svojho veliteľa.

Gróf sa pohol až naostatok, do poslednej chvíle zahrádzal cestu opojenej zberbe, ktorá okamžite zaplavila priestor, uvoľnený kapitánovým koňom.

Ako vidíme, Ján de Witt nezveličoval nebezpečenstvo, keď bratovi pomáhal vstať a súril jeho odchod.

Cornelius teda, opretý o rameno bývalého prvého ministra, zostupoval po schodišti, čo viedlo na nádvorie.

Na spodku schodišťa našli peknú Rosu; celá sa chvela.

„Ach, pán Ján!“ povedala. „Takéto nešťastie!“

„Čo sa stalo?“ spýtal sa de Witt.

„Vravia, že išli na Hoogstraet pýtať rozkaz, aby sa jazda grófa de Tillyho vzdialila.“

„Ó!“ povedal Ján. „Nuž, dievčatko, ak jazda odíde, sme naozaj v zlej situácii.“

„Preto keby som vám smela poradiť…“ povedala dievčina, celá rozochvená.

„Poraď, dieťa moje. Prečo by Boh nemohol prehovoriť tvojimi ústami?“

„Viete, pán Ján, ja by som nevyšla na hlavnú ulicu.“

„Prečo? Veď jazda pána de Tillyho je ešte na mieste.“

„Áno, ale kým ju neodvolajú, má rozkaz ostať pred väzením.“

„Isteže.“

„Máte niekoho, kto by vás odprevadil von z mesta?“

„Nie.“

„Tak len čo prejdete za prvých pánov z jazdy, padnete do rúk ľudu.“

„A meštianska garda?“

„Ach, meštianska garda! Tí sú najzúrivejší.“

„Čo teda robiť?“

„Na vašom mieste, pán Ján,“ pokračovala dievčina bojazlivo, „by som vyšla zadnou bránkou. Tá vedie do opustenej uličky, lebo všetok ľud čaká pred väzením pri hlavnom vchode, a stade by som šla k tej mestskej bráne, ktorou chcete vyjsť.“

„Ale môj brat nemôže ísť tak ďaleko.“

„Pokúsim sa,“ odpovedal Cornelius s tvárou plnou odhodlania.

„A či tu nemáte koč?“ spýtala sa dievčina.

„Koč je tam, pred hlavným vchodom.“

„Nie,“ odpovedala dievčina. „Myslela som, že kočiš vám je iste oddaný a povedala som mu, aby vás čakal pri zadnej bránke.“

Bratia na seba dojato pozreli a potom obaja upreli na dievčinu pohľad pretekajúci vďakou.

„Teraz,“ povedal prvý minister, „treba len zistiť, či Gryphus bude ochotný otvoriť tú bránku.“

„Ó nie,“ povedala Rosa, „to nebude ochotný.“

„Potom ako?“

„Nuž, tušila som jeho odmietnutie a pred chvíľou, keď sa oblôčkom vo vrátnici zhováral s jedným z vojakov, vzala som mu zo zväzku kľúč.“

„A máš ten kľúč?“

„Tu je, pán Ján.“

„Dieťa moje,“ povedal Cornelius, „nemám ti čo dať odmenou za službu, ktorú mi preukazuješ, len bibliu, nájdeš ju v mojej cele: je to posledný dar statočného človeka; dúfam, že ti prinesie šťastie.“

„Ďakujem, pán Cornelius, nikdy sa s ňou nerozlúčim,“ odpovedala dievčina.

Potom so vzdychom, sama sebe:

„Škoda, že neviem čítať!“

„Krik vzrastá, dcéra moja,“ povedal Ján, „myslím, že nesmieme strácať ani chvíľu.“

„Poďte teda,“ povedala pekná Frízka a previedla bratov vnútorným schodišťom na druhú stranu väznice.

Vedení Rosou zostúpili asi po dvanástich schodoch, prešli cez dvorček so zubatými hradbami, a keď Rosa odomkla sklepenú bránku, ocitli sa na druhej strane väznice v opustenej uličke, rovno pri koči, ktorý ich čakal so spusteným stupníkom.

„Chytro, chytro, páni, počujete ich?“ vykríkol vydesený pohonič.

Ale prvý minister vysadil do koča najprv brata a potom sa ešte obrátil k dievčine.

„Zbohom, dieťa moje,“ povedal. „Slová sú slabé na to, aby vyjadrili našu vďačnosť. Odporúčame ťa láske božej, Boh sa, dúfam, rozpomenie, že si práve zachránila život dvom ľuďom.“

Rosa chytila ruku, ktorú jej podával prvý minister, a úctivo ju bozkala.

„Choďte,“ povedala, „choďte, tuším vylamujú bránu.“

Ján de Witt rýchle vysadol do koča, prisadol si k bratovi, zatiahol záclonku na oblôčku a zavolal: 
„Do Tol-Heku!“

Tol-Hek bola mreža na bráne, čo viedla k malému prístavu Scheveningen, tam bratov čakala malá loď.

Koč vyrazil cvalom, ako len vládali dva mocné flámske kone, a odniesol utečencov.

Rosa ich sledovala, až kým nezahli za roh.

Potom sa vrátila, zamkla za sebou bránku a kľuč hodila do studne.

Rosa dobre tušila, že ten hurhaj je vylamovanie brány: keď si ľud uvoľnil námestie pred väznicou, oboril sa na jej bránu.

Čo aká bola pevná a čo ako zanovito sa žalárnik Gryphus – to mu treba uznať – vzpieral ju otvoriť, bolo zrejmé, že brána dlho nevydrží, a Gryphus, bledý ako smrť, sa už v duchu spytoval, či by nebolo lepšie bránu otvoriť, ako ju majú vylomiť, keď pocítil, že ho ktosi jemne potiahol za kabát.

Obrátil sa a zočil Rosu. 
„Počuješ tých čertov?“ povedal.

„Počujem ich tak dobre, otec, že na vašom mieste…“

„By si im otvorila, však?“

„Nie, nechala by som ich, nech bránu vylomia.“

„Ale však ma zabijú.“

„Áno, ak vás uvidia.“

„Ako by ma mohli nevidieť?“

„Skryte sa.“

„Kde?“

„Do tajnej kobky.“

„A čo ty, dieťa moje?“

„Ja, otec, zídem ta s vami. Zavrieme nad sebou dvere, a keď odídu z väznice, pekne zase vyjdeme zo svojej skrýše.“

„Namojdušu máš pravdu,“ zvolal Gryphus. „Čudné,“ doložil, „koľko rozumu je v takej malej hlávke.“

Vtom brána na veľkú radosť zberby povolila.

„Poďte, otec, poďte,“ povedala Rosa a otvorila malé padacie dvierka.

„A naši väzni?“ vyhŕkol Gryphus.

„O nich sa postará Boh, otec,“ povedala dievčina, „mne dovoľte postarať sa o vás.“

Gryphus nasledoval svoju dcéru a dvierka im zapadli nad hlavami práve vo chvíli, keď sa zberba začala valiť vylomenou bránou.

Ináč kobka, kde Rosa zaviedla otca, takzvaná tajná, dávala na túto chvíľu dvom ľuďom, ktorých teraz musíme opustiť, bezpečný úkryt: vedeli o nej iba najvyššie úrady, tie tu totiž zavše väznili nejakého ťažkého previnilca, u ktorého sa obávali vzbury alebo únosu.

Ľud sa valil do väznice s výkrikmi:

„Smrť zradcom! Na šibenicu Cornelia de Witta! Zabiť ho! Zabiť!“

IV. VRAHOVIA

Mladík, stále ukrytý pod veľkým klobúkom a opretý o dôstojníkovo rameno, stále si utierajúci vreckovkou čelo a pery, mladík z rohu Buytenhofu, utiahnutý do tône prečnievajúcej plátennej striešky zatvoreného sklepa, nehybne sa prizeral na divadlo, ktoré tvorila rozzúrená zberba; divadlo sa podľa všetkého chýlilo k rozuzleniu.

„Myslím, že ste mali pravdu, van Deken,“ povedal dôstojníkovi, „páni poslanci tým rozkazom naozaj podpísali rozsudok smrti nad pánom Corneliom. Počujete ten dav? Naozaj je veľmi rozhorčený na pánov de Wittovcov!“

„Skutočne,“ povedal dôstojník, „také výkriky som ešte nikdy nepočul.“

„Pravdepodobne našli jeho celu. Pozrite, nie je to oblok cely, kde je zavretý pán Cornelius?“

Skutočne, akýsi chlap oboma rukami chytil železné mreže na obloku Corneliovej kobky, z ktorej ten odišiel ani nie pred desiatimi minútami, a mocne nimi drmal.

„Do čerta! Do čerta!“ kričal chlap. „Už ho tu niet!“

„Ako niet?“ spytovali sa z ulice tí, čo prišli poslední a už sa nevpratali do preplnenej väznice.

„Niet ho! Niet!“ opakoval rozzúrený chlap. „Niet ho tu, iste ušiel.“

„Čo vraví ten človek?“ spýtala sa výsosť a zbledla.

„Ach, vaša výsosť, vraví novinku, ktorá by bola veľmi radostná, keby bola pravdivá.“

„Áno, isteže, bola by to výborná novinka, keby bola pravdivá,“ povedal mladík. „Na nešťastie pravdivá byť nemôže.“

„Ale pozrite…“ povedal dôstojník.

Naozaj, v oblokoch sa ukázali iné zúrivé tváre, čo škrípali zubmi od zlosti a kričali:

„Ušiel! Zachránil sa! Nechali ho ujsť!“
A ľud, čo ostal na ulici, opakoval s príšernými kliatbami: „Ušli! Zachránili sa! Za nimi, za nimi! Chyťme ich!“

„Vaša výsosť, zdá sa, že pán Cornelius de Witt naozaj unikol,“ povedal dôstojník.

„Z väzenia možno,“ odpovedal mladík, „ale nie z mesta; uvidíte, van Deken, že chudák nájde zavretú bránu, ktorú dúfal nájsť otvorenú.“

„Bol azda vydaný rozkaz zamknúť mestské brány, vaša výsosť?“

„Nie, nemyslím; kto by bol vydal taký rozkaz?“

„Tak prečo to predpokladáte?“

„Bývajú také osudné zhody okolností,“ odpovedala výsosť nedbanlivo, „a najväčší ľudia často padnú ako obeť práve takých osudných zhôd.“ Dôstojníkovi pri tých slovách prebehol mráz po chrbte. Pochopil, že väzeň je tak či onak stratený.
V tejto chvíli rev zástupu zaburácal ešte hromovejšie, ľudia si uvedomili, že Cornelius de Witt nie je vo väzení.

Naozaj, Cornelius a Ján obišli rybník a zamierili na širokú ulicu, k Tol-Heku, ustavične napomínajúc pohoniča, aby zdržiaval kone, pretože rýchlo uháňajúci koč by mohol vzbudiť podozrenie. No keď pohonič sprostred tejto ulice už z diaľky zočil mrežu, keď pocítil, že väzenie a smrť necháva za sebou a pred sebou má život a slobodu, zabudol na všetku opatrnosť a pohnal kone cvalom. Náhle zastavil.

„Čo je?“ spýtal sa Ján a vyklonil sa z oblôčka. 
„Ach, páni,“ zvolal pohonič, „nuž to…“ 
Statočnému človeku hrôzou zlyhal hlas. 
„Len dokonč,“ povedal prvý minister. 
„To, že mreža je zavretá.“

„Ako to, zavretá! Veď nie je zvykom zatvárať mrežu vo dne.“

„Pozrite.“

Ján de Witt sa vyklonil väčšmi a naozaj videl zavretú mrežu.

„Len choď,“ povedal Ján, „mám pri sebe rozkaz, aby mi všade šli po ruke, stráž nám otvorí.“

Koč sa znova rozbehol, ale bolo cítiť, že pohonič už nepoháňa kone s takou dôverou.

Keď Ján de Witt vystrčil hlavu oblôčkom, videl ho a spoznal istý krčmár, čo sa oneskoril za kamarátmi a teraz rýchle zatváral krčmu, že pobeží za nimi na Buytenhof.

Vykríkol údivom a rozbehol sa za dvoma chlapmi, ktorí bežali vopred.

Po sto krokoch ich dohonil a čosi im povedal; všetci traja zastali a dívali sa, ako sa koč vzďaľuje, ešte nie celkom istí, kto je v ňom.

Koč zatiaľ došiel k Tol-Heku.

„Otvorte!“ zavolal pohonič.

„Otvorte, otvorte,“ zadudral strážnik, čo sa zjavil na prahu svojho domu, „ale čím?“

„Kľúčom, doparoma!“ povedal pohonič.

„No hej, kľúčom, ale najprv by som ho musel mať.“

„Ako to, vy nemáte kľúč od brány?“ spýtal sa kočiš.

„Nie.“

„A čo ste s ním spravili?“

„Nuž čo – vzali mi ho.“

„Kto?“

„Nebodaj takí, čo nechceli, aby dakto vyšiel z mesta.“

„Milý priateľ,“ povedal prvý minister a vyklonil sa z oblôčka, riskujúc všetko za všetko. „Priateľ môj, je to pre mňa, Jána de Witta, a pre môjho brata Cornelia, ktorého odvážam do vyhnanstva.“

„Ach, pán de Witt, strašne mi je ľúto,“ povedal strážnik a rýchle priskočil ku koču, „ale prisámbohu, vzali mi ten kľúč.“

„Kedy?“

„Dnes ráno.“

„Kto?“

„Akýsi mladík asi dvadsaťdvaročný, bledý a tenký.“

„A prečo ste mu ho dali?“

„Pretože mal rozkaz, podpísaný a s pečaťou.“

„Od koho?“

„Od radných pánov.“

„Tak teda,“ povedal Cornelius pokojne, „zdá sa, že sme naozaj stratení.“

„Vieš, či sa také isté opatrenie urobilo všade?“

„Neviem.“

„Poďme,“ povedal Ján pohoničovi. „Boh prikazuje človeku spraviť všetko, aby si zachoval život; choď k inej bráne.“
A kým pohonič obracal koč, povedal Ján strážnikovi:

„Ďakujem ti za dobrú vôľu, môj milý. Úmysel platí tak ako skutok; mal si úmysel nás zachrániť a v očiach božích je to toľko, ako keby sa ti to bolo podarilo.“

„Ach, vidíte tamtých,“ povedal strážnik.

„Prebehni cez ten húf cvalom,“ zavolal Ján na pohoniča, „a zaboč do ulice naľavo; to je naša jediná nádej.“
V húfe Jánom spomínanom tvorili jadro traja chlapi, ktorých sme videli, ako očami sledujú koč, no kým Ján rokoval so strážnikom, vzrástla skupina o nových sedem-osem chlapov.

Títo noví príchodzí zrejme nezamýšľali s kočom nič dobrého.
A tak keď videli, že sa kone k nim blížia cvalom, postavili sa priekom cez ulicu, oháňali sa palicami a kričali: „Stoj! Stoj!“

Pohonič sa naklonil nad nich a šibal ich bičom.

Bratia de Wittovci zo zatvoreného koča nemohli nič vidieť. Ale cítili, ako sa kone vzopäli, potom pocítili prudký náraz. Chvíľa zaváhania, potom celou správou na kolesách veľmi zahegalo, zrejme sa znova rozbehla a prešla pritom cez čosi guľaté a pružné, možno cez telo zrazeného človeka, a letela ďalej sprevádzaná kliatbami.

„Och,“ povedal Cornelius, „obávam sa, že sa stalo nešťastie.“

„Cvalom! Cvalom!“ volal Ján.

Ale márne rozkazoval – pohonič náhle zastavil.

„Čo je?“ spýtal sa Ján.

„Vidíte?“ povedal pohonič.

Ján pozrel.

Všetka zberba z Buytenhofu sa zjavila na konci ulice, ktorou koč mal ísť, a blížila sa s revom a prudkosťou uragánu.

„Zastav a zachráň sa,“ povedal Ján. „Je zbytočné ísť ďalej: sme stratení.“

„Tu sú! Tu sú!“ kričalo odrazu päťsto hlasov.

„Áno, tu sú, zradcovia! Zločinci! Vrahovia!“ odpovedali tým, čo šli oproti koču, tí, čo bežali za ním a na rukách niesli bezvedomé telo svojho kamaráta, ktorého kone pošliapali, keď sa ich pokúsil chytiť za uzdu.

Jeho telo to dvaja bratia pocítili pod kočom.

Pohonič zastavil; ale čo ako naliehal jeho pán, utiecť nechcel.

Vo chvíli bol koč obklopený tými, čo bežali za ním a čo mu bežali oproti.

Chvíľu sa vznášal nad vzrušeným zástupom ako lietajúci ostrov.

Náhle lietajúci ostrov znehybnel. Akýsi kováč kladivom zrazil jedného z dvoch koní: kôň klesol v pobočkoch.
V tej chvíli sa na jednom obloku odchýlila okenica a bolo vidieť bledú tvár a chmúrny pohľad mladíka, upierajúci sa na divadlo pred ním.

Za mladíkom sa vynorila dôstojníkova tvár. Bol skoro taký bledý ako mladík.

„Bože môj, bože môj, vaša výsosť, čo sa to ide robiť?“

„Niečo strašného, určite,“ odpovedal mladík.

„Vaša výsosť, pozrite, vytiahli prvého ministra z koča, bijú ho, trhajú ho!“

„Naozaj, spravodlivý hnev tých ľudí musí byť mimoriadne veľký,“ povedal mladík tým istým ľahostajným tónom, akým hovoril dosiaľ všetko.

„A teraz vytiahli z koča Cornelia! Cornelia už celého zmučeného a dokaličeného trýznením. Och! Pozrite, pozrite!“

„Áno, skutočne, je to Cornelius.“

Dôstojník slabo vykríkol a odvrátil tvár.

To preto, lebo Cornelia ešte na stupníku koča, prv než by sa bol dotkol zeme, zasiahla železná tyč a rozdrúzgala mu hlavu.

Vstal síce znova, ale hneď zase klesol.

Potom ho ľudia zdrapili za nohy a vliekli ho cez zástup; bolo možné sledovať krvavú brázdu, ktorú tam Cornelius nechával, a zástup za ním sa zase zatváral s radostným krikom.

Mladík zbledol ešte väčšmi, hoci sa to zdalo nemožné, a oči mu na chvíľu zmizli za spustenými viečkami.

Dôstojník videl tento znak súcitu, prvý, ktorý unikol jeho prísnemu spoločníkovi, a pokúsil sa využiť jeho dojatie:

„Poďte poďte, vaša výsosť,“ povedal, „lebo zavraždia aj prvého ministra.“

Ale mladík už oči zase otvoril.

„Máte pravdu!“ povedal. „Tento ľud je neľútostný. Nehodno ho zrádzať.“

„Vaša výsosť,“ povedal dôstojník, „nebolo by možné zachrániť toho nešťastníka, čo vychoval vašu výsosť? Ak je nejaký spôsob, len povedzte, a keby ma to malo aj život stáť…“

Viliam Oranžský, lebo on to bol, zlovestne zvraštil čelo, zahasil záblesk chmúrneho hnevu, čo mu ziskril pod viečkami, a povedal:

„Plukovník van Deken, choďte, prosím vás, k mojim oddielom, nech si pre istotu pripravia zbrane.“

„A vás mám tu nechať, vaša výsosť, samotného zoči-voči tým vrahom?“

„Nemajte o mňa viac obáv, než ich mám ja,“ povedal princ príkro. „Choďte.“

Dôstojník odišiel veľmi rýchle, čo nesvedčilo ani tak o jeho poslušnosti, ako o jeho radosti, že nemusí byť pri ohavnom zavraždení druhého brata.

Ešte ani nezatvoril dvere izby, keď Ján s nesmiernym úsilím vyskočil na schodíky pred vchodom do domu skoro oproti obloku, za ktorým sa ukrýval jeho bývalý chovanec, potočil sa pod údermi z desiatich strán a zvolal:

„Cornelius, brat môj! Kde si?“

Jeden zo zúrivcov mu úderom päsťou zrazil klobúk na zem.

Druhý mu ukázal skrvavené ruky – práve totiž rozpáral Corneliovi brucho a pribehol, aby neprišiel o príležitosť urobiť to isté prvému ministrovi, zatiaľ čo iní vliekli k šibenici toho, čo už bol mŕtvy. Ján bolestne zastenal a zakryl si rukou oči.

„Aha, zatváraš oči,“ zvolal ktorýsi z meštianskej gardy, „tak dobre, ja ti ich vypichnem!“
A bodol ho kopijou do tváre. Vystrekla krv.

„Brat môj!“ volal de Witt, a hoci ho oslepoval prúd krvi, pokúšal sa vidieť, čo je s Corneliom. „Brat môj!“

„Chod si za nimi“ zreval iný vrah, zamieril mu mušketou zblízka na tvár a stisol kohútik. 
Ale mušketa zlyhala.

Tu vrah obrátil zbraň, chytil ju oboma rukami za hlaveň a zrazil Jána de Witta pažbou.

Ján de Witt sa potočil a klesol mu k nohám.

Ale ihneď sa poslednými silami zdvihol.

„Brat môj!“ vykríkol tak bolestne, že mladík zatvoril okenicu.

Ináč už neostávalo veľa čo vidieť, lebo tretí vrah celkom zblízka vystrelil na Jána de Witta z pištole, ktorá tentoraz nezlyhala a roztrieštila lebku.

Ján de Witt klesol a viac nevstal.

Tu každý z tých lotrov, posmelený jeho pádom, zatúžil použiť svoju zbraň proti mŕtvemu. Každý ho chcel zasiahnuť kladivom, mečom alebo nožom, každý chcel vycediť kvapku jeho krvi, vydrapiť kus jeho šiat.

Potom, keď už boli obaja bratia dokonale zabití, dokonale došklbaní, dokonale nahí, vliekla ich zberba nahých a skrvavených k šibenici, ktorú napochytre postavili, a tam ich dobrovoľní kati obesili dolu hlavou.

Vtedy sa priblížili tí najzbabelejší, čo sa neodvážili udrieť živé telo, ale teraz mŕtve telá roztrhali na kusy a bežali s nimi do mesta, kde predávali kúsky Jána a Cornelia, kúsok za desať sous.

Nevieme iste, či mladík videl cez uzučkú škárku v okenici koniec tohto hrozného výjavu, ale presne vo chvíli, keď oboch mučeníkov vešali na šibenicu, prešiel zástupom, priveľmi zabratým do svojej radostnej práce, než aby si mladíka všímal, a došiel k Tol-Heku, ešte vždy zavretému.

„Ach, pane,“ zvolal strážnik, „nesiete mi ten kľúč?“

„Áno, môj milý, tu ho máš,“ odpovedal mladík.

„Hrozná škoda, že ste mi ten kľúč nedoniesli aspoň pred pol hodinou,“ vzdychol strážnik.

„Prečo?“ spýtal sa mladík.

„Pretože by som bol mohol otvoriť pánom de Wittovcom. Takto našli bránu zamknutú a museli sa vrátiť. A padli do rúk tým, čo ich prenasledovali.“

„Bránu! Bránu!“ volal hlas, zrejme hlas človeka, ktorý sa veľmi ponáhľa.

Princ sa obrátil a poznal plukovníka van Dekena.

„To ste vy, plukovník?“ povedal. „Ešte ste v Haagu? Akosi váhavo spĺňate môj rozkaz.“

„Vaša výsosť,“ odpovedal plukovník, „to idem už k tretej bráne, ostatné dve som našiel zamknuté.“

„No dobre, tento dobrý človek vám otvorí. Otvor, môj milý,“ povedal princ strážnikovi, celkom ohromenému titulom „výsosť“, ktorý plukovník dal bledému mladíkovi. A on sa s ním zhováral tak bez okolkov!

Preto, aby napravil svoju chybu, rýchle odomkol Tol-Hek; brána sa so škripotom otočila v pántoch.

„Výsosť si vezme môjho koňa?“ spýtal sa plukovník Viliama.

„Ďakujem, plukovník, môj ma čaká pár krokov odtiaľto.“ A princ vytiahol z vrecka zlatú píšťalku, ostro, dlho zapískal na tomto nástroji – vtedy sa ním privolávali služobníci – a na ten zvuk pricválal koniarčik na koni, vedúc druhého za uzdu.

Viliam sa vyšvihol na koňa, ani strmeň pritom nepotreboval, pobodol ho oboma ostrohami a vyrazil na cestu do Leydenu.

Keď už bol na nej, obrátil sa.

Plukovník ho sledoval na vzdialenosť konskej dĺžky.

Princ naňho kývol, aby mu šiel po boku.

„Viete,“ povedal, nezastaviac sa, „že tí lotri zabili aj pána Jána de Witta, tak ako zabili Cornelia?“

„Ach, výsosť,“ povedal plukovník smutne, „bol by som radšej, keby ešte jestvovali tieto dve prekážky, čo vám bolo treba zdolať, aby ste boli skutočne holandským miestodržiteľom.“

„Isteže by bolo lepšie,“ povedal mladík, „keby sa nebolo stalo to, čo sa stalo. Ale čo sa stalo, už sa neodstane, my sme to nezavinili. Pobodnime kone, plukovník, nech dôjdeme do Alphenu prv, ako správa, ktorú mi stavy iste pošlú do tábora.“

Plukovník sa uklonil, pustil princa napred a zase zaujal miesto za ním, ako predtým, než ho oslovili.

„Rád by som videl,“ zlomyseľne si zamumlal Viliam Oranžský, stiahol obrvy, stisol pery a zabodol ostrohy koňovi do slabín, „rád by som videl, akú tvár spraví Ľudovít Slnko, keď sa dozvie, čo porobili s jeho priateľmi de Wittovcami! Ej, slnko, slnko, ako že sa volám Viliam Mlčanlivý, pozor, aby si nezhaslo!“
A rýchle cválal ďalej na svojom dobrom koni, tento mladý princ a zaťatý nepriateľ veľkého kráľa, tento miestodržiteľ včera ešte taký vratký v novej hodnosti, ktorému však Haagčania spravili dobré stupne z mŕtvol Jána a Cornelia, dvoch kniežat šľachetných pred ľuďmi aj pred Bohom.

V. MILOVNÍK TULIPÁNOV A JEHO SUSED

Kým Haagčania trhali na kusy mŕtve telá Jána a Cornelia de Wittoveov, kým Viliam Oranžský, istý si, že jeho dvaja odporcovia sú dokonale mŕtvi, cválal leydenskou cestou, nasledovaný plukovníkom van Dekenom, podľa jeho názoru priveľmi súcitným, aby ho naďalej poctieval doterajšou dôverou, verný sluha Craeke, tiež na dobrom koni a nič netušiaci o hrozných udalostiach, čo sa odohrali po jeho odchode, cválal po cestách vrúbených stromami, až bol von z mesta i z okolitých dedín.

Keď už raz bol mimo nebezpečenstva, tu, aby nevzbudil podozrenie, nechal koňa kdesi v stajni a pokojne, niekoľko ráz presadnúc, pokračoval v ceste loďami, ktoré ho napokon doviezli do Dordrechtu, obratne kormidlujúc vždy najbližšou cestou po krivolakých ramenách rieky, čo objímajú a vlhko láskajú rozkošné, pôvabné ostrovy, lemované vŕbami a tŕstím, kde sa na zakvitnutých lúkach pokojne pasú tučné čriedy so srsťou lesknúcou sa na slnku.

Craeke zďaleka spoznal usmievavé mesto Dordrecht na úpätí vŕšku, posiateho mlynmi. Videl pekné červené domy s bielymi čiarami, čo si kúpali tehlový spodok vo vode a kde z balkónov nad vodou povievali hodvábne koberce, spestrené zlatými kvetmi, zázraky Indie a Číny, a popri kobercoch viseli dlhé šnúry, klepce na chytanie pažravých úhorov, ktorých k obydliam priťahuje almužna, denne vyhadzovaná kuchynskými oblokmi do vody.
Z paluby bárky pomedzi všetky tie točiace sa krídla mlynov videl Craeke na úbočí kopca biely a ružový dom, cieľ svojej cesty. Hrebeň strechy mu mizol v žltkavom lístí topoľovej opony a celý dom sa odrážal od tmavého úzadia obrovitých hrabov. Bol umiestnený tak, že slnko ta padalo ako do lievika a vysušovalo, otepľovalo a zúrodňovalo i posledné hmly, ktoré ta vietor od rieky každé ráno a večer predsa len doniesol i cez hradbu zelene.

Craeke vysadol v zvyčajnej mestskej trme-vrme a ihneď sa pobral do domu, ktorého nevyhnutný opis sme práve predložili čitateľom.

Ten biely, úhľadný, ligotavý dom, čistejšie vyumývaný a starostlivejšie vyleštený v skrytých kútoch než na viditeľných miestach, ukrýval šťastného smrteľníka.

Tento šťastný smrteľník, rara avis, ako vraví Juvenal, bol doktor van Baerle, Corneliov krstný syn. V dome, ktorý sme pred chvíľou opísali, býval už od detstva; bol to rodný dom jeho otca i jeho starého otca, voľakedy dôstojných obchodníkov z dôstojného mesta Dordrechtu.

Pán van Baerle otec nahonobil v obchodovaní s Indiou tristo až štyristotisíc zlatých florinov, ktoré pán van Baerle syn našiel celkom neohmatané roku 1668, po smrti svojich milovaných rodičov, hoci tieto zlaté floriny boli podľa letopočtu razené jedny roku 1640, iné roku 1610; čo dokazovalo, že tam boli floriny po otcovi van Baerlem a floriny po starom otcovi van Baerlem; tých štyristotisíc zlatých florinov, povedzme to rýchle, to bola len hotovosť, vreckové Cornelia van Baerleho, hrdinu nášho príbehu, lebo desaťtisíc florinov ročite mu vynášali majetky na vidieku.

Keď počestný občan, Corneliov otec, prešiel zo života do smrti tri mesiace po pohrebe svojej manželky, ktorá vari odišla prvá, len aby mu uľahčila cestu smrti, ako mu uľahčovala cestu životom, povedal synovi pri poslednom objatí:

„Pi, jedz a trov, ak chceš naozaj žiť, lebo celý deň sedieť na drevenej stoličke alebo v koženom kresle v študovni alebo v obchode, to nie je nijaký život. Raz umrieš aj ty, a ak sa ti nepošťastí splodiť syna, necháš náš rod vymrieť a moje prekvapené floriny sa nájdu u neznámeho pána, tie ligotavé zlaté floriny, ktoré okrem môjho otca, mňa a zlievača nikdy nikto nepoťažkal. Najmä nenasleduj príklad svojho krstného otca, Cornelia de Witta, čo sa dal na politiku, je to najnevďačnejšie zo všetkých povolaní a tvoj krstný otec raz naň zaručene doplatí.“

Potom ctihodný pán van Baerle umrel, zanechajúc hlboko zarmúteného syna Cornelia, ktorý veľmi málo lipol na zlatých florinoch a veľmi na svojom otcovi.

Cornelius teda ostal vo veľkom dome sám.

Darmo mu jeho krstný otec Cornelius ponúkol miesto vo verejnej správe; darmo mu chcel dať ochutnať slávu, keď Cornelius, aby spravil krstnému otcovi po vôli, nalodil sa s admirálom de Ruyterom na loď Sedem provincií, veliacu tridsiatim deviatim plavidlám, ktorými slávny admirál sám rozkolísal šťastie oboch spojencov Francúzska aj Anglicka. Keď sa pod vedením lodivoda Légera dostal na dostrel muškety k lodi Princ, na ktorej bol vojvoda z Yorku, brat anglického kráľa, keď útok Ruytera, Corneliovho protektora, bol taký náhly a obratný, až vojvoda z Yorku pocítiac, že jeho loď už-už zajmú, stihol práve len prejsť na palubu Svätého Michala; keď mladý Cornelius videl, ako Svätý Michal rozbitý, prederavený holandskými guľami vybočil z línie; keď videl, ako iná loď, Gróf de Sanwick, vyletela do povetria a štyristo námorníkov zahynulo vo vlnách alebo v plameňoch, keď videl, že naostatok po dvadsiatich zničených lodiach, po troch tisícoch mŕtvych a piatich tisícoch ranených sa nič nerozhodlo ani tak, ani onak a každý seba vyhlasoval za víťaza, takže po tom všetkom bolo treba začať všetko odznova a iba do zoznamu námorných bitiek pribudlo nové meno, bitka v Southuoldskom zálive; keď si vyrátal, koľko času človek stráca zakrývaním očí aj uší, ak chce rozmýšľať dokonca aj vtedy, keď sa jeho blížni navzájom zabíjajú delovými guľami – dal Cornelius zbohom admirálovi Ruyterovi, správcovi hrádzí aj sláve, bozkal koleno prvému ministrovi, ktorého si hlboko ctil, a vrátil sa do svojho domu v Dordrechte obohatený o pokoj duše – ak tomu mal dvadsaťosem rokov, železné zdravie, prenikavý pohľad, vyše štyristotisíc florinov kapitálu a desaťtisíc florinov dôchodku, a konečne presvedčenie, že človek vždy dostáva od nebies priveľa, aby bol šťastný, a dosť, aby šťastný nebol.

Výsledok bol, že Cornelius, aby mohol byť šťastný podľa vlastných predstáv, dal sa študovať rastliny a hmyz, zbieral a triedil všetku flóru ostrovov a ponapichoval na špendlíky všetky druhy jej hmyzu, o ktorých napísal rukopisný traktát s vlastnoručne nakreslenými ilustráciami, a napokon, keď už raz nevedel, čo robiť s časom a najmä s peniazmi, ktoré sa mu hrozivo množili, zvolil si spomedzi všetkých bláznovstiev svojej vlasti a doby to najvybranejšie a najnákladnejšie: začal pestovať tulipány.

Boli to časy, keď, ako vieme, Flámi a Portugalci sa opreteky vrhli na tento druh záhradníčenia, až kvet dovezený z Orientu urobili božstvom, spravili z tulipánu to, čo by si nijaký pestovateľ nikdy netrúfal spraviť z ľudského plemena z obavy, že by vzbudil božiu žiarlivosť.

Onedlho sa od Dordrechtu po Mons o inšom nehovorilo, len o tulipánoch mynheera van Baerleho, a jeho záhony, jeho teplé hrady, jeho sušiarne, jeho priehradky s cibuľami si ľudia chodili obzerať tak ako voľakedy slávni rímski cestovatelia alexandrijskú knižnicu.

Van Baerle začal tým, že svoj ročný dôchodok vydával na založenie tulipánovej zbierky, potom zmenšil počet svojich neohmataných florinov jej zdokonaľovaním; však jeho práca aj bola korunovaná skvelým výsledkom: vypestoval päť rozličných druhov, ktoré nazval Jana, na pamiatku svojej matky, Baerle, na pamiatku svojho otca, Cornelius, na počesť svojho krstného otca; ostatné mená sme nezistili, ale záujemci by ich zaručene našli vo vtedajších katalógoch.

Začiatkom roku 1672 prišiel do Dordrechtu Cornelius de Witt stráviť tri mesiace v starorodičovskom dome; lebo nielenže sám Cornelius sa narodil v Dordrechte, z toho mesta pochádzala celá de Wittovská rodina.

Cornelius sa práve začínal, ako vravel Viliam Oranžský, tešiť obrovskej nepopularite. No pre svojich rodákov, dobromyseľných obyvateľov Dordrechtu, nebol ešte ničomníkom zrelým na šibenicu, a hoci im jeho trochu pritvrdé republikánstvo nebolo veľmi po chuti, predsa boli pyšní na jeho osobné hodnoty a privítali ho pri jeho príchode chlebom a vínom.

Cornelius de Witt sa poďakoval svojim rodákom, potom navštívil svoj starorodičovský dom a prikázal tam porobiť niektoré úpravy, než ta príde bývať pani de Wittová s deťmi.

Potom sa správca hrádzí pobral do domu krstného syna, ktorý azda jediný v Dordrechte ešte nevedel, že správca hrádzí je v rodnom meste.

Koľko nenávisti vzbudil Cornelius de Witt, narábajúci onými škodlivými semenami, zvanými politické vášne, toľko van Baerle zhromaždil sympatií, lebo zahrúžený do pestovania tulipánov úplne zanedbával pestovanie politiky.

Preto van Baerle bol miláčikom svojho služobníctva i svojich robotníkov a preto ani nepredpokladal, že by na svete bol človek, čo by chcel ublížiť inému človeku.
A predsa, povedzme to na hanbu človečenstva, Cornelius van Baerle, nevediac o tom, mal nepriateľa oveľa zúrivejšieho, oveľa nezmieriteľnejšieho, oveľa besnejšieho, než dovtedy mal správca hrádzí a jeho brat medzi oranžistami najväčšmi nevraziacimi na ten krásny bratský vzťah, bezoblačný zaživa a oddaný až za hrob.
V čase, keď sa Cornelius začal venovať tulipánom, používajúc na to ročitý dôchodok i otcove floriny, v Dordrechte žil a v Corneliovom susedstve býval istý mešťan, menom Isaac Boxtel, ktorý odo dňa, čo začal žiť vedomým životom, kráčal tou istou cestou a omdlieval už pri vyslovení slova tulban, ktoré, ako tvrdí autor francúzskeho milovníka kvetov, totiž najučenejší historik tohto kvetu, je prvé slovo, akým v reči Singhálov nazvali to majstrovské dielo božie, ktoré my nazývame tulipánom.

Boxtel nemal šťastie byť bohatý ako van Baerle. Len s veľkou námahou teda, s vynaložením dlhoročného úsilia a veľkej trpezlivosti urobil zo svojho dordrechtského domu záhradu súcu na pestovanie, upravil pôdu podľa požadovaných predpisov a dal hriadkam presne toľko tepla a toľko chladu, ako prikazuje záhradnícky receptár.

Isaac vedel na dvadsatinu stupňa presne, aká je teplota v každom oblôčku jeho teplých hrád. Poznal silu vetra a miernil ho plachtami tak, aby vyhovoval pružnosti tulipánových stebiel. A kvety ním vypestované sa začínali páčiť. Boli pekné, ba vyhľadávané. Už niekoľkí znalci si prišli obzrieť Boxtelove tulipány. Napokon Boxtel vyslal do Linného a Tournefortovho sveta tulipán so svojím menom. Tento tulipán vykonal svoju cestu, preputoval Francúzskom, dostal sa do Španielska, prenikol až do Portugalska, a kráľ Alfons VI., čo sa po vyhnaní z Lisabonu uchýlil na ostrov Terceira, kde si dlhú chvíľu krátil nie polievaním klinčekov ako veľký Condé, ale pestovaním tulipánov, povedal: „Obstojný“, keď videl horeuvedeného Boxtela.

Cornelius van Baerle teda horlivo študoval tulipány a náhle i jeho zachvátila tulipánová vášeň. Prebudoval svoj dordrechtský dom, ktorý, ako sme už povedali, susedil s Boxtelovým, a dal vytiahnuť poschodie nad domcom vo dvore, čo odobralo Boxtelovej záhrade približne pol stupňa tepla a zato jej pridalo pol stupňa chladu, a to ani nespomíname, že zmenilo smer vetra a do všetkých výpočtov a do celého záhradníckeho zariadenia jeho suseda vnieslo zmätok.

No naostatok ani toto ešte v očiach suseda Boxtela nebolo najhoršie nešťastie. Van Baerle bol len maliar, to znamená čosi ako blázon, ktorý sa na plátne pokúša napodobniť zázraky prírody, hoci ich tým len zohyzďuje. Maliar si dal vytiahnuť na ateliéri poschodie, aby mal lepšie svetlo, na to mal právo. Pán van Baerle bol maliar, ako pán Boxtel bol pestovateľ tulipánov, chcel mať slnce pre svoje obrazy, no a vzal pol stupňa tepla tulipánom pána Boxtela.

Zákon bol na strane pána van Baerleho. Bene sit.
Ináč Boxtel zistil, že primnoho slnka tulipánu škodí a že tento kvet lepšie rastie a sýtejšie sa sfarbí, ak má len mäkké ranné alebo večerné slnko, než pri pálčivom poludňajšom.

Bol teda Corneliovi van Baerlemu skoro vďačný, že mu zadarmo postavil slnečník.

Možno to nebola celkom pravda, možno to, čo Boxtel hovoril o svojom susedovi van Baerlem, nevyjadrovalo presne jeho city. Ale ak veľkých duchov postihne veľká katastrofa, nachádzajú vo filozofii prekvapujúce žriedla útechy.

Lenže beda-prebeda! Čo sa odohrávalo v nešťastnom Boxtelovi, keď videl sklené obloky nového poschodia, ozdobené veľkými cibuľami, mladými cibuľkami, tulipánmi vo voľnej pôde, tulipánmi v črepníkoch, slovom všetkým, čo patrí k vyznaniu viery zaprisahaného pestovateľa tulipánov!

Boli tam balíky s nálepkami, boli tam priehradky, boli tam popredeľované debničky a železné mriežky, ktorých určením je chrániť tie debničky tak, aby povetrie malo voľný prístup, ale aby ho nemali myši domáce ani poľné, ani potkany, ani nosatce, ani blchy, tí zvláštni milovníci tulipánových cibuli po dvetisíc frankov kus.

Boxtela pohľad na to všetko celkom omráčil, ale ešte vždy nechápal rozsah svojho nešťastia. Bolo známe, že van Baerle má rád všetko, čo je potešením pre oko. Pri maľovaní svojich obrazov, vypracovaných ako obrazy jeho majstra Gerarda Doua a jeho priateľa Mierisa, dôkladne študoval prírodu. Možno chcel maľovať interiér pestovateľa tulipánov, a preto vo svojom novom ateliéri zhromaždil všetky náležité rekvizity!

Ale čo ako sa Boxtel čičíkal touto klamnou myšlienkou, neodolal hroznej, zožierajúcej zvedavosti. Len čo prišiel večer, postavil k susednému múru rebrík, nakukol k van Baerlemu a zistil, že pôda v obrovskom štvorci, predtým obsadená rozmanitými rastlinami, je prekopaná, rozdelená na záhony z kompostu zmiešaného s bahnom z rieky, čo je zloženie nesmierne dobré pre tulipány, a záhony že sú spevnené obrubou z pažite, aby sa pôda nezosýpala. Okrem toho slnko hneď po východe, slnko krátko pred západom, mierna tôňa, chrániaca tulipány pred poludňajším slnkom, hojnosť vody na dosah, poloha juho-juhozápadná, slovom dokonalé podmienky nielen úspechu, ale aj objavov. Nedalo sa už pochybovať – van Baerle ide pestovať tulipány.

Boxtel si okamžite predstavil tohto učeného človeka so štyristotisícovým kapitálom a desaťtisícovým dôchodkom, ktorý všetky svoje duševné a hmotné prostriedky používa na pestovanie tulipánov vo veľkom. Videl jeho úspech v neurčitej, ale blízkej budúcnosti, a vopred pocítil nad týmto jeho úspechom takú bolesť, že mu ruky oslabli, kolená sa podlomili a Boxtel sa zúfalo skĺzol z rebríka.

Tak teda van Baerle mu vzal pol stupňa tepla nie pre maľované tulipány, ale pre skutočné. Tak teda van Baerle bude mať najskvelejšiu slnečnú polohu, a okrem toho priestrannú miestnosť na opatrovanie starých cibulí i mladých cibuliek: miestnosť svetlú, vzdušnú, vetranú, prepych Boxtelovi nedostupný, lebo on musel na tento cieľ venovať vlastnú spálňu, a sám, aby svojim cibuľkám neškodil živočíšnymi výparmi, radšej spával v šope.
A tak bok po boku, múr pri múre, ide mať Boxtel rivala, soka, možno premožiteľa, a ten súper nie je nijaký neznámy, obyčajný záhradník, je to krstný syn pána Cornelia de Witta, to znamená slávny človek!

Ako vidíme, Boxtel nemal takého šťastného ducha ako indický kráľ Porus, ktorý porazený Alexandrom Veľkým nachádzal útechu práve v tom, že víťaz nad ním je taký slávny.

Veď naozaj, čo keby van Baerle niekedy vypestoval nový tulipán a nazval ho Ján de Witt, keď už jeden nazval Corneliom! To by bolo do porazenia!

Takto Boxtel, vo svojej závistlivej jasnozrivosti prorok vlastného nešťastia, uhádol, čo ho raz iste neminie.

Po tomto objave strávil Boxtel tú najohavnejšiu noc, akú si len možno predstaviť.

VI. NENÁVISŤ PESTOVATEĽA TULIPÁNOV

Od tej chvíle tulipány neprinášali Boxtelovi potešenie, ale strach. Pestovanie niečoho srdcu milého dáva úsiliu tela a ducha silu a vznešenosť; ale Boxtel ich stratil, lebo v duchu ustavične len prežúval obrovskú škodu, ktorá mu plynie z rozmaru jeho suseda.

Van Baerle, ako si môžeme domyslieť, keď raz využil vrodenú skvelú inteligenciu na túto vec, van Baerle onedlho vypestoval prekrásne tulipány. Lepšie než komukoľvek v Haarleme a v Leydene, v mestách s najlepšou pôdou a najzdravším podnebím, darilo sa Corneliovi obmieňať farby, modelovať tvary, rozmnožovať druhy.

Bol z onej dômyselnej a naivnej školy, čo si od siedmeho storočia zvolila za heslo aforizmus, rozvinutý jedným z jej adeptov roku 1653:

„Kto opovrhuje kvetmi, uráža Boha.“

Premisa, z ktorej tulipániarska škola, najvýlučnejšia zo všetkých škôl, urobila roku 1653 nasledovný sylogizmus:

„Kto opovrhuje kvetmi, uráža Boha.

Čím je kvet krajší, tým väčšmi uráža Boha ten, kto kvetom opovrhuje.

Tulipán je najkrajší z kvetov.

Kto teda opovrhuje tulipánom, neslýchane uráža Boha.“

Záver, s ktorého pomocou, ako vidieť, štyri či päťtisíc vášnivých milovníkov tulipánov v Holandsku, Francúzsku a Portugalsku, tých z Cejlónu, Indie a Číny ani nespomíname, mohlo pri zlej vôli postaviť mimo zákona a vyhlásiť za odpadlíkov, kacírov a vôbec tvorov hodných smrti niekoľko stomiliónov ľudí, k tulipánom ľahostajných.

Nepochybujme, že v tom prípade by Boxtel, hoci smrteľný nepriateľ van Baerleho, bol kráčal s ním pod jednou zástavou.

Van Baerle teda dosiahol mnohé úspechy a získal si výborný chýr, takže Boxtel navždy zmizol z listiny popredných pestovateľov v Holandsku a dordrechtských pestovateľov reprezentoval skromný a neškodný učenec Cornelius van Baerle.

Tak zavše očko z najskromnejšej vetvičky vyženie najhrdšie výhonky a šípka so štyrmi bledými lupienkami splodí obrovskú voňavú ružu. Tak zavše kráľovské rody vyjdú z rubačovej koliby alebo rybárskej búdy.

Van Baerle, úplne zahrúžený do svojho siatia, vysádzania, zberania, van Baerle, maznaný všetkými európskymi pestovateľmi tulipánov, ani netušil, že po jeho boku je nešťastník zvrhnutý z trónu, ktorého on je uzurpátorom. Pokračoval v pokusoch, a teda aj v triumfoch a za dva roky pokryl svoje záhony takými nádhernými druhmi, že nikdy nikto, azda okrem Shakespeara a Rubensa, nestvoril toho po Bohu tak mnoho.

Ale keby si človek chcel utvoriť predstavu o zatratencovi, na ktorého Dante zabudol, musel by vidieť Boxtela v tom čase. Zatiaľ čo van Baerle plel, hnojil, kropil svoje hriadky, zatiaľ čo kľačiačky na trávnatom briežku skúmal každú žilku rozvinutého tulipánu a uvažoval, aké variácie by sa tu dali dosiahnuť, aké snúbenie farieb by sa dalo vyskúšať – Boxtel, ukrytý za malou sykomorou, ktorú zasadil pri múre, aby mal z nej čosi ako vejár, s vytreštenými očami a spenenými ústami sledoval každý krok, každý pohyb svojho suseda, a keď sa mu zdalo, že je sused veselý, keď mu zbadal na perách úsmev alebo v očiach záblesk šťastia, vysielal na neho toľko zlorečení, toľko zúrivých kliatob, že je až napodiv, ak ten dych otrávený závisťou a zlosťou neprenikol do kvetných stebiel a nevniesol ta prvky úpadku a zárodky smrti.

Onedlho – tak rýchle postupuje zlo, keď raz ovládne ľudskú dušu – onedlho Boxtelovi nestačilo vidieť len van Baerleho, chcel vidieť i jeho kvety. V podstate bol Boxtel umelcom a súperovo majstrovské dielo mu nebolo ľahostajné.

Kúpil si ďalekohľad a cezeň mohol práve tak dobre ako sám majiteľ sledovať vývin kvetu od chvíle, keď v prvý rok vyrazí zo zeme jeho bledý klíčok, až dovtedy, keď dovŕši päťročné obdobie a zaoblí sa v ušľachtilý, pôvabný valec, na ktorom sa zjaví nejasný odtienok farby, a napokon sa rozvinú lupienky kvetu, čo až vtedy prezradí skryté poklady svojho kalicha.

Och, koľko ráz nešťastný žiarlivec, uvelebený na svojom rebríku, zočil na van Baerleho záhonoch tulipány, ktoré ho oslnili krásou, brali mu dych dokonalosťou!
A tu po období obdivu, ktorý nemohol potlačiť, zachvátila ho horúčka závisti – choroba, ktorá driape hruď a srdce mení na myriadu vreteníc, čo sa navzájom požierajú, na hanebné žriedlo hrozných bolestí.

Koľko ráz uprostred svojich múk – nijaký opis nám o nich nemôže dať predstavu – upadal Boxtel do pokušenia skočiť v noci do záhrady, vyšklbať tam rastliny, zubami dohrýzť cibuľky a v zlosti zničiť hoci aj samého vlastníka, keby sa opovážil brániť svoje tulipány. Ale zabiť tulipán, to je v očiach ozajstného pestovateľa najstrašnejší, do neba volajúci zločin!

Zabiť človeka, to sa ešte dá odpustiť.

No vďaka pokrokom, ktoré van Baerle denne dosahoval, akoby inštinktom vždy uhádnuc, čo treba spraviť, pochytila Boxtela taká zúrivosť, že už-už pomýšľal nahádzať na tulipánové záhony svojho suseda skaly a drúky.

Ale uvážil, že van Baerle na druhý deň pri pohľade na skazu by podal oznámenie, potom by sa zistilo, že ulica je ďaleko, že v sedemnástom storočí skaly z neba nepadajú ako za čias Amalechitských, že páchateľ zločinu, hoci konal pod záštitou noci, bol by odhalený a nielen potrestaný podľa zákona, ale i navždy zneuctený v očiach celej tulipániarskej Európy – a tak nabrúsil nenávisť lesťou a rozhodol sa použiť spôsob, ktorý by ho nekompromitoval.

Pravda, hľadal dlho, ale napokon našiel.

Raz večer povrázkom dlhým asi desať piadí zviazal dve mačky, každú za jednu zadnú labku, a zhora z múru ich hodil doprostred hlavného záhonu, kniežacieho záhonu, kráľovského záhonu, na ktorom bol nielen Cornelius de Witt, ale aj Brabanťanka, s kvetom mliečnobielym, purpurovým a červeným, Mramorový s kvetom meňavej sivoľanovej farby s červenými a jasnomäsovými žilkami, tulipán Haarlemský zázrak, tulipán Tmavý holub a tulipán Hmlový holub.
Keď vystrašené mačky spadli z vysokého múru, najprv sa na záhone zmietali a pokúšali sa ujsť každá svojou stranou, až motúz, čo ich zväzoval, sa napäl; ale potom, pocítiac, že ďalej ísť nemôžu, behali sem a ta s hrozným miaukaním a kosili povrazom kvety, uprostred ktorých skákali; až napokon po štvrťhodine zúfalého zápasu podarilo sa im roztrhnúť putnajúci motúz a ujsť.

Boxtel, ukrytý za svojou sykomorou, nevidel v nočnej tme nič; ale zo šialeného vresku mačiek uhádol všetko a srdce, pretekajúce žlčou, naplnila mu radosť.

Boxtelovo srdce tak dychtilo presvedčiť sa o napáchanej skaze, že tam ostal až do bieleho dňa, len aby na vlastné oči videl, v akom stave dvaja kocúri nechali susedove hriadky.

V rannej hmle premrzol do špiku, ale necítil zimu: hriala ho nádej na pomstu.

Bolesť jeho súpera mu vynahradí všetky útrapy. Len čo vysvitlo slnko, otvorili sa na bielom dome dvere: vyšiel van Baerle a blížil sa k svojim záhonom, usmiaty ako človek, ktorý strávil noc v posteli a mal príjemné sny.

Zrazu zbadal brázdy a pabrbky na pôde, včera večer hladkej ako zrkadlo; zrazu videl symetrické rady svojich tulipánov rozmetané ani kopije vojenského práporu, doprostred ktorého padla delová guľa. Skočil k nim celý bledý.

Boxtel sa triasol radosťou. Pätnásť či dvadsať tulipánov ležalo na zemi, dogniavených, došklbaných, niektoré boli zohnuté, iné celkom zlomené a už zvädnuté; z rán im vymokala miazga – miazga, tá vzácna krv, ktorú by van Baerle vďačne bol vykúpil vlastnou krvou.

Ale to prekvapenie! Tá radosť van Baerleho! Tá nevýslovná bolesť Boxtelova! Ani jeden zo štyroch tulipánov, na ktoré mieril jeho atentát, nebol zasiahnutý. Hrdo dvíhali vznešené kalichy nad mŕtvolami svojich druhov. To stačilo, aby sa van Baerle utešil, to stačilo, aby pukal zlosťou vrah, ktorý si trhal vlasy, keď videl, že spáchal zločin, a spáchal ho zbytočne.

Van Baerle, veľmi želejúci, že ho postihlo také nešťastie – nešťastie, ktoré však, vďaka bohu, nebolo také veľké, ako mohlo byť – van Baerle nemohol uhádnuť pravú príčinu. Na svoje otázky sa dozvedel, že tu celú noc čosi hrozne miaukalo. Ináč prítomnosť mačiek poznal i zo stôp ich pazúrov a z chlpov srsti zanechaných na bojišti, na ktorých sa ľahostajné kvapky rosy chveli práve tak ako na lupeňoch zlomeného kvetu vedľa nich; a aby sa podobné nešťastie v budúcnosti neopakovalo, prikázal van Baerle, aby v záhrade každú noc pod ústreším pri záhonoch spal záhradnícky učeň.

Boxtel ho počul dávať ten rozkaz. A ešte v ten istý deň videl, ako stavajú ústrešie, a hoci bol rád, že ho nikto neupodozrieval, zlosť na šťastného pestovateľa v ňom ešte vzrástla a čakal na lepšiu príležitosť.

Práve v tom čase haarlemská Spoločnosť pestovateľov kvetov vypísala cenu za objav – nechceme povedať za výrobu – veľkého čierneho tulipánu bez akejkoľvek škvrnky; bola to úloha ešte nevyriešená a pokladaná za nevyriešiteľnú, ak uvážime, že za oných čias tento druh nejestvoval v prírode ani len v koptskej hnedej černi.

To pre každého znamenalo, že vypisovatelia ceny mohli ponúkať práve tak dva milióny libier ako dvetisíc – lebo žiadali nemožné.

No pestovatelia boli aj tak nesmierne vzrušení, od prvého do posledného.

Niekoľkí nadšenci sa zapálili za myšlienku, i keď neverili v jej uskutočnenie; ale sila predstavivosti je u pestovateľov toľká, že i keď vopred pokladali ideu za neuskutočniteľnú, predsa na inšie už nemysleli, iba na ten veľký čierny tulipán, pokladaný za prelud ako Horácova čierna labuť alebo biely drozd francúzskeho ľudového podania.

Van Baerle bol z pestovateľov, ktorí za zapálili za myšlienku; Boxtel bol z tých, čo mysleli na špekuláciu. Od chvíle, ako si van Baerle vštepil túto myšlienku do bystrej a dômyselnej hlavy, začal pomaličky s vysievaním a s potrebnými úkonmi, aby tulipány dosiaľ pestované dostal z červenej farby do hnedej a z hnedej do tmavohnedej.

Po roku sa mu podarilo vypestovať tulipány dokonale koptskej hnedej černe, a Boxtel ich zbadal na jeho záhone, zatiaľ čo on sám objavil vtedy iba jasnú hneď.

Azda by bolo treba vysvetliť čitateľom pekné teórie, dokazujúce, že tulipán vytvára svoje farby z prvkov; azda by nám boli vďační za dôkaz, že nič nie je nemožné pre pestovateľa kvetov, ktorý svojou trpezlivosťou a umom zapojí do práce slnečné teplo, čistú vodu, šťavy zeme a dych povetria. No my nezamýšľame písať traktát o tulipánoch vôbec, len príbeh jedného tulipánu; a obmedzíme sa naň, čo aké lákavé by bolo toto odbočenie.

Boxtel, zase porazený silnejším nepriateľom, vzdal sa pestovania a napoly šialený už len a len pozoroval.

Dom jeho súpera bol pred ním ako na dlani. Záhrada otvorená slnku, zasklené miestnosti, do ktorých oko ľahko preniklo, priehradky, debničky a škatule s nálepkami, do ktorých ďalekohľad zreteľne videl; Boxtel nechal svoje cibule zhniť v teplých hradách, semená vyschnúť v priečinkoch, tulipány umrieť na záhonoch, a žil len zrakom, zaoberal sa len tým, čo sa dialo u van Baerleho, dýchal stonkami jeho tulipánov, napájal sa vodou, ktorou ich polievali, a sýtil sa jemnou mäkkou zemou, ktorou jeho sused posýpal svoje milované cibuľky. Ale najzaujímavejšia práca sa nerobila v záhrade.

Odbila jedna hodina v noci, van Baerle vyšiel do svojho laboratória, do zasklenej miestnosti, kam Boxtelov ďalekohľad tak ľahko prenikol, a tam, až kým len učencovo svetlo neustúpilo lúčom dňa, čo ožiarili steny a obloky, videl Boxtel vynachádzavého ducha svojho súpera pri práci.

Díval sa, ako triedi semená, ako ich kropí roztokmi, čo majú zmeniť ich tvar a farbu. Uhádol, keď Baerle zohrial niektoré zo semiačok, potom ich navlhčil, potom skombinoval s inými akýmsi očkovaním, čo je neobyčajne citlivá práca, vyžadujúca mimoriadnu zručnosť, uhádol, že zatvára do tmy tie, ktoré majú dať čiernu farbu, a vystavuje slnku a lampe tie, čo majú dať farbu červenú, a ustavičnému zrkadleniu a mihotaniu vody zase tie, čo mali poskytnúť belosť, mysticky čistú predstaviteľku vlhkého živlu.

Touto nevinnou mágiou, spoločným dieťaťom detského snenia a zrelého ducha, touto trpezlivou, neumdlievajúcou prácou, ktorej Boxtel, ako poznával, nebol schopný, van Baerle akoby vlieval do závistníkovho ďalekohľadu celý svoj život, všetky svoje myšlienky, všetku svoju nádej.

Čudné! Toľký záujem a toľká čistá láska k vedeniu nezahasili v Isaacovi zúrivú závisť a smäd po pomste. Zavše, keď tak držal van Baerleho vo svojom ďalekohľade, predstavoval si, že naňho mieri neomylnou mušketou, a prstom hľadal kohútik, že vypáli vražedný výstrel; ale je čas, aby sme s týmto obdobím práce u jedného a špehúnstva u druhého spojili pobyt Cornelia de Witta, správcu hrádzí, v jeho rodnom meste.

VII. ŠŤASTNÝ ČLOVEK POZNÁ NEŠŤASTIE

Keď si Cornelius v januári 1672 usporiadal rodinné veci, zašiel ku krstnému synovi, Corneliovi van Baerlemu. 
Zmrákalo sa.

Cornelius de Witt síce naskrze nebol pestovateľom kvetov ani maliarom, ale predsa prešiel celým domom, od ateliéru po skleníky, od obrazov po tulipány. Ďakoval krstnému synovi, že bol na palube admirálskej lode Sedem provincií pri bitke v Soutbwoldskom zálive a že po ňom pomenoval jeden prekrásny tulipán; hovoril mu to všetko vľúdne a láskavo ako otec synovi, a kým si prezeral van Baerleho poklady, zástup zvedavo, ba s úctou stál pred bránou šťastného človeka.

Všetok tento ruch upútal pozornosť Boxtela, ktorý si práve hovel pri kozube.

Opýtal sa, čo sa to robí, dozvedel sa to a vyliezol na svoju pozorovateľnu.
A tam sa usalašil, nedbajúc na zimu, s ďalekohľadom pri oku.

Ďalekohľad mu od jesene 1671 bol málo na osoh. Tulipány, zimomravé ako pravé deti Orientu, nenechávajú sa cez zimu v zemi. Potrebujú vnútro domu, mäkunké lôžko v priečinkoch a nežné hladkanie tepla z pece. A tak Cornelius celú zimu trávil vo svojom laboratóriu, uprostred kníh a obrazov. Len zriedka zašiel do izby s cibuľkami, iba ak ta chcel vpustiť niekoľko slnečných lúčov, ktoré zbadal na oblohe; vtedy otvoril zasklený príchlop a donútil ich padnúť do miestnosti, či chceli či nie.
V ten večer, o ktorom je reč, keď už obaja Corneliovia spolu pochodili všetky miestnosti, nasledovaní niekoľkými služobníkmi, povedal de Witt ticho van Baerlemu:

„Syn môj, vzdiaľte svojich sluhov, aby sme na chvíľu ostali sami.“

Cornelius sa uklonil na znak, že poslúchne.

Potom povedal nahlas:

„Nechceli by ste si, prosím, obzrieť moju sušiareň tulipánov?“

Sušiareň? Do tohto pandaemonia pestovateľa tulipánov, do tohto tabernakula, do tejto svätyne bol nezasväteným, ako kedysi v Delfách, prístup prísne zakázaný.

Nikdy ta nevkročila sluhova odvážna noha, ako by bol povedal veľký Racine, práve vtedy tvoriaci svoje majstrovské diela. Cornelius ta vpustil výlučne len neškodnú metlu starej frízskej služobnej, svojej pestúnky Lug, ktorá odvtedy, čo sa Cornelius venoval kultu tulipánov, neopovážila sa už dávať do jedál cibuľu z obavy, že by pokrájala a upražila srdce svojho chovanca.
A tak už pri slove „sušiareň“ lokaji, čo niesli svetlá, úctivo ustúpili. Cornelius vzal prvému sviečku z ruky a vošiel do miestnosti pred krstným otcom.

Doložme ešte, že sušiareň bola práve tou zasklenou miestnosťou, na ktorú Boxtel mal ustavične namierený ďalekohľad.

Závistník na svojom stanovišti bol celý napätý. Najprv videl, ako sa ožiarili steny a obloky. Potom sa zjavili dva tiene.

Jeden z nich, veľký, majestátny, prísny, si sadol k stolu, na ktorý Cornelius postavil sviecu.
V tomto tieni Boxtel poznal bledú tvár Corneba de Witta; dlhé, nad čelom rozdelené vlasy mu padali na plecia.

Správca hrádzí najprv povedal Corneliovi niekoľko slov, ktorých zmysel závistník z pohybu perí nemohol vyčítať, potom zo záhrenia vytiahol a Corneliovi podal bielu, starostlivo zapečatenú obálku a zo spôsobu, akým Cornelius tú obálku prijal a uložil do skrine, usúdil Boxtel, že to budú nejaké nesmierne dôležité listiny.

Najprv si pomyslel, že tá vzácna obálka obsahuje niekoľko cibuliek, práve došlých z Bengálska alebo z Cejlónu; ale hneď si uvedomil, že Cornelius de Witt nepestuje tulipány a zaoberá sa výlučne ľuďmi, bylinou, ktorá oveľa menej lahodí pohľadu a hlavne oveľa ťažšie sa dá donútiť, aby kvitla.

Boxtel sa teda vrátil k myšlienke, že obsahom obálky sú iba listiny a obsahom tých listín politika.

Ale načo tieto listiny s politickým obsahom dávajú Corneliovi, ktorý nielen že sa politikou nezaoberá, ale ešte sa všade chváli, že on sa vôbec nezaujíma o túto vedu, podľa jeho názoru oveľa obskúrnejšiu než chémia, ba i než alchýmia?

Nebodaj de Witt, už ohrozený neobľúbenosťou, ktorou ho začínali poctievať spoluobčania, dáva niečo do úschovy svojmu krstnému synovi van Baerlemu, a od správcu hrádzí je to ťah tým obratnejší, že u Cornelia, takého vzdialeného akýmkoľvek politickým intrigám, zaručene nikto nič hľadať nebude.

Ináč keby balíček bol obsahoval cibuľky – Boxtel poznal svojho suseda – Cornelius by nebol vydržal, bol by prinesený dar okamžite znalecky prezrel a odhadol jeho hodnotu.

Cornelius však len úctivo prevzal obálku z rúk správcu hrádzí a práve tak úctivo ju vložil do priečinka, zatisol ju doň čo najhlbšie, po prvé iste, aby ju nebolo vidieť, a po druhé, aby nezabrala priveľa miesta rezervovaného cibuľkám.

Len čo bola obálka v priečinku, Cornelius de Witt vstal, stisol krstnému synovi ruku a vykročil ku dverám.

Cornelius rýchle chytil sviecu a pobehol, aby vyšiel prvý a posvietil, ako sa patrí.

Tu svetlo postupne zhaslo v zasklenej pracovni a zjavilo sa na schodišti, potom vo vstupnej sieni a napokon na ulici, ešte plnej ľudí, čo chceli vidieť, ako správca hrádzí sadá do koča.

Závistník predpokladal správne. To, čo správca hrádzí dal svojmu krstnému synovi do úschovy a čo ten starostlivo zamkol, bola Jánova korešpodencia s pánom de Louvois.

Ibaže túto korešpodenciu, ako povedal Cornelius bratovi, zveril van Baerlemu tak, že ten ani netušil, aká je politicky dôležitá.

Žiadal od krstného syna iba toľko, aby nevydal obálku nikomu, len jemu osobne alebo na jeho osobný list, nech by ju prišiel pýtať ktokoľvek.
A Cornelius, ako sme videli, zamkol obálku do priečinku so vzácnymi cibuľkami.

Potom, keď správca hrádzí odišiel, ruch utíchol a svetlá zhasli, náš hrdina už na obálku nemyslel, mnoho však na ňu myslel Boxtel, ktorý ako dobrý lodivod videl v tej obálke vzdialený nepatrný obláčik, ktorý postupne narastie a prinesie búrku.
A teraz teda sú všetky smerné viechy nášho príbehu zabodnuté do žírnej pôdy, čo sa rozprestiera od Dordrechtu po Haag. Nech ich v nasledujúcich kapitolách sleduje, kto chce; čo sa nás týka, dodržali sme slovo: dokázali sme, že ani Cornelius, ani Ján de Witt nikdy nemali v celom Holandsku takého zaťatého nepriateľa, ako mal van Baerle vo svojom susedovi mynheerovi Isaacovi Boxtelovi.

No pestovateľ tulipánov, blažený vo svojej nevedomosti, uberal sa ďalej svojou cestou k cieľu požadovanému haarlemskou Spoločnosťou a prešiel už od koptsky hnedého tulipánu k tulipánu farby čiernej kávy; a keď sa vrátime k nemu v ten istý deň, čo sa v Haagu odohrala nami opísaná veľká udalosť, nájdeme ho okolo jednej popoludní vyberať z priečinku mladé cibuľky, vypestované zo semiačok tulipánu, farby čiernej kávy, cibuľky, z ktorých ešte nevykvitol, ale na jar 1673 mal vykvitnúť veľký čierny kvet, žiadaný haarlemskou Spoločnosťou.

20. augusta 1672 o jednej popoludní bol teda Cornelius vo svojej sušiarni, nohy na spodnom kríži stola, lakte na prikrývke, a s pôžitkom si prezeral tri cibuľky, čo oddelil od hlavnej: čisté, dokonalé, hladulinké cibuľôčky, prevzácne zárodky jedného z najzázračnejších výtvorov, pri ktorých sa ľudský um a príroda spojili v takom zložení, že jeho zdar navždy preslávi meno Cornelius van Baerle.

– Vypestujem veľký čierny tulipán, – vravel si Cornelius v duchu, keď oddeľoval svoje cibuľky. – Dostanem sľúbených stotisíc zlatých florinov. Rozdám ich dordrechtským chudobným; tak sa utíši nenávisť, akú za občianskej vojny vzbudzuje každý boháč, a ja bez obáv pred republikánmi i pred oranžistami budem môcť udržiavať svoje hriadky v báječnom stave. Ani sa nebudem musieť obávať, že by jedného dňa za vzbury dordrechtskí trhovci alebo námorníci prišli vytrhať moje cibuľky, aby nimi nachovali svoje rodiny, ako sa mi zavše potichu vyhrážajú, keď sa dopočujú, že som za jednu cibuľku dal dvesto alebo tristo zlatých florinov. Rozhodnuté, dám tých stotisíc chudobným z Dordrechtu.

– Hoci…
A pri tomto hoci Cornelius van Baerle urobil prestávku a vzdychol si.

– Hoci, – pokračoval potom, – bol by to príjemný výdavok, použiť tých stotisíc na zväčšenie mojej záhrady, alebo dokonca na cestu po Oriente, domovine krásnych kvetov.

No žiaľ, na to všetko škoda myslieť: muškety, zástavy, bubny a proklamácie, to v tejto chvíli ovláda svet.

Van Baerle zdvihol oči k nebu a vzdychol.

Potom spustil pohľad nazad na cibuľky, ktoré v jeho myšlienkach zaberali oveľa viac miesta než všetky tie muškety, bubny, zástavy a proklamácie, napospol veci, čo len zbytočne rozrušujú myseľ statočného človeka:

– Ale sú to pekné cibuľôčky, – povedal si, – aké sú hladunké, aké pekne formované, aký majú melancholický vzhľad, čo sľubuje môjmu tulipánu ebenovú čerň! Prostým okom na nich ani nevidieť žilky. Zaručene ani najmenší fliačik nepoškvrní smútočné rúcho kvetu, čo bude mne ďakovať za svoj zrod.

– Ako pomenujem toto dieťa môjho bdenia, mojej práce, mojej myšlienky? Tulipa nigra Baerlensis.
– Áno, Baerlensis; pekné meno. Celá tulipániarska Európa, to znamená celá inteligentná Európa sa zachveje, keď táto správa ako vietor obletí štyri čiastky sveta.

– VEĽKÝ ČIERNY TULIPÁN JE VYPESTOVANÝ! Ako sa nazýva? – spýtajú sa znalci. – Tulipa nigra Baerlensis. – Prečo Baerlensis? – Pretože ju objavil van Baerle, odpovedia im. – Kto je to, ten van Baerle? – To je ten, čo vypestoval už päť nových druhov: Janu, Jána de Witta, Cornelia a tak ďalej. Toto je teda moja ctižiadosť. Nikoho nezarmúti. Nikomu nespôsobí bolesť. A o Tulipa nigra Baerlensis sa bude hovoriť ešte i vtedy, keď môj krstný otec, ten skvelý politik, bude možno známy už len vďaka tulipánu, pomenovanému podľa neho.

– Prekrásne cibuľky!…

– Keď môj tulipán vykvitne a v Holandsku bude vtedy už zase pokoj, – pokračoval Cornelius, – radšej dám chudobným len päťdesiattisíc florinov; naostatok je to dosť od človeka, ktorý nie je povinný dať vôbec nič. A s päťdesiatimi tisícmi, čo mi ostanú, budem robiť pokusy. S tými päťdesiatimi tisícmi florinov dosiahnem, aby tulipán voňal. Ach, keby sa mi podarilo vypestovať tulipán s ružovou alebo klinčekovou vôňou, alebo dokonca s vôňou celkom novou, lebo to by bolo ešte lepšie; keby som tomuto kráľovi kvetov dal pôvodnú rodovú vôňu, ktorú stratil cestou zo svojho orientálneho trónu na európsky, vôňu, čo iste má na indickom polostrove, v Goe, v Bombaji, v Madrase, a najmä na tom ostrove, kde údajne kedysi bol pozemský raj, na Cejlóne, ach, to by bola sláva! Milšie by mi potom bolo, áno, milšie by mi bolo byť Corneliom van Baerlem, než Alexandrom Veľkým, Caesarom alebo Maxmiliánom.

– Nádherné cibuľky!…
A Cornelius sa rozplýval blahom vo svojom rozjímaní, Cornelius sa strácal v sladkom snení.

Náhle zvoncom na jeho pracovni šklbol ktosi prudšie, než bývalo obyčajou.

Cornelius sa strhol, zakryl rukou cibuľky a obrátil sa.

„Kto tam?“ spýtal sa.

„Pane, prišiel posol z Haagu,“ odpovedal sluha.
„Posol z Haagu… Čo chce?“

„Je to Craeke, pane.“

„Craeke, dôverník pána Jána de Witta? Dobre! Nech počká.“

„Nemôžem čakať,“ ozval sa hlas na chodbe.
A zároveň Craeke odstrčil vrátnika a vbehol do sušiarne.

Tento skoro násilný vstup znamenal také porušenie obyčají, zavedených v dome Cornelia van Baerleho, že Corneliovi, keď videl Craekeho takto vdrúziť do sušiarne, skoro kŕčovite myklo rukou zakrývajúcou cibuľky, a následok bol, že dve z nich spadli a zakotúľali sa, jedna pod susedný stôl, druhá do kozuba.

„Doparoma, Craeke!“ vykríkol Cornelius a skočil chytať svoje cibuľky, „čo to znamená?“

„To znamená, pane,“ povedal Craeke a položil akýsi papierik na stôl, kde ostala ležať tretia cibuľka, „to znamená, že nemáte strácať ani chvíľu a chytro si prečítať tento papierik.“
A Craeke, ktorému sa zdalo, že v dordrechtských uliciach zbadal príznaky podobnej mäteže, ako bola tá v Haagu, hneď zas vybehol a zutekal, ani sa neobzrel.

„Dobre, dobre, milý Craeke,“ povedal Cornelius a natiahol ruku pod stôl, že lapí vzácnu cibuľku, „prečítame si ten tvoj papierik.“

Potom zdvihol cibuľku a vložil si ju do dlane, že ju preskúma:

„Výborne,“ povedal, „táto je nepoškodená. Bodaj ťa aj s Craekom, takto mi vdrúziť do sušiarne! No, teraz druhú.“
A s dolapenou cibuľkou v hrsti priskočil van Baerle ku kozubu, kde kolenačky prstom omaciaval popol, na šťastie studený.
O chvíľu namáčal druhú cibuľku. „Výborne,“ povedal, „tu je.“ A potom si ju poobzeral skoro otcovsky nežne: „Nepoškodená ako tamtá.“
V tej istej chvíli, keď Cornelius, ešte vždy kľačiačky, skúmal druhú cibuľku, ktosi tak hrozne mykol dvermi na sušiarni a dvere sa tým myknutím tak prudko rozleteli, že Cornelius cítil, ako mu líca a uši vzbĺkli plameňom onej zlej radkyne, zvanej zlosť.

„Čo je to zas?“ opýtal sa. „Zblaznel sa celý dom, či čo?“

„Pane, pane!“ kričal sluha, čo vbehol do sušiarne s tvárou ešte oveľa bledšou a s výrazom ešte zdesenejším, než mal predtým Craeke.

„No, čo je?“ opýtal sa Cornelius, tušiac nejaké nešťastie za týmto dvojnásobným porušením všetkých pravidiel.

„Utečte, pane, rýchle utečte!“ kričal sluha.

„Utiecť? A prečo?“

„Pane, dom je plný drábov.“

„Čo chcú?“

„Vás hľadajú.“

„A čo chcú so mnou?“

„Zatknúť vás.“

„Zatknúť, mňa?“

„Áno, pane, a je s nimi súdny úradník.“

„Čo to znamená?“ opýtal sa van Baerle, stisol v hrsti svoje dve cibuľky a uprel ohromený pohľad na schodište. 
„Idú hore, idú sem!“ kričal sluha.

„Och, dieťa moje, pán môj drahý,“ vykríkla pestúnka, ktorá teraz tiež vbehla do sušiarne. „Vezmite si svoje zlato a klenoty a utekajte, utekajte!“

„Ale kade mám utiecť, starká?“ spýtal sa van Baerle.

„Vyskočte oblokom.“

„To je osem metrov.“

„Dopadnete na dva metre mäkkej zeme.“

„Áno, ale dopadnem na moje tulipány.“

„To nič, len skočte.“

Cornelius vzal tretiu cibuľku, pristúpil k obloku, otvoril ho, ale predstava, akú skazu by spôsobil na svojich záhonoch, skôr než pohľad na hĺbku, do ktorej by musel skočiť, spôsobila, že povedal:

„Nikdy.“
A cúvol o krok.
V tej chvíli sa ponad zábradlie schodišťa zamihali halapartne vojakov.

Pestúnka zdvihla ruky k nebu.

Čo sa týka Cornelia van Baerleho, treba povedať na chválu nie človeka, ale pestovateľa tulipánov, že v tej chvíli myslel iba na svoje prevzácne cibuľky.

Hľadal očami papier na zabalenie, zbadal list z biblie, čo Craeke položil na sušiarenský stôl, vzal ho, ale v rozrušení sa nerozpomenul, aký je to papier, zabalil doň svoje tri cibuľky, ukryl si ich na hrudi a čakal. Vojaci so súdnym úradníkom na čele vkročili práve v tej chvíli do sušiarne.

„Ste doktor Cornelius van Baerle?“ opýtal sa súdny úradník, hoci mladíka veľmi dobre poznal, ale v tomto sa prispôsoboval pravidlám súdu, čo, ako vidieť, dodávalo vyšetrovaniu veľkú vážnosť.

„Áno, pán van Spennen,“ odpovedal Cornelius a milo sa uklonil svojmu sudcovi, „však vy to dobre viete.“

„Odovzdajte mi teda vlastizradné písomnosti, ktoré ukrývate vo svojom dome.“

„Vlastizradné písomnosti?“ opakoval ohromený Cornelius.

„Nehrajte sa na prekvapeného, pane.“

„Prisahám, pán van Spennen,“ vrátila sa Corneliovi reč, „že vôbec neviem, čo tým myslíte.“

„Tak vás uvediem na stopu, pán doktor,“ povedal sudca. „Odovzdajte mi písomnosti, ktoré u vás v mesiaci januári uložil zradca Cornelius de Witt.“

Corneliovi čosi blyslo hlavou.

„Aha, aha,“ povedal van Spennen, „už ste sa rozpomenuli, však?“

„Isteže; ale spomínali ste akési vlastizradné listiny, a také ja nemám.“

„Popierate teda?“

„Pravdaže.“

Úradník sa obrátil a prebehol pohľadom celú izbu. „Ktorú miestnosť v dome nazývate sušiarňou?“ opýtal sa.

„Práve túto, kde sme, pán van Spennen.“

Súdny úradník vrhol pohľad na lístok, čo mal na svojich papieroch hneď navrchu.

„Tak je,“ povedal ako človek, ktorý si je načistom.

Potom sa obrátil ku Corneliovi:

„Odovzdáte mi tie písomnosti, či nie?“

„Nemôžem, pán van Spennen. Tie listiny nie sú moje: zverili mi ich do úschovy, a také niečo je posvätné.“

„Doktor Cornelius,“ povedal sudca, „v mene Generálnych stavov vám prikazujem otvoriť tento priečinok a vydať mi písomnosti v ňom ukryté.“
A sudca prstom ukázal na tretí priečinok skrine, čo stála pri kozube.

Listiny, čo správca hrádzí odovzdal svojmu krstnému synovi, boli naozaj v treťom priečinku skrine, dôkaz, že polícia bola dokonale informovaná.

„Odmietate?“ povedal van Spennen, keď videl, že Cornelius zmeravel údivom. „Otvorím ho teda sám.“
A sudca vytiahol celý priečinok, čím sa na denné svetlo vynorilo najprv asi dvadsať cibuliek, starostlivo uložených a onálepkovaných, a potom zväzok listín, ktorý bol presne v takom stave, v akom ho nešťastný Cornelius de Witt odovzdal svojmu krstnému synovi.

Úradník rozlomil pečate, roztrhol obálku, dychtivo prebehol po prvých hárkoch, čo sa odhalili jeho pohľadu, a hrozným hlasom skríkol:

„Ach, súd teda nedostal falošné udanie!“

„Ako to?“ zvolal Cornelius. „Čo je to vlastne?“

„Nerobte sa ďalej hlúpym, pán van Baerle, a poďte s nami.“

„Ako to! ísť s vami?“ zvolal doktor. 
„Áno, lebo v mene Stavov vás zatýkam.“ 
Ešte sa nezatýkalo v mene Viliama Oranžského. Na to ešte nebol dosť dlho miestodržiteľom.

„Zatýkate ma!“ zvolal Cornelius. „Ale čo som vykonal?“

„Do toho ma nič, pán doktor, to vysvetlite súdu.“

„Kde?“

„V Haagu.“

Ohromený Cornelius objal svoju pestúnku, tá zamdlela, popodával ruky sluhom, tí sa rozplakali, a odišiel so súdnym úradníkom – ten ho zamkol do koča ako politického väzňa a dal ho cvalom odviezť do Haagu.

VIII. VPÁD

Čo sa tu odohralo, bolo, ako čitatelia už uhádli, diabolským dielom mynheera Isaaca Boxtela.

Pamätáte sa, že ďalekohľadom videl stretnutie Cornelia de Witta s krstným synom do najmenšej podrobnosti.

Pamätáme sa, že si domyslel, aké dôležité sú listiny, zverené správcom hrádzí jeho krstnému synovi, keď videl, ako starostlivo mladý Cornelius zamyká odovzdanú obálku do priečinku, kde mával len najvzácnejšie cibuľky.
Z toho vyplýva, že keď sa Boxtel, sledujúci politické udalosti oveľa pozornejšie než jeho sused, dopočul, že Cornelia de Witta uväznili ako obžalovaného z vlastizrady, pomyslel si, že by nebodaj stačilo povedať slovko, a s krstným otcom uväznia aj krstného syna.

Ale čo ako táto predstava lahodila Boxtelovmu srdcu, predsa ho v prvej chvíli zamrazilo pri myšlienke, že by mal udať človeka, ktorého by toto udanie mohlo priviesť na popravište.

Lenže na zlých myšlienkach je hrozné to, že zlé duše na ne postupne privyknú.

Ináč si mynheer Isaac Boxtel dodával odvahy týmto sofizmom:

Cornelius de Witt je zlý občan, pretože je obžalovaný z vlastizrady a uväznený.

Ja som dobrý občan, lebo nie som obžalovaný z ničoho na svete a som slobodný ako vták.

Teda, ak Cornelius de Witt je zlý občan, čo je isté, keďže je obžalovaný z vlastizrady a uväznený, jeho spoluvinník Cornelius van Baerle je práve taký zlý občan.

Teda, keďže ja som dobrý občan a povinnosťou dobrých občanov je udávať zlých občanov, je povinnosťou mňa, Isaaca Boxtela, udať Cornelia van Baerleho.

Ale čo ako logicky vyzerala táto úvaha, nebola by asi získala nad Boxtelom úplnú vládu a možno by závistník nebol podľahol prostej túžbe po pomste, ktorá mu zožierala srdce, keby sa k démonovi závisti nebol pridal démon chamtivosti.

Boxtel vedel, ako ďaleko sa van Baerle dostal v hľadaní čierneho tulipánu.

Čo aký skromný bol doktor Cornelius, nemohol pred najbližšími zatajiť svoju skoro úplnú istotu, že roku Pána 1763 získa cenu stotisíc zlatých florinov, vypísaných haarlemskou Pestovateľskou spoločnosťou.
A táto skoro istota Cornelia van Baerleho spaľovala Isaaca Boxtela ako horúčka.

Keby Cornelia zavreli, zaručene by to spôsobilo v dome veľký zmätok. V tú noc po zatknutí by nikto ani nepomyslel dávať pozor na tulipány v záhrade.
A tak v tú noc Boxtel prekročí múr, a keďže vie, kde je cibuľka, z ktorej má vyrásť veľký čierny tulipán, odnesie si tú cibuľku; potom čierny tulipán nevykvitne u Cornelia, ale u Isaaca a cenu stotisíc zlatých florinov dostane on, nie Cornelius, ak už nerátame tú nesmiernu česť, že novému kvetu dá meno Tulipa nigra Boxtellensis.
Ten výsledok ukojí nielen jeho pomstu, ale i jeho chamtivosť.

Boxtel v bdení myslel iba na veľký čierny tulipán, v spaní sníval iba o ňom.

Napokon 19. augusta okolo druhej popoludní bolo pokušenie také veľké, že mynheer Isaac už neodolal.

Tak sa stalo, že napísal anonymné udanie, kde hodnovernosť nahradil presnosťou, a hodil to udanie na poštu.

Nikdy nijaký jedovatý papier, vpustený do benátskej bronzovej levskej papule, nemal následky rýchlejšie a strašnejšie.

Ešte v ten večer dostal hlavný sudca správu; okamžite zvolal kolegov na ráno. Ráno sa zhromaždili, rozhodli sa Cornelia van Baerleho dať zatknúť a príkaz dali splniť pánu van Spennenovi, ktorý sa tejto úlohy, ako sme videli, zhostil ako statočný Holandan a zatkol Cornelia van Baerleho presne vo chvíli, keď oranžisti v Haagu piekli kusy mŕtvych de Wittovcov.

Ale či to bol stud či slabosť v zločine – Isaac Boxtel nemal odvahu namieriť v ten deň svoj ďalekohľad ani na záhradu, ani na ateliér, ani na sušiareň.

Pridobre vedel, čo sa stane v dome nešťastného doktora Cornelia, aby sa musel ešte aj dívať. Ba ani len nevstal, keď vošiel do izby jeho jediný sluha, ktorý závidel Corneliovým sluhom ich osud práve tak trpko, ako Boxtel závidel osud ich pánovi. Boxtel mu povedal:

„Dnes nevstanem, som chorý.“

Okolo deviatej začul na ulici veľký ruch a zachvel sa; v tej chvíli bol bledší než skutočne chorý človek a triasol sa väčšmi, než kto naozaj má horúčku.

Vstúpil sluha; Boxtel si zakryl tvár prikrývkou.

„Ach, pane,“ zvolal sluha, ktorý síce veľmi ľutoval nešťastného pána van Baerleho, ale predsa tušil, že svojmu pánovi nesie dobrú novinu, „ach, pane, vy neviete, čo sa robí?“

„Ako by som to mohol vedieť?“ ohlásil sa Boxtel skoro nezrozumiteľne.

„V tejto chvíli, pán Boxtel, zatýkajú vášho suseda Cornelia van Baerleho ako vlastizradcu.“

„Ale čo!“ zamumlal Boxtel zmierajúcim hlasom. „Vylúčené.“

„Na moj dušu! Aspoň to všetci vravia. Ináč som na vlastné oči videl, ako k nemu vošiel sudca pán van Spennen s drábmi.“

„No, ak si ich videl, to je inšie,“ povedal Boxtel.

„Pre istotu sa ešte raz opýtam,“ povedal sluha, „a nebojte sa, pane, hneď vám to prídem povedať.“

Boxtel iba kývnutím schválil horlivosť svojho sluhu. Ten odišiel a vrátil sa o štvrť hodiny.

„Och, pane,“ povedal, „všetko, čo som vám vravel, je čistá pravda.“

„Ako to?“

„Pána van Baerleho zatkli, posadili ho do koča a odviezli do Haagu.“

„Do Haagu?“

„Áno, a ak to, čo sa povráva, je pravda, nečaká ho tam nič dobrého.“

„A čo sa povráva?“ spýtal sa Boxtel.

„Doparoma, pane, povráva sa, ale to nie je celkom isté, povráva sa, že v Haagu mešťania práve zabili pánov de Wittovcov, Cornelia i Jána.“

„Och!“ zamrmlal Boxtel, či skôr zachrčal a zatvoril oči, aby nevidel hrozný obraz, čo sa mu nebodaj vynoril pred vnútorným zrakom.

„Do čerta,“ zašomral si sluha, keď vyšiel z izby, „mynheer Isaac Boxtel musí naozaj byť veľmi chorý, keď pri takej novine nevyskočil z postele.“

Isaac Boxtel bol naozaj veľmi chorý, chorý ako človek, ktorý práve zavraždil iného človeka.

Ale zavraždil toho človeka s dvojakým cieľom; prvý bol dosiahnutý, ešte bolo treba dosiahnuť druhý.

Zotmelo sa. Boxtel iba na to čakal. Len čo sa zotmelo, vstal. Potom vyliezol na svoju sykomoru.

Dobre si to vyrátal: nikto ani nepomyslel strážiť záhradu; celý dom bol hore nohami, služobníctvo ako bez hlavy.

Počul odbíjať postupne desať hodín, jedenásť hodín, polnoc.

O polnoci s búchajúcim srdcom, trasúcimi sa rukami a bledou tvárou zliezol zo stromu, vzal rebrík, oprel ho o múr, vyšiel až na predposlednú priečku a počúval.

Všade ticho. Ani hlások nerušil nočnú tíš.

Jedinké svetlo bdelo v dome.

Svetlo u pestúnky.

Ticho a tma dodali Boxtelovi odvahu.

Prekročil múr, na chvíľu zastal na jeho hrebeni; potom, istý si, že sa nemá čoho obávať, pretiahol rebrík zo svojej záhrady do Corneliovej a zišiel ta.

Potom, keďže presne vedel, v ktorom rade sú zahrabané cibule budúceho čierneho tulipánu, bežal ta, no iba po chodníkoch, aby ho neprezradili stopy nôh, a presne tam, kde bolo treba, s rozkošou tigra zaboril ruky do mäkkej zeme.

Nenašiel nič a pomyslel si, že sa zmýlil. 
No nevdojak sa mu na čele zaperlil pot. 
Hrabal vedľa: nič. 
Hrabal napravo, hrabal naľavo: nič. 
Hrabal bližšie, hrabal ďalej: nič.

Myslel, že zošalie, lebo si konečne všimol, že zem v ten deň ktosi pohýbal.

Naozaj, zatiaľ čo Boxtel bol v posteli, Cornelius zišiel do záhrady, vykopal cibuľku a ako sme videli, rozdelil ju na troje.

Boxtel sa nemohol odhodlať odísť. Poprehrabával rukami vyše troch štvorcových metrov zeme.

Konečne už nemohol pochybovať o svojom nešťastí.

Ako opitý zlosťou vyliezol nazad na rebrík, prekročil múr, pretiahol rebrík od Cornelia k sebe, hodil ho do svojej záhrady a zoskočil k nemu.

Zrazu mu svitla posledná nádej.

Že cibuľky sú v sušiarni.

Bolo sa treba len dostať do sušiarne, ako sa dostal do záhrady. Tam ich nájde.

Ani to nebolo oveľa ťažšie. Obloky na sušiarni sa dvíhali ako na skleníku.

Cornelius van Baerle ich v to ráno otvoril a nikomu neprišlo na um ich zavrieť.

Stačilo obstarať si dosť dlhý rebrík, sedemmetrový namiesto štvormetrového.

Boxtel si všimol, že v ulici, kde býval, opravovali dom; o ten dom bol opretý obrovský rebrík.

To bol rebrík pre Boxtela, ak ho robotníci neodniesli.

Bežal k domu, rebrík bol tam.
Boxtel vzal rebrík a horko-ťažko ho preniesol do svojej záhrady; ešte s väčšou námahou ho oprel o múr Corneliovho domu.

Rebrík siahal presne po oblok.

Boxtel si dal do vrecka zažatú zlodejskú lampičku, vyliezol po rebríku a vnikol do sušiarne.
V tomto svätostánku zastal a oprel sa o stôl; nohy sa mu podlamovali, srdce búchalo, dobre sa nezadusil.

Tu to bolo oveľa horšie ako v záhrade: voľné nebo akoby bralo cudziemu vlastníctvu to, čo v ňom ctíme; kto preskočí plot alebo prelezie múr, zháči sa pred dvermi alebo pred oblokom.
V záhrade Boxtel bol iba marodérom; v izbe bol zlodejom.

No pozbieral odvahu: neprišiel až sem, aby sa vrátil s prázdnymi rukami.

Lenže darmo hľadal, otváral a zatváral všetky priečinky, ba i ten najposvätnejší priečinok, kde bola uložená obálka Corneliovi osudná, našiel tam – s nápismi, ako v botanickej záhrade – Janu, de Witteho, tulipán farby bielej kávy, tulipán farby čiernej kávy; ale čierny tulipán, a či skôr cibuľky, v ktorých zatiaľ driemal pred kvitnutím – čierny tulipán nikde.
A predsa v knihe semien a cibuliek, ktorú si van Baerle viedol dvojmo, starostlivejšie a presnejšie, než sa vedú knihy popredných obchodných domov v Amsterdame, čítal Boxtel tieto riadky:

„Dnes 20. augusta 1672 som vykopal cibuľu veľkého čierneho tulipánu a rozdelil som ju na tri dokonalé cibuľky.“

„Tie cibuľky! Tie cibuľky!“ zreval Boxtel a pustošil všetko v miestnosti. „Kde ich len mohol ukryť?“

Potom zrazu sa udrel po čele, dobre že si mozog nesploštil: „Ach, ja nešťastný!“ zvolal. „Ach, ty trojnásobne stratený Boxtel, či sa človek rozlúči so svojimi cibuľkami, či ich nechá v Dordrechte, keď odchádza do Haagu, či človek môže žiť bez svojich cibuliek, keď sú to cibuľky čierneho tulipánu! Iste mal kedy ich zobrať, ničomník! Má ich pri sebe, odniesol ich do Haagu!“

Bol to blesk a ukázal Boxtelovi priepasť zbytočného zločinu.

Boxtel klesol ako hromom zrazený na ten istý stôl, na to isté miesto, kde pred niekoľkými hodinami nešťastný Baerle tak dlho a taký uveličený obdivoval cibuľky čierneho tulipánu.

„A čo,“ povedal závistník napokon, zdvihnúc bledú tvár, „ak ich má, môže si ich nechať len dovtedy, kým žije, a…“

Zvyšok jeho ohavnej myšlienky sa rozplynul v hroznom úškrne.

„Cibuľky sú v Haagu,“ povedal, „nemôžem teda ďalej žiť v Dordrechte. Do Haagu za cibuľkami! Do Haagu!“
A Boxtel, nevšímajúc si nesmiernych bohatstiev, ktoré tu nechával, taký bol posadnutý predstavou iného, prevzácneho bohatstva, vyliezol oblokom, skĺzol sa dolu rebríkom, odniesol nástroj vlúpania ta, odkiaľ ho bol vzal, a vrátil sa, vrčiac ako dravec, do svojho domu.

IX. RODINNÁ IZBA

Bolo okolo polnoci, keď chudáka van Baerleho zapísali do stavu väzňov v Buytenhofe.

Stalo sa, čo Rosa predvídala. Keď ľud našiel Corneliovu celu prázdnu, vzplanul veľkým hnevom, a keby otec Gryphus bol býval tam, tým zúrivcom pod rukou, zaručene by on bol zaplatil za svojho väzňa.

No tento hnev sa hojne vyzúril na oboch bratoch, ktorých dohonili vďaka tomu, že Viliam Oranžský, prezieravý človek, prezieravo pozamykal mestské brány.

Nastala teda chvíľa, keď sa väzenie vyprázdnilo a po hrozivej búrke revu, čo sa rútil schodišťami, zavládlo ticho.

Rosa využila túto chvíľu, vyšla z úkrytu a vyviedla odtiaľ otca.

Väzenie bolo úplne prázdne: načo by kto ostával vo väzení, keď sa vraždilo pri Tel-Hoku?

Gryphus s roztrasenými kolenami vyšiel s odvážnou Rosou. Najprv ako-tak zavreli hlavnú bránu, vravíme ako-tak, lebo bola napoly vyvalená. Bolo vidieť, že sa tade prerútil veľký hnev.

Okolo štvrtej bolo počuť, že sa krik vracia, ale tento krik nebol nebezpečný pre Gryphusa a jeho dcéru. Bol to krik okolo mŕtvol, s ktorými sa ľud vracal, ťahajúc ich po zemi: išiel ich obesiť na zvyčajnom mieste popráv. Rosa sa ukryla i teraz, ale aby nevidela príšerné divadlo.
O polnoci ktosi zabúchal na bránu Buytenhofu, či skôr na zátaras, čo ju nahrádzal.

To privádzali Cornelia van Baerleho.

Keď žalárnik Gryphus prijímal tohto nového hosťa a videl na zozname väzňovo meno a údaje, zamumlal so žalárnickým úškrnom:

„Krstný syn Cornelia de Witteho! No, mladý pán, máme tu akurát rodinnú izbu, dáme vám tú.“
A zúrivý oranžista, uveličený svojím vtipom, vzal lampáš a kľúče a viedol Cornelia do cely, ktorú v to ráno opustil Cornelius de Witt, aby sa vydal na cestu do vyhnanstva, ako si ho v časoch revolúcií predstavujú moralisti, hlásajúci ako zásadu vysokej politiky:

„Iba mŕtvi sa nevracajú.“

Gryphus teda viedol krstného syna do cely po krstnom otcovi.

Na ceste, ktorú bolo treba prejsť do tejto cely, zúfalý pestovateľ kvetov nič nepočul, iba zabrechať psa, nič nevidel, iba mihnúť sa tvár mladej dievčiny.

Pes vyšiel z výklenku v múre, strkajúc hrubiznou reťazou, a oňuchal Cornelia, aby ho dobre poznal potom, keď mu prikážu ho roztrhať.

Dievčina vo chvíli, keď zábradlie schodišťa zakvílilo pod väzňovou oťaženou rukou, odchýlila oblôčik vo dverách izby, ktorú obývala v tom istom hrubiznom múre. A lampa v jej pravici osvetľovala zároveň jej pôvabnú ružovú tvár, orámovanú hustými závitmi utešených plavých vlasov, zatiaľ čo ľavicou si stiahla nočný úbor na bielych prsiach, lebo ju Corneliov nečakaný príchod zobudil z prvého spánku.

Bol to krásny obraz pre maliara a hodný majstra Rubensa, tá čierna špirála schodišťa, osvetlená červenkavým Gryphusovým lampášom, so žalárnikovou temnou postavou hore, so smutnou postavou Cornelia, skloneného ponad zábradlie, aby videl pred sebou jasným oblôčkom orámovanú ľúbeznú tvár Rosinu a jej hanblivé gesto, trochu azda zmätené pre Corneliovo vyvýšené stanovište hore na schodoch, odkiaľ jeho neurčitý smutný pohľad hladkal biele oblé plecia dievčiny.
A tam dolu, celkom v tieni, v tej časti schodišťa, kde sa podrobnosti strácali v tme, karbunkulové okále psiská, mykajúceho reťazou, ktorej ohnivá v dvojitom svetle Rosinej lampy a Gryphusovho lampáša hádzali iskry.

Ale i tomu jedinečnému majstrovi by bolo bývalo nad sily zachytiť na obraze bolestný výraz, čo sa zjavil na Rosinej tváričke, keď videla tohto krásneho bledého mladíka pomaly vychádzať hore schodmi a pochopila, že jeho sa týkajú slová:

„Dostanete rodinnú izbu.“

Táto vidina trvala iba chvíľu, oveľa kratšie, než nám trval jej opis. Potom Gryphus kráčal ďalej, Cornelius voľky-nevoľky za ním a o päť minút bol už v kobke, ktorú nemusíme opisovať, lebo ju čitateľ už pozná.

Gryphus prstom ukázal väzňovi lôžko, kde toľko pretrpel mučeník, ktorý v tento istý deň odovzdal dušu Bohu; potom vzal svoj lampáš a odišiel.

Keď Cornelius osamel, hodil sa na lôžko, ale nezaspal. Ustavične upieral zrak na úzky zamrežovaný oblok vedúci na Buytenhofské námestie, a tak videl zabelieť sa nad stromami prvý lúč brieždenia, ktoré obloha hádže na zem ako biely plášť.
V noci kedy-tedy precválalo po Buytenhofskom námestí niekoľko rýchlych koní, ťažké kroky patrôl predupotali po jeho okrúhlych dlaždiciach a tlejúce dutnáky ručníc, čo rozžeravil západný vietor, hádzali trhané záblesky až do väzenského oblôčka.

Ale keď rodiaci sa deň postriebril končité štíty domov, Cornelius v dychtivej túžbe poznať, či v jeho okolí je niečo živého, prikročil k obloku a prešiel dookola smutným pohľadom.

Na konci námestia sa týčilo čosi černasté, čo v rannej hmle dostalo belasý nádych, a nepravidelná silueta toho čohosi sa odrážala od bledých domov.

Cornelius rozoznal šibenicu.

Na šibenici viseli dva beztvaré zdrapy mäsa, vlastne už len krvavé kostry.
Dobrý haagsky ľud zdriapal mäso svojich obetí, ale statočne zavesil na šibenicu odôvodnenie dvojitej vraždy, načarbané na obrovskej ceduli.

Na ceduli sa Corneliovým dvadsaťosemročným očiam podarilo prečítať tieto riadky, namachlené hrubým štetcom nejakého maliara vývesných štítov:

„Tu visia veľký lotor Ján de Witt a malý lotrík Cornelius de Witt, jeho brat, dvaja nepriatelia ľudu, ale veľkí kamaráti francúzskeho kráľa.“

Cornelius v hrôze vykríkol a šialene rozrušený začal tak divo a prudko kopať do dverí a búchať do nich päsťami, že Gryphus pribehol celý napaprčený so zväzkom obrovských kľúčov v ruke.

Otvoril dvere a vychrlil ohavné kliatby na väzňa, ktorý ho vyrušil v hodinách, keď on nebol zvyknutý na vyrušovanie.

„No toto!“ vykrikoval. „Ale je besný, tento druhý de Witt! Títo de Wittovci sú tuším diablom posadnutí!“

„Pane, pane,“ zvolal Cornelius, chytil žalárnika za rameno a ťahal ho k obloku, „pane, čo som to tam čítal?“

„Kde tam?“

„Na tej ceduli.“
A chvejúc sa, bledý, lapajúci dych, ukázal mu na konci námestia šibenicu s cynickým nápisom. Gryphus sa rozrehotal.

„A tak, a tak!“ odpovedal. „Tak teda ste to prečítali… Nuž hej, môj milý mladý pán, takto pochodí, kto sa spolčuje s nepriateľmi pána princa Viliama.“

„Pánov de Wittovcov zavraždili!“ zašepkal Cornelius a klesol na lôžko, čelo pokryté potom, ruky bezvládne, oči zavreté.

„Pánom de Wittovcom ľud prislúžil svoju spravodlivosť,“ povedal Gryphus. „To vy nazývate zavraždením? Ja to volám popravou.“
A keď videl, že väzeň je nielen pokojný, ale bezvládny, vyšiel z cely, čo najzlostnejšie buchol dvermi a čo najhlasnejšie zvrtol kľúč v zámke.

Keď sa Cornelius prebral, zistil, že je sám, a poznal miestnosť, kde bol, tú rodinnú izbu, ako ju nazval Gryphus, poznal ju ako osudný prechod, ústiaci pre neho do žalostnej smrti.
A pretože bol filozof, a hlavne kresťan, najprv sa pomodlil za dušu svojho krstného otca, potom za dušu prvého ministra a napokon sa zmieril so všetkým ťažkým, čo mu zošle božia vôľa.
A potom, keď zišiel z nebies na zem a zo zeme do svojej kobky, keď sa presvedčil, že je v tej kobke zaručene sám, vytiahol zo záhrenia tri cibuľky čierneho tulipánu a ukryl ich za kameňom v najtmavšom kúte väzenia, na ktorý sa kládol tradičný džbán.

Zbytočná námaha toľkých rokov! Stroskotáme takých sladkých nádejí! Jeho objav sa teda rozplynie v ničote, ako on sám v smrti! Veď v tomto väzení niet ani trávičky, ani štipky pôdy, ani jedinkého slnečného lúča.

Pri tomto pomyslení Cornelius upadol do temného zúfalstva a vytrhla ho z neho iba zvláštna okolnosť.

Aká to bola okolnosť?

To si povieme v nasledujúcej kapitole.

X. ŽALÁRNIKOVA DCÉRA

V ten istý večer Gryphus niesol väzňovi stravu, a ako otvoril dvere jeho cely, pokĺzol sa na vlhkej dlaždici a spadol. Pokúsil sa niečoho zachytiť, ale ruka mu habla do prázdna, dopadol na ňu a zlomil si ju v zápästí.

Cornelius spravil krok k žalárnikovi, ale pretože Gryphus netušil, ako vážne je zranený, povedal:

„To je nič, nehýbte sa.“

Chcel vstať, oprel sa o ruku, ale kosť sa ohla; až vtedy Gryphus pocítil bolesť a vykríkol.

Pochopil, že má zlomenú ruku, a tento človek, taký tvrdý k iným, klesol v mdlobách na prah cely a ostal tam ležať nehybne, ako mŕtvy.

Za ten čas boli dvere otvorené a Cornelius skoro slobodný.

Ale ani na um mu neprišlo využiť túto nehodu; z toho, ako sa ruka ohla, zo zvuku pri tom ohnutí poznal, že je tu zlomenina, že je tu bolesť; a myslel jedine na pomoc ranenému, čo aké zlé úmysly prejavoval ten ranený voči nemu pri ich jedinom dovtedajšom stretnutí.

Na hrmot Gryphusovho pádu, na jeho bolestný výkrik sa na schodišti ozvali náhlivé kroky a pri vidine, čo sa zjavila zápäť za tými krokmi, Cornelius zhíkol a odpovedalo mu zhíknutie dievčiny.

Tá, čo sa ozvala na Corneliovo zhíknutie, bola pekná Frízka. Videla otca ležať na zemi a väzňa skloneného nad ním a v prvej chvíli sa nazdala, že Gryphus, ktorého surovosť poznala, spadol po bitke, čo sa strhla medzi ním a väzňom.

Cornelius pochopil, čo sa odohráva v srdci dievčiny, a to v tej istej chvíli, ako jej v srdci skrslo podozrenie.

No stačil jej jeden pohľad, aby zistila pravdu, a zahanbená, že si mohla myslieť niečo také, uprela na mladíka krásne zvlhnuté oči a povedala mu:

„Odpusťte a ďakujem, pane. Odpusťte mi, čo som si pomyslela, a ďakujem za to, čo ste spravili.“

Cornelius sa začervenal.

„Robím len svoju kresťanskú povinnosť,“ povedal, „keď pomáham blížnemu.“

„Áno, a keď mu dnes večer pomáhate, zabúdate, ako vám nadával dnes ráno. To je viac než ľudskosť, pane, viac než kresťanský cit.“

Cornebus uprel oči na to krásne dieťa, prekvapený, že z úst pospolitého dievčaťa počuje vetu takú ušľachtilú a zároveň súcitnú.

Ale nemal kedy dať jej najavo svoj údiv. Gryphus sa prebral a otvoril oči a so životom sa mu vrátila zvyčajná surovosť.

„Aha, teda tak,“ povedal, „človek sa ponáhľa doniesť väzňovi večeru, v tom náhlení spadne a zlomí si ruku, a nechajú ho ležať na dlažbe.“

„Nie, nie, otecko,“ povedala Rosa, „krivdíte tomuto mladému pánovi, našla som ho, ako vám pomáha.“

„Ten?“ povedal Gryphus nedôverčivo.
„Je to pravda, pane, natoľko pravda, že som ochotný prispieť vám i ďalšou pomocou.“

„Vy?“ spýtal sa Gryphus. „A čo ste vy, doktor?“

„To je môj pôvodný stav,“ povedal väzeň. „Takže by ste mi mohli napraviť ruku?“

„Pravdaže.“

„A čo na to potrebujete, hm?“

„Dve drevené doštičky a plátenný obväz.“

„Počuješ, Rosa,“ povedal Gryphus, „väzeň mi napraví ruku; to nás vyjde lacno; no tak, pomôž mi vstať, som ako z olova.“

Rosa ponúkla ranenému rameno; ranený zdravou rukou objal dievčinu okolo krku a namáhavo sa zdvihol, zatiaľ čo Cornelius potisol k nemu stoličku, aby mu ušetril chôdzu.

Gryphus si sadol do kresla, potom sa obrátil k dcére:

„No tak, nepočula si? Chod doniesť, čo pýtajú.“

Rosa vyšla a o chvíľu sa vrátila s dvoma dyhami zo suda a s dlhým kusom plátna.

Cornelius využil ten čas na to, aby žalárnikovi vyzliekol vestu a vysúkal rukávy.

„To je to, čo potrebujete, pane?“ opýtala sa Rosa.

„Áno, slečna,“ odpovedal Cornelius, hodiac pohľad na donesené veci, „áno, to je to. Teraz potisnite bližšie ten stôl, aby som vášmu otcovi mohol podoprieť ruku.“

Rosa potisla bližšie stôl, Cornelius položil naň zlomenú ruku, aby ležala naplocho, a veľmi obratne napravil zlomeninu, spevnil ju do doštičiek a stiahol plátnom. Pri poslednom špendlíku žalárnik zamdlel druhý raz.

„Doneste ocot, slečna,“ povedal Cornelius. „Potrieme mu sluchy a preberie sa.“

Ale Rosa, namiesto aby splnila jeho pokyn, najprv sa presvedčila, že otec naozaj zamdlel, a potom pokročila ku Corneliovi:

„Pane,“ povedala, „službu za službu.“

„Čo tým chcete povedať, milé dieťa?“ spýtal sa Cornelius.

„Tým chcem povedať, pane, že sudca, ktorý vás má zajtra vypočúvať, sa dnes bol spýtať, v ktorej cele ste; povedali mu, že v bývalej cele pána Cornelia de Witta a on sa pri tejto odpovedi zasmial tak mrzko, že to podľa mňa neveští pre vás nič dobrého.“

„Ale čo by mi mohli urobiť?“ spýtal sa Cornelius.

„Pozrite tamtú šibenicu.“

„Ale ja som nič nespáchal,“ povedal Cornelius.

„A tí tam niečo spáchali, tí obesení, dokaličení, na kusy roztrhaní?“

„To je pravda,“ zachmúril sa Cornelius.

„Okrem toho,“ pokračovala Rosa, „verejná mienka chce, aby ste boli vinný. A napokon, či ste vinný či nie, proces s vami sa začne zajtra; pozajtre budete odsúdený: v dnešných časoch to ide rýchlo.“

„No dobre, a aký je váš záver z toho všetkého, slečna?“

„Môj záver je, že som sama, že som slabá, že môj otec je zamdletý, že pes má náhubok, že teda nič vám nebráni ujsť. Ujdite teda, to je môj záver.“

„Čo to vravíte?“

„Vravím, že sa nepodarilo zachrániť pána Cornelia ani pána Jána, žiaľbohu! A že by som chcela zachrániť aspoň vás. Len chytro, pane; otec už začína dýchať; o chvíľu možno otvorí oči a bude neskoro. Vy váhate?“

Cornelius naozaj stál nehybne a díval sa na Rosu, ale díval sa na ňu tak, akoby ju nepočul.

„Nerozumiete??“ spýtalo sa dievča netrpezlivo.

„Ba áno, rozumiem,“ odpovedal Cornelius, „lenže…“

„Lenže?“

„Odmietam. Mali by ste mrzutosti.“

„Čo na tom?“ povedala Rosa a začervenala sa. 
„Ďakujem vám, dieťa moje,“ opakoval Cornelius, „ale ostanem tu.“

„Ostanete! Bože môj! Bože môj! Či ste nepochopili, že vás odsúdia… odsúdia na smrť, popravia na popravisku a možno zavraždia, roztrhajú, ako zavraždili a roztrhali pána Jána a pána Cornelia! Preboha vás prosím, nestarajte sa o mňa a ujdite z tejto cely. Chráňte sa jej, donáša de Wittovcom nešťastie.“

„Hej!“ zvolal žalárnik, ktorému sa vracalo vedomie. „Kto tu spomína tých lotrov, oplanov, ničomníkov de Wittovcov?“

„Nerozčuľujte sa, dobrý človek,“ povedal Cornelius s láskavým úsmevom, „nič zlomeninám tak neškodí, ako rozpálená krv.“

Potom pošepol Rose:

„Som nevinný, dieťa moje, vyčkám svojich sudcov s pokojom nevinného.“

„Pst!“ povedala Rosa.
„Prečo?“

„Otec nesmie tušiť, že sme sa zhovárali.“

„A čo by nám hrozilo?“

„Čo by nám hrozilo? Že by som už nikdy nesmela prísť,“ povedala dievčina.

Cornelius prijal toto naivné vyznanie s úsmevom; zdalo sa mu, že do jeho nešťastia zasvietil jasný lúč.

„Nože no, čo si to šuškáte, vy dvaja?“ ozval sa Gryphus a vstal, podopierajúc si pravú ruku ľavou.

„Nič, pán doktor mi vraví, čoho sa musíte držať,“ odpovedala Rosa.

„Čoho sa musím držať, čoho sa musím držať! Aj ty sa budeš musieť čohosi držať, dušička!“

„Čoho, otecko?“

„Toho, že nesmieš chodiť do väzenských ciel, a keď do daktorej prídeš, musíš sa z nej ihneď pratať, hybaj teda predo mnou, a rezko!“
Rosa a Cornelius si vymenili pohľady.

Rosin hovoril:

„Vidíte!“
A Corneliov znamenal: 
„Nech sa stane vôľa božia!“

XI. ZÁVET CORNELIA VAN BAERLEHO

Rosa sa nemýlila. Na druhý deň prišli do Buytenhofu sudcovia a vypočúvali Cornelia van Baerleho. Ináč vypočúvanie netrvalo dlho; bolo dokázané, že Cornelius opatroval vo svojom dome osudnú korešpondenciu de Wittovcov s Francúzskom.

Nepopieral to.
V očiach jeho sudcov bolo pochybné len, či mu onú korešpondenciu odovzdal jeho krstný otec, Cornelius de Witt.

Ale keďže Cornelius van Baerle od smrti oboch mučeníkov nemal prečo ich chrániť, nielen že nepopieral, že mu listy zveril do úschovy Cornelius de Witt osobne, ale ešte porozprával aj ako, akým spôsobom a v akých okolnostiach mu boli zverené.
V tomto priznaní bol zahrnutý zločin krstného otca. Bolo tu zjavné spoluvinníctvo Cornelia van Baerleho a Cornelia de Witta.

Cornelius sa neobmedzil na toto priznanie: povedal všetko o svojich sympatiách, zvykoch a stykoch. Povedal o svojej ľahostajnosti k politike a o svojej láske k štúdiu, umeniu, vede a kvetom. Povedal, že odo dňa, čo bol Cornelius de Witt v Dordrechte a zveril mu tú obálku, on sa tej obálky ani nedotkol, ba ani ju nevidel.

Namietli mu, že čo sa toho týka, nemôže to byť pravda, lebo listiny boli zavreté v skrini, do ktorej denne vnáral ruku aj pohľad.

Cornelius odpovedal, že je to tak, ale že ruku vnáral do priečinku, len aby sa presvedčil, či má svoje cibuľky dobre suché, a pohľad ta vnáral, len aby sa uistil, či jeho cibuľky začínajú klíčiť.

Namietli mu, že jeho údajná ľahostajnosť k zverenej obálke sa nedá rozumne odôvodniť, keďže je vylúčené, aby dostal od svojho krstného otca do úschovy niečo také a nepoznal hodnotu uschovávaného.

Na toto odpovedal:

Že jeho krstný otec ho mal veľmi rád a najmä to bol veľmi múdry človek, než aby mu bol niečo povedal o obsahu tých listín, lebo takýto dôverný údaj by bol držiteľa len znepokojoval.

Namietli mu, že keby pán de Witt bol takto rozmýšľal, bol by k obálke pre istotu pripojil potvrdenie, že jeho krstný syn nevie vôbec nič o obsahu tejto korešpondencie, alebo by mu v priebehu svojho procesu bol poslal nejaký list, čo by mu mohol poslúžiť ako ospravedlnenie.

Cornelius odpovedal, že jeho krstný otec určite nepomyslel, že by jeho obálka bola v nejakom nebezpečenstve, keďže, všakáno, bola ukrytá v skrini pokladanej celým van Baerleho domom za niečo také posvätné ako svätostánok; preto pán de Witt pokladal potvrdenie za zbytočné; že čo sa týka listu, hmlisto sa rozpomína, že chvíľu predtým, než ho zatkli, a keď práve bol zahrúžený do skúmania jednej z najvzácnejších cibuliek, vstúpil do jeho sušiarne sluha pána Jána de Witta a odovzdal mu akýsi papierik, ale že sa na to rozpomína len hmlisto ako na sen; že ten sluha zmizol a čo sa týka papierika, možno by ho našli, keby ho dobre hľadali.

Čo sa týka Craekeho, toho nájsť nemohli, lebo opustil Holandsko.

Čo sa týka papierika, bolo nepravdepodobné, že by ho našli, lebo sa nenamáhali ho hľadať.

Sám Cornelius na tom nijako zvlášť nenástojil, predpokladal totiž, že aj keby sa ten papierik našiel, nemusel mať nič spoločného s korešpondenciou, ktorá tu tvorila corpus delicti.

Sudcovia sa pokúšali vyzerať, akoby nútili Cornelia brániť sa lepšie, než sa bránil; správali sa k nemu s onou dobrotivou trpezlivosťou, ktorá prezrádza, buď že súd nadŕža obžalovanému, buď že víťaz už zdrvil svojho nepriateľa, a keďže ho má úplne v rukách, nepotrebuje ho šikanovať, aby ho zničil.

Cornelius nesadol na lep tejto pokryteckej láskavosti a v poslednej odpovedi, vyslovenej s ušľachtilosťou mučeníka a pokojom spravodlivého, povedal:

„Dávate mi otázky, páni, na ktoré mám odpovedať len čistú pravdu. Teda čistá pravda je toto: obálka sa dostala ku mne spôsobom, aký som už uviedol; vyhlasujem pred Bohom, že som jej obsah nepoznal a dosiaľ nepoznám; že iba v deň môjho zatknutia som sa dozvedel, že v nej bola korešpondencia prvého ministra s markízom de Louvois. Vyhlasujem ďalej, že neviem, ako sa niekto mohol dozvedieť, že obálka je u mňa, a najmä ako môžem byť zločincom za to, že som prijal, čo mi priniesol môj slávny a nešťastný krstný otec.“

To bola celá Corneliova obhajobná reč. Sudcovia pristúpili k vyneseniu rozsudku.

Usúdili: že každý výhonok občianskych rozbrojov prináša zhubu, lebo znova rozdúchava boje, ktoré vo všeobecnom záujme treba uhasiť.

Jeden zo sudcov, človek pokladaný za prenikavého pozorovateľa, konštatoval, že tento mladík, naoko taký flegmatický, musí byť v skutočnosti veľmi nebezpečný, nakoľko pod ľadovým plášťom, do ktorého sa halí, musí skrývať pálčivú túžbu pomstiť svojich príbuzných, pánov de Wittovcov.

Druhý upozornil, že láska k tulipánom sa výborne znáša s politikou a je historicky dokázané, že niekoľko veľmi nebezpečných mužov pestovalo kvety tak horlivo, akoby to malo byť ich povolaním, hoci v skutočnosti sa zaoberali celkom inším. Svedkami sú Tarquinius Starší, ktorý v Gabii pestoval mak, a veľký Condé, ktorý vo Vincenneskej bašte polieval klinčeky, a to v čase, keď prvý uvažoval o návrate do Ríma a druhý o úniku z väzenia.

Sudca uzavrel touto dilemou:

Alebo pán Cornelius van Baerle má veľmi rád tulipány, alebo má veľmi rád politiku; v jednom i druhom prípade nám luhal, lebo po prvé je dokázané, že sa zaoberal politikou, ako svedčia listy uňho nájdené; a po druhé preto, lebo je dokázané, že sa zaoberal tulipánmi. Sú tu cibule, ktoré to dokazujú. Napokon, a v tom je práve zvrhlosť, keďže Cornelius van Baerle sa zaoberal súčasne tulipánmi aj politikou, obžalovaný, venujúci sa s rovnakou horlivosťou politike i tulipánom, je charakteru kríženého a povahy obojživelnej, čo mu dáva všetky znaky ľudí pre verejný pokoj najnebezpečnejších, a okrem toho istú, alebo skôr úplnú analógiu s veľkými duchmi, ako sú nedávno uvedené príklady Tarquinia Staršieho a pána de Condé.

Výsledkom všetkých týchto úvah bolo, že pán miestodržiteľ Holandska bude zaručene nesmierne vďačný haagskym úradom, ak mu uľahčia správu Siedmich provincií tým, že zničia i najmenšie semená sprisahania proti jeho moci.

Tento argument prevýšil všetky ostatné, a aby sa semená sprisahania zničili účinne, pán Cornelius van Baerle, obžalovaný a usvedčený, že poď nevinným zovňajškom pestovateľa tulipánov mal spoluúčasť na trestuhodných intrigách a podlých sprisahaniach pánov de Wittovcov proti holandskému národu a na ich tajných stykoch s francúzskym nepriateľom, bol jednomyseľne odsúdený na smrť.

Ortieľ obsahoval ešte dodatok, že horeuvedeného Cornelia van Baerleho vyvedú z buytenhofského väzenia a odvedú na popravisko postavené na námestí toho istého mena, kde mu majster kat odtne hlavu.

Keďže porada súdu bola veľmi seriózna, trvala pol hodiny, a na tú polhodinu odviedli väzňa nazad do jeho väzenia.

Ta mu súdny pisár prišiel prečítať rozsudok.

Majster Gryphus bol pripútaný na lôžko horúčkou, ktorú mu spôsobila zlomenina. Jeho kľúče prešli do rúk sluhu jemu prideleného, a za týmto sluhom, ktorý viedol pisára do cely, prekĺzla sa pekná Frízka Rosa do kútika dverí a tam si pritískala vreckovku na ústa, aby udusila svoje vzdychy a vzlyky.

Cornelius vypočul rozsudok s tvárou skôr prekvapenou ako zronenou. Keď pisár dočítal rozsudok, spýtal sa, či odsúdený chce k tomu niečo dodať.

„Na moj dušu nie,“ odpovedal Cornelius. „Len sa priznávam, že medzi všetkými príčinami smrti, aké môže opatrný človek predvídať, aby im čelil, túto by som nikdy nebol predpokladal.“

Po tejto odpovedi súdny pisár pozdravil Cornelia van Baerleho so všetkou úctou, akú táto kategória úradníkov preukazuje veľkým zločincom každého druhu.
A keď už odchádzal, spýtal sa Cornelius:

„Ozaj, pán pisár, prosím vás, v ktorý deň sa to má stať?“

„Nuž dnes,“ odpovedal pisár, trochu dotknutý odsúdencovým pokojom.

Za dvermi sa ozvalo zavzlyknutie.

Cornelius sa naklonil, chcel vidieť, kto to vzlykol, ale Rosa uhádla jeho pohyb a odskočila nazad.

„A o ktorej hodine, prosím?“ spýtal sa Cornelius ešte. 
„Napoludnie, pane.“

„Do čerta!“ povedal Cornelius. „Tak sa mi vidí, že asi pred dvadsiatimi minútami som počul odbíjať desiatu. Nesmiem strácať čas.“

„Aby ste sa zmierili s Bohom, áno, pane,“ povedal pisár a poklonil sa až po zem, „a môžete si žiadať kňaza, ktorého chcete.“

Po týchto slovách vycúval z cely a náhradný žalárnik sa poberal za ním a už zatváral dvere Corneliovej cely, keď sa medzi neho a dvere vkĺzla biela, chvejúca sa ruka.

Cornelius videl len zlatý čepček s bielymi čipkovými ušami, aký nosili pekné Frízky, počul len, že tam čosi zašepkali žalárnikovi do ucha, ale ten už vložil ťažké kľúče do bielej ruky k nemu vystretej, zišiel o niekoľko schodov a sadol si naprostred schodišťa, ktoré takto strážil on hore, pes dolu.

Zlatý čepček sa zvrtol a Cornelius poznal tváričku zbrázdenú plačom a veľké belasé oči peknej Rosy, plné sĺz.

Dievčina pokročila ku Corneliovi, pritískajúc si obe ruky na rozochvenú hruď.

„Ach, pane, pane!“ začala.
A nedokončila.

„Čo by ste radi odo mňa, pekné dieťa?“ ozval sa dojatý Cornelius. „Upozorňujem vás, že teraz už nemám na nič veľký vplyv.“
„Pane, chcem vás prosiť o veľkú láskavosť,“ povedala Rosa a vystrela ruky napoly ku Corneliovi, napoly k nebu.

„Neplačte tak, Rosa,“ povedal väzeň. „Vaše slzy ma bolia oveľa väčšmi než moja blízka smrť. A viete, že čím je väzeň nevinnejší, tým pokojnejšie, ba radostnejšie musí umrieť, lebo umiera ako mučeník. No tak, neplačte a povedzte mi svoju žiadosť, moja pekná Rosa.“

Dievča kleslo na kolená.

„Odpusťte môjmu otcovi,“ povedalo.

„Vášmu otcovi!“ zvolal prekvapený Cornelius.

„Áno, bol k vám tvrdý! Ale on už má takú povahu, ku všetkým je taký, nebol surový len k vám.“

„Je potrestaný, milá Rosa, viac než potrestaný svojou nehodou, a ja mu odpúšťam.“

„Ďakujem!“ povedala Rosa. „A teraz, povedzte, mohla by som ja niečo pre vás urobiť?“

„Môžete si utrieť pekné očká, milé dieťa,“ odpovedal Cornelius s nežným úsmevom.

„Ale pre vás… pre vás…“

„Kto má žiť už len hodinu, musel by byť veľký pôžitkár, aby ešte niečo potreboval, milá Rosa.“

„Toho kňaza, čo vám ponúkali?“

„Ctil som Boha celý život, Rosa. Ctil som ho v jeho dielach, blahorečil som jeho vôli. Boh nemôže mať nič proti mne. Nepoprosím vás teda o kňaza. Posledná myšlienka, čo mi leží na srdci, Rosa, netýka sa slávy božej. Pomôžte mi, moja drahá, splniť túto moju poslednú myšlienku.“

„Ach, hovorte, hovorte, pán Cornelius!“ zvolala dievčina, zaliata slzami.

„Podajte mi svoju peknú rúčku a sľúbte mi, že sa nebudete smiať, milé dieťa.“

„Smiať!“ zvolala zúfalá Rosa. „Smiať sa v tejto chvíli! Či ste sa mi neprizreli, pán Cornelius?“

„Prizrel som sa vám, Rosa, očami tela aj očami duše. Nikdy som nevidel krajšiu ženu a čistejšiu dušu; a ak od tejto chvíle na vás už nepozriem, odpusťte mi, to len preto, že sa chystám opustiť život a nechcem, aby mi bolo za niečím ľúto.“

Rosa sa zachvela. Keď väzeň hovoril tieto slová, na buytenhofskej veži práve odbíjalo jedenásť. 
Cornelius pochopil.

„Áno, áno, musíme sa ponáhľať,“ povedal, „máte pravdu, Rosa.“

Tu si zo záhrenia vytiahol tri cibuľky zabalené do papierika: znova ich ta bol ukryl, keď sa už nemusel obávať novej telesnej prehliadky.

„Moja pekná priateľka,“ povedal, „ja som veľmi miloval kvety. Bolo to v čase, keď som nevedel, že možno milovať aj inšie. Nečervenajte sa, prosím, neodvracajte sa, Rosa, akoby som vám bol vyznal lásku. Veď by to bolo bezvýsledné, úbohé dieťa, tam na Buytenhofskom námestí je istý kus ocele, ktorý o šesťdesiat minút umlčí moju trúfanlivosť. Teda miloval som kvety, Rosa, a objavil som, aspoň si myslím, tajomstvo veľkého čierneho tulipánu. Dosiaľ sa pokladalo sa nemožné vypestovať taký kvet a haarlemská Pestovateľská spoločnosť zaň, ako viete alebo možno neviete, vypísala cenu, stotisíc zlatých florinov. Tých stotisíc zlatých florinov, a Boh mi je svedok, že nie za nimi želiem, mám tu v tomto papieriku; vyslúžil som si ich troma cibuľkami v ňom a tie si môžete vziať, Rosa, lebo vám ich darúvam.“

„Pán Cornelius!“

„Smelo si ich môžete vziať, Rosa, nikomu tým neublížite, milé dieťa. Som na svete sám ako prst; otec a matka mi umreli; brata ani sestru som nikdy nemal; nikdy mi neprišlo na um do niekoho sa zaľúbiť a neviem, či niekto pomyslel na to, že by mohol milovať mňa, nikdy som sa to nedozvedel. Ináč sama vidíte, Rosa, že som opustený, keď ste v tejto hodine so mnou v cele sama, vy jediná ma utešujete a posilňujete.“

„Ale stotisíc zlatých florinov, pán Cornelius…“

„Uvažujme rozumne, milé dieťa,“ povedal Cornelius. „Stotisíc florinov bude pekné veno k vašej kráse; dostanete ich, tých stotisíc florinov, lebo som si istý svojimi cibuľkami. Dostanete ich teda, milá Rosa, a žiadam za ne od vás iba sľub, že sa vydáte za statočného človeka, za mladíka, ktorého budete milovať a ktorý vás bude milovať tak, ako som ja miloval kvety. Neprerušujte ma, Rosa, mám už iba niekoľko minút…“

Úbohá dievčina sa zadúšala plačom.

Cornelius ju chytil za ruku.

„Počúvajte,“ pokračoval, „urobíte to takto. Vezmete zem z mojej dordrechtskej záhrady. Pýtajte si od Butruysheima, môjho záhradníka, zeme z môjho záhonu číslo šesť; dáte ju do hlbokej truhličky, a potom do nej zasadíte tieto tri cibuľky, vykvitnú na budúci rok v máji, to znamená o sedem mesiacov, a keď uvidíte na stopke puk, buďte pri ňom ustavične, celé noci ho chráňte pred vetrom, celé dni pred slnkom. Kvet bude čierny, o tom nepochybujem. Vtedy to oznámte predsedovi haarlemskej Spoločnosti. Dá úradne zistiť farbu kvetu a vyplatia vám stotisíc zlatých florinov.“

Rosa si bolestne vzdychla.

„Teda,“ pokračoval Cornelius a utrel si slzu, čo sa mu chvela na kraji mihalnice a týkala sa oveľa väčšmi utešeného čierneho tulipánu, ktorý nemal uvidieť, než života, ktorý mal opustiť, „teraz si už nežiadam nič, len aby sa tulipán volal Rosa Baerlensis, totiž aby pripomínal vaše i moje meno spolu, a pretože vy prirodzene neviete latinsky a mohli by ste to meno zabudnúť, pokúste sa mi zaobstarať ceruzu a papier, napíšem vám ho.“

Rosa sa hlasno rozplakala a podala mu knihu v koži viazanú, na ktorej boli iniciálky C. W.

„Čo je to?“ spýtal sa väzeň.

„Žiaľ,“ odpovedala Rosa, „je to biblia vášho nešťastného krstného otca, pána Cornelia de Witta. Čerpal z nej silu, aby vládal znášať mučenie a bez zblednutia vypočuť ortieľ. Našla som ju v tejto izbe po mučeníkovej smrti a opatrovala som ju ako relikviu; dnes som vám ju doniesla, lebo sa mi zdalo, že tá kniha má v sebe až božskú silu. Nepotrebovali ste tú silu, Boh vám ju dal priamo, nech je pochválené jeho meno. Napíšte sem, čo mi chcete napísať, pán Cornelius, a hoci prečítať to na nešťastie nebudem vedieť, splním všetko, čo napíšete.“

Cornelius vzal bibliu a úctivo ju bozkal.

„Čím budem písať?“ spýtal sa.

„V biblii je ceruza,“ povedala Rosa. „Bola tam, nuž som odložila aj tú.“

Bola to ceruza, ktorú Ján de Witt požičal bratovi a už ju nevzal nazad.

Cornelius ju chytil a na druhom liste – lebo prvý, ako sa pamätáme, z biblie vytrhli –– pripravený umrieť ako jeho krstný otec, napísal rukou nie menej pevnou:

„Tohto dňa, 23. augusta 1672, nevinný síce, ale pripravený odovzdať dušu Bohu na popravisku, porúčam Rose Gryphusovej jediné vlastníctvo, čo mi ostalo z celého môjho bohatstva na tomto svete, nakoľko všetko ostatné mi zhabali: teda porúčam Rose Gryphusovej tri cibuľky, ktoré podľa môjho hlbokého presvedčenia musia v mesiaci máji budúceho roku vykvitnúť veľkým čiernym tulipánom, na ktorý je vypísaná cena haarlemskej Pestovateľskej spoločnosti, a želám si, aby tých stotisíc zlatých florinov dostala namiesto mňa ona, ako jediná dedička, s jedinou podmienkou, že sa vydá za mladíka približne môjho veku, ktorý ju bude milovať a ktorého bude milovať ona, a že dá veľkému čiernemu tulipánu, tvoriacemu nový druh, meno Rosa Baerlensis, to znamená jej i moje meno spojené. 
Boh nech mi dá milosť a jej zdravie!

Cornelius van Baerle.“ 
Potom podal bibliu Rose.

„Prečítajte si to,“ povedal.

„Žiaľ,“ povedala dievčina Corneliovi, „už som vám spomenula – ja neviem čítať.“

Tu Cornelius prečítal Rose svoj závet. 
Úbohé dievča sa rozplakalo ešte väčšmi.
„Prijímate moje podmienky?“ spýtal sa väzeň so smutným úsmevom a pobozkal peknej Frízke chvejúce sa končeky prstov.

„To nemôžem, pane,“ zašepkala.

„Prečo nie?“

„Lebo je tam podmienka, ktorú nebudem môcť splniť.“

„Ktorá? Usiloval som sa našu zmluvu urobiť pre vás ľahkou.“

„Dávate mi tých stotisíc florinov ako veno?“

„Áno.“

„Aby som si vzala človeka, ktorého budem milovať?“

„Isteže.“

„Tak tie peniaze nemôžu byť moje, pane. Nikdy nikoho nebudem milovať a nikdy sa nevydám.“
A po týchto slovách, vyslovených len s námahou, podlomili sa Rose kolená a už-už zamdlievala žiaľom.

Cornelius, zhrozený, keď ju videl takú bledú a bez seba, práve ju chcel zachytiť do náručia, keď na schodoch zaduňali ťažké kroky, nasledované inými zlovestnými zvukmi a sprevádzané psím brechotom.

„Idú po vás!“ vykríkla Rosa a zalomila rukami. „Božemôj, božemôj, pane, nechcete mi povedať ešte niečo?“
A klesla na kolená a zakryla si tvár rukami; slzy a vzlyky ju až dusili.

„Chcem vám povedať, aby ste starostlivo ukryli tie tri cibuľky a opatrili ich, ako som vám vravel, urobte to z lásky ku mne. Zbohom, Rosa.“

„Áno, áno,“ povedala, nezdvihnúc hlavu. „Áno, všetko, čo ste mi povedali, všetko urobím. Len sa nevydám,“ doložila celkom tíško, „lebo to, och, to, prisahám, nemôžem urobiť.“ A ukryla si Corneliov vzácny poklad do driečika.

Hrmot, ktorý počuli Cornelius a Rosa, robil súdny pisár, ktorý s katom, s vojakmi, čo mali strážiť popravisko, a so zvedavcami, majúcimi prístup do väzenia, prišiel odviesť odsúdeného.

Cornelius ich bez slabosti, ale i bez chvastúnstva prijal skôr ako priateľov než ako prenasledovateľov a splnil všetko, čo mohol splniť na žiadosť týchto ľudí pri výkone ich služby.

Potom hodil zamrežovaným oblôčkom krátky pohľad na námestie: videl tam popravisko a dvadsať krokov od popraviska šibenicu, z ktorej pred chvíľou na miestodržiteľov rozkaz zvesili zhanobené telesné pozostatky dvoch bratov de Wittovcov.

Keď mal zísť za strážami, hľadal Cornelius očami Rosin anjelský pohľad, ale pomedzi meče a halapartne videl iba telo ležiace pri drevenej lavici a bledú tvár, napoly zakrytú dlhými vlasmi.

Ale aj klesajúc v mdlobách, Rosa v snahe poslúchnuť svojho priateľa pritisla si ruku na aksamietový driečik a aj v úplnom bezvedomí inštinktívne chránila to vzácne, čo jej zveril Cornelius.
A mladík, opúšťajúc kobku, mohol zočiť v kŕčovite stisnutých Rosiných prstoch žltkavý list z biblie, na ktorý Cornelius de Witt s takou námahou a s toľkými bolesťami napísal niekoľko riadkov, ktoré by zaručene, keby ich Cornelius bol prečítal, boli zachránili jedného človeka i jeden tulipán.

XII. POPRAVA

Cornelius nemusel od väzenia po popravisko urobiť ani tristo krokov.

Na úpätí schodišťa sa pes pokojne díval, ako odchádza; ba Corneliovi sa zdalo, že psisko má v očiach akúsi nehu, skoro súcit. Možno pes rozoznával odsúdených na smrť a hrýzol iba tých, čo odchádzali na slobodu.

Prirodzene, čím bola cesta od brány väzenia k úpätiu popraviska kratšia, tým viac zvedavcov sa na nej tislo.

Boli to tí istí zvedavci, ktorých ešte neukojila krv vypitá pred troma dňami a čakali na novú obeť.
A tak, len čo sa Cornelius zjavil, hneď sa na ulici zdvihol rev, zaplavil celú plochu námestia a šíril sa na všetky strany po uliciach, čo ústili k popravisku a boli preplnené zástupmi. Takto bolo popravisko podobné ostrovu, omývanému štyrmi či piatimi riekami.

Cornelius, obklopený vyhrážkami, revom a preklínaním, kráčal zahrúžený do seba, akiste aby to nepočul.

Na čo myslel tento spravodlivý, kráčajúci na smrť? Nemyslel na svojich nepriateľov, ani na svojich katov.

Myslel na pekné tulipány, ktoré z výšin nebies uvidí, či už na Cejlóne, či v Bengálsku, či inde, keď bude so všetkými nevinnými sedieť po pravici božej a so súcitom sa dívať na túto zem, kde zavraždili pána Jána a pána Cornelia de Wittovcov, pretože priveľa mysleli na politiku, a kde práve šli zbaviť života pána Cornelia van Baerleho, pretože priveľa myslel na tulipány.

Len mávnutie mečom, vravel si filozof, a začne sa môj krásny sen. Ostávala len otázka, či kat, ako pre pána de Chalais, ako pre pána de Thou a pre iných zle popravených, nemal aj pre chudáka pestovateľa tulipánov v zásobe viac tých švihnutí, teda viac než jednu muku.

Van Baerle zato nevyšiel stupňami popraviska o nič menej odhodlane.

Nech sa robilo, čo chcelo, vyšiel ta hrdý, že bol priateľom slávneho Jána a krstným synom šľachetného Cornelia, ktorých tí istí oplani, čo sa teraz zbehli na diváky, pred troma dňami roztrhali a spálili.

Kľakol si, pomodlil sa a nie bez živej radosti si všimol, že keď položí hlavu na klát a nechá oči otvorené, bude do poslednej chvíle vidieť zamrežovaný oblok Buytenhofu.

Konečne prišla chvíľa toho hrozného pohybu: Cornelius si položil bradu na vlhký, studený klát. No v tej chvíli sa mu oči proti jeho vôli zatvorili, aby odhodlanejšie zniesli hroznú lavínu, čo mu o chvíľu dopadne na hlavu a pohltí jeho život.

Po doskách popraviska prebehol prudký záblesk: to sa zdvihol katov meč.

Van Baerle sa v duchu rozlúčil s veľkým čiernym tulipánom, pevne presvedčený, že sa zobudí pred tvárou božou vo svete vytvorenom z iného jasu a iných farieb.

Tri razy pocítil, ako mu studený vietor meča prebehol po krku, ktorý sa nakoniec zachvel.

Ale to prekvapenie!

Nepocítil ani bolesť, ani náraz.

Nepohádal nijakú zmenu odtienkov.

Potom náhle van Baerle pocítil, že ho nevedno kto dosť jemne zdvihol, a o chvíľu už trochu tácka vo stál na nohách.

Znova otvoril oči.

Ktosi čosi čítal celkom blízko neho z veľkého pergamenového zvitku s veľkou červenou pečaťou.
A to isté slnko, žlté a bledé, ako sa patrí na slnko v Holandsku, svietilo na nebi, a ten istý zamrežovaný oblôčik sa na neho díval zhora z Buytenhofu, a tí istí oplani nie už s vreskom, ale ohúrení, pozerali naňho zdola z námestia.

Keď takto Cornelius otvoril oči, díval sa a počúval, pomaly začal chápať toto:

Že jeho výsosť Viliam, princ Oranžský, akiste v obave, aby tými sedemnástimi librami krvi či o nejakú tú uncu viac alebo menej, čo mal van Baerle v tele, nepretiekol kalich nebeskej trpezlivosti, zmiloval sa nad jeho povahou a nad náznakmi jeho nevinnosti.

Následkom toho mu jeho Výsosť darovala život. Preto meč, čo sa zdvihol s takým desivým zábleskom, len trikrát preletel okolo jeho hlavy ako zlovestný vták okolo hlavy Turnusovej, ale nedopadol na ňu a nepoškodil jeho stavce.

Preto nepocítil bolesť ani náraz. Preto sa slnko ešte usmievalo v azúre nebeskej klenby, dosť klamné síce, ale celkom príjemne.

Cornelius, ktorý sa úfal uzrieť božiu tvár a tulipánovú panorámu sveta, bol síce trošku aj sklamaný, ale utešil sa, keď s istým pocitom blaha pokrútil onou pružnou časťou tela, ktorú Gréci nazývali trachelos a my ju voláme jednoducho krk.
A potom, Cornelius dúfal, že milosť bude úplná a že mu vrátia slobodu i záhony v Dordrechte.

Ale Cornelius sa mýlil, ako v tých časoch vravievala pani de Sévigné, v liste bolo post scriptum a najdôležitejšie z celého listu bolo v tom post scripte.
Týmto post scriptom Viliam, miestodržiteľ Holandska, odsudzoval Cornelia van Baerleho na doživotné väzenie.

Bol primálo vinný na smrť, priveľmi na slobodu.

Cornelius teda vypočul post scriptum a po prvej nevôli, vzbudenej sklamaním z onoho post scripta, si pomyslel:

„A čo, ešte nie je všetko stratené. Doživotné väzenie je celkom dobré. V doživotnom väzení je Rosa. A sú tam tri cibuľky čierneho tulipánu.“

Ale Cornelius zabudol, že Sedem provincií môže mať sedem väzníc, pre každú provinciu jednu, a že väzňov chlieb je inde lacnejší než v Haagu, ktorý je hlavným mestom.

Jeho výsosť Viliam, ktorý podľa všetkého nemal za čo živiť van Baerleho v Haagu, posielal ho na doživotné väzenie do pevnosti Loewenstein, celkom blízko Dordrechtu, ale žiaľbohu predsa dosť ďaleko!

Lebo Loewenstein, vravia geografi, je na špici ostrova, čo oproti Gorcumu tvoria rieky Waal a Mása.

Van Baerle poznal dejiny svojej vlasti natoľko, aby vedel, že po Barneveldtovej smrti bol v tejto pevnosti zavretý slávny Grotius a že Stavy boli k slávnemu publicistovi, právnikovi, historikovi, básnikovi, teológovi také veľkodušné, že mu určili na dennú stravu sumu dvadsaťštyri holandských grajciarov.

– Ja nie som ani zďaleka hoden toľko ako Grotius, – povedal si van Baerle, – mne dajú najviac ak dvanásť grajciarov, budem teda živý veľmi biedne, ale budem živý.
Potom si zrazu uvedomil hroznú vec:

„Ach,“ zvolal, „aký je to vlhký, daždivý kraj! A aká je tam zlá zem na tulipány!“

„A potom Rosa, Rosa v Loewensteine nebude,“ zamumlal a hlava, ktorá pred chvíľou len-len že neklesla hlbšie, mu klesla na prsia.

XIII. ČO SA ZATIAĽ ODOHRÁVALO V DUŠI JEDNÉHO Z DIVÁKOV

Zatiaľ čo Cornelius takto uvažoval, priblížil sa k popravisku akýsi koč.

Bol to koč pre väzňa. Ponúkli ho, aby doň sadol; Cornelius poslúchol.

Posledný jeho pohľad zaletel k Buytenhofu. Dúfal, že v obloku uzrie Rosinu natešenú tvár, ale do koča boli zapriahnuté dobré kone, a tak rýchle vyniesli van Baerleho spomedzi volaní na slávu, čo sa ozývali v zástupe na počesť veľkodušného miestodržiteľa, trošku premiešané preklínaním na adresu de Wittovcov a ich krstného syna, zachráneného pred smrťou.

Lebo diváci si v duchu vraveli:

– Šťastie, že sme sa poponáhľali porátať sa s tým lotrom Jánom a lotríkom Corneliom, ešte by nám ich dobrotivosť jeho výsosti bola vytrhla, ako nám vytrhla teraz tohto!

Medzi všetkými divákmi, ktorých na buytenhofské námestie pritiahla poprava van Baerleho a ktorých obrat trochu sklamal, najsklamanejší bol zaručene istý pekne oblečený mešťan, čo už od rána narábal lakťami i kolenami, až sa prebil celkom k popravisku, takže bol od neho oddelený iba kordónom vojakov.

Mnohí, ako sa ukázalo, túžili vidieť zradcovskú krv zločinca Cornelia; ale u nikoho sa táto ponurá túžba neprejavovala tak zúrivo ako u spomínaného mešťana.

Tí najzúrivejší prišli na Buytenhof už na svitaní, aby mali čo najlepšie miesto; ale on predstihol i tých najzúrivejších a strávil celú noc na prahu väzenia, a od väzenia sa predral do prvého radu, ako sme už povedali, unguibus et rostro, tým, že jedných hladkal a druhých štuchal.
A keď kat vyviedol odsúdeného na popravisko, mešťan vyliezol na obrubu fontány, aby lepšie videl a aby jeho lepšie videli a dal katovi znak, znamenajúci:

„Dohodnuté, však?“

Na jeho gesto odpovedal kat iným gestom, ktoré hovorilo:

„Nebojte sa.“

Ktože bol tento mešťan, ktorý si zrejme tak dobre rozumel s katom, a čo znamenala tá výmena gest?

Bolo to celkom jednoduché: ten mešťan bol mynheer Isaac Boxtel; po zatknutí Cornelia, ako vidíme, prišiel do

Haagu s úmyslom pokúsiť sa získať tri cibuľky čierneho tulipánu.

Boxtel najprv sproboval uzavrieť obchod s Gryphusom, ale Gryphus bol hotový buldog vernosťou, nedôverčivosťou i schopnosťou hrýzť. Preto mu Boxtelova nenávisť bola proti srsti a vystrnadil ho v domnení, že je to nejaký horlivý priateľ, čo sa vypytuje na ľahostajné veci, aby pre väzňa vyňuchal dáku možnosť úteku.
A tak pri Boxtelových prvých návrhoch, aby Gryphus Corneliovi van Baerlemu vzal cibuľky, ktoré ten skrýva ak nie na hrudi, tak iste v niektorom kúte kobky, odpovedal Gryphus ráznym vysotením, ktoré už sprevádzali nežnôstky psa spod schodišťa.

Boxtela neodradil kus nohavíc, čo ostal psisku v zuboch. Obnovil svoj útok; ale tentoraz ležal Gryphus v posteli s horúčkou a zlomenou rukou. Preto ani neprijal žiadateľa, ktorý sa obrátil na Rosu a ponúkol dievčine za tri cibuľky čelenku z čistého zlata. Na toto dievčina, hoci ešte nevedela, akú vzácnu vec ju nahovárajú ukradnúť za dobrú úplatu, poslala pokušiteľa ku katovi, lebo ten je nielen posledným sudcom, ale aj posledným dedičom popraveného.
Z toho sa v Boxtelovej hlave zrodila idea.

Zatiaľ, čo sa toto odohrávalo, súd vyniesol rozsudok, a vyniesol ho rýchle, ako sme videli, Isaac teda nemal kedy niekoho podplatiť. A tak sa ustálil na myšlienke, ktorú mu vnukla Rosa; zašiel za katom. Isaac nepochyboval, že Cornelius umrie so svojimi tulipánmi na srdci.

Boxtel naozaj nemohol uhádnuť dve veci:

Rosu, čiže lásku.

Viliama, čiže milosrdnosť.

Bez Rosy a bez Viliama boli závistnikove výpočty presné. 
Bez Viliama by Cornelius bol umrel. 
Bez Rosy by Cornelius bol umrel s tulipánmi na srdci. 
Mynheer Boxtel teda vyhľadal kata, predstavil sa tomu človeku ako veľký priateľ odsúdeného, a okrem zlatých šperkov a peňazí, ktoré nechával katovi, odkúpil od neho všetko, čo popravený bude mať na sebe a pri sebe, za trochu privysokú sumu sto zlatých florinov.

Boli to peniaze požičané na tisícpercentný úrok, čo, ako iste každý uzná, je dosť dobrá investícia.

Kat zase nemusel urobiť nič alebo skoro nič, aby si zarobil tých sto zlatých florinov. Mal len po poprave nechať pána Boxtela s jeho sluhami vystúpiť na popravisko, aby odniesol telesné pozostatky svojho priateľa.

Ináč to bola bežná vec u verných, keď niekto z ich pánov verejne umrel na Buytenhofe.

Fanatik ako Cornelius ľahko mohol mať iného fanatika, čo dá sto zlatých florinov za jeho telesnú schránku.
A tak kat privolil. Mal iba jednu podmienku: aby mu zaplatili vopred.

Mohlo sa totiž stať, že Boxtel, ako ľudia, čo vstúpia do šiatra jarmočných komediantov, nebude spokojný, a pri odchode nebude chcieť zaplatiť.

Boxtel zaplatil vopred a čakal.

Posúďte teda sami, či Boxtel bol vzrušený, či dával pozor na stráže, na pisára, na kata, či ho znepokojovali van Baerleho pohyby; ako položí hlavu na klát, ako spadne; či pri páde nerozpučí drahocenné cibuľky; či ich aspoň uložil do zlatej skrinky, napríklad, keďže zlato, ako vieme, je najtvrdšie z kovov?

Nepodoberáme sa opísať dojem, aký na tohto šľachetného smrteľníka spravili závady pri vykonávaní rozsudku smrti. Na kieho ten kat márni čas a šibrinkuje Corneliovi mečom popri hlave, namiesto aby mu ju odťal? No keď Boxtel videl, ako súdny úradník chytá odsúdeného za ruku, ako ho dvíha a ako vyťahuje z vrecka akýsi zvitok, keď počul verejne čítať milosť udelenú miestodržiteľom – Boxtel už nebol človekom. V očiach, kriku, pohyboch mu vybúšila zloba tigra, hyeny, hada; nech má van Baerleho na dosah, bol by sa na neho vrhol a zavraždil ho.

Cornelius teda bude žiť, Cornelius odíde do Loewensteinu; ta, do väzenia, si odnesie svoje cibuľky a možno sa nájde záhrada, kde mu vykvitne čierny tulipán!

Niektoré katastrofy pero úbohého spisovateľa nemôže opísať, a tak ich musí predložiť obraznosti svojich čitateľov v podobe prostého faktu.

Boxtel, celý bez seba, spadol z fontány na niekoľkých oranžistov, ako on nespokojných s obratom veci. A tí v domnení, že mynheer Isaac Boxtel vrieska od radosti, zabubnovali po ňom päsťami tak, že by to lepšie iste neboli urobili ani na druhej strane úžiny.

Ale čo znamenalo niekoľko úderov päsťami popri Boxtelovej bolesti!

Rozbehol sa za kočom, čo odvážal Cornelia i jeho cibuľky. Ale v tom záchvate si nevšimol trčiacej dlaždice, potkol sa, stratil rovnováhu, desať krokov sa kotúľal a vstal pošliapaný, pokopaný, keď mu po chrbte prebehla všetka zablatená zberba Haagu.
V týchto okolnostiach teda Boxtel mal prečo sa žalovať na pech: šaty mal dodriapané, chrbát a ruky doškriabané.

Človek by myslel, že mu to už mohlo stačiť.

Ale kdeže.

Len čo Boxtel vstal, vytrhal si toľko vlasov, koľko len mohol, a hodil ich ako zápalnú obeť tomu ukrutnému, neľútostnému božstvu, zvanému Závisť.

Bola to obeť isteže milá tejto bohyni, veď inak namiesto účesu, ako tvrdí báj, má len hady.

XIV. DORDRECHTSKÉ HOLUBY

Bola to nesporne pre Cornelia van Baerleho veľká česť, že ho poslali práve do toho istého väzenia, čo kedysi prichýlilo učeného pána Grotia.

Ale ešte väčšia česť ho očakávala, keď ta prišiel. Vysvitlo, že cela, kedysi obývaná v Loewensteine slávnym Barneveldtovým priatelom, bola voľna, keď ta milosrdnosť princa Oranžského poslala pestovateľa tulipánov van Baerleho.

Táto cela mala v pevnosti veľmi zlý chýr odvtedy, čo z nej pán Grotius, vďaka svojej dômyselnej žene, ušiel v povestnej truhlici s knihami, ktorú zabudli prezrieť.

No zase sa to pre van Baerleho zdalo dobrou veštbou, že mu dali na obydlie práve túto celu, veď vlastne podľa jeho názoru žalárnik by nikdy nemal dať druhého holuba do klietky, z ktorej prvý tak ľahko uletel.

Cela bola historická. Nebudeme mariť čas opisovaním podrobností, iba spomenieme alkovňu, čo tu zariadili pre pani Grotiusovú. Bola to väzenská cela ako ostatné, azda o niečo vyššie položená; preto aj bol zo zamrežovaného obloka prekrásny výhľad.

Náš príbeh nerobia zaujímavým opisy určitého počtu miestností. Pre Baerleho bol život niečo iné než dýchací prístroj. Chudák väzeň väčšmi než svoju vývevu miloval dve veci – a odteraz mu ich umelé vlastnenie mohla zaobstarať iba fantázia, tá vždy slobodná cestovateľka.

Miloval kvet a ženu, a jedno i druhé bolo preňho navždy stratené.

Na šťastie sa mýlil, náš dobrý van Baerle! Boh, ktorý sa na neho pri jeho ceste na popravisko díval s otcovským úsmevom, Boh mu dokonca aj vo väzení, v cele pána Grotia, pripravil ten najdobrodružnejší život, aký kedy bol údelom pestovateľa tulipánov.

Raz ráno, ako tak vdychoval pri obloku čerstvé povetrie, čo sa dvíhalo z Waalu, a ako tak obdivoval mlyny svojho dordrechtského rodného kraja, črtajúce sa v diaľke za lesom komínov, videl, ako z toho bodu obzoru prilieta kŕdeľ holubov a trepotajúc krídlami usádza sa v slnci na končité štíty Loewensteinu.

„Tieto holuby prišli z Dordrechtu,“ povedal si van Baerle, „a teda môžu sa ta aj vrátiť. Človek, ktorý by niektorému z nich pripevnil pod krídlo pár slov, mal by nádej, že podá o sebe správu do Dordrechtu, kde ho oplakávajú.“

Potom po chvíli snenia van Baerle dodal:

„Ten človek budem ja.“

Človek je trpezlivý, keď má dvadsaťosem rokov a je odsúdený na doživotné väzenie, čo znamená približne dvadsaťdva alebo dvadsaťtritisíc dní v žalári.

Van Baerle, mysliac na svoje tri cibuľky, lebo táto myšlienka mu ustavične tlkotala v pamäti ako srdce tlkoce v hrudi, van Baerle, hovoríme, mysliac na svoje tri cibuľky si urobil klepec na holuby. Vábil tieto operence všetkými prostriedkami svojej kuchyne za osemnásť holandských grajciarov denne – dvanásť francúzskych – a po mesiaci neúspešných pokusov chytil jednu samičku.

Druhé dva mesiace mu trvalo, kým chytil samčeka; potom ich zatvoril spolu a začiatkom roku 1763, keď už mali vajíčka, samičku pustil; tá, dôverujúc samčekovi, že vysedí vajíčka namiesto nej, celá natešená odletela do Dordrechtu s lístkom pod krídelkom.

Večer sa vrátila.

Lístok tam bol.

Bol tam dva týždne, sprvu na van Baerleho veľké sklamanie a potom na jeho veľké zúfalstvo.

Na šestnásty deň sa konečne vrátila bez lístka.

Van Baerle adresoval lístok svojej pestúnke, starej Frízke, a úpenlivo prosil súcitné duše, aby jej ho odovzdali čo najistejšie a najrýchlejšie.
V lístku adresovanom pestúnke bol lístoček pre Rosu.

Boh, ktorý svojím dychom nanáša semienka ohnice na múry starých hradov a dá im v troche dažďa vykvitnúť, Boh dovolil, aby pestúnka ten lístok dostala.
A to takto:

Keď mynheer Isaac Boxtel odišiel z Dordrechtu do Haagu a z Haagu do Gorcumu, opustil nielen svoj dom, nielen svojho sluhu, nielen svoju pozorovateľňu, nielen svoj ďalekohľad, ale aj svoje holuby.

Sluha, ktorý ostal bez pláce, najprv prejedol tú trochu svojich úspor a potom začal jesť holuby.

Keď to holuby videli, presťahovali sa zo strechy Isaaca Boxtela na strechu Cornelia van Baerleho.

Pestúnka bola osoba dobrého srdca a musela vždy niečo milovať. Pocítila vrúcnu náklonnosť k holubom, čo ju prišli poprosiť o príchyľu, a keď Isaacov sluha žiadal posledných dvanásť či pätnásť, aby ich mohol zjesť ako prvých dvanásť či pätnásť, ponúkla mu, že ich odkúpi, a to za šesť holandských grajciarov.

Bol to dvojnásobok ich hodnoty, a tak sluha veľmi vďačne pristal.

Tak sa teda pestúnka stala zákonitou majiteľkou závistníkových holubov.

Tieto holuby spolu š inými zalietali na svojich cestách do Haagu, do Loewensteinu, do Rotterdamu, nebodaj za zrnom iného druhu, za semenom inej chuti.

Náhoda alebo skôr Boh, Boh, ktorého my vidíme za všetkým, dal, že Cornelius van Baerle chytil práve jedného z týchto holubov.
Z toho vyplýva, že keby závistník nebol opustil Dordrecht, aby sledoval svojho súpera najprv do Haagu, potom do Gorcumu alebo do Loewensteinu, ako chcete, nakoľko tieto dve miesta delil iba sútok Waalu a Másy, bol by van Baerleho lístok padol do rúk jemu, nie pestúnke, chudák väzeň by ako havran rímskeho príštipkára bol iba márnil čas a námahu a my by sme nemohli rozprávať pestré príhody, čo sa ako tisícfarebný koberec budú odvíjať pod naším perom, ale iba opisovať dlhý sled dní, jednotvárnych, otupných a temných ako plášť noci.

Lístok sa teda dostal do rúk van Baerleho pestúnke.
A tak v prvých februárových dňoch, keď z neba padali prvé večerné hodiny a za seba na ňom nechávali rodiace sa hviezdy, počul Cornelius na schodišti svojej bašty hlas, pri ktorom sa zachvel.

Pritisol si ruku na srdce a počúval.

Bol to sladký, melodický hlas Rosin.

Priznajme sa, Cornelius nebol taký prekvapený a omráčený, taký spochabený radosťou, ako by bol býval bez príhody s holubicou. Holubica mu namiesto jeho lístku doniesla pod prázdnym krídelcom nádej, a Cornelius, poznajúc Rosu, každý deň čakal, že ak Rosa dostala jeho lístok, dostane on správy o svojej láske a svojich cibuľkách.

Vstal, napäl sluch a celý sa načiahol ku dverám.

Áno, bol to ten hlas, čo ho tak sladko dojal v Haagu.

Ale či sa Rose, keď teraz pricestovala z Haagu, Rose, ktorej sa podarilo, Cornelius nevedel ako, preniknúť do väzenia – podarí sa Rose práve tak šťastne preniknúť až k väzňovi?

Zatiaľ čo si Cornelius nad. tým lámal hlavu a vŕšil myšlienku na myšlienku a túžby na úzkosti, oblôčik vo dverách jeho cely sa otvoril a Rosa, žiariaca radosťou a ozdobným krojom, skrášlená najmä žiaľom, ktorým jej od piatich mesiacov zbledli líčka, Rosa pritisla tvár na Corneliove mreže a povedala:

„Pane, pane, už som tu.“

Cornelius vystrel ruky, zdvihol oči k nebu a radostne vykríkol.

„Rosa! Rosa!“ zvolal.

„Pst! Hovorme ticho, ide za mnou otec,“ povedala dievčina.

„Váš otec?“

„Áno, je na dvore pod schodmi, dostáva pokyny od guvernéra, príde sem.“

„Pokyny od guvernéra?…“

„Počúvajte, pokúsim sa povedať vám to pár slovami: miestodržiteľ má míľu od Leydenu vidiecky dom, mliečnu farmu, nič iné to nie je; a na kravy v tom gazdovstve dozerá moja teta, jeho pestúnka. Len čo som dostala váš list, ktorý som, žiaľ, nevedela prečítať, ale prečítala mi ho vaša pestúnka, bežala som k tete, ostala som tam, až kým princ neprišiel na farmu, a keď prišiel, poprosila som ho, aby môj otec namiesto úradu prvého kľučiara v haagskom väzení dostal úrad žalárnika v loewensteinskej pevnosti. Nevedel, prečo o to prosím; keby bol vedel, možno by bol odmietol; takto privolil.“

„Takže teraz ste tu.“

„Ako vidíte.“

„Takže vás uvidím každý deň?“

„Tak často, ako len budem môcť.“

„Och, Rosa, moja krásna, svätá Rosa!“ povedal Cornelius. „Tak teda ma máte trošku rada?“

„Trošku…“ povedala. „Ach, pán Cornelius, nie ste veľmi náročný.“

Cornelius k nej náruživo vystrel ruky, ale cez mrežu sa mohli dotknúť len prstami. 
„Ide otec!“ povedala dievčina.
A Rosa odskočila od dverí a rozbehla sa k starému Gryphusovi, ktorý sa zjavil hore na schodoch.

XV. OBLÔČIK VO DVERÁCH

Za Gryphusom išlo psisko.

Gryphus ho viedol so sebou, aby sa pri tej príležitosti oboznámilo s väzňami a raz, ak bude treba, ich poznalo.

„Otecko,“ povedala Rosa, „toto je tá slávna cela, odkiaľ ušiel pán Grotius; však viete, pán Grotius?“

„Hej, hej, ten oplan Grotius, kamarát toho lumpa Barneveldta, ktorého popravu som videl, keď som bol ešte chlapec! Tak, tak! Teda z tejto cely ušiel. Dobre, ručím za to, že teraz už z nej nik neujde.“

Otvoril dvere a v temnote spustil k väzňovi prejav.

Čo sa týka psa, ten vrčiac oňuchával väzňovi členky, akoby sa spytoval, akým právom je nažive, keď on ho videl vychádzať medzi súdnym pisárom a katom.

Ale pekná Rosa naňho zavolala a pes prišiel k nej.

„Mladý pán,“ začal Gryphus a zdvihol lampáš, pokúsiac sa vrhnúť okolo seba trochu svetla, „vidíte vo mne svojho nového žalárnika. Som pánom nad kľúčmi a dozerám na cely. Nie som zlý, ale čo sa týka disciplíny, to som neúprosný.“

„Ale veď ja vás dobre poznám, milý pán Gryphus,“ povedal väzeň a vkročil do kruhu svetla, vrhaného lampášom.

„Pozrime, pozrime, to ste vy, pán Baerle,“ povedal Gryphus. „Tak to ste vy! No toto, no toto, ako sme sa stretli!“

„Áno, a veľmi ma teší, milý pán Gryphus, že ruku máte v úplnom poriadku, ako vidím, lebo v nej držíte lampáš.“ 
Gryphus stiahol obrvy.

„Vidíte, ako je to,“ povedal, „v politike sa večne robia chyby. Jeho výsosť vám darovala život, ja by som to nebol urobil.“

„Ale?“ spýtal sa Cornelius. „A to už prečo?“

„Pretože vy zase vymyslíte dáke sprisahanie. Vy učenci ste spolčení s diablom!“

„No toto, pán Gryphus!“ zasmial sa Cornelius. „Ste azda nespokojný s tým, ako som vám napravil ruku, alebo som azda za to pýtal priveľa?“

„Naopak, do čerta, naopak!“ zaklial žalárnik, „až pridobre ste mi napravili tú ruku; musí v tom byť dáke bosoráctvo; o šesť týždňov som ňou narábal, akoby sa jej nebolo nič stalo. Dôkaz je, že doktor z Buytenhofu, a ten sa vyzná vo svojom remesle, mi ju chcel znovu zlomiť, aby ju zreparoval podľa predpisov, a zaručoval sa mi, že tentoraz ňou nebudem môcť hýbať aspoň štvrť roka.“

„A vy ste nechceli?“

„Povedal som: nie. Kým sa môžem tou rukou pokrižovať,“ Gryphus bol katolík, „kým sa ňou môžem pokrižovať, kašlem na to, čo môže spraviť diabol.“

„Ale ak kašlete na to, čo môže spraviť diabol, pán Gryphus, tým skôr by ste vari mohli kašlať na to, čo môžu spraviť učenci!“

„Učenci! Učenci!“ zvolal Gryphus, neodpovediac na otázku. „Učenci! Radšej by som strážil desať vojakov ako jedného učenca. Vojaci pijú, fajčia, ožierajú sa; keď im dávate pálenku alebo moselské víno, sú krotkí ako ovečky. Ale učenec, to vám nebude ani piť, ani fajčiť, ani sa ožierať! To vám je striedme, to nemíňa peniaze, to si drží hlavu čerstvú, aby mohlo vymýšľať sprisahanie. Ale ja vám poviem, pri mne tak ľahko nebudete kuť sprisahania! Samé prvé, nijaké knihy, nijaké papiere, nijaké bosoráctva. Ten Grotius ušiel s knihami.“

„Uisťujem vás, pán Gryphus,“ začal Cornelius zase, „že možno som chvíľu pomýšľal na útek, ale teraz naň už naozaj nemyslím.“

„No dobre, dobre!“ zadudral Gryphus. „Dávajte si na seba pozor, aj ja si na vás dám pozor. To je jedno, to je jedno, jeho výsosť spravila veľkú chybu.“

„Keď mi nedala zoťať hlavu?… Ďakujem, pán Gryphus, ďakujem.“

„Pravdaže. Vidíte, ako sú páni de Wittovci teraz ticho.“

„Ako môžete takto hovoriť, pán Gryphus,“ povedal van Baerle a odvrátil sa, aby zakryl svoj odpor. „Zabúdate, že jeden z tých nešťastných ľudí mi bol priateľom. A druhý… druhý mi bol druhým otcom.“

„Áno, ale nezabúdam, že jeden aj druhý boli sprisahanci. A potom, ja to hovorím zo súcitu.“

„Zo súcitu? Nože mi to trochu vysvetlite, pán Gryphus, nerozumiem tomu dobre.“

„Hej. Keby ste boli ostali na kláte majstra Harbrucka…“

„Tak čo?…“
„Tak by ste už netrpeli. Kým tu, netajím pred vami, vám život poriadne strpčím.“

„Ďakujem za sľub, pán Gryphus.“
A zatiaľ čo sa väzeň ironicky usmieval na žalárnika, Rosa mu spoza dverí odpovedala úsmevom plným anjelskej útechy.

Gryphus išiel k obloku.

Ešte bolo dosť vidno, aby sa dal nejasne vytušiť šíry obzor, čo sa strácal v sivej hmle.

„Aký výhľad máte stadeto?“ opýtal sa žalárnik. 
„Veľmi pekný,“ povedal Cornelius, hľadiac na Rosu. 
„Hej, hej, priveľa vidíte, priveľa.“

Vtom znova holuby, vystrašené pohľadom na tohto neznámeho a najmä jeho hlasom, vylietli z hniezda a zdesene zmizli v hmle.

„Ohoho! To je čo?“ spýtal sa žalárnik.

„Moje holuby,“ odpovedal Cornelius.

„Moje holuby, moje holuby!“ vykríkol žalárnik. „Odkedy väzeň má dačo svoje?“

„Tak teda holuby, čo mi Boh požičal,“ povedal Cornelius.

„No hľa, to je už porušenie predpisov,“ odsekol Gryphus. „Holuby! Ej, mladý pán, mladý pán, aby ste vedeli, hneď zajtra budú tieto holuby vrieť v mojom hrnci.“

„Najprv by ste ich museli chytiť, pán Gryphus,“ povedal van Baerle. „Nechcete, aby to boli moje holuby, ale vaše sú ešte menej ako moje, uisťujem vás.“

„Čo je odložené, nie je stratené,“ zašomral žalárnik zlostne, „hneď zajtra im vykrútim krky.“
A po tomto zlomyseľnom sľube, danom Corneliovi, sa Gryphus vyklonil z obloka, že si prezrie stavbu hniezda. To umožnilo van Baerlemu priskočiť ku dverám a stisnúť ruku Rose, ktorá šepkala:

„Dnes večer o deviatej.“

Gryphus, pohltený túžbou hneď zajtra podľa svojho sľubu chytiť holuby, nič nevidel a nič nepočul, a keď zatvoril oblok, chytil dcéru za ruku, vyšiel, zamkol dvere na dva západy, zatiahol závory a išiel podobné sľuby dať inému väzňovi.

Len čo zmizol, pristúpil Cornelius ku dverám, počúval, ako kroky postupne tíchnu, a keď stíchli celkom, priskočil k obloku a zničil holubie hniezdo.

Radšej navždy od seba odohnal pôvabných nežných poslov, ktorým ďakoval za šťastie znova vidieť Rosu, než by ich vydal smrti.

Táto žalárnikova návšteva, jeho surové hrozby, chmúrne výhľady na jeho dozor, ktorého zneužívanie Cornelius tak dobre poznal – nič z toho nemohlo vytrhnúť Cornelia zo sladkých myšlienok a najmä zo sladkej nádeje, ktorú v jeho srdci vzkriesila Rosina prítomnosť.

Netrpezlivo čakal, kedy na Loewensteinskej veži odbije deväť.

Rosa povedala: „Čakajte ma o deviatej.“

Posledný bronzový tón sa ešte chvel v povetrí, keď Cornelius počul na schodišti lahké kroky a šuchot šiat, šiat peknej Frízky, a o chvíľu sa mriežka na obloku, na ktorú Cornelius dychtivo upieral oči, osvetlila.

Oblôčik ktosi zvonku otvoril.

„To som ja,“ povedala Rosa, ešte celá zadychčaná, ako vybehla hore schodmi, „tu som!“

„Moja dobrá Rosa!“

„Tak ste rád, že ma vidíte?“

„Ešte sa spytujete! Ale ako sa vám podarilo prísť? Povedzte.“

„Viete, môj otec každý večer zaspí skoro hneď po večeri; ja ho uložím, trošku omámeného borovičkou; nevravte to nikomu, lebo vďaka tomuto jeho spánku budem môcť každý večer prísť na hodinku a pozhovárať sa s vami.“

„Ďakujem vám, Rosa, drahá Rosa!“
A Cornelius pri týchto slovách tak priblížil tvár k oblôčku, že Rosa svoju odtiahla.

„Doniesla som vám vaše tulipánové cibuľky,“ povedala.

Corneliovi poskočilo srdce. Ešte sa neopovážil Rosy spýtať, čo urobila s drahocenným pokladom, ktorý jej zveril.

„Tak ich ešte máte!“

„Veď ste mi ich dali ako čosi, čo vám je vzácne!“

„Áno, ale pretože som vám ich dal, myslím, že sú vaše.“

„Mali byť moje po vašej smrti, a vy na šťastie žijete. Ach, ako som blahorečila jeho výsosti! Ak Boh dá princovi Viliamovi všetko to šťastie, čo som mu želala, veru by kráľ Viliam bol najšťastnejším človekom nielen vo svojom kráľovstve, ale na celom svete. Žijete, ako vravím, a tak som si nechala bibliu vášho pána krstného otca, ale bola som rozhodnutá doniesť vám vaše cibuľky; len som nevedela, ako to spraviť. A tak, keď mi pestúnka doniesla váš list, prišlo mi na um poprosiť od pána miestodržiteľa žalárnické miesto v Gorcume pre môjho otca. Ach, čo sme sa s pestúnkou spolu naplakali, keby ste vedeli! Ale váš list ma len utvrdil v mojom odhodlaní. Vtedy som sa vybrala do Leydenu; ostatok viete.“

„Ako to, milá Rosa,“ ozval sa Cornelius, „tak vy ste už pred mojím listom mysleli na to, že prídete za mnou?“

„Že či!“ vyhŕkla Rosa, pre lásku zabúdajúc na ostych. „Veď na inšie som ani nemyslela!“
A pri týchto slovách Rosa bola taká pekná, že Cornelius druhý raz rýchle priblížil čelo a pery k mrežiam, akiste sa chcel dievčine poďakovať.

Rosa cúvla ako prvý raz.

„Pravda,“ povedala koketne, lebo koketnosť drieme v srdci každej dievčiny, „pravda, často som banovala, že neviem čítať; ale nikdy tak, ako keď mi vaša pestúnka doniesla váš list; držala som v ruke ten list, čo sa prihováral iným, a ku mne, hlúpej chudinke, bol nemý.“

„Teda často ste ľutovali, že neviete čítať?“ spýtal sa Cornelius. „Prečo, pri akej príležitosti?“

„Nuž prečo!“ zasmialo sa dievča. „Aby som mohla čítať všetky tie listy, čo som dostávala.“

„Vy ste dostávali listy, Rosa?“

„Stovky.“

„A kto vám písal?…“

„Kto mi písal? Po prvé všetci študenti, čo chodili cez Buytenhofské námestie, všetci dôstojníci, čo tade šli na cvičište, všetci kupeckí tovariši, ba i všetci kupci, čo ma videli v mojom oblôčku.“

„A čo ste robili so všetkými tými listami, drahá Rosa?“

„Niekedy som poprosila kamarátku, aby mi ich prečítala,“ odpovedala Rosa, „a veľmi ma to zabávalo; ale od istého času sa mi už nechce márniť čas počúvaním všetkých tých hlúpostí, od istého času ich pálim.“

„Od istého času,“ zvolal Cornelius a pohľad mu zažiaril láskou a radosťou.

Rosa sa zapálila a sklopila oči.
A tak nevidela, ako sa približujú Corneliove pery, ktoré sa však, žiaľ, dotkli iba mreží, no i cez túto prekážku zasiahli Rosine pery horúcim dychom najnežnejšieho z bozkov.

Keď Rosine pery popálil tento plameň, zbledla, zbledla možno väčšmi než vtedy v Buytenhofe v deň popravy. Žalostne zastenala, zatvorila krásne oči a ušla s tlčúcim srdcom, márne sa pokúšajúc potlačiť rukou jeho búchanie. Cornelius ostal sám a musel sa uspokojiť s tým, že vdychoval jemnú vôňu Rosiných vlasov, čo ostala akoby uväznená medzi mrežami.

Rosa ušla tak náhle, že zabudla vrátiť Corneliovi tri cibuľky čierneho tulipánu.

XVI. UČITEĽ A ŽIAČKA

Dobrák Gryphus, ako sme videli, ani zďaleka nezdieľal dcérinu náklonnosť ku krstnému synovi Cornelia de Witta.
V Loewensteine bolo iba päť väzňov; úloha strážcu teda nebola ťažká a žalárnictvo bolo čosi ako sinekúra, ktorú mu dali vzhľadom na jeho vek.

Ale šľachetný žalárnik vo svojej horlivosti zväčšoval zverenú povinnosť všetkými silami svojej fantázie. V jeho očiach Cornelius nadobudol gigantické rozmery toho najťažšieho zločinca. Stal sa teda najnebezpečnejším z väzňov. Gryphus dozeral na každý jeho krok a vchádzal k nemu vždy len so zachmúrenou tvárou, aby Cornelia vytrestal za to, čo nazýval ohavnou rebéliou proti dobrotivému pánu miestodržiteľovi.

Tri razy denne chodil Gryphus do van Baerleho cely v nádeji, že ho pri niečom prichytí, ale Cornelius sa zriekol korešpondovania, odkedy adresátka bola s ním v jednej budove. Ba nie je vylúčené, že keby Cornelius bol dostal úplnú voľnosť a dovolenie ísť bývať, kde sa mu len zachce, bol by obydliu vo väzení s Rosou a so svojimi cibuľkami dal prednosť pred akýmkoľvek iným obydlím bez cibuliek a bez Rosy.

Rosa naozaj sľúbila, že sa každý večer o deviatej príde pozhovárať s drahým väzňom, a od prvého dňa, ako sme videli, si stála v slove.

Na druhý deň vyšla hore tak isto ako v prvý deň, aj tak isto tajnostkársky a opatrne. Len sa v duchu zaverila, že tvár nepriblíži k mrežiam priveľmi. Ináč, aby hneď nadpriadli rozhovor, ktorý by van Baerleho vážne zaujal, začala tým, že mu cez mreže podávala jeho tri cibuľky, ešte vždy zabalené v tom istom papieriku.

Ale van Baerle na Rosin veľký údiv končekmi prstov odtisol jej bielu ruku.

Mladík totiž medzitým uvažoval.

„Počúvajte,“ povedal, „myslím, že by sme sa vystavovali priveľkému nebezpečenstvu, keby sme celý svoj majetok vložili do jedného mešca. Uvážte, milá Rosa, že sa chcem pustiť do niečoho, čo sa podnes pokladá za nemožné. Máme vypestovať veľký čierny tulipán. Buďme teda čo najopatrnejší, aby sme si, ak stroskotáme, nemuseli nič vyčítať. Vyrátal som si, že cieľ dosiahneme takto.“

Rosa pozorne počúvala, čo jej väzeň povie, a to skôr pre dôležitosť, ktorú tomu pripisoval nešťastný pestovateľ tulipánov, než pre dôležitosť, ktorú tomu pripisovala ona sama.

„Teda, ako si predstavujem našu spoluprácu v tomto veľkom diele,“ pokračoval Cornelius. „Počúvam,“ povedala Rosa.

„Iste máte v tejto pevnosti malú záhradku, ak nie záhradku, tak nejaký dvorček, ak nie dvorček, tak terasu.“

„Máme veľmi peknú záhradu,“ povedala Rosa. „Leží pri Waale a je v nej mnoho krásnych starých stromov.“

„Mohli by ste mi doniesť, milá Rosa, trochu zeme z tej záhrady, aby som ju posúdil?“

„Hneď zajtra.“

„Vezmete zem z tieňa a zem zo slnečného miesta, aby som posúdil jej kvalitu, aká je vo vlhkom stave a aká v suchom.“

„Dobre.“

„Keď vyberiem zem a v prípade potreby ju upravím, rozdelíme naše tri cibuľky na troje, vy si vezmete jednu, tú zasadíte v deň, ktorý určím, do zeme, ktorú vyberiem. Vykvitne celkom iste, ak ju budete opatrovať podľa mojich pokynov.“

„Nevzdialim sa od nej ani na sekundu.“

„Mne dáte druhú, ktorú sa pokúsim vypestovať tu v mojej cele, to mi pomôže stráviť dlhé dni, keď vás nevidím. V túto, priznám sa, neskladám veľkú nádej a vopred sa dívam na nebožiatko ako na obeť môjho sebectva. No predsa sem slnko zavše nakukne. Zo všetkého niečo umele vyťažím, aj z tepla a popola mojej fajky. A konečne tretiu cibuľku budeme opatrovať, vlastne vy ju budete opatrovať ako zálohu pre prípad, že by nám prvé dva pokusy zlyhali. Takto, milá Rosa, sa nám zaručene podarí získať stotisíc zlatých florinov na vaše veno a dožičíme si vrcholné šťastie – uvidieť zdar svojho diela.“

„Rozumiem,“ povedala Rosa. „Zajtra vám donesiem tú zem, vyberiete si pre seba a pre mňa. Na tú vašu budem potrebovať niekoľko ciest, lebo vám naraz môžem doniesť vždy iba po troške.“

„Nie nám je nahlo, milá Rosa; naše tulipány majú prísť do zeme až o dobrý mesiac. Takže, ako vidíte, času máme dosť; ale pri sadení svojej cibuľky dodržíte všetky moje pokyny, však?“

„Sľubujem vám to.“

„A keď ju zasadíte, budete mi oznamovať všetky okolnosti, čo by mohli mať význam pre nášho chovanca, ako sú atmosférické zmeny, stopy na chodníkoch, stopy na hriadkach. V noci budete počúvať, či vám do záhrady nechodia mačky. Dve také nešťastné zvieratá mi v Dordrechte spustošili dva záhony s tulipánmi.“

„Budem počúvať.“

„Za mesačných nocí… Máte výhľad na záhradu, milé dieťa?“

„Vedie ta oblok z mojej spálne.“

„Výborne. Za mesačných nocí budete sledovať, či z dier v múroch nevyliezajú potkany. Potkany sú hrozne nebezpečné hlodavce a už som počul nešťastných pestovateľov trpko vyčítať Noemovi, že vzal do archy aj párik potkanov.“

„Budem dávať pozor, či tam nie sú mačky alebo potkany…“

„Dobre, potom ma musíte upozorniť. A konečne,“ pokračoval van Baerle, upodozrievavý, odkedy bol vo väzení, „konečne, na svete je zviera ešte oveľa nebezpečnejšie než mačka a potkan!“

„Aké je to zviera?“

„Človek! Chápete, milá Rosa, keď človek ukradne jeden zlatý florin a pre také nič riskuje galeje, o koľko skôr môže ukradnúť tulipánovú cibuľku, čo má hodnotu stotisíc zlatých florinov.“

„Nikto okrem mňa do záhrady nevstúpi.“

„Sľubujete mi to?“

„Prisahám.“

„Výborne, Rosa! Ďakujem, drahá Rosa! Tak mi teda všetka radosť príde od vás!“
A keďže van Baerleho pery sa blížili k mrežiam práve tak vrúcne ako včera a keďže aj tak už prišla hodina odchodu, Rosa odtiahla hlavu a natiahla ruku.
V tej peknej ruke, ktorú si koketná dievčina zvlášť pestovala, bola tulipánová cibuľka.

Cornehus náruživo bozkal končeky jej prstov. Preto, že tá ruka držala jednu z cibuliek veľkého čierneho tulipánu? Preto, že to bola Rosina ruka? To musí uhádnuť niekto múdrejší než my.

Rosa teda odišla s dvoma ostatnými cibuľkami, pritískajúc si ich na hruď.

Pritískala si ich na hruď preto, že to boli cibuľky veľkého čierneho tulipánu, alebo preto, že tie cibuľky boli od Cornelia van Baerleho? Toto by sa podľa nášho názoru dalo uhádnuť ľahšie než to prvé.

Nech bolo, ako chcelo, od tej chvíle bol život väzňa šťastný a naplnený.

Rosa, ako sme videli, mu dala jednu z cibuliek.

Každý večer mu prinášala priehrštie po priehrští zem z tej časti záhrady, ktorú uznal za najlepšiu a ktorá naozaj bola výborná.

Cornelius obratne rozbil široký džbán, ten mu poslúžil ako dobrý črepník, do polovice ho naplnil zemou, čo doniesla Rosa, zmiešanou s usušeným bahnom z rieky, a dostal tak prvotriednu pôdu.

Potom začiatkom apríla zasadil do nej prvú cibuľku.

Vypovedať, koľko úsilia, obratnosti a lesti vynaložil Cornelius, aby pred Gryphusom ukryl svoje radostné práce, bolo by nad naše sily. Pre väzňa-filozofa polhodina je celým storočím pocitov a myšlienok.

Nebolo dňa, aby sa Rosa neprišla pozhovárať s Corneliom.

Tulipány – Rosa v tomto ohľade prešla celým školením – tvorili základ konverzácie; ale čo aký zaujímavý je tento predmet, nedá sa večne hovoriť len o tulipánoch.

Hovorilo sa teda o inšom a pestovateľ tulipánov si s veľkým údivom uvedomil, aký obrovský rozsah môže mať okruh konverzácií.

Ibaže Rosa si zaviedla taký zvyk: nezmeniteľné držala peknú tváričku šesť palcov od mreže, lebo šumná Frízka nebodaj nedôverovala sama sebe, odkedy cez mreže pocítila, ako môže väzňov dych popáliť dievčenské srdce.
V tejto hodine jedna vec trápila pestovateľa tulipánov skoro tak ako jeho cibuľky a ustavične sa k nej vracal.

To bola Rosina závislosť na otcovi.

Takto život van Baerleho, učeného doktora, dobrého maliara, vyššieho človeka – život van Baerleho, ktorý pravdepodobne vypestoval to majstrovské dielo prírody, ktoré sa bude nazývať, ako sa vopred dohodli, Rosa Baerlensis, život, a viac než život, šťastie tohto človeka záviselo od najobyčajnejšieho rozmaru iného človeka, a ten iný človek bol tvor nízkeho ducha a najnižšej kasty; bol to žalárnik, čosi menej inteligentné než zámka, ktorú zamykal, a tvrdšie než kľúč, ktorým zvŕtal. Bolo to čosi ako Kaliban zo Shakespearovej Búrky, čosi medzi človekom a zvieraťom.

Cornebovo šťastie teda záviselo od tohto človeka; ten človek sa mohol v daktoré krásne ráno v Loewensteine nudiť, mohol zistiť, že mu tunajšie povetrie neslúži, že tu nie je dobrá borovička, a opustiť pevnosť a odviezť dcéru so sebou – a Cornelius a Rosa znova budú rozdelení. A možno Boh, ktorého zavše unaví robiť priveľa pre jeho stvorenie, už nikdy viac ich nezvedie dokopy.

„A čo nám potom pomôžu poštové holuby,“ vravel Cornelius dievčine, „keď vy, milá Rosa, neviete ani prečítať, čo by som vám napísal, ani mi napísať, o čom rozmýšľate.“

„Tak viete čo,“ povedala Rosa, ktorá sa v hĺbke srdca obávala rozlúčenia práve tak ako Cornelius, „máme pre seba každý deň hodinu, nuž ju využime dobre.“

„Ale mne sa zdá,“ poznamenal Cornelius, „že ju nevyužívame zle.“

„Využívajme ju ešte lepšie,“ povedala Rosa s úsmevom. „Ukážte mi, ako sa číta a píše; budem sa dobre učiť, verte, a potom už nebudeme nikdy rozlúčení, iba ak z našej vlastnej vôle.“

„No,“ zvolal Cornelius, „tak máme pred sebou večnosť!“

Rosa sa usmiala a jemne pokrčila plecami.

„Ostanete azda navždy vo väzení?“ odpovedala. „Či vám jeho výsosť princ nedaruje aj slobodu, keď vám už daroval život? A či sa potom nevrátite na svoje majetky? Nebudete bohatý? A keď raz budete voľný a bohatý a pocválate tadeto na koni alebo na koči, uráči sa vám ešte pozrieť na malú Rosu, dcéru žalárnika, skoro dcéru kata?“

Cornelius chcel odporovať, a iste by to bol spravil z celého srdca a z úprimnej duše pretekajúcej láskou.

Ale dievčina ho prerušila.

„Čo robí váš tulipán?“ opýtala sa s úsmevom.

Spomenúť Corneliovi jeho tulipán bol pre Rosu spôsob, ako dosiahnuť, aby Cornelius zabudol na všetko, i na Rosu.

„Ó, má sa celkom dobre,“ povedal Cornelius. „Kožtička mu černie, proces kvasenia sa už začal, žilky na cibuľke sa zohrievajú a navierajú; oddnes za týždeň, možno skôr, budú sa dať rozoznať prvé hrbolčeky klíčkov. A váš, Rosa?“

„No, ja pracujem vo veľkom a podľa vašich pokynov.“

„Naozaj, Rosa, povedzte, čo ste urobili?“ opýtal sa Cornelius a oči mal skoro také dychtivé, dych skoro taký rýchly ako v ten večer, keď tie oči popálili Rose tvár a ten dych jej popálil srdce.

„Ja,“ povedala dievčina s úsmevom, lebo v hĺbke srdca si nemohla zabrániť, aby nesledovala tú dvojitú väzňovu lásku k nej a k čiernemu tulipánu, „ja pracujem vo veľkom: už som si pripravila hladulinký čistý štvorec, ďaleko od stromov a od múrov, v zemi trošku piesočnatej, skôr vlhkej než suchej, bez zrnka kamenia, bez jedinej skalky, pripravila som si hriadku, ako ste ju opísali.“

„Dobre, Rosa, dobre.“

„Pripravená pôda čaká už len na váš rozkaz. V prvý pekný deň mi prikážete zasadiť tulipán, a ja ho zasadím; viete, že to musím urobiť neskôr ako vy, lebo ja mám všetky výhody dobrého vzduchu, slnka a hojných zemských štiav.“

„Tak je, tak je,“ zvolal Cornelius a radostne zatlieskal, „vy ste dobrá žiačka, Rosa, a zaručene vyhráte stotisíc zlatých florinov.“

„Nezabudnite, prosím,“ povedala Rosa so smiechom, „že vaša žiačka, keď ste ma už tak nazvali, sa má naučiť ešte aj inšie, nielen pestovať tulipány.“

„Áno, áno, a ja mám na tom práve taký záujem, pekná Rosa, aby ste vedeli čítať.“

„Kedy začneme?“

„Hneď teraz.“

„Nie, zajtra.“

„Prečo až zajtra?“

„Pretože dnes naša hodina už uplynula a musím vás opustiť.“

„Už! Ale čo budeme čítať!“

„Mám knihu,“ povedala Rosa, „knihu, ktorá nám, dúfam, prinesie šťastie.“

„Tak do videnia zajtra?“

„Do videnia zajtra.“

Na druhý deň Rosa prišla s bibliou Cornelia de Witta.

XVII. PRVÁ CIBUĽKA

Na druhý deň, ako sme povedali, vrátila sa Rosa s bibliou Cornelia de Witta.
A tu sa začala medzi učiteľom a žiačkou jedna z tých rozkošných scén, aké blažia románopisca, ak má to šťastie, že sa mu dostanú pod pero.

Oblôčik vo dverách, jediný otvor, ktorým sa mohli stýkať, bol privysoko, aby ľudia, ktorým dosiaľ stačilo čítať si navzájom z tváre to, čo si mali povedať, mohli pohodlne čítať z knihy, ktorú Rosa doniesla.
A tak sa dievčina musela oprieť o oblôčik, nakloniť hlavu, knihu držať vo výške svetla, ktoré držala v pravici, až sa Cornelius neskôr, aby ju odbremenil, dovtípil uviazať lampáš vreckovkou o železné mreže. Odvtedy si Rosa mohla prštekom ukazovať v knihe písmená a slabiky, ktoré ju Cornelius učil slabikovať, a ten zas, ozbrojený steblom slamy ako učiteľskou paličkou, ukazoval tie písmená svojej pozornej žiačke pomedzi mreže.

Svetlo lampáša ožarovalo bohaté farby Rosy, tmavobelasé oči, plavé kučery pod prilbicou z lesklého zlata, ktorá, ako sme už povedali, tvorí u Frízok pokrývku hlavy; pršteky držala nahor, a tak jej krv z nich stekala a dostávali onen bledoružový tón, ktorý vo svetle presvitá a hovorí o tajomnom živote, čo vidíme kolovať pod kožkou.

Rosina inteligencia sa pri podnecujúcom styku s Corneliovým duchom rýchle rozvíjala, a keď sa ťažkosť zdala priveľká, tu sa oči vnárali do druhých očí, mihalnice sa zľahka dotýkali, vlasy sa snúbili a z toho všetkého vyskakovali elektrické iskry, schopné ožiariť hoci aj temnoty slabomyseľnosti,
A keď sa Rosa vrátila do svojej komôrky, opakovala si sama v duchu lekcie čítania a zároveň v srdci nepriznané lekcie lásky.

Raz večer prišla o pol hodiny neskôr ako obyčajne.

Polhodina oneskorenia bola privážna udalosť, než aby sa Cornelius neopýtal predovšetkým, čo ju zapríčinilo.

„Nehrešte ma,“ povedalo dievča, „nebola to moja vina. Môj otec obnovil známosť s istým pánom, ktorý ho často navštevoval už v Haagu, chcel tam vidieť väzenie. Je to dobrosrdečný človek, rád si vypije, vie rozprávať veselé historky a je veľmi štedrý, vždy ochotný platiť útratu.“

„Inak ho nepoznáte?“ spýtal sa prekvapený Cornelius.

„Nie,“ odpovedala dievčina, „len asi od dvoch týždňov sa otec zjašil do tohto nového pána, čo tak túži ho navštevovať.“

„Och,“ a Cornelius znepokojene pokrútil hlavou, lebo každá nová udalosť mu veštila katastrofu, „nejaký špión, akých posielajú do pevností, aby dozerali zároveň na väzňov i žalárnikov.“

„Nemyslím,“ povedala Rosa s úsmevom, „ak ten dobrák niekoho aj špehuje, tak nie môjho otca.“

„Koho teda?“

„Napríklad mňa.“

„Vás?“

„A prečo nie?“ zasmiala sa Rosa.

„To je pravda,“ vzdychol Cornelius, „nebudete mať večne pytačov nadarmo, Rosa, tento človek sa môže stať vaším manželom.“

„Nevravím, že nie.“

„A na čom sa zakladá táto radosť?“

„Povedzte táto obava, pán Cornelius.“

„Ďakujem, Rosa, máte pravdu; táto obava…“

„Zakladá sa na tom…“

„Počúvam, hovorte.“

„Ten človek prišiel niekoľko ráz už do Buytenhofu, v Haagu; ozaj, práve vtedy, keď ste vy tam boli zavretý. Keď som ja odišla, odišiel aj on; keď som ja prišla sem, prišiel sem aj on. V Haagu si vymyslel takú zámienku, že by sa rád stretol s vami.“

„So mnou?“

„Zámienka, celkom iste! Lebo dnes, keď by mohol tvrdiť to isté, však ste sa zase stali väzňom môjho otca, či vlastne otec znova vaším žalárnikom, už sa na vás neodvoláva, naopak. Počula som, ako včera vravel otcovi, že vás nepozná.“

„Pokračujte, Rosa, prosím vás, pokúšam sa uhádnuť, kto to môže byť a čo chce.“

„Ste si istý, pán Cornelius, že sa o vás nemôže zaujímať nikto z vašich priateľov?“

„Ja nemám priateľov, Rosa, mal som len svoju pestúnku, tú poznáte a ona pozná vás. Žiaľ, chudinka stará Lug by prišla sama a nevymýšľala by nijakú lesť, s plačom by povedala vášmu otcovi alebo vám: ‚Drahý pane, alebo, drahá slečna, je tu môj synček, pozrite, aká som zúfalá, dovolte mí s ním pobudnúť hodinku a do smrtí sa budem za vás modliť.‘ Nie, nie,“ pokračoval Cornelius, „okrem dobrej Lug nemám nijakého priateľa.“

„Vraciam sa teda k tomu, čo som si myslela, tým skôr, že včera pri západe slnka, keď som upravovala hriadku, kde mám zasadiť vašu cibuľku, videla som, ako sa cez odchýlenú bráničku pomedzi chabzdu a osiky prešmykol akýsi tieň. Tvárila som sa, že ho nevidím, bol to on. Ukrýval sa, díval sa, ako prekopávam zem a zaručene sledoval mňa, mňa špehoval. Nepotiahla som hrabličkami, nepohla som ani zrnkom zeme, aby to nehltal pohľadom.“

„Áno, áno, to je zaľúbenec,“ povedal Cornelius. „Mladý je, pekný?“ A dychtivo sa díval na Rosu, netrpezlivo čakajúc jej odpoveď.

„Mladý, pekný?“ zvolala Rosa a zvonivo sa rozosmiala. „Tvár má škaredú, telo zhrbené, tiahne mu na päťdesiatku a neopováži sa mi pozrieť do tváre, ani sa mi nahlas prihovoriť.“

„A volá sa?“

„Jacob Gisels.“

„Nepoznám ho.“

„Tak vidíte, že nechodí kvôli vám.“

„Ale aj ak je do vás zaľúbený, Rosa, čo je pravdepodobné, lebo kto vás vidí, ten vás musí milovať, predsa len vy ho nemilujete, však nie?“

„Pravdaže nie!“

„Tak chcete, aby som sa upokojil?“

„Žiadam vás o to.“

„Tak dobre, Rosa, teraz, keď pomaly už viete čítať, prečítate si všetko, čo vám napíšem o trýzni žiarlivosti a odluky, áno?“

„Prečítam, ak to napíšete dosť veľkými literami.“

Potom, pretože obrat rozhovoru začal Rosu znepokojovať, povedala:

„Ale povedzte, čo robí váš tulipán?“

„Rosa, predstavte si moju radosť: Dnes ráno som jemne odhrnul vrstvu zeme, čo pokrýva cibuľku, a v slnečnom svetle som videl pučať ihličku prvého klíčka. Ach, Rosa! Srdce sa mi rozplývalo radosťou, ten skoro neviditeľný belavý pupenček, čo by mucha mohla zraniť krídlom, to tušenie života, čo sa prezrádza nepostihnuteľným svedectvom, ma dojalo väčšmi, než čítanie rozkazu jeho výsosti, ktorý mi na buytenhofskom popravisku darúval život a zastavoval katovu sekeru.“

„Dúfate teda?“ povedala Rosa s úsmevom.

„Áno, áno, dúfam!“

„A ja kedy mám zasadiť svoju cibuľku?“

„V prvý súci deň, potom vám poviem; ale hlavne nedajte si od nikoho pomáhať, najmä nezverte svoju tajnosť nikomu na svete; viete, nejaký milovník tulipánov by už pri pohľade na tú cibuľku mohol poznať jej hodnotu; a potom, drahá Rosa, hlavne starostlivo ukryte tretiu cibuľku, čo vám ostáva.“

„Ešte je v tom istom papieriku, ako ste ju vy zabalili a dali mne, pán Cornelius. Uložená celkom na spodku v mojej skrini a zakrytá čipkami, tie ju udržujú v suchu a netlačia. Ale zbohom, úbohý väzeň.“

„Ako to, už?“

„Musí to byť.“

„Tak neskoro ste prišli, a tak zavčasu odchádzate!“

„Otec by sa mohol znepokojiť, keby som sa nevrátila; zaľúbený by mohol vytušiť, že má súpera.“ 
A znepokojene načúvala. 
„Čo je?“ spýtal sa van Baerle. 
„Zdalo sa mi, že čosi počujem.“

„Čo?“

„Akoby kradmé kroky na schodišti.“

„Naozaj,“ povedal väzeň, „to nemôže byť Gryphus, toho počuť zďaleka.“

„Nie, otec to nie je, to som si istá, ale…“

„Ale…“

„Ale mohol by to byť pán Jacob.“

Rosa sa rozbehla dolu schodmi, a naozaj bolo počuť, ako sa dolu rýchle zatvorila brána prv, než dievčina zbehla prvých desať schodov.

Cornelia to veľmi znepokojilo, ale toto bol ešte len úvod.

Keď osud začne spĺňať zlé dielo, zriedka sa stane, že by neupozornil milosrdne svoju obeť, ako bitkár či vrah upozorní svojho súpera, aby ten mal čas nejako sa chrániť.

Skoro nikdy sa na tieto upozornenia, čo vyprýštia z človekovho pudu alebo zo súčinnosti neživých vecí, často menej neživých, než sa obyčajne myslí – skoro nikdy sa, hovoríme, na tieto upozornenia nedbá. Úder zahvizdol v povetrí a dopadá na hlavu, ktorú hvizdnutie malo vystríhať a ktorá, vystríhaná, mala sa chrániť.

Nasledujúci deň prešiel bez zvláštnej udalosti. Gryphus vykonal svoje tri návštevy. Neobjavil nič. Keď van Baerle počul prichádzať svojho žalárnika – Gryphus v nádeji, že dochytí väzňa pri nejakom jeho tajomstve, prichádzal zakaždým v inú hodinu – keď van Baerle počul prichádzať svojho žalárnika, tu pomocou vlastného mechanizmu, ktorý si sám vymyslel a ktorý trochu pripomínal mechanizmus, akým na farmách vyťahujú a spúšťajú vrecia so zrnom, spustil svoj džbán pod škridlovú a kamennú rímsu, čo sa tiahla popod jeho oblok. A povrázky, ktorými upravoval pohyb, tie sa nášmu mechanikovi podarilo ukryť pod mach, vyrastajúci na škridli a v štrbinách medzi kameňmi.

Gryphus nič z toho nezbadal.

Tento fígeľ sa týždeň daril.

Ale raz ráno sa Cornelius zahrúžil do pozorovania svojej cibuľky, z ktorej už vypučal klíček, a nepočul prichádzať starého Gryphusa – v ten deň bol veľký vietor a vo veži všetko praskotalo – dvere sa náhle rozleteli a Gryphus prichytil Corneba s džbánom na lone.

Keď Gryphus videl vo väzňových rukách neznámy, teda zakázaný predmet, vrhol sa naň bleskurýchlo ako jastrab na korisť.

Náhoda alebo azda osudná obratnosť, akú zlý duch zavše dodáva zlomyseľným tvorom, spôsobili, že hrubá ťažká ruka habla ihneď doprostred džbánu, na tú časť pôdy, čo chránila prevzácnu cibuľku – tá ruka zlomená v zápästí, tá ruka, ktorú Cornelius tak dobre napravil.

„Čo to máte?“ zreval Gryphus. „Aha, ale som vás lapil!“
A zaboril ruku do zeme.

„Ja? Nič, nič!“ zvolal Cornelius a celý sa triasol.

„Aha! Ale som vás chytil! Džbán, zem! Tam je skryté dáke zločinné tajomstvo!“

„Drahý pán Gryphus!“ modlikal Cornelius, rozčúlený ako prepelica, ktorej žnec berie hniezdo.

Gryphus naozaj začal prehrabávať zem svojimi grambľavými prstami.

„Pane, preboha, dajte pozor!“ vyhŕkol Cornelius, bledý ako smrť.

„Na čo mám dať pozor, doparoma? Na čo?“ reval žalárnik.

„Pozor, preboha, veď ju poškodíte!“
A Cornelius rýchlym, skoro zúfalým pohybom vytrhol žalárnikovi z rúk džbán a ako poklad ho ukryl za hradbou oboch ramien.

Ale Gryphus, zaťatý, ako bývajú starí ľudia, a čoraz väčšmi presvedčený, že objavil nejaké sprisahanie proti princovi Oranžskému, zahnal sa na väzňa palicou, a keď videl, aký je jeho zajatec odhodlaný brániť svoj črep, vycítil, že Cornelius sa trasie menej o svoju hlavu než o svoj džbán.

Pokúsil sa teda vytrhnúť mu ho násilím.

„Aha,“ reval rozzúrený žalárnik, „vidíte, že sa búrite!“

„Nechajte mi môj tulipán!“ kričal van Baerle.

„Hej, hej, tulipán,“ posmieval sa starec, „Poznáme fígle pánov väzňov!“

„Ale ja vám prisahám…“

„Pusťte,“ dupotal Gryphus, „pusťte, lebo zavolám stráže.“

„Zavolajte si koho chcete, ale tento kvet vám nedám, kým som živý!“

Rozpajedený Gryphus znova zaboril prsty do zeme a tentoraz vytiahol celkom čiernu cibuľku, a zatiaľ čo van Baerle bol celý šťastný, že drží nádobu, netušiac, že jeho protivník má jej obsah, Gryphus zúrivo šmaril na zem zmäknutú cibuľku, ktorá sa rozprskla na kamennej dlážke a skoro okamžite zmizla pod žalárnikovou širokou čižmou, rozmliaždená na kašu.

Keď van Baerle videl tú vraždu, keď zočil vlhké trosky, pochopil príčinu Gryphusovej šialenej radosti a vykríkol tak zúfalo, že by to bolo dojalo i toho žalárnického vraha, čo niekoľko rokov predtým zabil Pélissonovho pavúka.

Myšlienka zabiť toho zlého človeka preletela tulipániarovou hlavou ako blesk. Oheň a krv súčasne mu udreli do hlavy a oslepili ho a van Baerle oboma rukami zdvihol ťažký džbán so všetkou zemou v ňom, teraz už zbytočnou. Ešte chvíľa, a dá mu dopadnúť na plešivú hlavu starého Gryphusa.

Zastavil ho výkrik, bolestný, úzkostný výkrik – to za mriežkou oblôčka vykríkla nešťastná Rosa, bledá, trasúca sa, a so zalomenými rukami skočila medzi otca a svojho milého.

Cornelius pustil džbán; džbán sa s hrozným hrmotom rozbil na tisíc kusov.

Tu Gryphus pochopil, v akom bol nebezpečenstve, a začal chrliť príšerné hrozby.

„Ste zbabelec a surovec,“ povedal Cornelius, „keď ste mohli chudákovi väzňovi vyrvať jeho jedinú útechu, tulipánovú cibuľku.“

„Hanbite sa, otecko,“ doložila Rosa, „spáchali ste zločin.“

„Á, to si ty, ty treperenda,“ obrátil sa k dcére starec kypiaci zlosťou, „nestar sa, do čoho ťa nič, a ber sa odtiaľto, už aj!“

„Nešťastník! Nešťastník!“ zúfal si Cornelius ďalej.

„A čo, však je to len tulipán,“ doložil Gryphus, trošku zahanbený, „mám ich na povale tristo.“

„Choďte do pekla so svojimi tulipánmi!“ vykríkol Cornelius. „Vy a vaše tulipány máte rovnakú cenu! Och, sto miliárd miliónov! Dal by som vám ich, keby som ich mal, za ten tulipán, čo ste tu rozšliapali.“

„Aha!“ vykríkol Gryphus víťazne. „Vidíte, že v tom falošnom tulipáne bolo dáke bosoráctvo, možno dáky spôsob stýkať sa s nepriateľmi jeho výsosti princa, ktorý vám dal milosť. Vravel som, že to bola chyba, nechať vám hlavu na pleciach.“

„Otec! Otec!“ zhíkla Rosa.

„No a just, just!“ rozpaľoval sa Gryphus čoraz väčšmi. „Zničil som ho, zničil som ho. A tak to bude zakaždým, keď dačo vymyslíte. Som vás upozornil, kamarát, že vám strpčím život.“

„Preklínam vás! Preklínam!“ reval Cornelius šialený zúfalstvom a trasúcimi sa prstami prehrabával posledné zvyšky cibuľky, mŕtvolku toľkých radostí a toľkých nádejí.

„Zasadíme zajtra druhú, milý pán Cornelius,“ zašepkala Rosa: chápala tulipániarovu nesmiernu bolesť a jej sväté srdiečko pustilo toto nežné slovo ako kvapku balzamu na Corneliovu krvácajúcu ranu.

XVIII. PÁN, ZAĽÚBENÝ DO ROSY

Len čo Rosa šepla Corneliovi tieto útešné slová, počuli zo schodišťa hlas, ktorý sa spytoval Gryphusa, čo sa to robí.

„Počujete, otecko?“ spýtala sa Rosa.

„Čo?“

„Pán Jacob vás volá. Má o vás obavy.“

„Keď tu bol toľký tartas,“ zadudral Gryphus. „Nepovedal by človek, že ma tento učenec vraždí! Joj! S tými učenými je večne len trápenie!“

Potom prstom ukázal Rose na schodište: 
„Choď vopred, slečinka!“ 
A dokončil, zamykajúc dvere:
„Už idem, už, kamarát Jacob.“
A Gryphus odviedol Rosu a nechal v samote a trpkom bôli chudáka Cornelia, ktorý si šepkal:

„Ba ty mňa si zavraždil, ty starý kat. Ja to neprežijem.“
A chudák väzeň by sa naozaj bol rozchorel bez protiváhy, ktorú Prozreteľnosť dala jeho životu a ktorej meno bolo Rosa.

Večer sa dievčina vrátila.

Hneď prvými slovami oznámila Corneliovi, že odteraz jej otec nemá nič proti tomu, aby si pestoval kvety. 
„Ako to viete?“ ubolene sa spýtal väzeň dievčiny.
„Viem to, lebo to povedal.“

„Chce ma azda pomýliť?“

„Nie, oľutoval to.“

„Neskoro.“

„Tá ľútosť sa v ňom nevzbudila sama.“

„Kto ju teda vzbudil?“

„Keby ste vedeli, ako ho hreší ten jeho priateľ!“

„Ach, pán Jacob! Tak teda pán Jacob sa od vás ani nepohne.“

„Aspoň nie, kým sa nemusí.“
A usmiala sa tak, že mráčik žiarlivosti, čo zatemnil Corneliovo čelo, sa hneď rozplynul. 
„Ako to bolo?“ spýtal sa väzeň.

„Tak teda, otec na priateľove otázky pri večeri vyrozprával prípad s tulipánom, a či skôr s cibuľkou, a chválil sa, ako šikovne ju rozšbapal.“

Cornelius vzdychol, ba vari zastenal.

„Mali ste vidieť pána Jacoba,“ pokračovala Rosa. „Už som myslela, že podpáli pevnosť, oči mal ani dve horiace fakle, vlasy zježené, päste zaťaté, chvíľu som myslela, že otca zaškrtí. ‚To ste spravili,‘ vykríkol, ‚rozmliaždili ste tú cibuľku?‘ ‚No,‘ povedal otec. ‚To je hanebné! To je hnusné! Spáchali ste zločin!‘ vykrikoval pán Jacob. Otec ostal, akoby ho ovalili. ‚Čo aj vy ste blázon?‘ opýtal sa ho.“

„Ten pán Jacob musí byť poriadny človek,“ zamumlal Cornelius, „statočné srdce, vznešená duša.“

„Isté je, že nemožno byť k človeku prísnejší, než on bol k otcovi,“ doložila Rosa. „Dá sa povedať, že bol zúfalý, ustavične opakoval:

‚Rozmliaždil ju, rozmliaždil cibulku, panebože, panebože, on ju rozmliaždil!‘

Potom sa obrátil ku mne:

‚Ale mal iba tú jednu?‘ spýtal sa ma.“

„To že sa spýtal?“ zvolal Cornelius a bol samé ucho.

„‚Myslíte, že to nebola jediná?‘ spýtal sa otec. ‚Dobre – pohľadáme ostatné.‘

‚Pohľadáte tie ostatné,‘ zvolal pán Jacob a chytil otca za golier, ale hneď ho zase pustil.

Potom sa obrátil ku mne a spýtal sa:

‚A čo vraví ten nešťastný mladík?‘

Nevedela som, čo odpovedať, keď ste mi prikazovali, aby som nikdy pred nikým neprezradila, akú cenu pripisujete tej cibuľke. Našťastie ma otec zachránil:

‚Čo vraví? Bol ako besný,‘ povedal otec.

Prerušila som ho.

‚Akože by nezúril,‘ povedala som, ‚keď ste boli taký surový a nespravodlivý!‘

‚Ale čo ste sa všetci zbláznili?‘ vykríkol teraz otec. ‚Dajsamisvete, rozpučiť jednu tulipánovú cibuľku; stovky ich dostanete v Gorcume na trhu za jeden florin.‘

‚Ale možno nie takú vzácnu, ako bola táto,‘ povedala som na nešťastie.“

„A čo na to on, ten Jacob?…“ spýtal sa Cornelius.

„Čo na to on – musím povedať, zdalo sa mi, že mu z oka vyšľahol blesk.“

„Áno,“ povedal Cornelius, „ale to nebolo všetko; povedal niečo?“

„Povedal medovým hlasom:

‚Tak vy myslíte, Rosa, že to bola vzácna cibuľka?‘

Zbadala som, že som spravila chybu.

‚Čo ja viem?‘ odpovedala som akoby nič. ‚Ja sa v tulipánoch nevyznám. Ja len viem, keďže žiaľbohu sme odsúdení žiť s väzňami – viem, že pre takého väzňa má cenu všetko, čím si môže krátiť čas. Ten chudák van Baerle sa tešil so svojou cibuľkou. Tak podľa mňa je to ukrutnosť, vziať mu tú zábavku.‘

‚Ale povedzte,‘ zadudral otec, ‚ako prišiel k tej cibuľke? To by, myslím, nezaškodilo vedieť.‘

Odvrátila som oči, aby som sa vyhla otcovmu pohľadu. Ale stretla som sa s pohľadom pána Jacoba.

Ani čo by chcel preniknúť až do mojich najtajnejších myšlienok.

Namrzený pohyb zavše zbaví povinnosti odpovedať. Mykla som plecami, obrátila som sa chrbtom a šla som ku dverám.

Ale zastavili ma slová, ktoré som zachytila, čo aké boli tiché.

Jacob vravel môjmu otcovi: 
‚Do čerta, nie je nič ťažkého to zistiť.‘ 
‚Stačí ho prezrieť, a ak má viacej cibuliek, nájdeme ich.‘ 
‚Áno,‘ povedal pán Jacob, ‚obyčajne bývajú tri.‘“

„Tri!“ zvolal Cornelius. „Povedal, že mám tri cibuľky!“

„Chápete, však, ohromilo ma to tak ako vás. Obrátila som sa.

Boli takí zaujatí obaja, že si nevšimli môjho pohybu.
‚Ale možno ich nemá pri sebe, tie cibule,‘ povedal môj otec.

‚Tak ho pod nejakou zámienkou zavolajte dolu a ja zatiaľ prezriem izbu.‘“

„Och, och! Ale to je voľáky lotor, ten váš pán Jacob!“

„Obávam sa.“

„Povedzte mi, Rosa,“ pokračoval Cornelius zamyslene. 
„Čo?“

„Nespomínali ste, že v deň, keď ste si pripravovali hriadku, ten človek vás sledoval?“

„Áno.“

„Že sa ako tôňa vkĺzol za kríky chabzdy!“

„Tak je.“

„Že nespustil oka z vašich hrabličiek?“

„Ani na chvíľu.“

„Rosa…“ povedal Cornelius, zrazu bledý. 
„Prosím?“

„To nešpehoval vás.“

„Tak koho?“

„Nie do vás je zaľúbený.“

„Tak do koho?“

„Špehoval moju cibuľku; je zaľúbený do môjho tulipánu.“

„No toto! Ale je to možné,“ zvolala Rosa. 
„Chcete sa o tom presvedčiť?“

„Len ako?“

„Celkom ľahko.“

„Tak povedzte.“

„Choďte zajtra do záhrady; zariaďte, aby Jacob ako prvýkrát vedel, že ta idete; zariaďte to tak, aby vás ako prvýkrát sledoval; robte sa, akoby ste sadili cibuľku, ale pozorujte ho cez bránku, a uvidíte, čo spraví.“

„Dobre! A potom?“

„Potom! Podľa toho, ako on bude konať, budeme konať my.“
„Ach,“ vzdychla si Rosa, „máte veľmi rád tie svoje tulipány, pán Cornelius.“

„Fakt je,“ vzdychol aj väzeň, „že odkedy váš otec rozšliapal tú nešťastnú cibuľku, mám pocit, že umrel kus môjho života.“

„Ale, ale!“ povedala Rosa. „Nechceli by ste prijať otcov návrh?“

„Aký?“

„Ponúkol vám hoci stovky tulipánov.“

„To je pravda.“

„Prijmite dva-tri a medzi tými dvoma-troma cibuľkami môžete vypestovať svoju tretiu cibuľku.“

„Áno, to by šlo,“ povedal Cornelius a stiahol obrvy, „keby váš otec bol sám; ale ten druhý, ten Jacob, čo nás špehuje…“

„To je pravda; ale uvážte to! Ako vidím, zriekate sa tu výborného rozptýlenia.“
A tieto slová povedala s úsmevom, v ktorom nechýbala štipka irónie.

Cornelius naozaj chvíľu uvažoval, bolo vidieť, že bojuje s mocnou túžbou.

„Ale nie!“ zvolal so stoicizmom priam antickým, „nie! To by bola slabosť, to by bolo šialenstvo, to by bola zbabelosť! Bolo by odo mňa neodpustiteľné takto vystaviť všetkým nebezpečenstvám zlosti a závisti poslednú možnosť, čo nám ostáva. Nie, nie, Rosa! Zajtra sa rozhodneme, čo s vaším tulipánom; budete ho pestovať podľa mojich pokynov; a čo sa týka tretej cibuľky,“ Cornelius si hlboko vzdychol, „čo sa týka tej tretej, opatrujte ju vo svojej skrini, opatrujte ju ako skupáň svoj prvý alebo posledný dukát, ako matka syna, ako ranený poslednú kvapku svojej krvi v žilách; dávajte na ňu pozor, Rosa! Čosi mi vraví, že v nej je naša záchrana, že v nej je naše bohatstvo. Opatrujte ju! A keby Loewenstein zapálil blesk z neba, prisahajte mi, Rosa, že neodnesiete svoje prstene a šperky ani ten pekný zlatý čepček, čo vám tak krásne lemuje tvár, prisahajte mi, Rosa, že namiesto toho všetkého zachránite tú poslednú cibuľku, čo ukrýva môj čierny tulipán.“

„Nebojte sa, pán Cornelius,“ povedala Rosa i smutne i slávnostne, „nebojte sa; vaše želania sú pre mňa rozkazom.“

„Nielen to,“ pokračoval mladík, čoraz rozohnenejší, „keby ste zbadali, že vás sledujú, že špehujú vaše kroky, že naše rozhovory vzbudili podozrenie vášho otca a toho podlého Jacoba, ktorého nenávidím – okamžite ma obetujte, Rosa, žijem len vaším prostredníctvom a nemám na svete nikoho okrem vás, ale obetujte ma – už ku mne nechodievajte.“

Rosa cítila, ako jej stislo srdce: v očiach jej zahrali slzy.

„Ach, Bože!“ vzdychla.

„Čo je?“ spýtal sa Cornelius.

„Vidím čosi.“

„Čo vidíte?“

„Vidím,“ povedala dievčina a rozplakala sa, „vidím, že tak milujete tulipány, že vám v srdci už na iný cit miesto neostalo.“
A ušla.

Cornelius v ten večer a po Rosinom odchode strávil jednu z najhorších nocí v celom svojom živote.

Rosa sa na neho hnevala, a právom. Možno už nepríde k väzňovi a on už nedostane nijaké správy, ani o Rose, ani o tulipáne.

Len teraz ako vysvetliť tú čudnú povahu dokonalým milovníkom tulipánov, akí sa ešte nájdu na tomto svete?

Na hanbu nášho hrdinu a pestovateľskej vášne priznávame, že Cornelius zo svojich dvoch lások, cítil to, ťažšie by oželel lásku k Rose, a keď okolo tretej ráno zaspal, zmorený únavou, trýznený obavami, trápený výčitkami svedomia, v jeho snoch viac miesta než veľký čierny tulipán zaberali nežné belasé oči plavej Frízky.

XIX. ŽENA A KVET

Ale chudinka Rosa, zamknutá vo svojej komôrke, nemohla vedieť, o kom alebo o čom sa Corneliovi sníva.
Z toho vyplývalo, že po všetkom, čo jej povedal, Rosa bola oveľa väčšmi náklonná myslieť, že sa mu sníva viac o jeho tulipáne ako o nej, a predsa sa Rosa mýlila.

No pretože Rose nemal kto povedať, že sa mýli, pretože Corneliove neopatrné slová jej padli do duše ako kvapky jedu, Rosa nesnívala, Rosa plakala.

Veď naozaj – keďže Rosa bola bytosť bystrého a šľachetného ducha a priameho, prenikavého umu, nerobila si ilúzie; nešlo vôbec o jej duševné a telesné prednosti, ale o jej spoločenské postavenie.

Cornelius bol učený. Cornelius bol bohatý, aspoň býval bohatý, než mu zhabali majetok; Cornelius pochádzal z obchodníckej meštianskej rodiny, a tie bývali na svoje maľované obchodné štíty, čo mávali tvar címeru, pyšnejšie, než kedykoľvek bola rodová šľachta na svoje zdedené erby. Corneliovi teda mohla Rosa byť dobrá na kratochvíľu, ale keby si mal k niečomu pripútať srdce, zaručene si ho pripúta skôr k tulipánu, totiž k najvznešenejšiemu a najpyšnejšiemu z kvetov, než k Rose, skromnej žalárnikovej dcére.

Rosa teda chápala, prečo Cornelius dáva čiernemu tulipánu prednosť pred ňou, ale zato, že to chápala, nebola o nič menej nešťastná.
A tak Rosa v tú hroznú noc, v tú noc bez spánku, sa pevne rozhodla.

Rozhodla sa už nikdy nejsť k oblôčku vo dverách.

Ale pretože vedela, ako Cornelius dychtí po správach o svojom čiernom tulipáne a pretože už nechcela seba vystavovať nebezpečenstvu ďalej vídať človeka, s ktorým súcitila čoraz väčšmi, až súcit už prerástol sympatiu a hnal sa rovno a veľkými krokmi k láske, no nechcela toho človeka vohnať do zúfalstva, rozhodla sa ďalej sa cvičiť v čítaní a písaní sama, a na šťastie už bola v učení tak ďaleko, že by učiteľa ani nepotrebovala, keby sa ten učiteľ nebol volal Cornelius.

Rosa sa teda usilovne pustila do čítania v biblii chudáka Cornelia de Witta, kde na druhom hárku, lebo prvý z nej vytrhli, na druhom hárku bol napísaný testament Cornelia van Baerleho.

„Ach,“ šepkala si, čítajúc tento testament, ktorý nikdy nedočítala, aby jej z čistých očí na bledé líčka nestiekla slza, tá perla lásky, „ach, vtedy som si chvíľu myslela, že ma miluje.“

Chudinka Rosa! Mýlila sa. Väzeň ju nikdy nemiloval ozajstnejšie, než v čase, ku ktorému sme došli, lebo, ako sme sa vo veľkých rozpakoch priznali, v zápase medzi čiernym tulipánom a Rosou podľahol veľký čierny tulipán.

Ale Rosa, opakujeme, nevedela o porážke veľkého čierneho tulipánu.
A tak keď sa Rosa docvičila v čítaní – urobila v tomto úkone veľké pokroky – chytila pero a s horlivosťou práve takou chválitebnou sa pustila do práce ešte oveľa ťažšej, do písania.
A konečne, keďže Rosa písala už skoro čitateľne v deň, keď Cornelius dal tak neopatrne prehovoriť svojmu srdcu, trúfala si zdokonaľovať sa dosť rýchle, aby najneskôr o týždeň mohla väzňovi dať správu o jeho tulipáne.

Nezabudla ani slovko z Corneliových pokynov. Ináč Rosa nikdy nezabudla ani slovko z toho, čo povedal Cornelius, aj keď povedané nemalo podobu pokynu.

On zas sa zobudil zaľúbenejší než predtým. Tulipán v jeho mysli bol ešte vždy žiarivý a plný života, ale už ho nevidel ako poklad, ktorému musí obetovať všetko, i Rosu, videl ho ako kvet, ako zázračný plod prírody a ľudského umu, ktorý mu Roh dal, aby ním ozdobil driečik svojej milej.

No celý deň v ňom bol nejasný nepokoj. Bol ako ľudia, čo majú ducha dosť mocného, aby dočasne zabudli na veľké nebezpečenstvo, hroziace im večer alebo zajtra. Keď raz potlačia starosť, žijú ako vždy. Len kedy-tedy im zabudnuté nebezpečenstvo zatne ostrý zub do srdca. Zachvejú sa a pomyslia si: prečo som sa zachvel? A potom sa rozpomenú na to zabudnuté a povedia si so vzdychom: „Aha, áno, to je to!“

Corneliovo „to“ bola obava, že Rosa dnes nepríde, ako chodievala.
A ako sa blížila noc, tak starosť vzrastala a bola čoraz ostrejšia, až sa zmocnila celého Corneliovho tela a nič už v ňom nežilo, iba ona.

Preto privítal tmu s prudkým búchaním srdca; čím väčšmi tma hustla, tým živšie sa mu v duchu vynárali slová, čo včera povedal Rose a čo úbohú dievčinu tak zaboleli, a Cornelius nechápal, ako mohol povedať svojej utešiteľke, aby ho obetovala tulipánu, totiž radšej ho nevídala, ak by to bolo potrebné, keď sa mu stretnutia s Rosou stali podmienkou života.
Z Corneliovej cely bolo počuť odbíjať hodiny na pevnostnej veži. Odbilo sedem, potom osem, potom deväť. Nikdy hlas bronzu nerozochvel ľudské srdce hlbšie než kladivko, čo odbilo deviaty úder, znamenajúci deviatu hodinu.

Potom všetko zatíchlo. Cornelius si pritisol ruku na srdce, aby utíšil jeho tlkot, a načúval.

Tak už privykol na zvuk Rosiných krokov, na šuchot jej šiat na schodišti, že len čo vkročila na prvý schod, už si vravel:

„Aha, ide Rosa!“

Dnes nijaký zvuk neporušil ticho na chodbe; hodiny odbili štvrť na desať. Potom dvoma rozličnými hlasmi pol desiatej; potom tri štvrte na desať; potom ich vážny hlas oznámil nielen hosťom pevnosti, ale aj obyvateľom Loewensteinu, že je desať hodín.
O desiatej Rosa obyčajne odchádzala od Cornelia. Desiata odbila, a Rosa ešte neprišla.

Tušenie ho teda neklamalo; urazená Rosa ostala vo svojej izbe a jeho nechala opusteného.

„Zaslúžim si to,“ vravel si Cornelius. „Nepríde už, a má pravdu, keď nepríde; ani ja na jej mieste by som neprišiel.“
A predsa Cornelius ešte vždy načúval, čakal a dúfal.

Načúval a čakal až do polnoci, ale o polnoci prestal dúfať a oblečený sa hodil na lôžko.

Noc bola dlhá a smutná, potom svitol deň; ale deň väzňovi nepriniesol nijakú nádej.
O ôsmej sa dvere otvorili, ale Cornelius ani hlavu neobrátil; počul na chodbe Gryphusove ťažké kroky a s istotou cítil, že sa tie kroky blížia samy.

Ani nepozrel na žalárnika.
A predsa by sa ho rád bol spýtal, ako sa má Rosa. Čo aká čudná by sa taká otázka musela zdať jej otcovi, už-už ju chcel dať. Dúfal, sebec, že mu Gryphus odpovie, že jeho dcéra je chorá.

Ak sa nestalo niečo mimoriadne, Rosa k nemu vo dne nikdy nechodila. Kým teda bol deň, Cornelius ju v skutočnosti nečakal. A predsa z toho, ako sa zavše strhol, ako natŕčal ucho ku dverám, ako zavše rýchle vrhol pohľad na oblôčik, bolo vidieť väzňovu nejasnú nádej, že Rosa poruší svoje zvyky.

Pri Gryphusovej druhej návšteve sa Cornelius, na rozdiel od všetkých predchádzajúcich, čo najsladším hlasom opýtal svojho žalárnika, ako mu slúži zdravie; ale Gryphus, lakonický ako Sparťan, sa obmedzil na odpoveď:

„Dobre.“

Pri tretej návšteve Cornelius obmenil formu otázky. 
„Nikto v Loewensteine neochorel?“

„Nikto!“ odpovedal Gryphus práve tak lakonicky ako prvý raz a zabuchol dvere väzňovi pred nosom.

Gryphus, nenaučený u Cornelia na také zdvorilosti, videl v tom zárodok pokusov o podplatenie.

Cornelius znova osamel; bolo sedem hodín večer; tu sa ešte pálčivejšie obnovili včerajšie úzkosti, ktoré sme sa pokúsili opísať.

Ale tak ako včera, hodiny plynuli a nepriviedli sladkú vidinu, čo cez zamrežovaný oblôčik ožarovala kobku nešťastného Cornelia a po svojom odchode tam zanechávala toľko svetla, že vystačilo na celý čas jej neprítomnosti.

Van Baerle strávil noc v ozajstnom zúfalstve. Na druhý deň sa mu Gryphus zdal ešte škaredší a surovší, ešte väčšmi na zúfanie než obyčajne: mysľou, a či skôr srdcom mu blysla nádej, že to on bráni Rose prísť.

Pochytila ho ukrutná túžba Gryphusa zaškrtiť; ale keby Cornelius zaškrtil Gryphusa, všetky božské i ľudské zákony by zabránili Rose ešte niekedy sa stretnúť s Corneliom.

Žalárnik teda unikol najväčšiemu nebezpečenstvu, do akého sa v živote dostal, a ani to len netušil.

Prišiel večer a zúfalstvo sa zmenilo na melanchóliu; bola to melanchólia tým trúchlivejšia, že proti Corneliovej vôli sa do jeho bolesti miešali aj myšlienky na jeho nešťastný tulipán. Došli sme práve do tých aprílových dní, ktoré najskúsenejší pestovatelia pokladajú za pravý čas na vysádzanie tulipánov; povedal Rose: naznačím vám deň, kedy máte vložiť cibuľku do zeme. Ten deň mal zajtra určiť na pozajtrajšok. Čas bol pekný, povetrie síce vlhké, ale už ho hriali bledé aprílové lúče, prvé, a preto také milé, hoci bledé. Ak Rosa prepasie čas na zasadenie; ak k bolesti, že už neuvidí prísť dievčinu, pribudne bolesť, že uvidí navnivoč vyjsť svoju cibuľku, lebo ju zasadili privčas, alebo dokonca vôbec nezasadili!

Keď sa spoja takéto dve bolesti, nie div, ak človek stratí chuť jesť aj piť.

Stratil ju na štvrtý deň.

Bolo žiaľ pozrieť na Cornelia, nemého od bolesti a bledého od vysilenia, ako sa vykláňa zo zamrežovaného obloka, až riskuje, že hlavu nebude môcť vtiahnuť nazad pomedzi mreže, a pokúša sa dovidieť na ľavej strane záhradku, o ktorej mu Rosa spomínala, že jej múrik hraničí s riekou, bolo žiaľ vidieť ho, ako sa vykláňa v nádeji, že tam v prvých aprílových slnečných lúčoch zočí dievčinu alebo čierny tulipán, dve svoje stratené lásky.

Večer Gryphus odniesol Corneliov obed i večeru; Cornelius sa ich ledva dotkol.

Na druhý deň sa ich nedotkol vôbec a ako Gryphus jedlá doniesol, tak ich aj odniesol.

Cornelius celý deň nevstal.

„Sláva,“ povedal Gryphus, keď zišiel po poslednej návšteve. „Sláva, myslím, že sa zbavím nášho učenca.“ 
Rosa sa zachvela. 
„A to ako?“ spýtal sa Jacob.

„Neje, nepije, nevstáva z postele,“ povedal Gryphus. „Odíde stadeto v truhlici ako pán Grotius, lenže tá truhlica, to bude truhla.“

Rosa zbledla ako smrť.

„Och,“ zašepkala si, „chápem: trápi sa o svoj tulipán.“
A celá skormútená vstala, vrátila sa do svojej komôrky, tam vzala pero a papier a celú noc sa cvičila v maľovaní písmen.

Na druhý deň, keď sa Cornelius zdvihol, že sa dovlečie až k obloku, zbadal papierik, prepchatý popod dvere.

Skočil k nemu, zdvihol ho a čítal, napísaný písmom, ktoré ledva poznal ako Rosino, tak sa zlepšilo za ten týždeň:

„Nebojte sa, s vaším tulipánom je všetko v poriadku.“

Hoci týchto Rosiných pár slov upokojilo časť Corneliových úzkostí, dobre z nich vycítil iróniu. Tak teda sa nemýlil, Rosa nebola chorá, Rosa bola urazená. Nie preto nechodila, že by jej bránili, ale z vlastnej vôle sa odvrátila od Cornelia.

Tak teda voľná Rosa mala dosť pevnú vôľu, aby neprišla pozrieť toho, kto umieral žiaľom, že ju nevidí.

Cornelius mal papier a ceruzu, doniesla mu ich Rosa. Pochopil, že dievčina čaká odpoveď, ale že si po ňu príde až v noci. Napísal teda na papierik podobný tomu, ktorý dostal:

„Neochorel som z obavy o tulipán, ale zo žiaľu, že vás nevídam.“

Potom, keď odišiel Gryphus a prišiel večer, prešuchol Cornelius papierik popod dvere a načúval.

Ale čo ako napínal sluch, nepočul ani kroky, ani šuchot šiat.

Počul len hlas tichý ako dych a nežný ako pohladenie, čo mu šepol cez oblôčik vo dverách: „Do videnia zajtra.“

Zajtra – to bol práve týždeň. Týždeň sa Cornelius a Rosa nevideli.

XX. ČO SA STALO ZA TÝŽDEŇ

Na druhý deň Cornelius naozaj počul, ako ktosi zaškrabotal na jeho oblôčik, ako robievala Rosa v jasných dňoch ich priateľstva.

Dá sa uhádnuť, že Cornelius nebol ďaleko od tých dverí, veď cez ich mreže konečne zase uvidí milú tváričku, pridlho stratenú.

Rosa ho čakala s lampou v ruke a nevdojak ju trhlo, keď videla väzňa takého smutného a preblednutého.

„Ste chorý, pán Cornelius?“ opýtala sa.

„Áno, slečna,“ odpovedal Cornelius, „trpím telesne i duševne.“

„Videla som, pane, že už nič nejete,“ povedala Rosa. „Otec mi povedal, že už ani nevstávate; a tak som vám napísala, aby ste sa netrápili pre vzácny predmet svojich úzkostí.“

„A ja som vám odpovedal,“ ozval sa Cornelius. „Myslel som, keď som vás videl prichádzať, milá Rosa, že ste môj list dostali.“

„Áno, dostala.“

„Tentoraz sa azda nebudete vyhovárať, že neviete čítať. Nielen že plynne čítate, aj v písaní ste spravili obrovský pokrok.“

„Tak je, váš list som nielen dostala, ale aj prečítala. Preto som prišla pozrieť, či by nebolo možné vrátiť vám zdravie.“

„Vrátiť mi zdravie!“ zvolal Cornelius. „Máte azda pre mňa dobrú novinu?“
A pri týchto slovách sa mladík vpil do Rosy očami žiariacimi nádejou.

Buď nepochopila ten pohľad, buď ho nechcela pochopiť, lebo odpovedala vážne:

„Nesiem vám správy len o vašom tulipáne, to je, viem, vaša najväčšia starosť.“

Rosa povedala tieto skúpe slová takým ľadovým tónom, že sa Cornelius zachvel.

Horlivý tulipániar netušil, čo všetko pod rúškom ľahostajnosti skrývalo to úbohé dieťa, ustavične zápoliace so svojou sokyňou, cibuľkou čierneho tulipánu.

„Ach,“ zamumlal Cornelius, „zase, zase! Rosa, preboha, či som vám nepovedal, že som myslel len na vás, že za vami som clivel, len vy ste mi chýbali, vy jediná, vy ste mi svojou neprítomnosťou brali povetrie, deň, teplo, svetlo, život?“

Rosa sa smutne usmiala.

„Ach, to preto,“ povedala, „že váš tulipán bol v takom nebezpečenstve.“

Cornelius sa nevdojak zachvel a chytil sa do klepca, ak to bol klepec.

„V takom nebezpečenstve!“ zvolal, celý bez seba. „Bože môj! V akom?“

Rosa pozrela na neho s nežným súcitom, cítila, že to, čo žiada, je tomuto človeku nad sily a že ho musí prijať takého, aký je, i s jeho slabosťou.

„Áno,“ povedala, „uhádli ste vtedy, ten môj domnelý ctiteľ, Jacob, nechodil sem za mnou.“

„A za čím?“ spýtal sa Cornelius so strachom.

„Za tulipánom.“

„Och!“ a Cornelius zbledol pri tejto novine väčšmi, než keď mu Rosa pred dvoma týždňami zvestovala, že Jacob chodí za ňou.

Rosa videla toto zdesenie a Cornelius z výrazu jej tváre zbadal, že si pomyslela to, čo sme práve povedali.

„Odpusťte mi, Rosa,“ povedal, „poznám vás, poznám vašu dobrotu a vaše statočné srdiečko. Vám Boh dal na obranu rozum, úsudok, silu a schopnosť pohybu, ale môjmu úbohému ohrozenému tulipánu Boh nič z toho nedal.“

Rosa neodpovedala na toto väzňovo ospravedlnenie, len pokračovala:

„Od chvíle, čo vás znepokojil ten človek, ktorý ma sledoval do záhrady a v ktorom som poznala Jacoba, znepokojoval mňa ešte oveľa väčšmi. Urobila som teda, ako ste navrhli, a na druhý deň zatým, čo som vás videla naposledy a čo ste mi povedali…“

Cornelius ju prerušil.

„Odpusťte mi, Rosa, ešte raz vás prosím, odpusťte mi,“ zvolal. „Čo som povedal, nemal som povedať. – Už som vás prosil o odpustenie za tie osudné slová. Prosím vás oň znova. Budem vždy prosiť márne?“

„Na druhý deň zatým,“ začala znova Rosa, „som sa rozpomenula, čo ste mi povedali… akú lesť mám použiť, aby som sa presvedčila, či to špehuje mňa, či tulipán, ten ohavník…“

„Áno, áno, ohavník… Však nenávidíte toho človeka, však?“ spýtal sa Cornelius.

„Áno, nenávidím ho,“ povedala Rosa, „lebo on zavinil, že som týždeň veľmi trpela!“

„Ach, tak aj vy ste trpeli? Ďakujem za toto dobré slovo, Rosa.“

„Ráno po tom nešťastnom dni,“ pokračovala Rosa, „som teda zišla do záhrady a šla k hriadke, kde som mala zasadiť tulipán, no obzrela som sa, či ma aj teraz niekto špehuje.“

„No a?“

„No a tá istá tôňa sa prekĺzla pomedzi bránku a múrik a zase zmizla za chabzdou.“

„Tvárili ste sa, že ste ju nevideli, však?“ spýtal sa Cornelius, rozpomínajúc sa podrobne na radu danú Rose.

„Áno, a sklonila som sa nad hriadku a zaborila som do nej rýľ, akoby som sadila cibuľku.“

„A on… on… čo on?“

„Videla som, ako mu pomedzi konáre blčia oči ani tigrovi.“

„Vidíte, vidíte?“ zvolal Cornelius.

„Potom, keď som skončila ten domnelý úkon, som sa vzdialila.“

„Ale iba za záhradnú bránku, však? Takže ste škárou v bránke alebo cez kľúčovú dierku videli, čo robil, keď ste odišli?“

„Chvíľu vyčkal, nebodaj aby si bol istý, že sa nevrátim, potom sa ticho ako duch vykradol z úkrytu, dlhou okľukou došiel k hriadke, a keď sa konečne dostal k cieľu, totiž ku kúsku pôdy, nedávno rozrytej, zastal s ľahostajnou tvárou, poobzeral sa na všetky strany, skúmal každý kút v záhrade, každý oblok na susedných domoch, skúmal zem, nebo, povetrie, a keď usúdil, že je naozaj sám, že ho nevidí nikto na svete, vrhol sa na hriadku, zaboril obe ruky do mäkkej zeme, zdvihol z nej za priehrštie a jemne ju rozdrobil v prstoch, aby zistil, či tam nie je cibuľka, trikrát to opakoval, a čoraz vzrušenejšie, až napokon mu svitlo, že možno sadol na lep nejakému podvodu a klamstvu, ovládol rozčúlenie, čo ním zmietalo, vzal hrabličky, urovnal pôdu, aby ju nechal pri odchode v takom stave, v akom bola, kým ju neprekutával, a zahanbený, rozpačitý vykročil nazad ku bránke, ale s nevinnou tvárou, ako kto sa tade prechádza len tak náhodou.“

„Ničomník!“ zamumlal Cornelius a utieral si kvapky potu, čo sa mu zaperlili na čele. „Ten ničomník, hneď som uhádol. Ale čo cibuľka, Rosa, s tou čo ste spravili? Bože môj, už je trochu neskoro na zasadenie.“

„Cibuľka je už šesť dní v zemi.“

„Kde? Ako?“ zvolal Cornelius. „Panebože, taká neopatrnosť. Kde je? V akej zemi? Má dobrú, či zlú polohu? Nehrozí jej, že ju ukradne ten podlý Jacob?“

„Nehrozí jej, že by ju ktokoľvek ukradol, iba ak by Jacob vylomil dvere mojej izbietky.“

„Ach, Rosa, je u vás, vo vašej izbietke!“ povedal Cornelius trochu upokojený. „Ale v akej zemi, v akej nádobe? Nedali ste jej hádam vyklíčiť vo vode, ako tie kmotričky z Haarlemu a Dordrechtu, čo si nabili do hlavy, že voda môže nahradiť zem, ako keby voda, ktorá sa skladá z tridsiatich troch častí kyslíka a šesťdesiatich šiestich častí vodíka, mohla nahradiť… Ale čo vám to tu vykladám, Rosa!“

„Áno, pre mňa je to trochu učené,“ odpovedala dievčina s úsmevom. „Preto vám poviem len toľko, že vaša cibuľka nie je vo vode.“

„Ach, spadol mi kameň zo srdca!“

„Je v kameninovom hrnci, presne takom širokom, ako bol džbán, do ktorého ste zasadili tú svoju. Je v pôde zloženej z troch štvrtín obyčajnej zeme, vzatej z najlepšieho miesta záhrady, a z jednej štvrtiny zeme z ulice. Tak často som počula spomínať vás i toho podlého Jacoba, ako ho nazývate, v akej zemi sa tulipán má pestovať, že to viem ako ten najpoprednejší haarlemský záhradník!“

„Tak ostáva ešte poloha. Akú má polohu, Rosa?“

„Teraz má slnko celý deň, v tie dni, keď svieti. Ale keď vyjde zo zeme, keď slnko bude teplejšie, budem to robiť, ako ste vy tu robili, milý pán Cornelius. Položím ho na východný oblok od ôsmej ráno do jedenástej a na západný od tretej popoludní do piatej.“

„Výborne, výborne!“ zvolal Cornelius, „ste vzorný záhradník, moja krásna Rosa. Ale myslím, že pestovanie môjho tulipánu vám zaberá všetok čas.“

„Áno, to je pravda,“ povedala Rosa. „Ale čo na tom, váš tulipán je ako môj syn. Dávam mu čas, ktorý by som dávala svojmu dieťaťu. Len keď sa mu stanem matkou,“ doložila Rosa s úsmevom, „prestanem mu byť sokyňou.“

„Dobrá, drahá Rosa!“ zašepkal Cornelius a hodil na dievčinu pohľad, v ktorom bolo viacej zaľúbenca než pestovateľa, a to Rosu trošku potešilo.

Potom po chvíli mlčania – za ten čas Cornelius hľadal cez otvory mreží Rosinu unikajúcu ruku – začal znova:

„Tak cibuľka je v zemi šesť dní?“

„Šesť dní, áno, pán Cornelius,“ opakovala dievčina.

„A ešte sa neukazuje?“

„Nie, ale myslím, že zajtra sa ukáže.“

„Zajtra teda mi donesiete správy o tulipáne, keď prídete so správami o sebe, však, Rosa? Som veľmi zvedavý na syna, ako ste povedali pred chvíľou, ale ešte oveľa väčšmi ma zaujíma matka.“

„Zajtra,“ povedala Rosa a koketne pozrela na Cornelia, „zajtra neviem, či budem môcť.“

„Božemôj!“ zvolal Cornelius, „prečo by ste zajtra nemohli?“

„Pán Cornelius, ja musím urobiť tisíc vecí.“

„Zatiaľ čo ja robím len jedno,“ zamumlal Cornelius. 
„Áno,“ odpovedala Rosa, „milujete svoj tulipán.“

„Milujem vás, Rosa.“ 
Rosa pokrútila hlavou. 
Znova zavládlo mlčanie.

„Darmo je,“ prerušil mlčanie van Baerle, „všetko v prírode sa mení, po jarných kvetoch prídu iné kvety, a včely, čo nežne hladkali fialky a fialy, sadajú s takou istou láskou na jerišské ružičky, na ruže, na jazmín, na chryzantémy a na muškáty.“

„Čo tým chcete povedať?“ spýtala sa Rosa.

„Tým chcem povedať, milá slečna, že sprvu ste rada počúvali príbeh mojich radostí a žiaľov; hladkali ste kvet našej spoločnej mladosti; ale ten môj v tieni zvädol. Záhrada väzňových nádejí a potešení má iba jedno ročné obdobie. Nie je to ako v tých pekných záhradách na slnku a pod šírym nebom. Keď je raz po májovej obnôžke, keď je peľ už zobratý, včielky ako vy, Rosa, včielky so štíhlym pásom, so zlatými tykadlami, s priesvitnými krídelcami preletia pomedzi prúty mreží, opustia chlad, samotu, smútok a inde idú hľadať vône a teplo. Slovom – šťastie!“

Rosa sa dívala na Cornelia s úsmevom, ktorý on nevidel: mal oči zdvihnuté k nebu.

Pokračoval so vzdychom:

„Opustili ste ma, slečna Rosa, aby ste mali štyri ročné obdobia radostí. Dobre ste urobili a nezabijem sa; aké mám právo vyžadovať vašu vernosť?“

„Moju vernosť!“ zvolala Rosa zaliata slzami; už sa nenamáhala skryť pred Corneliom perlovú rosu, čo jej stekala po líčkach. „Moju vernosť! Ja že som vám nebola verná, ja?“
„A či je to vernosť,“ zvolal Cornelius, „keď ste ma opustili, keď ste ma tu nechali umierať?“

„Ale, pán Cornelius,“ povedala Rosa, „či som nespravila všetko, čo vás mohlo potešiť, nestarala som sa o váš tulipán?“

„To je trpké, Rosa! Vyčítate mi jedinú čistú radosť, ktorú som mal na tomto svete.“

„Nevyčítam vám nič, pán Cornelius, len hlboký zármutok, čo som pocítila v deň, keď mi v Buytenhofe povedali, že vás čaká smrť.“

„Nepáči sa vám, Rosa, moja sladká Rosa, nepáči sa vám, že milujem kvety.“

„Nie to mi je proti mysli, že ich milujete, pán Cornelius, len ma rmúti, že ich milujete väčšmi ako mňa.“

„Moja drahá, drahá, milovaná moja,“ zvolal Cornelius, „pozrite, ako sa mi trasú ruky, pozrite, aké mám bledé čelo, počúvajte, len počúvajte, ako mi búcha srdce; to všetko nie preto, že sa mi usmieva a volá ma môj čierny tulipán; nie: to preto, lebo vy sa mi usmievate, lebo vy skláňate ku mne čielko; to preto, lebo – neviem, či sa nemýlim – lebo sa mi zdá, že i keď vaše ruky mojim unikajú, predsa túžia za nimi, a že cítim za studenými mrežami teplo vašich pekných líčok. Rosa, láska moja, rozdrvte cibuľku čierneho tulipánu, zničte nádej toho kvetu, zahaste nežný svit toho cudného a rozkošného sna, ktorý som sa naučil snívať každý deň, nech! A viac – i všetky kvety s nádherným rúchom, s jemným pôvabom a božskými rozmarmi, to všetko mi vezmite, vy kvetina žiarlivá na iné kvetiny, to všetko mi vezmite, len mi nevezmite svoj hlas, svoje pohyby, zvuk vašich krokov na nemom schodišti, neberte mi svetlo svojich očí na tmavej chodbe, neberte mi istotu svojej lásky, čo mi ustavične hladkala srdce; milujte ma, Rosa, lebo cítim, že milujem len vás.“

„Hneď po čiernom tulipáne,“ vzdychla dievčina, ktorej teplé, hladivé ruky konečne privolili dať sa cez železné mreže napospas Corneliovým perám.

„Nadovšetko, Rosa…“

„Mám vám veriť?“

„Ako veríte v Boha.“

„Dobre, ale veď vás to veľmi nezaväzuje, že ma milujete?“

„Primálo, žiaľbohu, drahá Rosa, ale vás to zaväzuje.“

„Mňa?“ spýtala sa Rosa. „K čomu?“

„Po prvé, aby ste sa nevydali,“ 
Usmiala sa.

„No hľa, akí ste vy tyrani,“ povedala. „Zbožňujete krásavicu; myslíte iba na ňu; keď ste odsúdení na smrť a idete na popravisko, jej patrí váš posledný vzdych – a odo mňa, úbohého dievčaťa, žiadate, aby som obetovala svoje sny a túžby.“

„Ale o akej krásavici to hovoríte, Rosa?“ opýtal sa Cornelius, márne hľadajúc v rozpomienkach, na akú ženu to Rosa môže narážať.

„Na čiernu krásavicu, pán Cornelius, na čiernu krásavicu s pružným telom, jemnou nôžkou, ušľachtilou hlávkou. Slovom, hovorím o vašej kvetine.“

Cornelius sa usmial.

„Krásavica z fantázie, dobrá Rosa, zatiaľ čo vy, aj keď odrátame vášho obdivovateľa, alebo skôr môjho obdivovateľa Jacoba, ste obklopená ctiteľmi, ktorí sa vám dvoria. Pamätáte sa, Rosa, čo ste mi povedali o študentoch, dôstojníkoch, kupeckých tovarišoch z Haagu? V Loewensteine azda niet kupeckých tovarišov, dôstojníkov, študentov?“

„Och, a koľko!“ povedala Rosa.

„A píšu?“

„A píšu.“

„A teraz, keď viete čítať…“
A Cornelius vzdychol pri pomyslení, že to jemu, nešťastnému väzňovi, ďakuje Rosa za možnosť čítať tie ľúbostné listy.

„Nuž ale, pán Cornelius,“ povedala Rosa, „myslím, že keď čítam listy, čo mi posielajú, keď skúmam ctiteľov, čo sa mi ponúkajú, len vyhovujem vašej žiadosti.“

„Ako to, mojej žiadosti?“

„Áno, vašej žiadosti; zabudli ste,“ pokračovala Rosa a teraz vzdychla zase ona, „zabudli ste, aký testament ste napísali do biblie pána Cornelia de Witta? Ja som naň nezabudla, lebo teraz, keď viem čítať, čítam si ho každý deň, a skôr dvakrát ako raz. Nuž teda, v tom testamente mi prikazujete milovať a vziať si za muža pekného dvadsaťšesť až dvadsaťosemročného mladíka. Hľadám toho mladíka, a pretože sa celý deň venujem vášmu tulipánu, musíte mi na to hľadanie nechať večer.“

„Ach, Rosa, testament som robil, keď som myslel, že umriem, a chvalabohu žijem.“

„Tak teda nebudem hľadať nijakého pekného dvadsaťšesť až dvadsaťosemročného mladíka a prídem radšej k vám.“

„Ach, príďte, Rosa, príďte!“

„Ale s jednou podmienkou.“

„Prijímam vopred.“

„Že tri dni nebude reč o čiernom tulipáne.“

„Nebude o ňom reč nikdy, ak si to žiadate, Rosa.“

„Och,“ povedala dievčina, „človek nesmie žiadať nemožné.“
A akoby z nepozornosti priblížila svieže líčko k mrežiam tak, že sa ho Cornelius mohol dotknúť perami.

Rosa vykríkla tichým výkrikom plným lásky a zmizla.

XXI. DRUHÁ CIBUĽKA

Noc bola dobrá a deň potom ešte lepší.
V predchádzajúce dni väzenie sťažklo, stemnelo, znížilo sa; doľahlo na nešťastného väzňa celou svojou ťarchou. Žalárne múry boli čierne, vzduch studený, mreže husté, že nimi deň ledva prenikal.

No keď sa Cornelius zobudil, na mrežiach sa ihral lúč ranného slnka, holuby pretínali vzduch rozprestretými krídlami, zatiaľ čo iné zaľúbene hrkútali na streche pri obloku, ešte zavretom.

Cornelius k nemu skočil a otvoril ho a zdalo sa mu, že so slnečným lúčom vniká do temnej cely život, radosť, skoro sloboda.

To láska v ňom rozkvitala a dávala rozkvitať každej veci okolo nebo, láska, ten nebeský kvet oveľa žiarivejší, oveľa voňavejší než všetky kvety zeme.

Keď Gryphus vošiel do väzňovej cely, nenašiel ho mrzuto ležať ako v iné dni, našiel ho už na nohách, spievať si opernú áriu.

Gryphus na neho zagánil.

„Dobré ráno, ako sa dnes máme?“ ohlásil sa Cornelius. 
Gryphus zagánil.

„Pes a pán Jacob a naša pekná Rosa, ako sa všetci majú?“

Gryphus zaškrípal zubmi. 
„Tu máte raňajky,“ povedal.

„Ďakujem, milý Cerberus,“ odpovedal väzeň, „zvrchovaný čas, že ich nesiete, som hladný ako vlk.“

„Ale, vy ste hladný?“ spýtal sa Gryphus. 
„Prečo nie?“ spýtal sa van Baerle. 
„Sprisahanie tuším postupuje,“ povedal Gryphus. 
„Aké sprisahanie?“

„Dobre, dobre, vieme, čo hovoríme, ale máme oči otvorené, pán učenec, nebojte sa – máme oči otvorené.“

„Majte, majte, milý Gryphus!“ povedal van Baerle. „Len ich majte otvorené: moje sprisahanie, ako moja osoba, sú vám celkom k službám.“

„To sa uvidí napoludnie,“ povedal Gryphus.
A odišiel.

„Napoludnie,“ opakoval Cornelius, „čo tým chce povedať? Dobre, vyčkajme poludnie; napoludnie uvidíme.“

Pre Cornelia bolo ľahko čakať poludnie: Cornelius čakal deviatu hodinu večer.

Odbilo poludnie a na schodoch bolo počuť kroky, nielen Gryphusove kroky, ale i kroky troch či štyroch vojakov, čo prichádzali s ním.

Dvere sa otvorili, Gryphus vošiel, vpustil chlapov a dvere za nimi zase zamkol.

„Tak! Teraz hľadajme!“

Hľadali Corneliovi vo vreckách, hľadali mu medzi kabátom a vestou, hľadali mu medzi vestou a košeľou, hľadali mu medzi košeľou a telom; nenašli nič.

Hľadali v posteli, v matraci, v slamníku, nenašli nič.

Vtedy si Cornelius blahoželal, že neprijal tretiu cibuľku. Gryphus by ju pri tejto prehliadke zaručene bol našiel, čo ako dobre by bola ukrytá, a bol by s ňou naložil ako s prvou.

Inač nikdy ešte väzeň nesledoval prehliadku, robenú v jeho cele, s takou pokojnou tvárou.

Gryphus odišiel s ceruzou a s troma-štyrmi kúskami čistého papiera, čo Rosa bola dala väzňovi; to boli jediné trofeje výpravy.
O šiestej sa Gryphus vrátil, ale sám; Cornelius ho chcel udobriť, ale Gryphus dudral, vyceril zuby, čo mal v ústach naboku, a vycúval z cely ako človek, ktorý sa obáva násilia.

Cornebus sa rozosmial.

Následok bol, že sčítaný Gryphus mu zakričal spoza mreže:

„Dobre, dobre: kto sa smeje naposledy, ten sa smeje najlepšie.“

Naposledy, aspoň v ten večer, sa mal smiať Cornebus, lebo čakal Rosu.

Rosa prišla okolo deviatej; ale Rosa prišla bez lampáša. Rosa už nepotrebovala svetlo, už vedela čítať.
A potom, svetlo mohlo prezradiť Rosu, ktorú Jacob špehoval čoraz zúrivejšie.
A konečne, pri svetle bolo pridobre vidno rumenec, keď sa Rosa zapýrila.
O čom sa zhovárali v ten večer obaja mladí ľudia? O tom, o čom hovorievajú zaľúbenci na prahu dverí vo Francúzsku, z balkóna a spod balkóna v Španielsku, z terasy a spod terasy v Oriente.

Hovorili o veciach, čo dávajú krídla nohám hodín a perá krídlam času.

Hovorili o všetkom možnom, len nie o čiernom tulipáne.

Potom o desiatej, ako obyčajne, sa rozlúčili.

Cornebus bol šťastný, taký dokonale šťastný, aký môže byť azda aj tulipániar, ktorému nehovorili o jeho tulipáne.

Podľa jeho názoru Rosa bola krásna ako všetky lásky sveta; podľa jeho názoru bola dobrá, pôvabná, rozkošná.

Ale prečo mu Rosa zakazovala hovoriť o tulipáne?

To bola Rosina veľká chyba.

Cornelius si so vzdychom pomyslel, že žena nikdy nie je dokonalá.

Časť noci premeditoval nad touto nedokonalosťou. To znamená, že kým bdel, myslel na Rosu. Keď zaspal, snívalo sa mu o nej.

Ale Rosa z jeho snov bol oveľa dokonalejšia ako skutočná Rosa. Nielenže hovorila o tulipáne, ešte aj doniesla Corneliovi nádherný čierny tulipán, čo vykvitol v čínskej váze.

Cornelius sa zobudil, celý sa trasúc radosťou a šepkajúc: 
„Rosa, Rosa, milujem ťa.“
A keďže svitalo, Cornelius nepokladal za účelné znova zaspať.

Ostal teda celý deň pri myšlienke, ktorú mal pri prebudení.

Ach, keby Rosa bola hovorila o tulipáne, Cornelius by bol dal Rose prednosť pred kráľovnou Semiramidou, pred kráľovnou Kleopatrou, pred kráľovnou Alžbetou i pred kráľovnou Annou Rakúskou – pred najslávnejšími i najkrajšími kráľovnami sveta!

Ale Rosa pod trestom, že už nikdy nepríde, Rosa mu na tri dni zakázala hovoriť o tulipáne.

Pravda, bolo to sedemdesiatdva hodín darovaných milencovi; lenže to bolo sedemdesiatdva hodín vzatých tulipániarovi.

Je pravda, že z tých sedemdesiatich dvoch hodín tridsaťšesť už uplynulo.

Tridsaťšesť zvyšných uplynie rýchle, osemnásť čakaním, osemnásť spomínaním.

Rosa sa vrátila v pravidelnú hodinu; Cornelius hrdinsky znášal svoje pokánie. Bol by to býval vynikajúci pytagorejec, ten náš Cornelius, a keby mu boli dovolili raz de dňa sa spýtať, čo je nového s jeho tulipánom, bol by podľa predpisov rehole vydržal päť rokov o ničom inom neprehovoriť.

Ináč pekná návštevníčka chápala, že keď sa niečo žiada, musí sa niečo aj povoliť. Rosa dovolila Corneliovi vtiahnuť jej pršteky cez oblôčik; Rosa dovolila Corneliovi bozkávať jej vlasy cez mreže.

Úbohé dieťa! Všetky tieto ľúbostné maznania boli pre ňu oveľa nebezpečnejšie než reči o tulipáne.

Pochopila to, keď sa vrátila do svojej komôrky s búchajúcim srdcom, rozpálenými líčkami, suchými perami a vlhkými očami.
A tak v nasledujúci večer po prvých vymenených slovách, po prvých pohladkaniach pozrela cez mreže na Cornelia a povedala vo tme s pohľadom, ktorý vytušíme, aj keď ho nevidíme:

„Tak už je von!“

„Je von! Kto? Čo?“ spýtal sa Cornelius. Neopovážil sa veriť, že by Rosa sama skrátila trvanie jeho skúšky.

„Tulipán,“ povedala Rosa.

„Čože,“ zvolal Cornelius, „tak dovoľujete?“

„Ale áno,“ povedala Rosa nežne ako matka, ktorá dovoľuje svojmu dieťaťu nejakú radosť.

„Ach, Rosa!“ povedal Cornelius a našpúlil ústa pomedzi mreže v nádeji, že sa dotkne líčka, ruky, čela, slovom niečoho.

Dotkol sa čohosi oveľa lepšieho, dotkol sa dvoch pootvorených perí. 
Rosa zhíkla.

Cornelius pochopil, že musí rýchle pokračovať v konverzácii; cítil, že tento nečakaný dotyk Rosu vystrašil. 
„A je rovný?“ spýtal sa.

„Rovný ako čipkárkina palička,“ povedala Rosa.

„A je vysoký?“

„Najmenej dva palce.“

„Ach, Rosa, starajte sa oň a uvidíte, ako rýchle porastie.“

„Môžem sa oň starať ešte väčšmi?“ povedala Rosa. „Veď myslím iba naň.“

„Iba naň, Rosa? Pozor, teraz ja začnem žiarliť.“

„A viete dobre, že ak myslím naň, myslím na vás. Nespúšťam ho z očí. Vidím ho zo svojho lôžka; pri zobudení je to prvé, na čo pozriem, pri zaspávaní posledné, čo strácam z očí. Celé dni sedím a vyšívam pri ňom, lebo odkedy je v mojej izbe, už z nej nevychádzam.“

„Máte pravdu, Rosa, je to vaše veno, viete?“

„Áno, vďaka tomu venu sa budem môcť vydať za dvadsaťšesť až dvadsaťsedemročného mladíka, ktorého budem milovať.“

„Mlčte, ste zlá.“
A Corneliovi sa podarilo chytiť Rosine pršteky, čo síce nezmenilo predmet rozhovoru, ale zamenilo rozhovor mlčaním.
V ten večer bol Cornelius najšťastnejší z ľudí. Rosa mu nechávala svoju ruku tak dlho, ako si len žiadal, a mohol hovoriť o tulipáne, koľko len chcel.

Od tej chvíle bolo každý deň badať postup vo vývine tulipánu aj vo vývine ich lásky. Raz sa rozvili lístky, raz sa už zaviazal kvetný puk.

Pri tejto zvesti bola Corneliova radosť nesmierna a jeho otázky sa hrnuli rýchlosťou svedčiacou o tom, aké sú dôležité.

„Puk,“ zvolal Cornelius, „puk!“

„Púčok,“ opakovala Rosa.

Cornelius sa potočil od radosti a musel sa chytiť oblôčka.

„Ach, panebože!“ zvolal. Potom sa vrátil k Rose. „Je ovál pravidelný, valec plný, končeky zelené?“

„Ovál je dlhý skoro na palec a stenčuje sa ako ihlička, valec je čoraz hrubší, končeky sa už-už otvárajú.“
V tú noc Cornelius skoro nespal, to je vrcholná chvíľa, keď sa končeky otvárajú.
O dva dni Rosa hlásila, že sa pootvorili.

„Pootvorili, Rosa,“ zvolal Cornelius, „involucrum sa pootvorilo! Tak teda už vidno, už sa dá rozoznať?“
A väzeň zamĺkol, zastavilo mu dych.

„Áno,“ odpovedala Rosa, „dá sa rozoznať nitôčka inej farby, tenulinká ako vlások.“

„A farba?“ spýtal sa Cornelius, celý v triaške.

„Ó,“ povedala Rosa, „veľmi tmavá.“

„Hnedá?“

„Tmavšia!“

„Tmavšia, moja zlatá Rosa, tmavšia! Ďakujem. Tmavá ako eben, tmavá ako…“

„Čierna ako atrament, ktorým som vám písala.“

Cornelius vykríkol v šialenej radosti.

Potom sa náhle zarazil a zložil ruky:

„Nijaký anjel sa vám nevyrovná, Rosa.“

„Naozaj?“ povedala Rosa a usmiala sa nad tým zveličovaním.

„Rosa, toľko ste sa namáhali, toľko ste pre mňa urobili; Rosa, môj tulipán vykvitne a môj tulipán bude čierny, Rosa, Rosa, vy ste to najdokonalejšie dielo božie!“

„Ale iba po tulipáne?“

„Mlčte, vy zlá! Mlčte, pre zmilovanie božie, nekazte mi radosť. Ale povedzte, Rosa, ak je tulipán už tak ďaleko, najneskôr o dva-tri dni sa rozvije.“

„Zajtra alebo pozajtre, áno.“

„A ja ho neuvidím,“ zvolal Cornelius a vyvrátil hlavu, „a ja ho nepobozkám ako boží zázrak, ktorý treba obdivovať, ako bozkávam vaše ruky, Rosa, ako bozkávam vaše vlasy, ako bozkávam vaše líčka, ak sú náhodou dosť blízko oblôčka.“

Rosa priblížila svoje líčko, nie náhodou, ale náročky; mladíkove pery sa naň dychtivo pritisli.

„Ale čo,“ povedala Rosa. „Odtrhnem ho, ak chcete.“

„Nie, nie! Len čo sa rozvije, hneď ho dajte do tieňa, Rosa, a v tej istej chvíli naskutku pošlite predsedovi Pestovateľskej spoločnosti do Haarlemu správu, že veľký čierny tulipán vykvitol. Je to ďaleko, viem, ale za peniaze nájdete posla. Máte peniaze, Rosa?“

Rosa sa usmiala.
„Mám,“ povedala.
„Dosť?“ opýtal sa Cornelius.

„Mám tristo florinov.“

„Ach, keď máte tristo florinov, tak netreba posielať posla, Rosa, tak choďte do Haarlemu sama.“

„Ale za ten čas kvet…“

„Kvet vezmete so sebou, však chápete, že sa od neho neslobodno odlúčiť ani na chvíľu.“

„Ale ak sa neodlúčim od kvetu, odlúčim sa od vás, pán Cornelius,“ povedala Rosa smutne.

„Ach, to je pravda, moja dobrá, drahá Rosa! Božemôj, akí sú ľudia zlí, čo som im urobil, že ma zbavili slobody! Máte pravdu, Rosa, nemohol by som bez vás žiť. Tak teda pošlete niekoho do Haarlemu, a bude; veď zázrak je namojdušu dosť veľký, aby sa pán predseda unúval za ním osobne; on sám príde do Loewensteinu za tulipánom.“

Potom sa náhle zarazil a zašepkal chvejúcim sa hlasom:

„Rosa, Rosa! A ak nebude čierny?“

„Dozviete sa to zajtra alebo pozajtre večer.“

„Čakať na to až do večera, Rosa! Umriem nedočkavosťou. Nemohli by sme si dohovoriť znamenie?“

„Urobím čosi lepšie.“

„Čo?“

„Ak sa rozvije v noci, prídem vám to povedať sama. Ak sa rozvije vo dne, prejdem popred vaše dvere a popod dvere alebo cez oblôčik vám všuchnem ceduľku medzi otcovou prvou a druhou návštevou.“

„Áno, Rosa, to je to pravé! Slovo od vás, čo mi oznámi tú novinu, to bude dvojnásobné šťastie.“

„Je desať hodín,“ povedala Rosa, „musím vás opustiť.“

„Áno, áno!“ povedal Cornelius. „Áno! Choďte, Rosa, choďte!“

Rosa odišla, skoro smutná. Cornelius ju skoro poslal preč.

Je pravda, že preto, aby bdela nad čiernym tulipánom.

XXII. ROZKVITNUTIE

Uplynula noc, pre Cornelia blažená i vzrušená. Každú chvíľu sa mu zdalo, že ho volá Rosin nežný hlas; strhol sa zo spania, skočil ku dverám, pritisol tvár k oblôčku: oblôčik prázdny, na chodbe nikto.

Iste bdela i Rosa; ale šťastnejšia než on, bdela nad tulipánom, mala pred očami ušľachtilý kvet, ten div a zázrak, ktorý dosiaľ nielen že nebol známy – súdilo sa, že je nemožný.

Čo povie svet, keď sa dozvie, že je vypestovaný, že jestvuje, a že ho vypestoval van Baerle, väzeň?

Ako by bol Cornelius hnal od seba toho, čo by mu bol ponúkal slobodu za jeho tulipán!

Prišlo svitanie a s ním nič nového. Tulipán ešte nevykvitol.

Deň uplynul ako noc.

Prišla noc a s ňou natešená Rosa, Rosa ľahká ako vtáča. 
„Tak čo?“ spýtal sa Cornelius.

„Všetko ide výborne. Tejto noci váš tulipán iste rozkvitne!“

„A čiernym kvetom?“

„Čiernym ako uhoľ.“

„Bez škvrnky inej farby?“

„Bez jedinej škvrnky.“

„Dobrý bože! Rosa, celú noc som sníval, po prvé o vás…“ 
Rosa urobila drobný nedôverčivý pohyb. 
„Po druhé o tom, čo musím urobiť.“

„A to je?“

„Takto som si to premyslel, Rosa. Len čo tulipán vykvitne a zistí sa, že je čierny, a dokonale čierny, musíte nájsť posla.“

„Ak ide len o to, posla by som mala.“

„Spoľahlivého?“

„Ručím za neho, je do mňa zaľúbený.“

„Nie je to Jacob, dúfam?“

„Nie, nebojte sa. Je to istý člnkár z Loewensteinu, šikovný šuhaj, dvadsaťpäť – dvadsaťšesťročný.“

„Doparoma!“

„Nebojte sa,“ povedala Rosa so smiechom, „nemá ešte vek, aký ste určili, medzi dvadsiatimi šiestimi a dvadsiatimi ôsmimi rokmi.“

„Slovom, myslíte, že na toho mladíka môžete rátať?“

„Ako sama na seba, hodil by sa zo svojho člna do Waalu alebo do Másy, ako si vyberiem, keby som mu to prikázala.“

„Tak dobre, Rosa, ten mladík môže byť za desať hodín v Haarleme, donesiete mi ceruzu a papier, ešte lepšie by bolo pero a atrament, a ja napíšem list, alebo radšej vy ho napíšte, vy; ja som úbohý väzeň, možno by v tom videli nejaké sprisahanie ako váš otec. Napíšete predsedovi Pestovateľskej spoločnosti a predseda príde, viem iste.“

„No ak sa oneskorí?“

„Povedzme, že sa zdrží deň, hoci dva; ale to je vylúčené, taký milovník tulipánov, ako je on, sa nezdrží ani hodinu, ani minútu, ani sekundu, hneď sa vyberie na cestu za ôsmym divom sveta. Ale ako som povedal, keby sa aj zdržal deň, dva dni, tulipán bude ešte v plnej kráse.

Keď predseda uvidí tulipán, spíše zápisnicu a tým bude všetko vybavené, vy si necháte kópiu zápisnice, Rosa, a zveríte mu tulipán. Ach, keby sme ho tak mohli zaniesť spolu, Rosa, vypustil by som ho z rúk, len aby som ho dal do vašich; ale na tento sen nesmieme myslieť,“ pokračoval Cornelius a vzdychol, „iné oči ho uvidia odkvitať. A najmä, Rosa, prv než ho uvidí predseda, dajte pozor, aby ho nezočil nikto iný. Čierny tulipán, pane na nebi! Keby niekto videl čierny tulipán, ukradli by ho!…“

„Och!“

„Nepovedali ste mi sama, čoho ste sa obávali od vášho zaľúbeného Jacoba? Keď ľudia ukradnú jeden florin, prečo by ich neukradli stotisíc?“

„Dám pozor, len sa nebojte.“

„Čo keby rozkvitol, kým ste tu?“

„Od toho rozmarného kvetu by to vystalo,“ povedala Rosa. 
„Keby ste ho po návrate našli rozkvitnutý?“

„Tak čo?“

„Ach, Rosa! Len čo sa rozvije, pamätajte, nesmiete strácať ani minúty, hneď to treba oznámiť predsedovi.“

„A vám, vám. Áno, rozumiem.“

Rosa si vzdychla, ale bez trpkosti, ako žena, ktorá začína chápať slabosť svojho milovaného.

„Vrátim sa k tulipánu, pán van Baerle, a len čo sa rozvije, hneď sa to dozviete; a len čo sa to dozviete, posol odíde.“

„Rosa, Rosa, už neviem, k akému zázraku neba či zeme vás mám prirovnať.“

„Prirovnajte ma k čiernemu tulipánu, pán Cornelius, a budem sa cítiť veľmi polichotená, čestné slovo. Povedzme si teda do videnia, pán Cornelius.“

„Povedzte: do videnia, milý priateľ.“

„Ach! Do videnia, milý priateľ,“ povedala Rosa, ktorú to trochu utešilo.

„Povedzte: môj milovaný.“

„Och? Môj milý…“

„Milovaný, Rosa, prosím vás o to, milovaný, milovaný, však?“

„Milovaný, áno, milovaný,“ povedala Rosa celá rozochvená, opojená, šialená radosťou.

„A keď ste povedali milovaný, Rosa, povedzte aj šťastný, povedzte šťastný, ako nikdy nikto pod slnkom nebol šťastný a blažený. Len jedno mi ešte chybí, Rosa.“

„Čo?“

„Vaše líčko, vaše svieže, ružové, hebké líčko. Rosa, prosím vás! Z vašej vôle, nie už náhodou, nie nevdojak, Rosa, prosím vás! Ach!“

Väzeň zakončil svoju prosbu vzdychom; stretol sa s perami dievčiny, nie už náhodou, nie nevdojak, ako o sto rokov neskôr Saint Preux s perami Júlie.

Rosa utiekla.

Cornelius ostal s dušou prilipnutou na perách, s tvárou pritisnutou na oblôčik.

Cornelius sa dusil radosťou a šťastím. Otvoril oblok a so srdcom pretekajúcim radosťou dlho, dlho pozoroval bezoblačný azúr oblohy a mesiac, čo postriebroval dvojitú rieku, blyštiacu sa za kopcami. Naplnil si pľúca čistým vzduchom, ducha sladkými myšlienkami, dušu vďačnosťou a zbožným obdivom.

„Ó Bože, ešte vždy si tam hore!“ zvolal a klesol na kolená, oči vrúcne zdvihnuté k hviezdam. „Odpusť mi, že som skoro pochyboval o tebe v tieto posledné dni, keď si sa skrýval za oblakmi a na chvíľu som ťa nevidel, dobrý Bože, večný Bože, milosrdný Bože. Ale dnes! Dnes večer, dnes v noci, ó! Vidím ťa celého v zrkadle tvojej oblohy, a najmä v zrkadle môjho srdca.“

Vyzdravel, ten úbohý pacient, bol voľný, ten úbohý väzeň!

Časť noci Cornelius prestal s napätým sluchom zavesený na mreže svojho obloka a všetkých päť zmyslov sa mu sústredilo do jediného, či vlastne do dvoch, lebo sa díval a načúval.

Díval sa na nebo, počúval zem.

Potom kedy-tedy obrátil zrak na oblôčik vo dverách a šepkal:

„Tam dolu je Rosa, tam dolu Rosa bdie ako ja, ako ja napäto čaká. Tam, pred Rosinými očami, je tajomný kvet, ten kvet žije, rozvíja sa, je rozvitý. Možno v tejto chvíli Rosa drží stopku tulipánu v nežných teplých prštekoch. Jemne sa dotýkaj tej stopky, Rosa. Možno sa jeho polorozvitého kalicha dotýka perami; dotýkaj sa ho opatrne, Rosa, Rosa, lebo ti pery blčia; možno sa v tejto chvíli moje dve lásky bozkávajú pred tvárou božou.“

Vtom na juhu zažiarila hviezda, preletela celý priestor, čo delil obzor od pevnosti, a padla akoby na Loewenstein. Cornelius sa zachvel.

„Ach,“ povedal, „to Boh posiela dušu môjmu kvetu.“
A akoby väzeň bol uhádol, skoro zároveň začul na chodbe kroky ľahké ako kroky víly, šuchot šiat, čo bol ako trepot krídel, a dobre známy hlas povedal: „Cornelius, môj milý, môj milovaný, poďte rýchle sem.“

Cornelius jedným skokom bol od obloka pri dverách; tentoraz jeho pery stretli šepkajúce pery Rosine, ktoré mu povedali v bozku:
„Rozkvitol, je čierny, je tu.“

„Ako tu!“ zvolal Cornelius a odtrhol pery od Rosiných pier.

„Áno, áno, musíme riskovať trochu nebezpečenstva, ak chceme priniesť veľkú radosť, tu je, pozrite.“
A jednou rukou zdvihla k oblôčku drobný zlodejský lampášik a odkryla jeho svetlo vo chvíli, keď druhou do tej istej výšky zdvihla zázračný tulipán.

Cornelius vykríkol, zdalo sa mu, že zamdlie.

„Och!“ zamumlal. „Božemôj, božemôj, odmieňaš sa mi za moje nevinné väznenie, veď si dvom kvetom dal vykvitnúť v zamrežovanom oblôčku môjho žalára.“

„Pohladkajte ho,“ povedala Rosa, „ako som ho ja pohladkala pred chvíľou.“ Cornelius zadržal dych a končekom prstov sa dotkol kvetu, a nikdy bozk, vtisnutý na ženské pery, hoci aj na Rosine, mu tak neprenikol až do srdca.

Tulipán bol krásny, nádherný, utešený, stopku mal dlhú osemnásť palcov, dvíhala sa spomedzi štyroch zelených listov, hladkých a rovných ani kopije, a kvet bol celý čierny a lesklý ako uhoľ.

„Rosa,“ Cornelius ledva lapal dych, „Rosa, nesmieme strácať ani minútu, musíme napísať ten list.“

„Už je napísaný, môj milovaný Cornelius,“ povedala Rosa.

„Čože!“

„Písala som ho, kým sa kvet rozvíjal, lebo som nechcela stratiť ani chvíľočku. Prečítajte si ho a povedzte mi, či je dobrý.“

Cornelius vzal list a čítal písmo, ktoré sa ešte väčšmi zdokonalilo odvtedy, čo dostal tých pár slov od Rosy: 
„Pán predseda,

čierny tulipán rozkvitne azda o desať minút. Len čo rozkvitne, pošlem Vám posla s prosbou, aby ste po kvet prišli osobne do pevnosti Loewenstein. Som dcéra žalárnika Gryphusa, skoro taká uväznená ako väzni môjho otca. Nemôžem Vám teda doniesť ten zázrak. Preto sa opovažujem prosiť, aby ste prišli a vzali si ho osobne.

Žiadam si, aby sa nazýval Rosa Baerlensis.

Práve rozkvitol; je dokonale čierny. Príďte, pán predseda, príďte.
V hlbokej úcte Vaša oddaná služobnica 
Rosa Gryphusová.“

„Správne, Rosa, správne. List je výborný. Ja by som ho nebol napísal s toľkou prostotou. Na kongrese potom dáte všetky informácie, na ktoré sa vás opýtajú. Rozpoviete, ako tulipán vznikol, koľko stál starostí, bdenia, úzkostí; ale teraz, Rosa, nesmieme strácať ani chvíľu… Posla! Posla!“

„Ako sa predseda volá?“

„Dajte, napíšem adresu. Dobre ho tam poznajú. Je to mynheer van Systens, haarlemský starosta… Dajte, Rosa, dajte.“
A chvejúcou sa rukou napísal Cornelius na obálku: 
Mynheer Peters van Systens, starosta mesta a predseda Pestovateľskej spoločnosti v Haarleme.

„A teraz choďte, Rosa, choďte,“ povedal, „a zverme sa do božej ochrany, ktorá nás až dosiaľ tak dobre chránila.“

XXIII. ZÁVISTNÍK

Úbohá dvojica naozaj veľmi potrebovala osobitnú božiu ochranu.

Ešte nikdy neboli tak blízko zúfalstvu, ako vo chvíli, keď svoje šťastie pokladali za isté.

Nepochybujeme natoľko o dôvtipe nášho čitateľa, že by už nebol poznal v Jacobovi nášho starého priateľa, či skôr nepriateľa Isaaca Boxtela.

Čitateľ teda uhádol, že Boxtel sledoval z Buytenhofu do Loewensteinu predmet svojej lásky a predmet svojej nenávisti:

Čierny tulipán a Cornelia van Baerleho.

Čo by nebol objavil nikdy nikto, okrem pestovateľa tulipánov, a to závistlivého pestovateľa tulipánov, totiž jestvovanie cibuliek a väzňov sen, to závisť umožnila Boxtelovi ak aj nie objaviť, tak aspoň uhádnuť.

Videli sme, ako sa, šťastnejší pod menom Jacob než pod menom Isaac, spriatelil s Gryphusom, ktorého vďačnosť a pohostinnosť niekoľko mesiacov polieval najlepšou borovičkou, akú kedy vyrobili od Texelu po Antverpy.

Uspal jeho nedôveru; lebo, ako sme videli, Gryphus bol nedôverčivý; uspal jeho nedôveru, vravíme, lebo mu lichotil vidinou sobáša s Rosou.

Okrem toho lahodil i jeho žalárnickým pudom, keď predtým polichotil jeho otcovskej pýche. Lahodil jeho žalárnickým pudom, lebo mu tými najtmavšími farbami maľoval učeného väzňa, ktorého mal Gryphus pod zámkou a ktorý, podľa rečí nepravého Jacoba, sa spolčil so samým satanášom, aby uškodil jeho výsosti princovi Oranžskému.

Sprvu sa mu darilo aj u Rosy, niežeby bol v nej vzbudil sympatiu, Rosa nikdy nemala mynheera Jacoba veľmi v láske, ale rečami o sobáši a o svojej šialenej zaľúbenosti sprvu uspal podozrenia, čo sa v nej mohli zobudiť.

Videli sme, ako ho prezradilo, že Rosu neopatrne sledoval do záhrady, a ako Corneliove pudové obavy potom vzbudili v oboch mladých ľuďoch ostražitosť.

Nepokoj vo väzňovi, náš čitateľ sa na to iste rozpomenie, vyvolala hlavne Jacobova velikánska zlosť na Gryphusa za rozšliapanú cibuľku.

Zlosť bola vtedy tým väčšia, že Boxtel síce tušil u Cornelia i druhú cibuľku, ale istý si tým nebol.

Preto špehoval Rosu a sledoval ju nielen do záhrady, ale i po chodbách.

No pretože ju tentoraz sledoval v noci a bosý, nikto ho nevidel, ani nepočul.

Okrem toho prípadu, keď sa Rose zdalo, že videla akúsi tôňu mihnúť sa na schodoch.

Ale to už bolo neskoro, Boxtel už z väzňovýcb vlastných úst vedel o existencii druhej cibuľky.

Sadol na lep Rose, ktorá sa robila, že sadí tulipán v záhrade, a tušiac, že túto komédiu zahrala, aby sa prezradil, bol potom ešte opatrnejší a použil všetok svoj ľstivý rozum, aby sám ďalej špehoval, no nebol špehovaný.

Videl Rosu, ako prenáša veľký kameninový hrniec z otcovej kuchyne do svojej izbičky.

Videl Rosu, ako si vo fontáne umýva pekné ruky oblepené zemou, ktorú miešala, aby pripravila tulipánu čo najlepšie lôžko.
A konečne, najal si izbičku v manzardke, práve oproti Rosinmu oblôčku; dosť ďaleko, aby ho prostým okom nemohli poznať, ale dosť blízko, aby on svojím ďalekohľadom mohol sledovať všetko, čo sa odohrávalo v Loewensteine v komôrke dievčaťa, ako v Dordrechte sledoval všetko, čo sa odohrávalo v Corneliovej sušiarni.

Nebol vo svojej manzardke ešte ani tri dni, a už nemal najmenšiu pochybnosť.

Od východu slnka bol kameninový hrniec na obloku a Rosa, podobná pôvabným ženám z Mierisu či Metsu, zjavovala sa v tom obloku, lemovanom prvými zelenajúcimi sa výhonkami divého viniča a jerišskej ruže.

Rosa hľadela na kameninový hrniec pohľadom, ktorý Boxtelovi prezrádzal pravú hodnotu toho, čo hrniec skrýval.

Hrniec teda skrýval druhú cibuľku, čiže väzňovu poslednú nádej.

Keď hrozilo, že noc bude prichladná, Rosa zložila hrniec z obloka.
Áno, áno, držala sa Corneliovýcb pokynov, Cornelius sa bál, aby cibuľka nezamrzla.

Keď slnko začínalo hriať priveľmi, Rosa od jedenástej dopoludnia do druhej popoludní skladala kameninový hrniec z obloka.

Pravdaže, Cornelius sa bál, aby zem nepreschla.

Keď vykukla zo zeme kopija rastliny, Boxtel si už bol istý; ešte netrčala zo zeme ani na palec, a závistník, vďaka svojmu ďalekohľadu, nemal už pochybností.

Cornelius mal dve cibuľky, a druhú cibuľku zveril Rosinej láske a opatere.

Lebo, môžeme si domyslieť, ani láska dvoch mladých ľudí Boxtelovi neunikla.

Túto druhú cibuľku teda treba nejako odňať Rosinej opatere a Corneliovej láske.

Lenže to nebolo ľahké.

Rosa strážila tulipán ako matka svoje dieťa, ba viac – ako holubica vajíčka, na ktorých sedí.

Rosa sa nepohla z izby vo dne; ba, čudné, Rosa neopúšťala izbu ani večer.

Sedem dní Boxtel márne špehoval Rosu, Rosa z izby nevyšla.

To bolo tých sedem dní nezhody, čo spravili Cornelia takým nešťastným, lebo odňali zároveň všetky správy o Rose aj o tulipáne.

Či Rosa bude večne trucovať Cornelia? To by spravilo krádež oveľa ťažšou, než sprvu predpokladal mynheer Isaac.

Vravíme krádež, lebo Isaac sa ustálil jednoducho na pláne tulipán ukradnúť; a pretože tulipán rástol v najväčšej tajnosti, pretože obaja mladí ľudia skrývali jeho existenciu pred všetkými na svete, pretože skôr uveria jemu, známemu pestovateľovi tulipánov, než dievčine, ktorá nevie nič o pestovateľstve, alebo väzňovi odsúdenému za velezradu, zatvorenému, stráženému, špehovanému, ktorý zo svojej kobky ťažko môže vznášať nejaký nárok. Ostatne, keďže on bude vlastniť tulipán a keďže, čo sa týka nábytku a movitých vecí, vlastnenie je dôkazom vlastníctva, zaručene on dostane cenu, zaručene jeho budú oslavovať namiesto Cornelia, a tulipán sa nebude volať Tulipa nigra Bearlensis, ale Tulipa nigra Boxtellensis alebo Boxtellea.
Mynheer Isaac Boxtel sa ešte nerozhodol, ktoré z tých dvoch mien dá čiernemu tulipánu; ale nakoľko obe znamenali to isté, toto nebolo dôležité.

Dôležité bolo ukradnúť tulipán.

No aby Boxtel mohol ukradnúť tulipán, musela Rosa vyjsť zo svojej izby.

Preto Jacob, alebo Isaac, ako kto chce, s úprimnou radosťou videl, že sa zvyčajné večerné schôdzky obnovili.

Teraz Rosinu neprítomnosť využíval na to, aby preskúmal dvere do jej izby.

Dvere boli zamknuté dobre a na dva západy, síce jednoduchou zámkou, ale Rosa jediná mala od nej kľúč.

Boxtelovi prišlo na um ukradnúť Rose kľúč, ale okrem toho, že nebolo celkom ľahké kutať dievčine vo vrecku, Rosa by stratu kľúča zbadala a dala by vymeniť zámku, nevychádzala by z izby, kým by zámku nevymenili, a Boxtel by tak spáchal zbytočný zločin.

Lepšie bude použiť iný spôsob.

Boxtel pozbieral všetky kľúče, aké len mohol zohnať, a zatiaľ čo Rosa s Corneliom trávili pri oblôčku vo dverách svoje šťastné hodiny, všetky tie kľúče vyskúšal.

Dva vošli do zámky, jeden z nich sa raz zvrtol a zasekol sa až pri druhom otočení.

Na tomto kľúči bolo teda treba upraviť iba maličkosť.

Boxtel ho oblepil tenkou vrstvou vosku a opakoval skúšku.

Prekážka, na ktorú narazil pri druhom zvrtnutí, zanechala vo vosku odtlačok.

Boxtelovi stačilo sledovať ten odtlačok pilníkom, tenkým a ostrým ako nôž.

Ešte dva dni práce, a Boxtelov kľúč bol dokonalý.

Rosine dvere sa otvorili celkom ticho a ľahko a Boxtel sa ocitol v Rosinej izbietke, sám a sám s tulipánom.

Prvý trestný čin spáchal Boxtel tým, že prekročil cudzí múr, aby vykopal tulipán; druhý, že otvoreným oblokom vliezol do Corneliovej sušiarne; tretí, že prenikol do Rosinej izby s pomocou pakľúča.

Ako vidieť, závisť rýchle hnala Boxtela po ceste zločinu.

Boxtel teda bol sám zoči-voči tulipánu.

Obyčajný zlodej by si bol vopchal črepník pod pazuchu a bol by ho odniesol.

Ale Boxtel nebol obyčajný zlodej a uvažoval.

Uvažoval, dívajúc sa na tulipán pri svojej zlodejskej lampičke, že ešte nie je dosť vyvinutý a nie je celkom isté, či vykvitne čiernym kvetom, i keď všetky príznaky o tom svedčia.

Uvažoval, že keby nevykvitol čiernym kvetom, alebo keby vykvitol čiernym kvetom s nejakou škvrnou, bola by to zbytočná krádež.

Uvažoval, že chýr o krádeži by sa rozniesol, že by ho z nej upodozrievali po tom, čo sa stalo v záhrade, že by tulipán hľadali a že, čo ako dobre by ho ukryl, mohli by ho prípadne nájsť.

Uvažoval, že keby ukryl tulipán tak, aby ho nenašli, mohol by sa kvet pri všetkom tom nevyhnutnom prenášaní poškodiť.

Uvažoval, slovom, že keď má kľúč od Rosinej izby a môže do nej vojsť, kedy chce, bude lepšie vyčkať, až rozkvitne, vziať tulipán hodinu pred rozkvitnutím alebo hodinu po ňom a okamžite odcestovať do Haarlemu, kde tulipán bude pred sudcami prv, než by si ho niekto mohol nárokovať.
A potom toho, kto by si ho nárokoval, môže Boxtel obviniť z krádeže.

Bol to plán dobre premyslený a v každom ohľade hodný toho, kto ho vymyslel.
A tak po všetky večery v tú sladkú hodinu, ktorú mladá dvojica trávila pri oblôčku väzenskej cely, vchádzal Boxtel do Rosinej izbičky, nie s úmyslom poškvrniť tento svätostánok, ale sledovať, ako postupuje rozkvitáme tulipánu.
V ten večer, ku ktorému sme došli, chcel do nej vojsť ako po iné večery; ale ako sme videli, mladá dvojica si povedala iba niekoľko viet a Cornelius poslal Rosu nazad, aby bdela nad kvetom.

Keď Boxtel videl Rosu vracať sa do jej izbietky už po desiatich minútach, pochopil, že čierny tulipán rozkvitol alebo už-už rozkvitne.

Tejto noci sa teda zahrá veľká hra; a tak sa Boxtel dostavil ku Gryphusovi s dvojnásobným množstvom borovičky než obyčajne, to znamená s jednou fľašou v každom vrecku.

Keď Gryphus bude opitý, bude Boxtel pánom v dome, alebo skoro pánom.
O jedenástej bol Gryphus spitý do nemoty. O druhej po polnoci Boxtel videl, že Rosa vyšla zo svojej komôrky, ale v rukách mala predmet, ktorý niesla nesmierne opatrne.

Ten predmet bol zaručene čierny tulipán, ktorý práve rozkvitol.

Ale čo s ním ide robiť?

Azda s ním okamžite odchádza do Haarlemu? 
Bolo vylúčené, že by sa dievča samo v noci vybralo na takú cestu.

Ide tulipán len ukázať Corneliovi? To bolo pravdepodobné.

Sledoval Rosu bosý a na prstoch. 
Videl ju pristúpiť k oblôčku vo dverách. 
Počul ju zavolať na Cornelia.

Vo svetle zlodejskej lampičky videl rozkvitnutý tulipán, čierny ako noc, v ktorej sa ukrýval.

Vypočul celý plán Cornelia a Rosy, že pošlú do Haarlemu posla.

Videl, ako sa pery mladej dvojice dotkli, potom počul, ako Cornelius posiela Rosu nazad.

Videl, ako Rosa zahasila zlodejskú lampičku a vracala sa do svojej izbietky.

Videl ju vkročiť nazad do jej izbietky.

Potom ju o desať minút videl vyjsť z izbietky a starostlivo zamknúť dvere na dva západy.

Prečo zatvárala tie dvere tak starostlivo? Pretože tie dvere chránili čierny tulipán.

Boxtel, ktorý to všetko videl, ukrytý na plošine schodišťa o poschodie vyššie nad Rosinou komôrkou, zostúpil o schod zo svojho poschodia, keď o schod zo svojho poschodia zostúpila Rosa.

Takže keď sa Rosa svojou ľahkou nôžkou dotkla prvého schodu schodišťa, Boxtel sa rukou ešte ľahšou dotkol zámky na Rosiných dverách.
A v tej ruke, iste si domyslíme, bol pakľúč, ktorý odomykal Rosine dvere o nič nie ťažšie než ten pravý.

Preto sme na začiatku tejto kapitoly povedali, že úbohá mladá dvojica naozaj potrebovala osobitnú božiu ochranu.

XXIV. KDE ČIERNY TULIPÁN ZMENÍ MAJITEĽA

Cornelius ostal tam, kde ho Rosa nechala, a takmer márne hľadal v sebe silu niesť dvojité bremeno svojho šťastia. Uplynulo pol hodiny.

Už cez mreže obloka vnikali do Corneliovej cely prvé lúče dňa, modravé a svieže, keď sa zachvel pri zvuku krokov, čo bežali hore schodmi, a výkrikov, ktoré sa k nemu blížili.

Skoro v tej istej chvíli mal tvár oproti bledej, zdesenej tvári Rosinej.

Cúvol, sám náhle bledý hrôzou.

„Cornelius! Cornelius!“ volala zadychčaná Rosa.

„Čo je? Bože môj!“ spýtal sa väzeň.

„Cornelius! Tulipán…“

„Čo je s ním?“

„Ako vám to mám povedať?“

„Len vravte, vravte, Rosa.“

„Vzali nám ho, ukradli nám ho.“

„Vzali nám ho, ukradli nám ho!“ zvolal Cornelius.

„Áno,“ povedala Rosa a oprela sa o dvere, aby nespadla. „Áno, vzali, ukradli.“
A predsa sa neudržala, nohy sa jej podlomili, Rosa sa skĺzla a klesla na kolená.

„Ale ako!“ spýtal sa Cornelius. „Povedzte mi, vysvetlite…“

„Ach, ja za to nemôžem, môj milý…“ Chudinka Rosa! Neopovážila sa povedať: môj milovaný. 
„Nechali ste ho samotný!“ povedal Cornelius žalostným hlasom.

„Len na chvíľočku, kým som zabehla k nášmu poslovi, býva len päťdesiat krokov odtiaľto, na brehu Waalu.“

„A za ten čas, čo ako som vás upozorňoval, ste nechali kľúč vo dverách, nešťastné dievča!“

„Nie, nie, nie, a to mi nejde do hlavy, kľúč som mala ustavične pri sebe, ustavične som ho držala v ruke a stískala, akoby som sa bála, že mi utečie.“

„Ale potom ako sa to stalo?“

„Veď keby som vedela! Dala som poslovi list; posol odišiel predo mnou; vrátim sa, dvere boli zamknuté, každá vec v izbe na svojom mieste, okrem tulipánu, ten zmizol. Niekto si musel zaobstarať kľúč od mojej izby, alebo si spraviť pakľúč.“

Pre plač nemohla hovoriť ďalej.

Cornelius stál ako skamenený, tvár mal skrivenú a skoro ani nechápal, čo počuje, len mumlal:

„Ukradli ho, ukradli, ukradli! Som stratený!“

„Ach, zmilujte sa, pán Cornelius, zmilujte sa! Ja z toho umriem!“ vykríkla Rosa. Pri tejto Rosinej hrozbe Cornelius chytil mreže oblôčka a zúrivo nimi zatriasol:

„Rosa!“ vykríkol. „Ukradli nám ho, to je pravda, ale musí nás to zlomiť? Nie, nešťastie je veľké, no možno sa dá napraviť, Rosa; veď zlodeja poznáme.“

„Božemôj, ako to môžem tvrdiť s istotou?“

„Och! Ja to tvrdím, ja, je to ten podlý Jacob. Či ho teda necháme odniesť do Haarlemu plod našej práce, ovocie nášho bdenia, dieťa našej lásky? Rosa, musíte ísť za ním, musíte ho dohoniť.“

„Ale ako to spraviť, môj milý Cornelius, aby otec neobjavil naše styky? Ako ja, žena, taká nevoľná, taká neskúsená, ako by som ja mohla dosiahnuť to, čo by sa možno nepodarilo ani vám?“

„Rosa, Rosa, otvorte mi tieto dvere, uvidíte, či sa mi to nepodarí! Uvidíte, či neodhalím zlodeja, uvidíte, či ho neprinútim priznať sa k zločinu! Uvidíte, či ho neprinútim volať o milosť!“

„Bože,“ povedala Rosa a rozvzlykala sa ešte väčšmi, „či vám ja môžem otvoriť? Či ja mám kľúče? Keby som ich mala, či by ste už dávno neboli voľný?“

„Váš otec ich má, váš odporný otec, ten kat, čo mi už rozšliapal prvú cibuľku môjho tulipánu. Och, ten ničomník, ten hnusník! Je v spolku s Jacobom!“

„Tichšie, tichšie, preboha, tichšie.“

„Och, Rosa,“ kričal Cornelius v záchvate hroznej zlosti, „ak mi neotvoríte, vylomím tieto mreže a pobijem všetko, čo nájdem v žalári.“

„Môj milý, preboha!“

„Vravím vám, Rosa, nenechám zo žalára kameň na kameni.“
A nešťastník oboma rukami, ktorých silu zlosť zdvojnásobila, s veľkým hrmotom triasol dverami a vôbec sa nestaral, ako jeho výkriky dunia až dolu v zvučnej špirále schodišťa.

Zhrozená Rosa sa márne pokúšala utíšiť túto zúrivú búrku.

„Vravím vám, že zahluším toho ničomného Gryphusa,“ reval van Baerle, „vravím vám, že prelejem jeho krv, ako on prelial krv môjho čierneho tulipánu.“

Nešťastník už strácal rozum.

„Tak dobre, áno,“ triasla sa Rosa, „áno, áno, len sa utíšte, áno, vezmem mu kľúče, áno, otvorím vám, áno, len sa utíšte, môj Cornelius.“

Nedokončila, jej vetu pretrhlo zvriesknutie za jej chrbtom.

„Otec!“ zhíkla Rosa.

„Gryphus!“ zreval van Baerle. „Ten lotor!“

Starý Gryphus v tom hurhaji vyšiel až k nim nepočutý.
Surovo chytil dcéru za ruku.

„Hej, tak ty mi vezmeš kľúče!“ povedal hlasom zduseným zlosťou. „Hej! Tak tento oplan, tento netvor, tento sprisahanec súci na šibenicu je tvoj Cornelius! Hej, tak my máme spolky s politickými väzňami! Krásne!“

Rosa v zúfalstve búchala päsťou o päsť.

„Oho!“ pokračoval Gryphus a prešiel zo zlostného tónu k chladnej irónii víťaza, „tak vy takto, pán nevinný tulipániar, vy takto, pán tichý učenec, vy takto, zahlušíte ma, vy takto, budete piť moju krv! Krásne! Už len to chýbalo! A vy spolu s mojou dcérou! Kristepane! Ale či som v brlohu zbojníkov, či som v pelechu zlodejov? Oho! Pán guvernér sa všetko dozvie hneď ráno a jeho výsosť pán miestodržiteľ sa všetko dozvie hneď zajtra. Poznáme, čo vraví zákon: Ktokoľvek by sa v žalári búril, paragraf šesť. Urobíme vám druhé vydanie Buytenhofu, pán učenec, a tentoraz to bude dobré vydanie. Hej, hej, len si hryzte päste ako medveď v klietke, a ty, krásavica, hltaj očami svojho Cornelia. Vezmite na známosť, moje jahniatka, že už nebudete mať šťastie mi tu konšpirovať. Marš dolu, ty zvrhlá dcéra! A vy, pán učenec, do videnia; nebojte sa, my sa ešte uvidíme, len sa nebojte!“

Rosa, šialená hrôzou a zúfalstvom, poslala svojmu milému bozk; potom – iste ju osvietila náhla myšlienka – sa rozbehla ku schodom so slovami:

„Ešte nie je všetko stratené, spoliehaj sa na mňa, môj Cornelius.“

Otec s krikom išiel za ňou.

Čo sa týka chudáka pestovateľa tulipánov, ten pomaly pustil mreže, ktorých sa dosiaľ držali jeho kŕčovito zaklesnuté prsty; hlava mu oťažela, oči v očniciach sa mu prevrátili a Cornelius ťažko padol na dlaždice svojej cely, mumlúc:

„Ukradli mi ho! Ukradli!“

Zatiaľ Boxtel, ktorý vyšiel z pevnosti bránou, čo otvorila sama Rosa, Boxtel s čiernym tulipánom, zabaleným do širokého plášťa – Boxtel vyskočil na vozík, ktorý ho čakal v Gorcume, a zmizol, a ako iste každý uverí, ani sa pri tom náhlom odchode nerozlúčil so svojím priateľom Gryphusom.
A teraz, keď sme ho videli sadnúť na vozík, budeme ho s čitateľovým súhlasom sledovať až k cieľu jeho cesty.

Kráčal pomaly, lebo čierny tulipán sa nedá niesť behom bez ujmy.

No Boxtel v obave, že by nedošiel včas, dal si vyrobiť v Delfte debničku zvnútra celú vyloženú čerstvým machom a do tej vložil svoj tulipán; kvet tam bol tak mäkunko podpieraný zo všetkých strán a zhora mal toľko vzduchu, že vozík mohol bežať cvalom bez prípadnej škody.

Boxtel na druhý deň došiel do Haarlemu, zmorený, ale uveličený, presadil tulipán do inej nádoby, aby zmizli všetky stopy krádeže, rozbil kameninový hrniec a črepy hodil do kanálu, napísal predsedovi Pestovateľskej spoločnosti list, kde oznamoval, že prišiel do Haarlemu s dokonale čiernym tulipánom, a ubytoval sa i s nepoškodeným kvetom v dobrom hostinci.
A tam čakal.

XXV. PREDSEDA VAN SYSTENS

Rosa pri odchode od Cornelia bola už rozhodnutá.

Rozhodnutá alebo mu vrátiť tulipán ukradnutý Jacobom, alebo nikdy už Cornelia neuvidieť.

Videla zúfalstvo úbohého väzňa, dvojité a nevyliečiteľné zúfalstvo.

Veď naozaj, po prvé to bolo nevyhnutné rozlúčenie, lebo Gryphus odhalil zároveň tajomstvo ich lásky aj ich schôdzok.

Po druhé to bolo zničenie všetkých ctižiadostivých nádejí Cornelia van Baerleho, a týmito nádejami on žil sedem rokov.

Rosa bola zo žien, ktoré klesajú duchom pre haraburdu, ale v najhoršom nešťastí sú plné sily, v samom nešťastí nachádzajúc energiu, ktorá ho môže odstrániť, alebo žriedlo, ktoré ho môže napraviť.

Dievčina sa vrátila domov, hodila posledný pohľad do svojej komôrky, presvedčiť sa, či sa nezmýlila a či čierny tulipán nie je v niektorom kútiku, kde azda unikol jej očiam. Ale hľadala márne, tulipánu nebolo, tulipán bol ešte vždy ukradnutý.

Rosa si zviazala najpotrebnejšie šatstvo do batôžka, vzala svojich našetrených tristo florinov, čiže všetok svoj majetok, siahla pod čipky, kde bola uložená tretia cibuľka, starostlivo si ju ukryla v záhrení, zamkla dvere na dva západy, aby trvalo čo najdlhšie, kým objavia jej útek, zišla schodmi, vyšla z väzenia bránou, ktorá pred hodinou prepustila Boxtela, zašla k nájomcovi koní a pýtala si prenajať vozík.

Koniar mal vozík iba jeden, práve ten, čo si včera najal Boxtel a viezol sa v ňom cestou na Delft.
Vravíme cestou na Delft, lebo z Loewensteinu do Haarlemu bolo treba spraviť obrovskú okľuku; vzdušnou cestou by to bola bývala polovica.

Lenže vzdušnou cestou môžu v Holandsku cestovať len vtáky; druhej krajiny, tak popretínanej riekami, potokmi, prieplavmi a jazerami, na svete niet.

Rosa si teda voľky-nevoľky musela vziať koňa, toho jej prenájomca koní zveril ochotne, poznal Rosu ako dcéru žalárnika z pevnosti.

Rosa dúfala, že dohoní svojho posla, dobrého, statočného mládenca, pojme ho so sebou, a ten jej bude vodcom i oporou.

Naozaj, neprešla ešte ani míľu, a už ho videla kráčať krajom pôvabnej cesty, čo sa vinula popri rieke.

Popohnala koňa klusom a dohonila ho.

Statočný šuhaj nevedel, aké dôležité posolstvo nesie, ale vykračoval tak rezko, akoby to vedel. Za necelú hodinu prešiel pol druha míle.

Rosa si vzala od neho nazad list, teraz už zbytočný, a vysvetlila mládencovi, načo ho potrebuje. Člnkár sa jej dal k dispozícii a sľuboval, že pôjde tak rýchle ako kôň, ak mu Rosa dovolí opierať si ruku o koňovo stehno alebo hrivu.

Dievčina mu dovolila opierať si ruku o koňa, kde len chce, len aby sa nezdržiavali.

Obaja pútnici boli na ceste už päť hodín a prešli už vyše osem míľ, a starý Gryphus ešte ani netušil, že jeho dcéra opustila pevnosť.

Ináč žalárnik, človek v podstate veľmi zlomyseľný, vychutnával radosť z toho, že dcéru na smrť vystrašil.

No kým si on bláhal, že bude mať taký pekný príbeh na rozprávanie kamarátovi Jacobovi, i Jacob už bol na ceste do Delftu.

Len teda vďaka vozíku mal pred Rosou a člnkárom už štyri míle náskok.

Zatiaľ čo si Gryphus predstavoval, že Rosa sa trasie alebo trucuje vo svojej komôrke, Rosa pokračovala v ceste.

Okrem väzňa teda nik nebol tam, kde si Gryphus myslel.

Rosa, odkedy pestovala tulipán, chodievala k otcovi tak zriedka, že iba v hodine obeda, totiž napoludnie, Gryphus zistil, že podľa jeho apetítu jeho dcéra trucuje už pridlho.

Poslal po ňu jedného z kľučiarov; potom, keď ten prišiel so správou, že ju darmo hľadal a volal, rozhodol sa ísť ju hľadať a volať osobne. Najprv šiel rovno k jej izbičke; ale čo koľko klopal a búchal, Rosa sa neozvala.

Zavolali zámočníka z pevnosti; zámočník otvoril dvere, ale Gryphus tak nenašiel Rosu, ako Rosa nenašla tulipán.

Rosa v tej chvíli vchádzala do Rotterdamu.

To spôsobilo, že ju Gryphus nenašiel v kuchyni práve tak, ako ju nenašiel v izbe, a v záhrade práve tak nie ako v kuchyni.

Môžete si predstaviť žalárnikovu zlosť, keď pochodil okolie a dozvedel sa, že si jeho dcéra najala koňa a odišla ako dáka Bradamanda alebo Klorinda, odišla ako dáka dobrodružka nepovediac, kde ide.

Gryphus sa rozzúrený vrátil k van Baerlemu, nabrýzgal mu, vyhrážal sa mu, poprevracal mu jeho biedny nábytok, sľuboval mu temnú kobku, sľuboval mu podzemnú kobku, sľuboval mu hlad a bitku. Cornelius ani nepočúval, čo vraví žalárnik, nechal ho zúriť, brýzgať, vyhrážať sa a ostával len zachmúrený, nehybný, zničený, bol bezcitný pre každý vzruch, mŕtvy pre každý strach.

Keď Gryphus na všetkých stranách márne hľadal Rosu, vybral sa hľadať Jacoba, a keď ho nenašiel o nič viac než svoju dcéru, upodozrieval ho od tej chvíle, že ju uniesol.

Zatiaľ Rosa po dvojhodinovej zastávke v Rotterdame sa znova dala na cestu. Ešte v ten večer prenocovala v Delfte a na druhý deň došla do Haarlemu, štyri hodiny po Boxtelovi.

Rosa sa najprv dala zaviesť k predsedovi Pestovateľskej spoločnosti, pánu van Systensovi.

Našla dôstojného občana v situácii, ktorú nesmieme nechať neopísanú, ak sa nemáme spreneveriť našej povinnosti maliara a historika.

Pán predseda spisoval správu pre výbor Spoločnosti.

Spisoval ju na veľkom hárku a svojím najkrajším písmom.

Rosa sa dala oznámiť pod prostým menom Rosa Gryphusová, ale čo aké zvučné meno to bolo, predseda ho nepoznal, lebo Rosu nevpustili. Je ťažké preniknúť cez vrátnikov v Holandsku, krajine hrádzí a stavidiel.

Ale Rosa sa nedala odbiť, uložila si poslanie a v duchu sa zaprisahala, že sa nedá odradiť ani zlým prijatím, ani surovosťou, ani nadávkami.

„Oznámte pánu predsedovi,“ povedala, „že som mu prišla povedať niečo o čiernom tulipáne.“

Tieto slová, o nič menej magické ako Sezam, otvor sa z Tisíc a jednej noci, jej poslúžili ako priepustka. Ich zásluhou prenikla až do kancelárie predsedu van Systensa, ktorý vstal a galantne jej vyšiel oproti.

Rol to drobný pánko s krehkým telom, čo dosť presne znázorňovalo stopku kvetu, jeho hlava tvorila kalich, dve tenké ovisnuté ruky napodobňovali dva podlhovasté listy tulipánu a predsedova vždy trochu kolembavá chôdza dopĺňala podobnosť s týmto kvetom, keď sa kolíše v závane vetríka. Ako sme povedali, predseda sa volal pán van Systens.

„Slečna,“ zvolala, „hovoríte, že vás posiela čierny tulipán.“

Pre pána predsedu Pestovateľskej spoločnosti bola Tulipa nigra mocnosťou prvého rangu, a ako kráľovná kvetov mohla celkom dobre posielať vyslancov.

„Áno, pán predseda,“ odpovedala Rosa, „aspoň som prišla niečo vám o ňom povedať.“

„Má sa dobre?“ opýtal sa van Systens s nežným obdivným úsmevom.

„Žiaľbohu neviem, pán predseda,“ povedala Rosa.

„Ako to! Stalo sa mu azda nejaké nešťastie?“

„Veľké nešťastie, pán predseda, nie jemu, ale mne.“

„Aké?“

„Ukradli mi ho.“

„Ukradli vám čierny tulipán?“

„Áno, pán predseda.“

„Viete kto?“

„Mám podozrenie, ale ešte sa ho neopovážim vysloviť.“

„Ale to by sa ľahko dalo zistiť.“

„Ako?“

„Odvtedy, čo ho ukradli, zlodej nemohol zájsť ďaleko.“

„Prečo nemohol zájsť ďaleko?“

„Lebo som kvet videl pred dvoma hodinami.“

„Vy ste videli čierny tulipán?“ zvolala Rosa a priskočila k pánu van Systensovi. 
„Ako vidím vás, slečna.“

„Kde ste ho videli?“

„U vášho pána, zrejme.“

„U môjho pána?“

„Áno. Nie ste vy azda v službách pána Isaaca Boxtela?“

„Ja?“

„Vy, pravdaže.“

„Ale za koho ma pokladáte, pán predseda?“

„A za koho pokladáte vy mňa?“

„Ja vás, pán predseda, pokladám za toho, kým, dúfam, ste, totiž za veľacteného pána van Systensa, starostu mesta Haarlemu a predsedu Pestovateľskej spoločnosti.“

„A čo ste mi prišli povedať?“

„Prišla som vám povedať, pán predseda, že mi ukradli môj tulipán.“

„Váš tulipán je teda tulipán pána Boxtela. Vyslovujete sa teda zle, milé dieťa: tulipán neukradli vám, ale pánu Boxtelovi.“

„Opakujem vám, pán predseda, že neviem, kto je pán Boxtel a že to meno počujem prvý raz.“

„Tak vy neviete, kto je pán Boxtel, a tvrdíte, že aj vy máte čierny tulipán?“

„Tak je ešte aj nejaký iný?“ zachvela sa Rosa.

„Je tu ten pána Boxtelov, áno.“

„Aký je?“

„Čierny, doparoma.“

„Bez poškvrnky?“

„Bez jedinej poškvrnky, bez jedinej bodôčky.“

„A vy ten tulipán máte, je uložený tu?“

„Nie, ale bude tu uložený, lebo ho musím ukázať komisii, než bude udelená cena.“

„Pán predseda,“ zvolala Rosa, „ten Boxtel, ten Isaac Boxtel, čo vraví, že je majiteľom čierneho tulipánu…“

„A je ním naozaj.“

„Pán predseda, nie je to taký šťúply chlap?“

„Áno.“

„Plešivý?“

„Áno.“

„S uhýbavým pohľadom?“

„Myslím, že hej.“

„Je neistý, zhrbený, nohy má krivé?“

„Naozaj kreslíte podobizeň pána Boxtela, všetko súhlasí.“

„Pán predseda, a tulipán je v bielobelasom kameninovom črepníku so žltými kvietkami, čo na troch stranách črepníka znázorňujú kvetinový košík?“

„To som si už nie taký istý, díval som sa skôr na človeka ako na črepník.“

„Pán predseda, to je môj tulipán, ten, čo mi ukradli; je to ten môj; pán predseda, prišla som vám oznámiť, že si ho nárokujem.“

„Ohoho!“ povedal pán van Systens a pohľadom si premeral Rosu. „Čože? Prišli ste si nárokovať tulipán pána Boxtela? Do čerta, vy ste smelá osoba!“

„Pán predseda,“ povedala Rosa, trochu pomýlená týmto oslovením, „nevravím, že som si prišla nárokovať tulipán pána Boxtela, vravím, že si nárokujem svoj tulipán.“

„Váš?“

„Áno, ten, čo som sama zasadila a vypestovala.“

„Dobre, choďte za pánom Boxtelom do hostinca U bielej labute a dohodnite sa s ním; čo sa mňa týka, pravota sa mi zdá taká ťažká na rozsúdenie ako tá, čo voľakedy predložili nebožtíkovi kráľovi Šalamúnovi, a pretože si nenamýšľam, že mám jeho múdrosť, ja si len spíšem svoju správu, skonštatujem, že jestvuje čierny tulipán, a poukážem stotisíc zlatých florinov jeho majiteľovi. Zbohom, milé dieťa.“

„Och, pán predseda! Pán predseda!“ naliehala Rosa.

„Lenže, milé dieťa,“ pokračoval van Systens, „pretože ste pekná, mladá, ešte nie celkom skazená, počúvnite moju radu: buďte v tejto veci opatrná, lebo tu v Haarleme máme súd i väznicu; a okrem toho sme veľmi hákliví na česť tulipánov. Choďte, choďte, milé dieťa, pán Isaac Boxtel, hostinec U bielej labute.“ A pán van Systens znova chytil pero a ďalej skladal prerušenú správu.

Rosa, celkom bez seba, skoro šialená radosťou i úzkosťou pri pomyslení, že sa čierny tulipán našiel, pobrala sa k hostincu U bielej labute, stále sprevádzaná svojím člnkárom, statným synom Frízska, čo by bol schopný sám roztrhať v zuboch desať Boxtelov.

Cestou zasvätila člnkára do veci; neodriekal sa bitky, ak by to bez nej nešlo; len v tom prípade dostal rozkaz šetriť tulipán.

No keď došli na Grote-Markt, Rosa náhle zastala, zadržala ju náhla myšlienka, ako voľakedy Homérova Minerva zadržala za vlasy Achilla vo chvíli, keď mu hrozilo, že ho unesie zlosť.

„Panebože,“ zamumlala, „spravila som hroznú chybu, možno je všetko stratené, Cornelius, tulipán i ja!

Upozornila som na seba, vzbudila podozrenie. Som iba žena, títo mužskí sa môžu spojiť proti mne, a potom som stratená.

Och, keby som len ja bola stratená, to by nebolo nič, ale Cornelius, ale tulipán!“ 
Na chvíľu sa zamyslela.

„Ak pôjdem k Boxtelovi a nepoznám ho, ak ten Boxtel nie je môj Jacob, ak je to iný milovník tulipánov, ktorý tiež vypestoval čierny tulipán, alebo ak môj tulipán ukradol niekto iný než ten, koho upodozrievam, alebo ak už prešiel do iných rúk, ak nepoznám človeka, ale iba tulipán, ako dokážem, že tulipán je môj?
A zas, ak v Boxtelovi poznám toho nepravého Jacoba, ktovie, čo sa stane? Zatiaľ, čo my sa budeme škriepiť, tulipán zahynie. Och, poraď mi, Panna Mária! Ide o osud môjho života, ide o úbohého väzňa, ktorý v tejto chvíli možno dokonáva.“

Po tejto modlitbe Rosa zbožne čakala vnuknutie od nebies.

No na druhom konci Grote-Marktu bol veľký ruch. Ľudia sa zbiehali, dvere sa otvárali; iba Rosa nevnímala tento hurhaj.

„Musím sa vrátiť k predsedovi,“ zašepkala si. 
„Vráťme sa,“ povedala člnkárovi.

Šli úzkou Slamovou uličkou, ktorá ich doviedla rovno k obydliu pána van Systensa, ktorý svojím najkrajším písmom a najlepším perom ďalej spisoval správu. Všade, kade Rosa šla, všetko hovorilo len o čiernom tulipáne a o stotisícovej cene; novinka už letela mestom.

Rose dalo veľa námahy preniknúť znova k pánu van Systensovi, ktorého však predsa len, ako prvý raz, vzrušili slová „čierny tulipán“.

No keď poznal Rosu, ktorú v duchu pokladal za šialenú alebo niečo ešte horšie, pochytila ho zlosť a chcel ju vyhnať.

Ale Rosa zopäla ruky a povedala tým tónom statočnej pravdivosti, čo preniká do sŕdc:

„Pán predseda, preboha vás prosím! Nevyháňajte ma! Naopak, vypočujte, čo vám poviem, a ak mi nemôžete prislúžiť spravodlivosť, aspoň si raz pred tvárou božou nebudete vyčítať, že ste boli spoluvinníkom zlého činu.“

Van Systens prestupoval od netrpezlivosti; už druhý raz ho Rosa vyrušila zo spisovania správy, do ktorej vkladal dvojitú samoľúbosť haarlemského starostu a predsedu Pestovateľskej spoločnosti.

„Ale moja správa!“ zvolal. „Moja správa o čiernom tulipáne!“

„Pán predseda!“ pokračovala Rosa pevne, ako kto je nevinný a hovorí pravdu. „Pán predseda, vaša správa, ak ma nevypočujete, bude sa zakladať na falošných alebo zločinných údajoch. Preboha vás prosím, pán predseda, zavolajte sem, pred vaše a moje oči, toho pána Boxtela, o ktorom ja tvrdím, že je to pán Jacob, a prisahám pred Bohom, že mu ponechám vlastníctvo tulipánu, ak nepoznám aj tulipán, aj jeho majiteľa.“

„Ďakujem za takú záruku!“ povedal van Systens.

„Čo tým chcete povedať?“

„Spytujem sa vás, čo to dokazuje, ak ich poznáte?“

„Ale pán predseda,“ povedala Rosa zúfalo, „veď vy ste statočný človek. A takto nielenže dáte niekomu cenu za dielo, ktoré neurobil, ale dáte mu ho za ukradnuté dielo…“

Možno Rosin prízvuk vzbudil v Systensovom srdci určité presvedčenie a už-už by bol nešťastnému dievčaťu odpovedal láskavejšie, keď sa na ulici ozval veľký krik, vyzeralo to jednoducho ako zosilnenie kriku, ktorý Rosa už počula na Grote-Markte, ale nepokladala ho za dôležitý a nedala sa ním vytrhnúť zo svojej vrúcnej modlitby.

Dom otriasalo volanie na slávu.

Pán van Systens pozorne počúval toto volanie, ktoré pre Rosu sprvu nebolo hlukom a teraz len obyčajným krikom.

„Čože?“ zvolal starosta. „Čože? Je to možné, počul som dobre?“

Rozbehol sa do predizby, nestarajúc sa už o Rosu, ktorú nechal vo svojej pracovni.

Len čo pán van Systens vkročil do predizby, zhíkol pri pohľade na schodište, zaplavené ľuďmi až po vestibul.

Jednoducho oblečený mladík v kabátci z fialového, striebrom vyšívaného aksamietu, sprevádzaný, a či skôr nasledovaný zástupom, pomaly, vznešene vychádzal po kamenných schodoch, čo sa jagali belosťou a čistotou.

Za ním kráčali dvaja dôstojníci, jeden od námorníctva, druhý od jazdy.

Van Systens sa predral pomedzi vynáčené služobníctvo a poklonil sa – len-len že nie po zem – pred novým príchodzím, ktorý spôsobil všetok ten hurhaj.

„Vaša výsosť,“ zvolal, „vaša výsosť u mňa! Nesmierna česť navždy pre môj skromný dom!“

„Milý pán van Systens,“ povedal Viliam Oranžský s pokojom, ktorý uňho zastupoval úsmev, „som pravý Holanďan, milujem vodu, pivo a kvety, niekedy aj ten syr, ktorého chuť si cenia Francúzi; a z kvetov prirodzene najradšej mám tulipány. Počul som v Leydene spomínať, že mesto Haarlem vlastní konečne čierny tulipán, dal som si zistiť, že je to pravda, i keď neuveriteľná, a prišiel som sa opýtať predsedu Pestovateľskej spoločnosti, čo je s ním nového.“

„Och, vaša výsosť, vaša výsosť,“ bľabotal van Systens očarený, „aká česť pre Spoločnosť, že jej činnosť je milá vašej výsosti.“

„Máte kvet tu?“ povedal princ, ktorý akiste už ľutoval, že hovoril tak dlho.

„Žiaľ, vaša výsosť, nie, nemám ho tu.“

„Kde je?“

„U majiteľa.“

„Kto je ten majiteľ?“

„Istý statočný pestovateľ tulipánov z Dordrechtu.“

„Z Dordrechtu?“

„Áno.“

„A menuje sa?“

„Boxtel.“

„Býva?“

„U bielej labute; dám ho zavolať, a ak mi vaša výsosť zatiaľ preukáže tú česť a vstúpi do môjho salónu, iste sa poponáhľa, vediac, že vaša výsosť je tu.“

„Dobre, pošlite poňho.“

„Áno, vaša výsosť. Ibaže…“

„Čo?“

„Och, nič dôležitého, vaša výsosť.“

„Všetko na tomto svete je dôležité, pán van Systens.“
„Nuž teda, vaša výsosť, vyskytla sa komplikácia.“

„Aká?“

„Ten tulipán si už nárokujú uzurpátori. Je pravda, že je hoden stotisíc zlatých florinov.“

„Skutočne?“

„Áno, vaša výsosť, uzurpátori, podvodníci.“

„Ale to je zločin, pán van Systens.“

„Áno, vaša výsosť.“

„A máte dôkazy toho zločinu?“

„Nie, vaša výsosť. Vinníčka…“

„Vinníčka, pán van Systens?…“

„Chcem povedať tá, čo si nárokuje tulipán, vaša milosť, je tam, v susednej izbe.“

„Tam! Čo vy o tom súdite, pán van Systens?“

„Ja myslím, vaša výsosť, že ju zlákalo vnadidlo stotisíc zlatých florinov.“

„A ona si nárokuje vlastníctvo tulipánu?“

„Áno, vaša výsosť.“

„A čo uvádza ako dôkaz?“

„Práve som sa chystal ju vypočúvať, keď vošla vaša výsosť.“

„Vypočujme ju, pán van Systens, vypočujme ju; ja som najvyšší úradník štátu, vypočujem prípad a rozsúdim ho.“

– Aha, tak sa našiel môj kráľ Šalamún, – povedal si van Systens, uklonil sa a ukázal princovi cestu.

Ten už chcel vykročiť pred svojím uvádzacom, no náhle sa zastavil:

„Vojdite prvý,“ povedal, „a oslovujte ma len ‚pane‘.“ 
Vošli do pracovne.

Rosa bola na tom istom mieste, opretá o oblok sa dívala do záhrady.

„Ach, ach, Frízka,“ povedal princ, keď videl Rosin zlatý čepček a červenú sukňu.

Rosa sa obrátila na hlasy, no ledva videla princa, ktorý si sadol do najtmavšieho kúta miestnosti. Všetka jej pozornosť sa prirodzene sústredila na dôležitú osobnosť, nazývanú pán van Systens, nie na skromného cudzinca, ktorý nasledoval domáceho pána a pravdepodobne ani nemal meno.

Skromný cudzinec si vzal knihu z knižnice a kývol van Systensovi, aby začal vypočúvanie.

Van Systens, zase až na pokyn mladíka vo fialovom kabátci, si tiež sadol, celý blažený a celý pyšný na preukázanú dôveru.

„Dcéra moja,“ začal, „sľubujete, že mi poviete pravdu, celú pravdu o tom tulipáne?“

„Sľubujem.“

„Tak dobre, hovorte pred týmto pánom; pán je členom Pestovateľskej spoločnosti.“

„Pán predseda,“ povedala Rosa, „čo vám môžem povedať takého, čo by som už nebola povedala?“

„Tak potom čo?“

„Tak opakujem prosbu, ktorú som vám už predniesla.“

„Akú?“

„Aby ste sem zavolali pán Boxtela s jeho tulipánom; ak ho nepoznám ako svoj, statočne to poviem; ale ak ho poznám, budem si ho nárokovať. Aj keby som mala ísť pred jeho výsosť pána miestodržiteľa osobne, so svojimi dôkazmi v ruke.“

„Máte teda dôkazy?“

„Boh mi ich zošle, on vie, že som v práve.“

Van Systens si vymenil pohľad s princom, ktorý hneď od prvých Rosiných slov akoby sa pokúšal na niečo sa rozpomenúť, akoby tento sladký hlas neprekvapoval jeho sluch dnes prvýkrát.

Dôstojník odišiel po Boxtela.

Van Systens vypočúval ďalej.

„A na čom zakladáte svoje tvrdenie, že vy ste majiteľkou čierneho tulipánu?“

„Na celkom jednoduchej veci, že ja som ho zasadila a vypestovala v mojej vlastnej izbe.“

„Vo vašej izbe, a kde je vaša izba?“

„V Loewensteine.“

„Vy ste z Loewensteinu?“

„Som dcéra žalárnika z pevnosti.“

Princ spravil drobné gesto, ktoré znamenalo:

– Pravdaže, už sa pamätám.
A ďalej sa tváriac, že číta, pozoroval Rosu ešte prenikavejšie ako predtým. 
„A máte rada kvety?“

„Áno, pán predseda.“

„Ste teda učená pestovateľka?“

Rosa chvíľočku váhala, ale potom povedala tónom, čo jej prýštil z hlbín srdca:

„Páni, zhováram sa so statočnými ľuďmi, však?“

Tón bol taký úprimný, že van Systens a princ odpovedali zároveň prikývnutím.

„Tak teda nie. Ja nie som učená pestovateľka, nie, ja som len prosté dievča z ľudu, obyčajná frízska vidiečanka a pred troma mesiacmi som ešte nevedela ani čítať. Nie, čierny tulipán som neobjavila ja.“

„A kto ho objavil?“

„Istý nešťastný väzeň z Loewensteinu.“

„Väzeň z Loewensteinu?“ ozval sa princ.

Pri zvuku tohto hlasu sa zachvela zase Rosa.

„Teda politický väzeň,“ pokračoval princ, „lebo v Loewensteine sú iba politickí väzni.“
A znova sa zabral do čítania, alebo sa aspoň tváril, že sa zabral do čítania.

„Áno,“ zašepkala Rosa v úzkosti, „áno, je to politický väzeň.“

Van Systens zbledol, keď počul vysloviť také priznanie pred takým svedkom.

„Pokračujte,“ chladno povedal Viliam predsedovi Pestovateľskej spoločnosti.

„Ach, pán predseda,“ povedala Rosa, osloviac toho, koho pokladala za svojho pravého sudcu, „viem, že som sa veľmi ťažko obvinila.“

„Tak je,“ povedal van Systens, „politickí väzni v Loewensteine sa nesmú s nikým stýkať.“

„Žiaľ, je to tak, pán predseda!“

„A podľa toho, čo vravíte, ste využili svoje postavenie žalárnikovej dcéry a stýkali ste sa s ním, aby ste pestovali kvety?“

„Áno, pán predseda,“ zašepkala Rosa zmätená, „áno, musím sa priznať, stýkala som sa s ním denne.“

„Nešťastná osoba!“ zvolal pán van Systens.

Princ zdvihol hlavu a chvíľu pozoroval Rosino zhrozenie a predsedovu bledosť.

„Toto,“ povedal zreteľne a dôrazne, „toto sa členov Pestovateľskej spoločnosti netýka, oni majú len posúdiť čierny tulipán a do politických zločinov ich nič. Pokračujte, slečna, pokračujte.“

Van Systens sa v mene tulipánov výrečným pohľadom poďakoval novému členovi Pestovateľskej spoločnosti.

Rosa, upokojená týmto posmelením od neznámeho, vyrozprávala všetko, čo sa odohralo od troch mesiacov, všetko, čo urobila, všetko, čo vytrpela. Hovorila o Gryphusovej tvrdosti, o väzňovom žiali, o opatreniach, čo porobili, aby druhá cibuľka šťastne zakvitla, o väzňovej trpezlivosti, o jeho úzkosti, keď boli rozlúčení; ako chcel umrieť hladom, keď už nemal správy o svojom tulipáne; o jeho radosti pri ich novom zblížení a napokon o ich obapolnom zúfalstve, keď im rozkvitnutý tulipán ukradli hodinu po rozkvitnutí.

To všetko vyrozprávala pravdivým tónom, ktorý nechal princa aspoň naoko ľahostajným, ale na pána van Systensa urobil náležitý dojem.

„Ale toho väzňa poznáte ešte len nedávno, však?“ spýtal sa princ.

Rosa otvorila veľké oči a pozrela na neznámeho, ktorý sa utiahol do tieňa, akoby sa chcel vyhnúť jej pohľadu. 
„Prečo, prosím?“ opýtala sa.

„Pretože žalárnik Gryphus a jeho dcéra sú v Loewensteine ešte len štyri mesiace.“

„To je pravda, pane.“

„Ak ste totiž neorodovali o otcovo preloženie na to, aby ste sledovali nejakého väzňa, ktorého previezli z Haagu do Loewensteinu…“

„Pane!“ povedala Rosa, celá zapýrená.

„Dokončite,“ povedal Vibam.

„Priznávam sa, poznala som toho väzňa v Haagu.“

„Šťastný väzeň!“ povedal Viliam a usmial sa. Vtom sa vrátil dôstojník, ktorého boli poslali po Boxtela, a oznámil princovi, že ten, koho mal priviesť, ide za ním i so svojím tulipánom.

XXVII. TRETIA CIBUĽKA

Len čo oznámili Boxtelov príchod, už Boxtel osobne vstúpil do salónu pána van Systensa, nasledovaný dvoma mužmi, čo niesli debničku so vzácnym bremenom a postavili ju na stôl.

Povedali to princovi, ten vstal, prešiel do salónu, mlčky obdivoval kvet a mlčky sa vrátil na svoje miesto do tmavého kúta, kde si sám potisol svoje kreslo.

Rosa, chvejúca sa, bledá, plná úzkosti, čakala, že i ju zavolajú obzrieť si kvet.

Začula Boxtelov hlas.

„To je on!“ zvolala.

Princ jej kývol, aby odchýlenými dverami nakukla do salónu.

„To je môj tulipán,“ zvolala Rosa, „on je to, poznám ho. Chudák môj Cornelius!“ 
A rozplakala sa.

Princ vstal a pristúpil ku dverám, kde chvíľu ostal vo svetle.

Rosine oči sa na ňom pristavili. Rosa si ešte istejšia, že tohto cudzinca nevidí prvý raz.

„Pán Boxtel,“ povedal princ, „vstúpte do tejto izby.“

Boxtel horlivo pribehol a náhle stál zoči-voči Viliamovi Oranžskému.

„Výsosť!“ zvolal a cúvol.

„Výsosť!“ opakovala ohromená Rosa.

Pri tomto výkriku, čo prišiel zľava, sa Boxtel obrátil a zočil Rosu.

Pri tomto pohľade závistníka celého striaslo, akoby sa bol dotkol galvanického stĺpa.

„Ach,“ zamumlal princ sám sebe, „je vzrušený.“

Ale Boxtel sa mocným úsilím vôle už ovládol.

„Pán Boxtel,“ povedal Viliam, „údajne ste objavili tajomstvo čierneho tulipánu?“
„Áno, vaša milosť,“ odpovedal Boxtel hlasom predsa len trošičku neistým.

Je pravda, že tá neistota mohla byť zo vzrušenia, ktoré pestovateľ tulipánov pocítil, keď poznal Viliama Oranžského.

„Ale táto dievčina tvrdí,“ pokračoval princ, „že aj ona ho odhalila.“

Boxtel sa opovržlivo usmial a mykol plecami.

Viliam sledoval všetky jeho pohyby so záujmom napodiv veľkým.

„Nepoznáte teda toto dievča?“ opýtal sa princ.

„Nie, vaša výsosť.“

„A vy, slečna, poznáte pána Boxtela?“

„Nie, pána Boxtela nepoznám, ale poznám pána Jacoba.“

„Čo tým chcete povedať?“

„Tým chcem povedať, že ten, kto sa tu dáva nazývať Isaacom Boxtelom, dával sa v Loewensteine nazývať pánom Jacobom.“

„Čo na to poviete vy, pán Boxtel?“

„Hovorím, že toto dievča luže, vaša výsosť.“

„Popierate teda, že ste niekedy boli v Loewensteine?“

Boxtel zaváhal: princov uprený, veliteľský skúmavý pohľad mu bránil bezočivo luhať.

„Nemôžem poprieť, že som bol v Loewensteine, vaša výsosť, ale popieram, že by som bol ukradol tulipán.“

„Ukradli ste mi ho, a z mojej izby!“ zvolala pobúrená Rosa.

„To popieram.“

„Tak teda popierate, že ste ma sledovali do záhrady v deň, keď som pripravovala hriadku, kde som ho mala zasadiť? Popierate, že ste ma sledovali do záhrady v deň, keď som sa robila, že ho sadím? Popierate, že ste sa v ten večer po mojom odchode vrhli na miesto, kde ste dúfali nájsť cibuľku? Popierate, že ste vlastnými rukami prehrabávali zem, ale darmo, chvalabohu, lebo to bola iba lesť, aby sme poznali vaše úmysly? Povedzte, popierate to všetko?“

Boxtel nepokladal za potrebné odpovedať na toľké otázky. Prestal polemizovať s Rosou a obrátil sa k princovi.

„Už dvadsať rokov pestujem v Dordrechte tulipány, vaša výsosť,“ povedal, „získal som si v tom umení aj istú povesť: jeden z mojich hybridov nesie v katalógu slávne meno. Venoval som ho kráľovi portugalskému. A teraz, aká je pravda. Toto dievča vedelo, že som objavil čierny tulipán, a v dohode s istým svojim priateľom, ktorého má v loewensteinskej pevnosti, vypracovalo si plán, ako ma zničiť tým, že si prisvojí cenu stotisíc zlatých florinov, ktoré, dúfam, vďaka vašej výsosti dostanem.“

„Och!“ zvolala Rosa, celá bez seba pobúrením.

„Ticho!“ povedal princ.

Potom sa obrátil k Boxtelovi:

„A kto je ten väzeň, ktorý podľa vás je priateľom tohto dievčaťa?“

Rosa len-len že nezamdlela, lebo tohto väzňa princ označil za veľkého zločinca.

Boxtelovi nemohlo byť nič milšie než táto otázka.

„Kto je ten väzeň?“ opakoval.

„Áno.“

„Ten väzeň, vaša výsosť, je človek, ktorého meno samo osebe dokáže vašej výsosti, nakoľko mu možno dôverovať. Ten väzeň je ťažký politický zločinec, raz už odsúdený na smrť.“

„A menuje sa?“

Rosa si zúfalým pohybom zakryla oboma rukami tvár.

„Menuje sa Cornelius van Baerle,“ povedal Boxtel, „a je to krstný syn toho ničomníka Cornelia de Witta.“

Princ sa zachvel. Z jeho pokojného oka vyšľahol blesk a na nehybnej tvári sa mu znova rozhostil smrteľný chlad.

Prikročil k Rose a pohybom prsta jej naznačil, aby si zložila ruky z tváre.

Rosa poslúchla, ako by aj bez videnia bola urobila žena podliehajúca magnetickej sile.

„Kvôli tomuto väzňovi ste teda prišli za mnou do Leydenu a požiadali ma, aby som preložil vášho otca?“

Rosa sklonila hlavu a zdrvená zašepkala:

„Áno, vaša výsosť.“

„Pokračujte,“ povedal princ Boxtelovi.

„Viac nemám čo povedať,“ pokračoval ten, „vaša výsosť vie všetko. Teraz to, čo som nechcel povedať, aby sa toto dievča nemuselo červenať za svoju nevďačnosť. Prišiel som do Loewensteinu, lebo ma ta volali moje obchodné veci; tam som sa zoznámil so starým Gryphusom, zaľúbil som sa do jeho dcéry, požiadal som ju o ruku, a pretože som nebol bohatý, neopatrne som sa jej zveril s nádejou, že získam stotisíc florinov; a aby som dokázal oprávnenosť svojej nádeje, ukázal som jej čierny tulipán. A tu, pretože jej priateľ v Dordrechte, aby odvrátil pozornosť od snovaného sprisahania, tváril sa, že pestuje tulipány, obidvaja sa sprisahali, aby ma zničili.
V predvečer jeho rozkvitnutia mi toto dievča odnieslo tulipán, prenieslo ho do svojej izby, kde som ho na šťastie znova vzal vo chvíli, keď sa toto dievča opovážilo posielať k pánom členom Pestovateľskej spoločnosti posla so správou, že sa jej podarilo vypestovať čierny tulipán; ale ona sa tým nedala odradiť. Akiste za tých niekoľko hodín, čo mala tulipán vo svojej izbe, ukázala ho niekoľkým ľuďom, ktorých teraz zavolá ako svedkov. Ale na šťastie vaša výsosť teraz už má výstrahu pred touto intrigánkou a jej svedkami.“

„Panebože! Panebože! Och, podliak!“ zakvílila Rosa a s plačom sa hodila na kolená pred miestodržiteľom, ktorý ju síce pokladal za vinnú, ale cítil sústrasť s jej hroznou úzkosťou.

„Vykonali ste mrzký čin, slečna,“ povedal, „a váš milenec bude potrestaný za to, že vám tak radil. Ste taká mladá a vyzeráte tak statočne, že radšej verím, že zlo vyšlo z neho, nie z vás.“

„Vaša výsosť, vaša výsosť!“ zvolala Rosa. „Cornelius je nevinný!“

Viliam sa prudko mykol.

„Nevinný v tom, že vám neradil. To ste chceli povedať, však?“

„Chcem povedať, vaša milosť, že Cornelius je taký nevinný v druhom zločine, ktorý mu pripisujú, ako je nevinný v prvom.“

„V prvom – a viete, čo bolo tým prvým zločinom? Viete, z čoho bol obžalovaný a čo mu bolo dokázané? Že ako spoluvinník Cornelia de Witta ukrýval korešpondenciu prvého ministra a markíza de Louvois.“

„Lenže on nevedel, vaša výsosť, že má u seba tú korešpondenciu; nemal o tom ani tušenia. Božemôj, veď by mi to bol povedal. Či by to čisté srdce mohlo mať predo mnou tajomstvo? Nie, nie, vaša výsosť, opakujem, aj keby som tým mala vyvolať váš hnev, Cornelius nie je o nič väčšmi vinný tým prvým zločinom ako tým druhým, a druhým o nič väčšmi ako prvým. Ach, vaša výsosť, keby ste poznali Cornelia!“

„Jedného z de Wittovcov!“ zvolal Boxtel. „Vaša výsosť ho pozná až pridobre, veď mu raz už dobrotivo darovala život.“

„Ticho,“ povedal princ. „Všetky tieto politické otázky, už som povedal, nepatria do kompetencie Pestovateľskej spoločnosti.“

Potom stiahol obrvy a doložil:

„Čo sa týka tulipánu, pán Boxtel, buďte bez obáv, spravodlivosť bude prislúžená.“

Boxtel sa poklonil, srdce plné radosti, a prijal predsedove blahoželania.

„Vy, slečna,“ pokračoval Viliam Oranžský, „vy ste sa skoro dopustili zločinu. Nepotrestám vás, ale pravý vinník zaplatí za vás oboch. Človek s jeho menom môže snovať sprisahanie, ba i zrádzať… ale nesmie kradnúť.“

„Kradnúť!“ zvolala Rosa. „Kradnúť! On! Cornelius! Och, vaša výsosť, buďte opatrnejší; veď by umrel, keby počul tie vaše slová, veď vaše slová by ho zabili istejšie než katova sekera na Buytenhofe. Ak tu niekto kradol, vaša výsosť, prisahám, bol to tento človek.“

„Dokážte to,“ povedal Boxtel chladno.

„Dobre teda. S pomocou božou to dokážem,“ povedala mladá Frízka odhodlane.

Potom sa obrátila k Boxtelovi:

„Tulipán bol váš?“

„Áno.“

„Koľko mal cibuliek?“

Boxtel zaváhal, ale pochopil, že dievčina by túto otázku nedala, keby jestvovali len dve známe cibuľky. 
„Tri,“ povedal.

„Čo sa stalo s tými cibuľkami?“ spýtala sa Rosa. 
„Čo sa s nimi stalo?… Jedna nevyklíčila, druhá vykvitla čiernym kvetom…“

„A tretia?“

„Tretia?“

„Tretia kde je?“

„Tretia je u mňa,“ povedal Boxtel celkom vykoľajený. 
„U vás? A kde, v Loewensteine či v Dordrechte?“

„V Dordrechte,“ povedal Boxtel.

„Lužete!“ zvolala Rosa. „Vaša výsosť,“ doložila a obrátila sa k princovi, „pravý príbeh týchto cibuliek vám poviem ja. Prvú rozšliapal môj otec vo väzňovej cele, a tento človek to dobre vie, lebo dúfal, že sa jej zmocní, a keď videl, že mu táto nádej zlyhala, skoro sa povadil s mojím otcom, ktorý mu ju zničil. Druhá pod mojou opaterou vykvitla čiernym kvetom, a tretia, posledná,“ dievčina si ju vyňala zo záhrenia, „tretia je tu, v tomto istom papieriku, v ktorom bola zabalená aj s ostatnými dvoma vo chvíli, keď sa Cornelius van Raerle chystal ísť na popravu a dal mi ich všetky tri. Nech sa páči, vaša výsosť, nech sa páči.“
A Rosa vybalila cibuľku z papiera a podala ju princovi, ktorý ju vzal do ruky a obzeral.

„Ale, vaša výsosť, či ju toto dievča nemohlo ukradnúť práve tak ako tulipán?“ zabľabotal Boxtel; zhrozil sa pozornosti, s akou si princ obzeral cibuľku, ale najmä s akou Rosa čítala niekoľko riadkov načrtnutých na papieriku, čo jej ostal v ruke.

Zrazu dievčine zajasali oči, celá ohromená prečítala ten tajomný papierik ešte raz, vykríkla a povedala, podávajúc papierik princovi:

„Prečítajte si to, vaša výsosť, preboha vás prosím, prečítajte si to!“

Viliam podal tretiu cibuľku predsedovi, vzal papierik a čítal.

Len čo Viliam uprel pohľad na lístok, ihneď sa potočil, ruka sa mu zachvela, akoby už-už išla pustiť papier, oči dostali desivý výraz bolesti a súcitu.

Papier, ktorý mu podala Rosa, bol tou stránkou z biblie, čo Cornelius de Witt poslal do Dordrechtu po Craekem, poslovi svojho brata Jána, prosiac Cornelia, aby spálil korešpondenciu prvého ministra s Louvoisom.

Prosba, ako sa pamätáte, znela takto:

„Môj milý krstný syn,

spáľ obálku, ktorú som Ti zveril, spáľ ju a nepodívaj sa do nej, neotvor ju, aby si sa ani nedozvedel, čo v nej bolo. Tajomstvá toho druhu, aké skrýva tá obálka, vraždia svojich držiteľov. Spáľ ju, a zachrániš Jána i Cornelia.

Zbohom a zachovaj mi svoju lásku.

Cornelius de Witt.

20. augusta 1672.“

List bol zároveň dôkazom nevinnosti Cornelia van Baerleho i jeho práva na tulipánové cibuľky. Rosa a miestodržiteľ si vymenili jediný pohľad.

Rosin pohľad hovoril: Vidíte!

Miestodržiteľov znamenal: Mlč a čakaj!

Princ si zotrel kropaj studeného potu, čo mu stiekla z čela na líce. Pomaly poskladal papierik a jeho pohľad vedno s myšlienkami sa hrúžil do onej priepasti bez dna a bez záchrany, ktorá sa nazývala ľútosťou a studom za minulosť.

Onedlho s námahou zdvihol hlavu a povedal:

„Choďte teraz, pán Boxtel, spravodlivosť bude prislúžená, ako som sľúbil.“

Potom doložil predsedovi:

„Vy, môj milý pán Systens, si tu necháte slečnu i tulipán. Zbohom.“

Všetci sa poklonili a princ vyšiel, zhrbený pod mohutným volaním na slávu, ktorým ho zahrnul ľud.

Boxtel sa vrátil k Bielej labuti dosť rozrušený. Ten papierik, čo princ dostal z Rosiných rúk, prečítal, poskladal a vložil si do vrecka tak starostlivo, ten papierik ho znepokojoval.

Rosa pristúpila k tulipánu, zbožne mu pobozkala list a zverila sa úplne do božej ochrany, šepkajúc:

„Božemôj, vedel si, načo ma môj Cornelius naučil čítať?“

Áno. Boh to vedel, lebo to on ľudí trestá aj odmieňa, ako si kto zaslúži.

XXVIII. PIESEŇ KVETOV

Zatiaľ čo sa odohrávali udalosti, ktoré sme práve opísali, nešťastný van Baerle, zabudnutý v cele loewensteinskej pevnosti, znášal od Gryphusa všetko, čo väzeň môže znášať od žalárnika, keď sa žalárnik pevne rozhodol premeniť sa na kata.

Keď Gryphus nedostal nijakú správu o Rose, nijakú správu o Jacobovi, nadobudol presvedčenie, že všetko, čo ho postihlo, je dielom diablovým a že vyslancom toho diabla na zemi je doktor Cornelius van Baerle.

Výsledok bol, že jedného pekného rána, bolo to na tretí deň po zmiznutí Jacoba i Rosy, výsledok teda bol, že jedného pekného rána prišiel Gryphus do Corneliovej cely ešte besnejší ako obyčajne.

Cornelius, oboma lakťami opretý o oblok a s hlavou opretou o obe ruky, s pohľadom blúdiacim po hmlistom obzore, kde sa krútili krídla dordrechtských veterných mlynov, zhlboka dýchal, aby zatlačil slzy a aby ho filozofia neopustila.

Holuby tam ešte vždy boli, ale nebola už nádej, chýbala budúcnosť.

Žiaľ, Rosa, na ktorú dozerajú, nebude už môcť prísť. Bude môcť aspoň písať, a keby písala, bude mu môcť nejako doručiť svoje listy?

Nie. Včera a predvčerom videl v očiach starého Gryphusa priveľa zlosti a zlomyseľnosti, než aby žalárnikova ostražitosť čo len na chvíľu oslabla, a potom, či okrem zátvoru, okrem rozlúčenia netrpela Rosa ešte aj niečím horším? Či sa ten surovec, ten chvastúň, ten ožran nevŕšil ako otcovia z gréckych tragédií? Či, keď mu borovička udierala do mozgu, nedával svojej ruke, ktorú Cornelius pridobre napravil, silu dvoch rúk i palice?

Predstava, že Gryphus Rosu možno týra, vháňala Cornelia do zúfalstva.

Cítil vtedy svoju neužitočnosť, bezmocnosť, ničotnosť… Spytoval sa v duchu, či Boh je naozaj spravodlivý, keď na dvoch nevinných ľudí zosiela toľko zlého. A v týchto chvíľach o tom iste pochyboval. Nešťastie nevnuká človeku vieru.

Van Baerle aj chcel napísať Rose. Ale kde bola Rosa?

Chcel napísať do Haagu a upozorniť, že Gryphus nebodaj zamýšľa privolať kadejakými udaniami na jeho hlavu nové búrky.

Ale čím mal písať? Gryphus mu vzal ceruzu i papier. Ináč keby aj mal jedno i druhé, Gryphus by sa iste nepodobral odoslať jeho list.

Tu Cornelius v duchu znova a znova rozoberal všetky úbohé lesti žalárovaných.

Znovu myslel i na útek, a na ten nemyslel, keď mohol denne vídať Rosu. Ale čím viac naň myslel, tým sa mu zdal nemožnejší. Cornelius patril medzi vyvolené povahy, ktoré sa hrozia všetkého nízkeho a neraz prepasú všetky dobré príležitosti, lebo nevkročia na cestu chrapúnstva, tú širokú cestu priemerných ľudí, ktorá dovedie všade.

„Ako by som ja bol schopný ujsť z Loewensteinu,“ vravel si Cornelius, „keď odtiaľto kedysi ušiel pán Grotius? Či od toho úteku nepredvídajú už všetko? Nie sú obloky strážené? Nie sú brány dvojité a trojité? Nie sú stráže desaťkrát ostražitejšie?
A okrem strážených oblokov, dvojitých dverí a stráží ostražitých ako nikdy nemám ešte aj neúnavného argusa? Argusa tým nebezpečnejšieho, že má oči nenávisti – Gryphusa?
A nie je tu okolnosť, ktorá ma ochromuje – Rosina neprítomnosť? Keby som strávil desať rokov života na výrobu pilníka, ktorým by som prepílil mreže, na upletenie povrazu, ktorým by som sa spustil z obloka, alebo na pripevnenie krídel na plecia, aby som uletel ako Daidalos… Ale prenasleduje ma pech! Pilník sa otupí, povraz sa pretrhne, krídla roztopia v slnci. Nezabijem sa poriadne. Pozbierajú ma chromého, bezrukého, beznohú kaliku. Dostanem sa do haagskeho múzea medzi zakrvavený kabátec Viliama Mlčanlivého a morskú pannu chytenú pri Stavesene, a môj pokus nebude mať iný výsledok, len že sa mi dostane cti byť jednou z holandských kuriozít.

Ale nie, a tak to bude lepšie, jedného dňa mi Gryphus vyparatí nejaké svinstvo. Strácam trpezlivosť, odkedy som stratil radosť a Rosinu spoločnosť, a najmä odkedy som stratil svoje tulipány. Je to celkom isté, ak nie dnes, tak zajtra Gryphus do mňa zadrie niečím, čo sa dotkne mojej márnivosti, mojej lásky alebo mojej osobnej bezpečnosti. Odkedy som zavretý, cítim v sebe akúsi hašterivú, svárlivú, nevýstojnú silu. Mám bitkárske sklony, chuť pobiť sa, čudnú túžbu tresnúť niekoho po hlave. Skočím tomu starému lotrovi na krk a zaškrtím ho!“

Pri týchto posledných slovách sa Cornelius na chvíľu zastavil, pery skrivené, oči meravé.

Chtivo sa v duchu zaoberal myšlienkou, ktorá ho lákala.

„No hej!“ pokračoval Cornelius. „Keď Gryphusa zaškrtím, prečo by som mu nevzal kľúče? Prečo by som nezišiel dolu schodmi, akoby som bol práve vykonal ten najlepší skutok? Prečo by som nevyhľadal Rosu v jej izbičke? Prečo by som jej nevysvetlil, čo a ako a neskočil s ňou oblokom do Waalu?

Plávať viem určite aj za dvoch.

Rosa! Ale, panebože, ten Gryphus je jej otcom: aj keď ma má rada, nikdy neschváli, že som jej zahrdúsil otca, čo aký bol surový, čo aký zlý. Bude z toho nedorozumenie, škriepky, a kým sa my budeme dohadovať, príde nejaký podžalárnik alebo nejaký kľučiar, čo našiel Gryphusa ešte chrčiaceho alebo celkom zahrdúseného, a položí mi ruku na plece. Potom znova uzriem Buytenhof a záblesk toho hnusného meča, a tentoraz sa meč nezastaví v povetrí, ale zoznámi sa s mojím krkom. Nie, nie, môj milý Cornelius, toto je zlý spôsob!

Ale potom čo si počať a ako znova nájsť Rosu?“

Takto uvažoval Cornelius tri dni po osudnom rozlúčení a scéne medzi Rosou a jej otcom, práve vo chvíli, keď sme ho čitateľovi ukázali opretého o oblok.
V tej chvíli vošiel Gryphus.
V ruke držal hrubiznú bakuľu, oči mu blýskali zlovestným ohňom, gamby sa mu škerili zlovestným úsmevom, telo sa mu zlovestne knísalo a všetko v jeho nemej postave dýchalo zlovestnými úmyslami.

Cornelius, zgniavený, ako sme videli, nevyhnutnosťou zachovať trpezlivosť, nevyhnutnosťou, ktorú úvaha zmenila na presvedčenie – Cornelius ho počul vojsť, domyslel si, že je to on, ale ani sa neobrátil.

Vedel, že tentoraz by Rosa medzi nich neskočila.

Nič nie je také nemilé ľudom v záchvate zloby, ako ľahostajnosť tých, ktorých tá zloba má postihnúť.

Človeka to stálo isté investície a človek nechce, aby vyšli nazmar.

Človek si vypil na guráž, rozpálil si krv do varu. Bola by hrozná škoda, keby ten var nepriniesol potešenie v podobe menšieho výbuchu.

Každý statočný lump, čo nabrúsil svoju zlomyseľnosť, túži niekoho ňou aspoň pekne poraniť.
A tak, keď Grypbus videl, že sa Cornelius nehýbe, oslovil ho mohutným:

„He, he!“

Cornelius si pomedzi zuby pospevoval pieseň kvetov, smutnú, ale pôvabnú:

„Sme deti skrytého ohňa,

ohňa, čo koluje v žilách zeme;

sme deti zory a rosy;

sme deti vzduchu,

a hlavne sme deti neba.“

Táto pieseň, ktorej pokojnú melanchóliu ešte zväčšoval mierny, sladký nápev, Gryphusa rozzúrila. 
Zabúchal palicou o dlažbu a skríkol: 
„Hej! Pán spevák, nepočujete?“ 
Cornelius sa obzrel. 
„Vitajte,“ povedal. 
A spieval ďalej:

„Ľudia nás špinia, vraždia a ľúbia. 
Sme so zemou spojené niťou. 
Tá niť je náš koreň, náš život. 
No tak vysoko, ako len môžeme, 
dvíhame ruky k nebu.“

„Juj, ty prekliaty bosorák, ty si vari robíš zo mňa posmech!“ vrieskal Gryphus. 
Cornelius pokračoval: 
„Veď nebo je naša domovina,

pravá domovina, lebo stade je naša duša,

lebo ta sa vracia naša duša,

naša duša, totiž naša vôňa.“ 
Gryphus sa priblížil k väzňovi:

„Hej, ty, nevidíš, že som si doniesol dobrý spôsob, ako ťa skrotiť a prinútiť, aby si sa mi priznal k svojim zločinom?“

„Čo vám preskočilo, môj milý pán Gryphus?“ opýtal sa Cornelius a obrátil sa.
A pretože pritom zočil rozčúlenú tvár, sršiace oči a spenené gamby starého žalárnika, povedal ešte:

„Do čerta! My sme viac ako pomätení, sa mi vidí – my sme zúriví!“

Gryphus zatočil svojou palicou.

Ale van Baerle sa ani nepohol.

„No toto, majster Gryphus,“ povedal a skrížil si ruky na hrudi. „Vy sa mi tuším vyhrážate.“

„Áno, vyhrážam sa ti!“ reval žalárnik. 
„Čím, prosím?“

„Po prvé, pozri, čo nám v ruke.“

„Myslím, že je to bakuľa,“ povedal Cornelius pokojne, „a hrubá bakuľa; ale nepredpokladám, že tou by ste sa mi vyhrážali.“

„Tak, nepredpokladáš? A prečo?“

„Pretože každý žalárnik, ktorý udrie väzňa, sa vystavuje dvom trestom; prvý, článok 9 domáceho poriadku pevnosti Loewenstein:

Bude prepustený každý žalárnik, dozorca alebo kľučiar, ktorý by zdvihol ruku na väzňa.“

„Ruku,“ povedal Gryphus, spitý zlosťou, „ale toto je palica, hej, a o palici domáci poriadok nič nehovorí.“

„Druhý,“ pokračoval Cornelius, „druhý, čo nie je zachytený v domácom poriadku, ale zato v evanjeliu, je tento:

Kto mečom narába, mečom zahynie.

Kto bije palicou, bude palicou zbitý.“

Gryphus, čoraz popudenejší Corneliovým pokojným a poučným tónom, zašibrinkoval svojím drúkom; ale vo chvíli, keď ho dvíhal, Cornelius skočil k nemu, vytrhol mu ho a vopchal si ho pod pazuchu.

Gryphus ručal od zlosti.

„Nože no, môj zlatý,“ povedal Cornelius, „nevystavujte sa nebezpečenstvu, že by ste stratili miesto.“

„Juj, ty strigôň, však ťa ja privrznem inak, len počkaj,“ reval Gryphus.

„Nech sa vám páči.“

„Vidíš, že mám prázdne ruky!“

„Áno, vidím, a veľmi ma to teší.“

„Vieš, že obyčajne nebývajú prázdne, keď ráno vyjdem hore.“

„To je pravda, obyčajne mi nosievate tú najhoršiu polievku alebo najmizernejšiu kašu, akú si len možno predstaviť. Ale to pre mňa nie je nijaký trest; ja sa živím výlučne chlebom, a čím je chlieb pre teba horší, tým je pre mňa lepší!“

„Tým je pre teba lepší?“

„Áno.“

„Ako to?“

„Celkom jednoducho.“

„Tak povedz, ako.“

„Vďačne, viem, že keď mi dávaš nanič chlieb, myslíš, že mi tým ubližuješ.“

„Celkom iste ti ho nedám, aby som ti spravil potešenie, ty lotor!“

„No a pretože ja som strigôň, ako vieš, premením tvoj zlý chlieb na výborný, čo mi chutí ani koláče, a tak mám dvojnásobné potešenie, po prvé, že si na ňom pochutnávam, a po druhé, že ti tým robím ukrutnú protiveň.“

Gryphus zase zryčal zlosťou.

„Aha! Tak sa priznávaš, že si strigôň!“ povedal.

„To si myslím, že som! Nehovorím to verejne, lebo by ma to mohlo priviesť na hranicu ako Gautfredyho alebo Urbana Grandiera; ale keď sme takto medzi štyrmi očami, prečo nie.“

„No dobre, dobre,“ odpovedal Gryphus, „ale aj keď strigôň vie urobiť z čierneho chleba biely, neumrie hladom, ak nemá vôbec nijaký chlieb?“

„Hm!“ zamumlal Cornelius.

„Tak ti už nedonesiem nijaký chlieb a uvidíme o týždeň.“

Cornelius zbledol.

„A to už od dneška,“ pokračoval Gryphus. „Keď si taký dobrý čarodejník, tak si premeň na chlieb stôl a stoličku z tvojej cely! Aspoň zarobím každý deň osemnásť sous, čo mi dávajú za stravu pre teba!“

„Ale to je vražda!“ vykríkol Cornelius, ktorý sa dal strhnúť prvým hnutím veľmi pochopiteľnej hrôzy, vzbudenej výhľadom na tento príšerný spôsob smrti.

„Dobre, dobre!“ škeril sa mu Gryphus. „Však to prežiješ, keď si černokňažník.“

Cornelius zase spravil veselú tvár a mykol plecami:

„Nevidel si, že som sem privábil holuby z Dordrechtu?“ opýtal sa.

„No a?“ opýtal sa Gryphus.

„No a pečené holuby sú výborné; človek, čo bude každý deň jesť pečené holuby, neumrie hladom, čo myslíš?“

„A oheň?“ spýtal sa Gryphus.

„Čo len to! Však vieš, že mám zmluvu s diablom. Myslíš, že ma diabol nechá bez ohňa, keď oheň je jeho živlom?“

„Človek môže byť aký chce mocný, nevydrží jesť každý deň iba holuby. Daktorí sa tak aj stavili, a prehrali stávku.“

„To je najmenej,“ povedal Cornelius, „keď ma omrzia holuby, rozkážem priletieť rybám z Waalu alebo z Másy.“ 
Gryphus vypleštil oči.

„Ja mám ryby dosť rád,“ pokračoval Cornelius, „a ty mi ich nikdy nedávaš. Tak využijem príležitosť, že ma chceš na smrť umoriť hladom, a pohodujem si na rybacine.“

Gryphus len-len že nezamdlel od zlosti, ale aj od strachu.

Ale rozmyslel si to.

„Tak dobre,“ povedal a siahol rukou do vrecka, „keď ma nútiš!“
A vytiahol nôž a otvoril ho.

„Ejha! Nôž!“ povedal Cornelius a zaujal so svojou palicou obrannú pozíciu.

XXIX. KDE VAN BAERLE PRED ODCHODOM Z LOEWENSTEINU ZREŽE ROVÁŠ GRYPHUSOVI

Obaja chvíľu ostali tak, Grypbus v útočnej pozícii, Cornelius v obrannej.

Potom, keďže situácia mohla takto trvať donekonečna, Cornelius by predsa len rád bol vedel, čo zapríčinilo toto zhoršenie zloby u jeho odporcu a opýtal sa:

„Povedzte, čo vlastne odo mňa chcete?“

„To ti hneď poviem, čo chcem,“ odpovedal Gryphus. „Chcem, aby si mi vrátil moju dcéru Rosu.“

„Tvoju dcéru!“ zvolal Cornelius.

„Hej, Rosu! Ktorú si mi uchytil svojím černokňažníctvom. Tak povieš mi, kde je, či nepovieš?“ A Gryphusov postoj bol čoraz hrozivejší. 
„Rosa nie je v Loewensteine?“ zvolal Cornelius. 
„Ako keby si nevedel. Tak ešte raz, vrátiš mi moju Rosu?“

„Aha,“ povedal Cornelius, „to mi nastavuješ klepec.“

„Naposledy sa spytujem, kde je moja dcéra?“

„Uhádni si, ty lotor, ak to nevieš.“

„Počkaj len, počkaj,“ zavrčal Gryphus. Bol bledý a pery mu skákali, mykané šialenstvom, čo mu zaplavovalo mozog. „Tak mi to nepovieš? Dobre, však ti ja otvorím ústa.“

Pokročil ku Corneliovi a ukázal mu zbraň, čo sa mu blyšťala v ruke:

„Vidíš tento nôž? Aby si vedel, zabil som päťdesiat čiernych kohútov. Zabijem aj ich pána, ako som zabil ich, len počkaj, počkaj!“

„Ty holomok,“ povedal Cornelius, „ty ma vari naozaj chceš zabiť!“

„Chcem ti rozpárať srdce, aby som vedel, kde mi skrývaš dcéru.“
A s týmito slovami sa rozpálený, až nepríčetný Gryphus vrhol na Cornelia, ktorý mal práve len čas odskočiť za stôl, aby sa vyhol prvému bodnutiu.

Gryphus sa oháňal veľkým nožom a chrlil hrozné vyhrážky.

Cornelius videl, že i keď je z dosahu jeho ruky, nie je z dosahu jeho zbrane, nôž sa dá hodiť a vtedy preletí priestor a zabodne sa mu do hrude; nestrácal teda čas a palicou, ktorú chvalabohu pevne stískal v hrsti, poriadne tresol na zápästie, čo držalo nôž.

Nôž spadol na zem a Cornelius ho hneď pristúpil nohou.

Potom, keďže Gryphus sa podľa všetkého chcel zúrivo vrhnúť do bitky, ktorú by dvojitá bolesť úderu a hanby, že ho odzbrojili, bola spravila neľútostnou, Cornelius už nedbal na nič.

Zasypal svojho žalárnika údermi s tou najhrdinskejšou chladnokrvnosťou, a zakaždým dobre vybral miesto, kde má dopadnúť hrozná bakuľa.

Gryphus čoskoro prosil o milosť.

Ale prv, než prosil o milosť, kričal, a veľmi; jeho krik počuli všetci zamestnanci väznice a veľmi ich to rozrušilo.

Dvaja kľučiari, jeden dozorca a traja-štyria strážnici sa teda čosi-kamsi zjavili a prichytili Cornelia, ako sa oháňa palicou, nohu na noži.

Zoči-voči všetkým týmto svedkom spáchaného zločinu, ktorého poľahčujúce okolnosti, ako sa to dnes nazýva, boli neznáme, pocítil Cornelius, že je beznádejne stratený.

Naozaj, všetko hovorilo proti nemu.

Obratom ruky bol Cornelius odzbrojený a Gryphus obklopený, zdvihnutý, podopretý, mohol si, revúc od zlosti, porátať klobásy, čo mu navierali na pleciach a na chrbte ako výčnelky spestrujúce vrchol končiara.

Na mieste si sadli spísať zápisnicu o násilenstvách, ktorých sa dopustil väzeň na svojom strážcovi, a zápisnicu inšpirovanú Gryphusom nikto nemohol obviniť z vlažnosti: nebolo to nič menšieho, než pokus o vraždu, dávno pripravovaný a namierený proti žalárnikovi, teda uvážený čin a zjavná vzbura.

Zatiaľ čo toto spisovali proti Cornebovi, zmlátený a stenajúci Gryphus dal už potrebné informácie a jeho prítomnosť bola teda zbytočná – dovolil dvom kľučiarom, aby ho odviedli dolu do jeho bytu.

Zatiaľ stráže, ktoré sa zmocnili Cornelia, dobrotivo ho poúčali o zvykoch a obyčajoch v Loewensteine; poznal ich ináč tak dobre ako oni, lebo mu domáci poriadok prečítali pri jeho príchode do väzenia a niektoré články poriadku sa mu dokonale vryli do pamäti.

Okrem iného mu strážcovia rozprávali, ako sa tento domáci poriadok uplatnil v prípade istého väzňa, menom Mathias, ktorý sa roku 1668, čiže pred piatimi rokmi, dopustil buričského činu oveľa krotkejšieho než ten, čo si teraz dovolil Cornelius.

Mathias usúdil, že polievka je privrelá, a hodil tanier na hlavu veliteľovi stráže, ktorého následkom tohto umytia postihla taká mrzutosť, že si pri utieraní tváre stiahol aj kus kože.
O dvanásť hodín Mathiasa vytiahli z jeho cely.

Potom ho zaviedli na vrátnicu, kde ho vypísali ako opúšťajúceho pevnosť.

Potom ho zaviedli na pláň, na ktorú je veľmi pekný pohľad, je dlhá až jedenásť míľ.

Tam mu sputnali ruky.

Potom mu zaviazali oči, odriekali tri modlitby.

Potom ho požiadali, aby si láskavo kľakol, a stráže z Loewensteinu, počtom dvanásť chlapov, mu na znamenie dané čatárom veľmi šikovne umiestnili do tela každý jednu guľku z muškety.

Načo Mathias na mieste umrel.

Cornelius si vypočul túto nepríjemnú historku veľmi pozorne.

Potom, keď si ju vypočul, opýtal sa: 
„Tak teda o dvanásť hodín, vravíte?“

„Áno, ani celých dvanásť hodín neminulo, tak sa mi vidí,“ odpovedal rozprávač.

„Ďakujem,“ povedal Cornelius.

Strážnik ešte mal na tvári úsmev, ktorý slúžil v jeho rozprávaní ako interpunkcia, keď na schodišti bolo počuť dunivé kroky.

Na zodratých hranách stupňov zaštrngali ostrohy. 
Strážnici sa vystúpili a vpustili dnu dôstojníka. 
Dôstojník vkročil do Corneliovej cely, keď loewensteinsky pisár ešte čarbal.

„Toto je cela číslo jedenásť?“ opýtal sa dôstojník.
„Áno, pán kapitán,“ odpovedal mu poddôstojník. 
„Je to teda cela väzňa Cornelia van Baerleho?“

„Áno, pán kapitán.“

„Kde je väzeň?“

„Tu som, pane,“ ohlásil sa Cornelius a pri všetkej svojej odvahe trochu zbledol.

„Vy ste pán Cornelius van Baerle?“ opýtal sa dôstojník, osloviac teraz priamo väzňa.

„Áno, pane.“ 
„Poďte teda so mnou.“

„Och, och,“ povedal Cornelius, ktorému prvá úzkosť smrti predsa len trochu stisla srdce, „ako to chytro ide v loewensteinskej pevnosti, a tento chlapík tu mi hovoril o dvanástich hodinách!“

„No, čo som vám povedal?“ pošepol väzňovi do ucha príbehov znalý strážnik.

„Oklamali ste ma.“

„Ako to?“

„Sľúbili ste mi dvanásť hodín.“

„Aha, ozaj! Ale poslali vám pobočníka jeho výsosti, dokonca jedného z jeho dôverníkov, pána van Dekena! Tisíc hromov! Takú česť chudákovi Mathiasovi nepreukázali.“

– No, poďme, – povedal si Cornelius a naplnil si pľúca čo najväčším množstvom vzduchu; – poďme, ukážeme týmto ľuďom, že aj mešťan, krstný syn Corneba de Witta, môže bez mihnutia oka obsiahnuť práve toľko mušketových guliek, ako hociktorý Mathias.
A hrdo prešiel popred pisára, ktorý, prerušený vo svojej práci, opovážil sa povedať dôstojníkovi:

„Ale, pán kapitán van Deken, ja ešte nemám hotovú zápisnicu.“

„Tak sa s ňou už netrápte,“ odpovedal dôstojník. 
„Pre mňa za mňa,“ povedal pisár a filozoficky popchal svoje papiere a pero do zodratej špinavej kapsy.

– Bolo mi súdené, – myslel si chudák Cornelius, – že nedám svoje meno na tomto svete ani dieťaťu, ani kvetu, ani knihe, ani jednej z tých troch vecí, ktoré údajne Boh prikazuje zanechať tu každému trochu inteligentnému človeku, ktorému dožičil možnosť tešiť sa na zemi z vlastnenia duše a používania tela.
A s odhodlaným srdcom a vztýčenou hlavou kráčal za dôstojníkom.

Cornelius rátal stupne, čo viedli na pláň, ľutujúc, že sa strážnika neopýtal, koľko ich je; ten by mu to vo svojej ochote a úslužnosti iste bol povedal.

Len jedného sa odsúdenec bál na tomto prechode, ktorý podľa jeho presvedčenia mal ho doviesť na koniec veľkej cesty – že uvidí Gryphusa a neuvidí Rosu. Veď naozaj, aké uspokojenie by muselo žiariť na tvári otcovej! Aká bolesť na dcérinej!

Ako by sa Gryphus tešil z tejto popravy, z tejto ukrutnej pomsty za čin na výsosť spravodlivý, ktorý vykonať si Cornelius pokladal priam za povinnosť!

Ale Rosa, nebožiatko, ak tú neuvidí, ak umrie a nedá jej ani posledný bozk alebo aspoň posledné zbohom!
A konečne, ak umrie a nedozvie sa nič o svojom čiernom tulipáne a prebudí sa tam hore a nebude vedieť, kde uprieť zrak, aby ho uvidel!
V skutočnosti chudák pestovateľ tulipánov, aby sa nerozplakal, musel mať okolo srdca viac aes triplex, než ich Horác pripisuje plavcovi, ktorý prvý vyšiel na hrôzostrašné akrocéranské útesy.

Darmo sa Cornelius obzeral napravo, darmo sa Cornelius obzeral naľavo, vyšiel na pláň a nevidel Rosu, nevidel Gryphusa.

Skoro sa to navzájom vyvážilo.

Na pláni Cornelius smelo hľadal očami popravčiu čatu, a naozaj videl asi tucet vojakov pokope a v rozhovore.

Ale boli pokope a v rozhovore bez muškiet, pokope a v rozhovore, nie v šíku.

Ba skôr si medzi sebou šuškali, než sa zhovárali, a toto správanie sa Corneliovi zdalo nedôstojné vážnosti, aká obyčajne vládne pri podobných udalostiach.

Náhle Gryphus vyšiel zo svojho žalárnického bytu, krívajúc a tackajúc sa a opierajúc sa o barlu. Do posledného nenávistného pohľadu sústredil všetok oheň svojich mačacích starých očí. A vychrlil na Cornelia taký prúd ohavných kliatob, že sa Cornelius obrátil k dôstojníkovi.

„Pane,“ povedal, „myslím, že sa nepatrí takto ma dať urážať tým človekom, a najmä nie v takejto chvíli.“

„Počujte,“ zasmial sa dôstojník, „je vari dosť prirodzené, že sa ten statočný človek na vás hnevá, tuším ste ho zmlátili?“

„Ale to bolo v sebaobrane, pane.“

„Ale nechajte ho,“ a kapitán vnútil svojim pleciam pohyb výslovne filozofický, „čo vás po ňom! Čo vám na tom teraz ešte záleží?“

Pri tejto odpovedi vyrazil Corneliovi na čele studený pot, pokladal ju za trochu surovú iróniu, najmä od dôstojníka, ktorý údajne bol v princových osobných službách.

Nešťastník pochopil, že už nikde nenájde pomoc, nikde priateľov, a zmieril sa.

„Nech,“ zašepkal, skloniac hlavu, „s Kristom zaobchádzali horšie, a čo aký som nevinný, k nemu sa nemôžem prirovnávať. Kristus sa dal zbiť svojmu žalárnikovi a sám ho nezbil.“

Potom znova oslovil dôstojníka, ktorý podľa všetkého láskavo čakal, kým sa Cornelius vytrhne z úvah, a spýtal sa ho:

„Tak teda, pane, kde mám ísť!“

Dôstojník mu ukázal krytý koč so zapriahnutou štvorkou, veľmi pripomínajúci koč, ktorý v podobných okolnostiach už upútal Corneliov pohľad na Buytenhofskom námestí.

„Nech sa páči nasadnúť,“ povedal dôstojník.

„Zdá sa,“ zamumlal si Cornelius, „že mne nepreukážu česť umrieť na pláni!“

Vyslovil tie slová dosť hlasno, aby ich začul milovník historiek a znalec popráv, ktorý mu bol vari naklonený.

Akiste súdil, že je jeho povinnosťou dať Corneliovi ďalšie informácie, lebo pristúpil ku dverám koča a zatiaľ čo dôstojník s nohou na stupníku dával akési rozkazy, povedal Corneliovi ticho:

„Daktorých odsúdených na smrť zaviezli do ich mesta, a aby výstraha bola ešte účinnejšia, popravili ich pred bránou ich vlastného domu. Ako kedy.“

Cornelius mu kývol na znak vďaky.

Potom povedal sám sebe:

– No hľa, tento mládenec nezabudne poskytnúť útechu, keď má príležitosť.
A nahlas doložil: „Som vám namojdušu veľmi zaviazaný, kamarát. Zbohom.“ 
Koč sa rozbehol.

„Joj, ty lotor! Joj, ty holomok!“ vrieskal Gryphus a otŕčal päsť obeti, ktorá mu unikla. „A dcéru mi nevrátil!“

– Ak ma zavezú do Dordrechtu, – pomyslel si Cornelius, – idúcky popred svoj dom uvidím, či mi veľmi spustošili moje nešťastné záhony.

XXX. KDE ZAČÍNAME TUŠIŤ, AKÝ TREST ČAKAL CORNELIA VAN BAERLEHO

Koč bežal celý deň. Nechal Dordrecht naľavo, prebehol Rotterdamom, dosiahol Delft. O piatej večer už mal za sebou najmenej dvadsať míľ.

Cornelius dal niekoľko otázok dôstojníkovi, ktorý mu robil zároveň strážcu i spoločníka; ale čo aké opatrné boli Corneliove otázky, ostali, žiaľ, bez odpovedí.

Cornelius ľutoval, že nemá pri svojom boku toho ochotného rozprávača spomedzi stráží, čo hovoril aj bez prosenia.

Ten by mu o tejto zvláštnosti, čo sa vyskytla pri jeho treťom dobrodružstve, akiste bol predložil podrobnosti práve také rozkošné a vysvetlivky práve také dôkladné ako o prvých dvoch.

Noc strávili v koči. Na svitaní druhého dňa bol Cornelius za Leydenom, napravo mal Severné more a naľavo Haarlemské.

O tri hodiny vchádzali do Haarlemu.

Cornelius nevedel, čo sa odohralo v Haarleme, a my ho necháme v tejto nevedomosti, kým ho z nej čas nevyvedie.

Ale s čitateľom to nesmieme urobiť, čitateľ má právo poznať stav vecí, dokonca prv než náš hrdina.

Videli sme, že Rosu a tulipán, ako dvoch súrodencov, ako dve siroty, nechal Viliam Oranžský u predsedu van Systensa.

Rosa nedostala od miestodržiteľa nijakú správu skôr, než večer toho dňa, čo mu stála zoči-voči.

Až podvečer prišiel k van Systensovi dôstojník; prišiel menom jeho výsosti pozvať Rosu na radnicu.

Tam vo veľkej poradnej sieni, kde ju zaviedli, našla princa písať.

Bol sám a pri nohách mal veľkého frízskeho chrta, ktorý z neho nespúšťal oči, akoby sa verné zviera pokúšalo urobiť, čo sa nepodarilo nijakému človeku – čítať myšlienky svojho pána.

Viliam chvíľu ešte písal ďalej; potom zdvihol zrak, a keď videl Rosu stáť pri dverách, povedal, neprestávajúc písať: 
„Poďte, slečna.“

Rosa urobila niekoľko krokov ku stolu. 
„Vaša výsosť,“ povedala a zastala. 
„V poriadku,“ povedal princ. „Sadnite si.“ 
Rosa poslúchla, lebo princ na ňu hľadel. No len čo princ uprel oči nazad na papier, zahanbene sa schúlila. 
Princ dopisoval akýsi list.

Zatiaľ chrt prišiel k Rose, oňuchal ju a obtieral sa o ňu. 
„Pozrimeže!“ povedal Viliam psovi. „Vidieť, že je to krajanka; poznal si ju.“

Potom sa obrátil k Rose a uprel na ňu pohľad zároveň skúmavý aj zastretý.

„No tak, dcéra moja,“ povedal.

Princ mal hádam dvadsaťtri rokov, Rosa osemnásť alebo dvadsať; mohol ju nazvať skôr sestrou.

„No tak, dcéra moja,“ povedal tým čudne kráľovským tónom, ktorý zmrazil každého, kto sa mu priblížil, „sme tu sami, pozhovárajme sa.“

Rosa sa začala celá triasť, a predsa v princovej tvári nebolo nič okrem láskavosti.

„Vaša výsosť,“ šepla neisto.

„Máte v Loewensteine otca?“ 
„Áno, vaša výsosť.“

„Nemáte ho rada?“

„Aspoň nie tak, vaša výsosť, ako by sa patrilo na dcéru.“

„To je od vás mrzké, milé dieťa, že nemilujete svojho otca, ale je od vás pekné, že neklamete svojho vladára.“ 
Rosa sklopila oči.

„A prečo nemáte rada svojho otca?“

„Môj otec je zlý.“

„Ako sa to prejavuje?“

„Môj otec zle zaobchádza s väzňami.“

„So všetkými?“

„So všetkými.“

„Ale nezazlievate mu, že zle zaobchádza špeciálne s niektorými z nich?“

„Môj otec zaobchádza špeciálne zle s pánom van Baerlem, ktorý…“

„Ktorý je vaším spoluvinníkom.“

Rosa cúvla o krok.

„Ktorého milujem, výsosť,“ odpovedala hrdo. 
„Dávno?“

„Odo dňa, ako som ho videla.“

„A videli ste ho?“

„Na druhý deň zatým, ako takou hroznou smrťou zahynuli pán prvý minister Ján a jeho brat Cornelius.“

Princ stisol pery, zvraštil čelo, mihalnice spustil tak, aby mu na chvíľu zakryli oči. Po krátkej pomlke začal znova:

„Ale načo vám to je, milovať človeka, ktorému je súdené žiť aj umrieť vo väzení?“

„To mi bude na to, výsosť, že ak on bude žiť, aj umrie vo väzení, pomôžem mu žiť a umrieť.“

„A prijali by ste to postavenie, byť ženou väzňa?“

„Bola by som najpyšnejšia a najšťastnejšia z ľudí, keby som bola ženou pána van Baerleho; ale…“

„Ale čo?“

„Netrúfam si to povedať, vaša výsosť.“

Uprela krásne oči na Viliama, tie priezračné a tak prenikavo bystré oči, že si trúfali hľadať dobrotivosť, čo na dne toho temného srdca spala spánkom podobným smrti.

„Ach! Rozumiem.“

Rosa sa usmiala a zopäla ruky.

„Dúfate vo mňa,“ povedal princ.

„Áno, výsosť.“
„Hm!“

Princ zapečatil list, ktorý pred chvíľou dopisoval, a zavolal jedného zo svojich dôstojníkov.

„Pán van Deken,“ povedal, „zanesiete toto posolstvo do Loewensteinu, prečítate si príkazy, ktoré dávam guvernérovi pevnosti, a to, čo z nich sa týka vás, vykonáte.“

Dôstojník zasalutoval a potom pod zvučnou klenbou podjazdu bolo počuť konský cval.

„Milá dcéra,“ pokračoval princ, „v nedeľu je tulipánová slávnosť, a nedeľa je pozajtre. Tu máte päťsto florinov a oblečte sa čo najkrajšie; lebo chcem, aby ten deň bol pre vás veľkým sviatkom.“

„Aké šaty si na mne želáte vidieť, vaša výsosť?“ zašepkala Rosa.

„Oblečte si úbor frízskej mladuchy,“ povedal Viliam, „v tom budete iste veľmi pekná.“

XXXI. HAARLEM

Haarlem, kde sme pred troma dňami vstúpili s Rosou a teraz sa doň vraciame s väzňom, je pekné mesto, právom hrdé, že je najtônistejším mestom v Holandsku.

Zatiaľ čo iné mestá ukájali svoju samoľúbosť tým, že vynikali arzenálmi a skladišťami, obchodmi a bazármi, Haarlem hľadal slávu v inom; nijaké mesto v Generálnych štátoch nemá také pekné husté hraby, také štíhle topole a najmä nie také tônisté promenády, nad ktorými sa ako klenba košatia duby, lipy a gaštany.

Keď Haarlem videl, že jeho sused Leyden a jeho kráľ Amsterdam si zvolili cestu, ktorá z jedného mala spraviť mesto vedy a z druhého mesto obchodu, rozhodol sa byť mestom roľníckym, a či skôr záhradníckym.
A naozaj – chránené, vzdušné, slnkom prehriate mesto dávalo pestovateľom kvetov záruky, aké im nijaké iné, vystavené morským vetrom alebo rovinnému slnku, nemohlo ponúknuť.
A tak sa v Haarleme usádzali napospol pokojní duchovia, v ktorých žila láska k zemi a jej darom, ako sa v Rotterdame a Amsterdame usádzali duchovia nepokojní a pohybliví, v ktorých žila láska k cestovaniu a k obchodu, ako sa v Haagu usídľovali politici a svetáci.

Povedali sme, že Leyden obsadili učenci. Haarlem si teda obľúbil veci duši lahodiace, hudbu, maliarstvo, sady, promenády, háje a záhrady.

Haarlem sa šalel za kvetmi, medziiným aj za tulipánmi. Haarlem vypisoval čestné ceny na počesť tulipánov a takto sa, ako vidieť, celkom prirodzene dostávame k reči o tej cene, ktorú mesto malo udeliť 15. mája 1673 veľkému čiernemu tulipánu bez škvrnky a chybičky, čo mal svojmu objaviteľovi priniesť stotisíc zlatých florinov.

Keďže Haarlem rozhlásil svoju špecializáciu a všade sa honosil svojou láskou ku kvetom vôbec a k tulipánom zvlášť v čase, keď všetko bolo samá vojna a povstanie, potom tento Haarlem, čo mal zriedkavé potešenie vidieť v kvete ideál tulipánov, tento Haarlem, pekné pôvabné mesto plné stromov a slnka, tône a svetla – Haarlem chcel urobiť z obradu udelenia ceny slávnosť, čo by sa navždy zapísala do ľudskej pamäti.
A Haarlem mal na to právo tým skôr, že Holandsko bolo a je krajinou slávností; nikdy záhaľčivejšia povaha neprejavila viac zápalu v kriku, speve a tanci, než povaha statočných republikánov Siedmich provincií z príležitosti rozličných radovánok.

Kto neverí, nech si pozrie obrazy oboch Teniersov.

Je isté, že leňosi sa zo všetkých ľudí unavujú najhorlivejšie, nie azda keď sa dajú do práce, ale keď sa dajú do zábavy.

Haarlem teda plesal trojnásobne, lebo slávil trojnásobný sviatok: po prvé, bol objavený čierny tulipán, po druhé, princ Viliam Oranžský sa ako pravý Holanďan zúčastní na obrade, a po tretie, česť Generálnych štátov prikazovala ukázať Francúzom, že aj po takej nešťastnej vojne, ako bola tá roku 1672, je pôda Nizozemskej republiky dosť pevná, aby sa na nej dalo tancovať hoci pri sprievode námornej kanonády.

Haarlemská Pestovateľská spoločnosť sa ukázala hodná sama seba, keď dávala stotisíc zlatých florinov za jednu tulipánová cibuľku. Mesto sa nechcelo dať zahanbiť, preto odhlasovalo takú istú sumu a odovzdalo ju do rúk svojim notáblom na dôstojné oslávenie tejto národnej ceny.
A tak v onú nedeľu, keď mala byť slávnosť, boli zástupy také plné dychtivosti a mešťania takí plní nadšenia, že nebolo možné – hoci prípadne s tým uštipačným úsmevom Francúzov, ktorí sa vysmievajú všetkému a všade – nebolo možné neobdivovať povahu týchto statočných Holanďanov, ochotných vynaložiť svoje peniaze práve tak na stavbu lode, čo mala vstúpiť do boja s nepriateľom, čiže posilniť česť národa, ako vynaložiť ich na odmenu za vypestovanie nového kvetu, ktorého údelom bolo skvieť sa jeden deň a v ten deň potešiť ženy, učencov a zvedavcov.

Na čele notáblov a výboru Pestovateľskej spoločnosti sa skvel pán van Systens vo svojom najnádhernejšom obleku.

Ten dôstojný muž urobil, čo bolo v jeho silách, aby sa podobal oslavovanému kvetu tlmenou, prísnou eleganciou svojho úboru, a povedzme hneďna jeho česť a slávu, že sa mu to dokonale podarilo.

Gagátová čerň, matný aksamiet, fialový hodváb a popritom bielizeň oslňujúco belostná – taký bol obradný úbor pána predsedu, ktorý kráčal na čele svojho výboru s obrovskou kytkou, podobnou tej, akú o stodvadsaťjeden rokov neskôr niesol pán de Robespierre na sviatok Najvyššej Bytosti.

Ibaže statočnému predsedovi srdce neprekypovalo nenávisťou a ctibažnou zášťou ako francúzskemu tribúnovi, on mal v hrudi kvet taký nevinný ako najnevinnejší z kvetov, ktoré držal v ruke.

Za týmto výborom, pestrým ako zakvitnutá lúka, voňavým ako jar, kráčali mestské učené spoločnosti, otcovia mesta, dôstojníci, urodzená šľachta a vážení mešťania.

Ľud ani u pánov republikánov Siedmich provincií nemal miesto v sprievode; ľud robil špalier. To je ináč najlepšie miesto, aby človek zo slávnosti čo najviac videl… a mal.

Je to miesto zástupov, tých filozofov štátu, ktoré čakajú, kým triumfálny sprievod prejde, aby zistili, čo treba vravieť, a niekedy aj, čo treba robiť.

Ale tentoraz nešlo o triumf Pompeia ani Caesara. Tentoraz sa neoslavovala porážka Mitridata ani víťazstvo nad Galmi. Sprievod bol mierumilovný ako prechod ovčej čriedy po zemi, neškodný ako prelet vtáčieho kŕdľa v povetrí.

Haarlem nemal iných triumfátorov, len svojich záhradníkov. Haarlem zbožňoval kvety, a teda zbožňoval ich pestovateľov.

Uprostred mierumilovného, voňavého sprievodu sa vznášal čierny tulipán, niesli ho na vankúši obtiahnutom bielym aksamietom so zlatými strapcami. Nosidlá s vankúšom niesli štyria páni, ktorých po čase vždy vystriedali iní, ako sa v Ríme striedali tí, čo niesli matku bohov Kybélé, keď sa z Etrúrie vrátila do večného mesta, a všetok ľud jej pri hlahole fanfár vzdával božské pocty.

Toto vystavenie tulipánu, to bol hold ľuďom bez kultúry a bez vkusu vzdávaný vkusu a kultúre slávnych a zbožných vodcov, ktorých krv ten istý ľud bol schopný vycediť na špinavé dlaždice Buytenhofu, aby neskôr napísal mená svojich obetí na najkrajší kameň holandského panteónu.

Bolo dohodnuté, že princ miestodržiteľ určite osobne odovzdá cenu stotisíc zlatých florinov, čo zaujímalo všetkých, a že možno pritom povie prejav, čo zaujímalo zvlášť jeho priateľov a nepriateľov.

Veď priatelia i nepriatelia politikov vždy očakávajú, že aj v ich najbezvýznamnejších prejavoch uvidia zablysnúť sa lúč myšlienky, a vždy sa nazdajú, že sú povolaní ju vyložiť.

Akoby klobúk politika nebol oným gbelíkom, ktorého úlohou je ukryť každé svetlo.

Teda ten veľký deň, ten taký očakávaný pätnásty máj 1673 konečne nastal a celý Haarlem, posilnený okolím, sa zhromaždil pod krásnymi stromami mestského parku, pevne odhodlaný tentoraz netlieskať ani víťazom vojny, ani víťazom vedy, ale jednoducho víťazom prírody, ktorým sa podarilo tú nevyčerpatelnú matku prinútiť, aby porodila, čo sa dovtedy pokladalo za nemožné – čierny tulipán.

No nič nie je u ľudu také nespoľahlivé, ako jeho rozhodnutie tlieskať iba tomu a tomu. Keď sa mesto raz roztlieska, to je, ako keď sa rozhvízda – samo nikdy nevie, kde sa zastaví.
A tak mesto tlieskalo najprv van Systensovi a jeho kytke, tlieskalo svojim cechom, tlieskalo samo sebe; a konečne musíme uznať, že, tentoraz celkom oprávnene, tlieskalo výbornej hudbe, ktorú mu radní páni štedro dožičili na každej zastávke.

Vtedy všetky oči po prvom hrdinovi slávnosti, a to bol čierny tulipán, hľadali druhého jej hrdinu, a to bol prirodzene objaviteľ čierneho tulipánu.

Tento druhý hrdina, čo by vystúpil na základe správy, ktorú sme statočného pána van Systensa videli tak starostlivo spisovať, bol by iste spravil väčší dojem ako sám miestodržiteľ.

Ale náš najväčší záujem v tento deň neupútava ani všetkej úcty hodný prejav nášho priateľa pána van Systensa, čo aký by bol kvetnatý, ani mladí vyparádení aristokrati, čo si ujedali z mastných koláčov, ani bedárski, bezvýznamní polonahí plebejci, čo si odhrýzali z údeného úhora, podobného paličke vanilky. Ba najväčší náš záujem neupútavajú ani pekné Holanďanky s ružovou pleťou, ani tuční zavalití mynheerovia, ktorí nikdy nevychádzajú zo svojich domov, ani chudí žltí cestovatelia, čo prišli z Cejlónu alebo z Jávy, ani vzrušené zástupy, čo namiesto osvieženia hlcú kvasené uhorky. Nie, náš najväčší záujem v tejto situácii, náš mocný, dramatický záujem nevzbudzuje nič z uvedeného.

Náš najväčší záujem upútava žiarivá rozjarená postava, ktorá si vykračuje uprostred členov výboru Pestovateľskej spoločnosti, nás najväčšmi zaujíma táto postava s pestrým opaskom, parádne učesaná a celá ligotavá, od hlavy po päty oblečená do šarlátu, ktorý dáva vyniknúť jej žltým vlasom a pleti.

Tento rozžiarený, opojený triumfátor, tento hrdina dňa, ktorému je súdená jedinečná česť zatlačiť do zabudnutia prejav pána van Systensa a prítomnosť pána miestodržiteľa, to je Isaac Boxtel, ktorý pred sebou, napravo, vidí na aksamietovom vankúši vznášať sa čierny tulipán, svojho údajného syna, a naľavo vo veľkom mešci stotisíc florinov v pekných zlatých ligotavých minciach, a on ide za nimi pevne rozhodnutý ustavične na ne poškuľovať, aby ich ani na chvíľu nestratil z očí.

Kedy-tedy Boxtel zrýchli krok, aby sa lakťom šuchol o lakeť pána van Systensa. Boxtel každému berie kúsok jeho hodnoty, aby z tých kúskov poskladal vlastnú hodnotu, ako ukradol Rose jej tulipán, aby na ňom založil svoju slávu a svoje bohatstvo.

Ešte štvrť hodiny, a príde princ, sprievod sa zastaví na poslednej zastávke, tulipán umiestnia na jeho trón; princ, ktorý dnes tomuto súperovi prepustí prvé miesto v zbožňovaní zástupov, vezme nádherne vyzdobený pergamenový zvitok, kde je napísané objaviteľovo meno, a jasným, zreteľným hlasom oznámi, že človek urobil zázrak, že Holandsko jeho, Boxtelovým prostredníctvom prinútilo prírodu vytvoriť čierny kvet a že tento kvet sa odteraz bude nazývať Tulipa nigra Boxtellea.
No kedy-tedy Boxtel predsa len spustí oči z tulipánu a z mešca a bojazlivo pokukáva do zástupu, lebo ho kvári strach, že v tomto zástupe objaví bledú tvár peknej Frízky. Bol by to prízrak, všakáno, ktorý by mu pokazil slávnosť, ako kedysi Bancov prízrak pokazil Macbethovu hostinu.
A povedzme to hneď: tento ničomník, ktorý prekročil múr, čo nebol jeho múrom, ktorý sa oblokom vlúpal do domu svojho suseda, ktorý s pomocou falošného kľúča vnikol do Rosinej izbietky, ktorý, slovom, ukradol slávu jedného muža a veno jednej ženy, tento človek sa vonkoncom nepokladá za zlodeja.

Toľko nocí prebdel pre ten tulipán, tak usilovne ho sledoval od priečinku v Corneliovej sušiarni až na buytenhofské popravisko, z buytenbofského popraviska do loewensteinskej pevnosti, tak starostlivo sa díval, ako sa kvet zrodil a rástol na Rosinom obloku, toľko ráz zohrial vzduch okolo neho svojím dychom, že nikto nie je väčšmi jeho pôvodcom než on: keby mu ktokoľvek v tejto chvíli vzal čierny tulipán, bola by to krádež.

Ale Rosu nikde nevidel.
Z toho vyplýva, že Boxtelovu radosť nič nekalilo.

Sprievod sa zastavil uprostred kola medzi prekrásnymi stromami, čo boli ozdobené girlandami a nápismi; sprievod sa zastavil, hudba zahrmela, a tu sa zjavili haarlemské devy: prišli sprevádzať tulipán až k vyvýšenému trónu, na ktorom mal stáť na pódiu po boku zlatého kresla jeho výsosti miestodržiteľa.
A hrdý tulipán, zdvihnutý na svoj piedestál, čoskoro sa vztýčil nad zhromaždením a zhromaždenie volalo na slávu a tlieskalo a všetky ozveny Haarlemu opakovali to volanie a potlesk.

XXXII. POSLEDNÁ PROSBA

V tejto slávnostnej chvíli, práve keď sa ozval potlesk, cestou krajom parku prechádzal krytý koč a pre deti, ktoré horliví muži a ženy vytisli spod hlavného stromoradia, šiel iba krokom.

Tento zaprášený, zmorený, vo všetkých osách vŕzgajúci koč väznil nešťastného van Baerleho a väzňovi sa otvoreným okienkom začal odhaľovať pohľad, ktorý sme sa, isteže veľmi nedokonale, pokúsili ukázať našim čitateľom.

Zástupy, hurhaj, oslepujúci ligot nádhery, koľko jej len vedia vytvoriť ľudia a príroda, oslnili väzňa, akoby jeho celu bol ožiaril blesk.

Čo ako neochotne mu odpovedal jeho spoločník, keď sa ho van Baerle opytoval na svoj vlastný osud, predsa sa ho ešte naposledy opýtal na príčinu tejto haravary, hoci by ju v prvej chvíli bol mal a mohol pokladať za niečo, čo sa ho vôbec netýka.

„Čo je to, prosím vás, pán plukovník?“ opýtal sa dôstojníka, ktorý ho sprevádzal.

„Ako vidíte, pane,“ odpovedal dôstojník, „je to slávnosť.“

„Ach, slávnosť!“ povedal Cornelius trúchlivo ľahostajným tónom človeka, ktorému už dávno nepatrí nijaká radosť na tomto svete.

Potom, po chvíli mlčania, keď koč prešiel niekoľko krokov, spýtal sa predsa:

„Slávnosť mesta Haarlemu? Lebo vidím kvety.“

„Naozaj na tejto slávnosti kvety hrajú hlavnú úlohu, pane.“

„Ach, tie sladké vône! Ach, tie krásne farby!“ zvolal Cornelius.

„Zastavte, nech to pán vidí,“ povedal dôstojník poháňajúcemu vojakovi v náhlom hnutí nežného súcitu, aký sa nájde iba u vojakov.

„Ďakujem vám za láskavosť, pane,“ ozval sa van Baerle smutne, „ale cudzia radosť je pre mňa bolesťou; ušetrite ma jej, prosím.“

„Ako si želáte; poďme teda ďalej. Kázal som zastaviť, lebo ste sa ma na to spytovali, a potom, hovorí sa o vás, že máte veľmi rád kvety, najmä tie, ktoré tu dnes oslavujú.“

„A ktoré kvety tu dnes oslavujú, pane?“

„Tulipány.“

„Tulipány!“ zvolal van Baerle. „To je dnes slávnosť tulipánov?“

„Áno, pane; ale keďže vám je ten pohľad na ťarchu, poďme.“
A dôstojník už-už chcel dať rozkaz, aby šli ďalej. No Cornelius ho zadržal, hlavou mu preletela bolestná myšlienka.

„Pane,“ opýtal sa trasúcim sa hlasom, „dnes azda udeľujú cenu?“

„Cenu za čierny tulipán, áno.“

Corneliovi udrela krv do líc, celým telom mu prebehol mráz, na čele sa mu zaperlil pot.

Potom si uvážil, že ak tam nie sú on a tulipán, zo slávnosti nebodaj nebude nič, keďže niet na nej človeka ani kvetu, ktorým by mohli vzdať hold, a povedal:

„Žiaľ, všetci títo chudáci budú takí nešťastní ako ja, lebo neuvidia veľkú slávu, na ktorú ich pozvali, alebo aspoň nie úplnú.“

„Ako to myslíte, pane?“

„Myslím to tak,“ povedal Cornelius a hodil sa nazad do koča, „že okrem jedného človeka, ktorého poznám, nikdy nikto neobjaví čierny tulipán.“

„Potom ten, koho poznáte, pane,“ povedal dôstojník, „už ho objavil, lebo v tejto chvíli celý Haarlem obdivuje kvet, ktorý vy pokladáte za nemožný.“

„Čierny tulipán!“ zvolal van Baerle a vystrčil sa z okienka až po pás. „Kde je? Kde je?“

„Tamto, na tróne, vidíte?“

„Vidím!“

„No tak, pane,“ povedal dôstojník, „teraz musíme ísť ďalej.“

„Och, pre zmilovanie božie, neodvážajte ma!“ zvolal van Baerle. „Nechajte ma ešte sa dívať. Čože, to, čo tamto vidím, je čierny tulipán, celkom čierny… Je to možné? Och, pane, videli ste ho? Iste má škvrny, iste nie je dokonalý, možno je len zafarbený na čierno: och, keby som ja bol tam, ja by som to vedel rozoznať, pane; dovoľte mi zosadnúť, dovoľte mi obzrieť si ho zblízka, preboha vás prosím!“

„Zošaleli ste, pane? Viete, že to nesmiem!“

„Úpenlivo vás prosím!“

„Zabúdate vari, že ste väzeň?“

„Som väzeň, to je pravda, ale som čestný človek; a dávam vám čestné slovo, pane, že neutečiem, nepokúsim sa ujsť; len mi dovoľte obzrieť si ten kvet!“

„Ale čo moje rozkazy, pane?“
A dôstojník sa znova nahol, že prikáže vojakom ísť ďalej. 
Cornelius ho zase zadržal.

„Och, majte trpezlivosť, buďte veľkodušný, celý môj život závisí od vášho súcitu! Žiaľ, môj život teraz už asi dlhý nebude. Ale vy neviete, pane, ako trpím, neviete, čo všetko mi zmieta mysľou a srdcom; lebo čo,“ pokračoval Cornelius zúfalo, „čo, ak je to môj tulipán, ak je to ten, čo ukradli Rose? Och, pane, chápete, čo je to objaviť čierny tulipán, na chvíľočku ho vidieť, poznať, že je dokonalý, že je to majstrovské spoločné dielo prírody a ľudského umu, a stratiť ho, navždy ho stratiť! Och, musím vystúpiť, pane, musím ho vidieť, zabite ma potom, ak chcete, ale musím ho vidieť, musím!“
„Mlčte, nešťastník, a rýchle nazad do koča, pozrite, sprievod jeho výsosti pána miestodržiteľa sa práve križuje s naším kočom, a keby princ zbadal nejakú výtržnosť, nejaký hluk, bol by koniec s vami aj so mnou.“

Van Baerle, strachujúci sa väčšmi o svojho spoločníka než o seba, hodil sa nazad do koča, ale nevydržal tam ani pol minúty a len čo prešlo prvých dvadsať jazdcov, zase sa vytrčil z oblôčka a gestikuloval a vysielal úpenlivé prosby k miestodržiteľovi práve vo chvíli, keď ich koče boli vedľa seba. Viliam, ako vždy chladný a jednoducho oblečený, uberal sa na miesto splniť svoju povinnosť predsedu. V ruke mal pergamenový zvitok, ktorý v tento deň slávnosti bol jeho veliteľskou paličkou.

Keď princ miestodržiteľ videl gestikulujúceho a úpenlivo prosiaceho človeka, a možno aj poznal dôstojníka, ktorý toho človeka sprevádzal, prikázal zastaviť.

Okamžite jeho citlivé kone s oceľovými nohami zastali šesť krokov od van Baerleho, zavretého v koči.

„Čo sa to robí?“ opýtal sa princ dôstojníka, ktorý na prvé miestodržiteľovo kývnutie zoskočil z koča a úctivo k nemu pristúpil.

„Vaša výsosť,“ povedal dôstojník, „to je ten väzeň, po ktorého som na váš rozkaz bol v Loewensteine a privážam vám ho do Haarlemu, ako si vaša výsosť želala.“

„Čo chce?“

„Naliehavo prosí, aby sa tu smel na chvíľu zastaviť.“

„Aby som videl čierny tulipán, vaša výsosť,“ volal van Baerle a zopäl ruky, „a potom, keď ho uvidím, keď sa dozviem, čo sa musím dozvedieť, umriem, ak bude treba, ale umierajúc budem blahorečiť vašej výsosti, vašej dobrotivej výsosti, sprostredkovateľke medzi Bohom a mnou; vaša výsosť umožní, aby moje dielo bolo dovŕšené a oslávené.“

Bol to naozaj zvláštny pohľad na tých dvoch ľudí, vystrčených každý z oblôčka svojho koča a obklopených každý svojimi strážami; jeden všemocný, druhý bezmocný; jeden pripravený vystúpiť na trón, druhý presvedčený, že onedlho vystúpi na popravisko.

Viliam chladno hľadel na Cornelia a chladno vypočul jeho vrúcnu prosbu.

Potom sa obrátil k dôstojníkovi.

„Tento človek je ten vzbúrený väzeň, čo sa v Loewensteine pokúsil zabiť svojho žalárnika?“ spýtal sa.

Cornelius bolestne vzdychol a sklonil hlavu. Jemná, statočná tvár mu očervenela i zbledla odrazu. Tieto slová všemohúceho, vševedúceho princa, táto božská neomylnosť, ktorá od akéhosi tajného, iným neviditeľného posla už vedela o jeho zločine, mu veštili nielen istejší trest, ale aj odmietnutie prosby.

Nepokúsil sa zápasiť, nepokúsil sa brániť; ukázal princovým očiam dojímavý pohľad na naivné zúfalstvo, čo nemohlo uniknúť takému veľkému duchu, ako mal ten, kto ho pozoroval, a nemohlo sa nedotknúť takého veľkého srdca.

„Dovoľte väzňovi vysadnúť,“ povedal miestodržiteľ, „a nech si ide obzrieť čierny tulipán; ten kvet si zaslúži, aby ho človek videl aspoň raz.“

„Och!“ vydýchol Cornelius, skoro zamdlievajúci radosťou a až sa potočil na stupníku koča. „Och, výsosť!“
A zaseklo mu dych; a nebyť dôstojníkovho ramena, ktoré ho zachytilo a podoprelo, bol by chudák Cornelius ďakoval jeho výsosti na kolenách a s čelom v prachu.

Keď princ dal toto dovolenie, pokračoval ďalej svojou cestou parkom, sprevádzaný nadšeným volaním na slávu.

Onedlho došiel na svoje pódium a v diaľke zahrmelo neviditeľné delo.

ZAKĽÚČENIE

Van Baerle, vedený štyrmi strážnymi, ktorí si kliesnili cestu zástupom, okľukou prenikol k čiernemu tulipánu a čoraz zbližša ho hltal pohľadom.

Videl ho konečne, ten jedinečný kvet, ktorý sa účinkom neznámych kombinácií tepla a chladu, tône a svetla mal jedného dňa zjaviť a potom zmiznúť navždy. Videl ho zo šiestich krokov; kochal sa jeho dokonalosťou a pôvabom; videl ho za devami, ktoré tvorili čestnú stráž tomuto kráľovi ušľachtilosti a čistoty. A predsa, čím väčšmi sa na vlastné oči presviedčal o dokonalosti kvetu, tým väčšmi mu to trhalo srdce. Obzrel sa okolo seba, chcel dať jednu otázku, jednu jedinú. Ale všade neznáme tváre, všade pozornosť sústredená na prestol, na ktorý si práve sadol miestodržiteľ.

Viliam, priťahujúci všeobecnú pozornosť, vstal, prešiel pokojným pohľadom po opojenom zástupe a jeho prenikavé oko sa postupne zastavilo na troch koncoch trojuholníka, ktorý pred ním tvorili tri veľmi rozdielne záujmy a tri celkom odlišné drámy.

Na jednom konci Boxtel, trasúci sa nedočkavosťou a hltajúci očami princa, floriny, čierny tulipán a zhromaždené zástupy;

na druhom bezdychý, nemý Cornelius, ktorého oči, život, srdce a láska sa upínali len a len na čierny tulipán, jeho dieťa;

a konečne na treťom, na stupienku medzi haarlemskými pannami stojaca pekná Frízka v kroji z jemného červeného plátna, vyšívaného striebrom a pokrytá čipkami, čo vo vlnách splývali z jej zlatého čepčeka;

slovom Rosa, ktorá sa omdlievajúca a so sklopenými očami opierala o rameno Viliamovho dôstojníka.

Keď princ takto videl rozostavených svojich poslucháčov, pomaly rozvinul pergamen a pokojným jasným hlasom, slabým síce, ale takým, že ani slovo z neho sa nestratilo v nábožnom tichu, čo sa náhle rozhostilo nad päťdesiatimi tisícmi divákov a prikovalo im dych na jeho pery, povedal:

„Viete, načo sme sa tu zhromaždili.

Cena stotisíc florinov bola vypísaná pre toho, kto by objavil čierny tulipán.

Čierny tulipán, zázrak Holandska, je tu pred vašimi očami; čierny tulipán je vypestovaný a spĺňa všetky podmienky, požadované haarlemskou Pestovateľskou spoločnosťou.

História jeho vzniku a meno jeho objaviteľa budú zapísané v čestnej knihe mesta.

Nech pristúpi osoba, ktorej patrí čierny tulipán.“
A pri týchto slovách princ, aby posúdil vyvolaný dojem, prebehol jasným pohľadom po troch koncoch trojuholníka.

Videl Boxtela zoskakovať z jeho stupňa.

Videl Cornelia urobiť mimovoľný pohyb.

A konečne videl dôstojníka povereného dozorom nad Rosou, ako ju vedie, a či skôr ťahá pred trón.

Dva výkriky zazneli odrazu, jeden z princovej pravej strany, druhý z ľavej.

Boxtel ohúrený, Cornelius ohromený vykríkli naraz: „Rosa! Rosa!“

„Tento tulipán je váš, však, slečna?“ opýtal sa princ.

„Áno, vaša výsosť,“ zašepkala Rosa, ktorej dojímavú krásu privítal všeobecný šum.

„Och,“ zamumlal Cornelius, „klamala teda, keď vravela, že jej kvet ukradli! Preto teda odišla z Loewensteinu! Zabudla na mňa, zradila ma, a ja som veril, že je mojím najlepším priateľom!“

„Och!“ zastenal aj Boxtel. „Som stratený!“

„Tento tulipán,“ pokračoval princ, „ponesie teda meno svojho tvorcu a bude zapísaný do katalógu kvetov pod názvom Tulipa nigra Rosa Baerlensis, a to pre meno van Baerle, ktoré táto dievčina dnes prijme výdajom.“
A zároveň Viliam vzal Rosinu ruku a vložil ju do rúk mladíka, ktorý bledý, omráčený, premožený radosťou priskočil k nohám trónu a pozdravoval striedavo svojho vladára, svoju mladuchu a Boha, čo sa z výšin nebeského blankytu s úsmevom díval na dve šťastné srdcia. A zároveň v tej istej chvíli klesol k nohám predsedu van Systensa druhý muž, zasiahnutý celkom iným vzrušením.

To v bezvedomí spadol Boxtel, zavalený troskami svojich nádejí.

Zdvihli ho, preskúmali mu tep a srdce; bol mŕtvy.

Táto príhoda ináč slávnosť nijako neskalila, lebo ani predseda, ani princ jej nevenovali nijakú veľkú pozornosť.

Cornelius zhrozený cúvol: v zlodejovi, v nepravom Jacobovi poznal pravého Isaaca Boxtela, svojho suseda, ktorého on v čistote svojej duše nikdy ani na chvíľočku neupodozrieval z takého mrzkého činu.

Ináč pre Boxtela bolo veľké šťastie, že mu Boh tak vhod zoslal náhlu porážku, aspoň už nebol svedkom udalostí, čo by boli nesmierne boleli jeho pýchu a jeho chamtivosť.

Potom pri fanfárach trúbok sa sprievod znova dal na cestu a v jeho ceremoniále sa nič nezmenilo, iba ak to, že Boxtel bol mŕtvy a že Cornelius a Rosa ako triumfátori kráčali bok po boku a ruka v ruke.

Keď sa vrátili na radnicu, princ ukázal Corneliovi prstom na mešec so stotisíc florinmi a povedal:

„Nie je celkom jasné, komu podľa zásluhy patria tieto peniaze, či vám, či Rose; lebo ak vy ste vypestovali cibuľku čierneho tulipánu, vyrástla a vykvitla jej zásluhou; bolo by teda nespravodlivé nedať jej ich ako veno. Ináč je to dar mesta Haarlem tulipánu.“

Cornelius čakal, nevediac ešte, kde princ mieri. Princ pokračoval:

„Dávam týchto stotisíc florinov Rose, zaslúžila si ich a bude vám ich môcť priniesť; sú cenou udelenou jej za lásku, odvahu a statočnosť.

Čo sa týka vás, pane, tu tiež Rosinou zásluhou, ktorá predložila dôkaz vašej neviny,“ a pri týchto slovách princ podal Corneliovi povestný hárok z biblie, na ktorom bol napísaný list Cornelia de Witta a do ktorého donedávna bola zabalená tretia cibuľka, „čo sa vás týka, zistilo sa, že ste boli väznený pre nespáchaný zločin.

To znamená, že ste nielen voľný, ale aj to, že majetok nevinného človeka nemôže byť zhabaný.

Váš majetok sa vám teda vracia.

Pán van Baerle, ste krstným synom pána Cornelia de Witta a priateľom pána Jána. Ostaňte hodný mena, ktoré vám jeden dal pri krstiteľnici, a priateľstva, ktorým vás poctil druhý. Zachovávajte v živej pamäti ich oboch, lebo páni Wittovci, skrivodlivo súdení a skrivodlivo potrestaní vo chvíli ľudového omylu, boli dvaja veľkí občania, na ktorých je Holandsko dnes hrdé.“

Po týchto slovách, ktoré proti svojej obyčaji vyslovil dojato, podal princ ruky na bozkanie snúbencom, čo pokľakli každý z jedného jeho boku.

Potom so vzdychom doložil:

„Ach, áno, vy môžete byť naozaj šťastní, vy, čo možno snívate o pravej sláve Holandska a najmä o jeho pravom šťastí, keď sa usilujete vydobyť mu iba nové farby tulipánov.“
A potom vrhol pohľad smerom k Francúzsku, akoby tam videl kopiť sa nové chmáry, sadol do svojho koča a odišiel.

V ten istý deň i Cornelius odcestoval do Dordrechtu s Rosou, ktorá prostredníctvom starej pestúnky Lug, poverenej funkciou vyslanca, oznámila jej otcovi všetko, čo sa stalo.

Tí, čo vďaka nášmu expozé poznajú povahu starého Gryphusa, pochopia, že sa so svojím zaťom tak ľahko nezmieril. Škrelo ho to zmlátenie, počet úderov porátal podľa navretých klobás, bolo ich údajne štyridsaťjeden; ale napokon sa vzdal, aby vraj nebol menej veľkodušný než jeho výsosť pán miestodržiteľ.

Keď sa zo žalárnika ľudí stal strážcom kvetov, bol z neho najprísnejší žalárnik kvetov v celom Flandersku. Mali ste ho vidieť, ako dozerá na nebezpečné motýle, ako zabíja poľné myši a odháňa príliš hladné včely!

Pravdaže sa dozvedel, ako to bolo s Boxtelom, a pravdaže zúril, že tak sadol na lep nepravému Jacobovi, a preto vlastnoručne rozrumil pozorovateľňu, vybudovanú kedysi závistníkom za sykomorou; lebo Boxtelov pozemok, predaný na dražbe, pomohol rozšíriť Corneliove záhony, zaokrúhlené teraz tak, že boli bezpečné proti všetkým ďalekohľadom v Dordrechte.

Rosa, čoraz krajšia, bola i čoraz vzdelanejšia a po dvoch rokoch manželstva vedela tak dobre čítať a písať, že si mohla sama vziať na starosť výchovu dvoch detí, ktoré jej rozkvitli v mesiaci máji roku 1764 a 1765 ako tulipány a spôsobili jej oveľa menej trápenia, než slávny kvet, ktorému za ne mohla ďakovať.

Jedno bolo chlapec, druhé dievčatko, a tak nemusíme ani hovoriť, že jedno sa volalo Cornelius a druhé Rosa.

Van Baerle ostal verný Rose i svojim tulipánom; celý život sa staral o šťastie svojej ženy a o pestovanie kvetov, a objavil mnoho variet, zapísaných v holandských katalógoch.

Hlavnými dvoma ozdobami jeho salónu boli v dvoch hrubých zlatých rámoch tie dva hárky z biblie Cornelia de Witta; na jednom, ako sa pamätáme, mu jeho krstný otec písal, aby spálil korešpondenciu pána de Louvois.

Na druhom Cornelius testamentárne porúčal Rose tri cibuľky čierneho tulipánu s podmienkou, že s venom stotisíc zlatých florinov si vezme za muža pekného, driečneho mladíka dvadsaťšesť až dvadsaťosemročného, ktorý by ju miloval a ktorého by ona milovala.

Táto podmienka bola presne splnená, hoci Cornelius neumrel, a práve preto, že neumrel.
A aby Cornelius odohnal prípadných závistníkov – veď Prozreteľnosť nemusela mať vždy kedy zbaviť ho aj iných závistníkov tak, ako ho zbavila Isaaca Boxtela – dal napísať nad bránu svojho domu tento riadok, ktorý Grotius v deň svojho úteku vyryl do žalárneho múra:

„Človek niekedy vytrpí toľko, že má právo nikdy už nepovedať: Som príliš šťastný.“
VYSVETLIVKY

I. kapitola

gotické domy – budovy, stavané v gotickom slohu. Gotika vládla v umení v 13. – 15.  stor. a v staviteľstve bol jej najcharakteristickejším znakom lomený oblúk a rebrová krížová klenba

orientálny – pochádzajúci z Orientu alebo pripomínajúci Orient, t. j. krajiny Prednej a Strednej Ázie

sedem Spojených provincií – nizozemská buržoázna revolúcia v 16. storočí vyústila v zriadenie nezávislých Spojených nizozemských provincií. Bolo ich sedem: Holland, Zeeland, Utrecht, Groningen, Overijsel, Friesland a Gelderland. Podľa najvýznamnejšej z týchto provincií sa nizozemská republika neskôr začala nazývať Holandsko.

holandské generálne stavy – spolu s miestodržitelom z rodu Oranžovcov vládli v Spojených provinciách 
Viliam Oranžský – princ, od r. 1555 miestodržiteľ provincií Holland, Zeeland a Utrecht, jeden z vodcov protišpanielskej šľachtickej opozície. Po víťazstve buržoáznej revolúcie sa stal hlavou nezávislého holandského štátu.

Ľudovít XIV. – francúzsky absolutistický kráľ z rodu Bourbonov, vládol od r. 1643. Od neho pochádza charakteristický výrok: „Štát som ja!“

gróf de Guise – vynikajúci bojovník François de Lorraine de Guise (fransoa d’lorrén d’gis), žil v rokoch 1519-1563 
Boileau, Despréaux Nicolas – (bualo, depreo nykola, 1636-1711) francúzsky básnik, kritik a teoretik, obhajca zásad klasicizmu, autor známej didaktickej básne „Básnické umenie“ 
Mitridates – meno niekoľkých pontských kráľov. Najslávnejší z nich Mitridates VI. (132-63 pr. n. 1.) dobyl Krym a dlhý čas úspešne bojoval proti Rimanom; považovali ho za najnebezpečnejšieho nepriateľa Ríma 
averzia – (lat.) odpor, nechuť

Henrietta Stuartovna – (1644-1670) princezná anglická a škótska, dcéra kráľa Karola I. a Henrietty Francúzskej, žena Filipa Orleánskeho, brata Ľudovíta XIV.

Karol I. – z rodu Stuartovcov, 1600-1649, anglický a škótsky kráľ v rokoch 1625-1649. Jeho absolutizmus sa stal podnetom k vypuknutiu buržoáznej revolúcie a občianskej vojny, za ktorej bol r. 1649 popravený 
Horác – Horatius Flaccus Quintus (65-8 pr. n. 1.) jeden z najväčších rímskych básnikov 
Justum et tenacem – začiatočné slová tretej ódy z III. knihy Horáciových Ód 
vi coactus – (lat.) silou donútený

fanatizmus – vášnivá a slepá zaujatosť pre niečo, spojená s neznášanlivosťou voči všetkým ostatným názorom

Aristides – zvaný Spravodlivý, konzervatívny a nezištný aténsky politik, grécky vojvodca v bitke pri Maratóne
Aténčania – obyvatelia Atén, hospodárskeho, politického a kultúrneho strediska antického sveta

markíz de Louvois – (Michel Le Tellier, 1641-1691) francúzsky štátnik, jeden z hlavných ministrov Ľudovíta XIV. Mal veľký vplyv na zahraničnú politiku

frízsky – pochádzajúci z nizozemskej provincie Friesland

II. kapitola

Trompovo loďstvo – Tromp Maarten (1598-1653) – holandský admirál, r. 1639 zvíťazil nad španielskym loďstvom 
Šelda – (fr. Escaut, vysl. esko) 430 km dlhá rieka; pramení v severnom Francúzsku, preteká provinciou Východné Flandersko a pod Antverpami ústí do Atlantického oceánu 
porážky pri Reele, Orsay, Wesele a Rheinbergu – porážky, ktoré Holandská republika utrpela od armády Ľudovíta XIV. v r. 1672

III. kapitola

Lavater, Johann Caspar – (1741-1801) švajčiarsky filozof, básnik a teológ, vynálzeca fyziognómie (veda, ktorá poznáva ľudí podľa výzoru, vysvetľuje črty tváre)

V. kapitola

rara avis – (lat.) zriedkavý vták

Juvenal – Iuvenalis Decimus Iunius (asi 60-140 n. 1.) autor 16 satír, v ktorých podal vášnivú kritiku morálneho rozkladu rímskej spoločnosti v cisárskom období 
florin – zlatá alebo strieborná minca, nizozemská menová jednotka 
admirál de Ruyter (1607-1676) – Holanďan, jeden z najvýznamnejších námorníkov svojej doby, vydobyl mnohé víťazstvá 
mynheer – (m’nér) môj pane, holandské oslovenie, tiež žartovná prezývka Nizozemca 
Alexandrijská knižnica – najväčšia knižnica staroveku, založená r. 290 pr. n. 1. Obsahovala asi 700 000 zväzkov prevažne gréckej literatúry. Bola zničená v rokoch 48-47 pr. n. 1., keď Alexandriu obliehal Caesar 
Singhálovia – obyvatelia Cejlónu

Linné (Linnaeus) Carl – (1707-1778) švédsky prírodovedec, lekár a botanik, profesor botaniky a prírodopisu na univerzite v Uppsale

Tournefort, Joseph Pitton de – (1656-1708) francúzsky botanik a cestovateľ. Vypracoval klasifikáciu rastlinného sveta, za ktorú je považovaný za predchodcu Linného

Alfons VI. – portugalský kráľ, vládol v rokoch 1656-1667. Na trón nastúpil ako 13-ročný, od r. 1662 vládol so svojím radcom Castellomelhor. Krátko po svadbe s Máriou Savojskou bol zvrhnutý svojou vlastnou ženou. Umrel vo vyhnanstve r. 1683

Condé, Louis II., princ de – zvaný Veľký, (1621-1686), patril k najznamenitejším francúzskym vojvodcom a bol povestný rýchlosťou svojich útokov. Viedol víťazné vojny v Nemecku, Španielsku a španielskom Nizozemsku. R. 1643 sa stal vrchným veliteľom vo Flandersku a je známy víťazstvom nad Španielmi pri Rocroy

bene sit – (lat.) dobre, nech je tak

Dou, Gerard – (vysl. dau cherard) 1613-1675 holandský maliar, Rembrandtov žiak, autor mravoučných obrazov zo života mestskej spoločnosti a drobných sedliakov

Mieris, Frans van – (vysl. míris) 1635-1681 holandský barokový maliar, žiak G. Doua

VI. kapitola

Porus – alebo Póros, indický kráľ v poriečí rieky Indu, s ktorým Alexander Veľký vybojoval r. 326 pr. n. 1. poslednú veľkú bitku svojej výpravy na východ. Póros sa podrobil a po Alexandrovej smrti bol okolo r. 318 pr. n. 1. úkladne zavraždený

Alexander Makedónsky – zvaný Veľký, (356-323 pr. n. 1.) jeden z veľkých vojvodcov a panovníkov staroveku. Ovládol Malú Áziu, Feníciu a Egypt, obsadil Babylon a prehlásil sa za vládcu Perzskej ríše

adept – (lat.) kto začína alebo hodlá pestovať nejaký odbor, spravidla umelecký alebo vedecký

premisa – (lat.) v logike predpoklad, veta, z ktorej niečo vyvodzujeme, úsudok

sylogizmus – (lat.) deduktívny úsudok s dvoma premisami 
sykomora – egyptský figovník

Shakespeare Wiliam (šejkspír uiliem) 1564-1616 – najväčší anglický dramatik a básnik

Rubens, Peter Paul (1577-1640) – flámsky barokový maliar, autor živých obrazov hýriacich farbami

Dante Alighieri (aligjeri) 1265-1321 – najväčší taliansky básnik, autor Božskej komédie

Amalechiti – kočovný národ, obývajúci v dávnoveku pobrežie medzi Palestínou a Sinajským polostrovom. Podnikali lúpežné nájazdy na Izraelitov a r. 950 pr. n. 1. boli porazení a vyvraždení Saulom a Dávidom

kompromitovať – ublížiť niečej povesti alebo vážnosti, zahanbiť 
koptská hnedá čerň – kopt je skoro čistý uhlík, vylúčený v podobe sadzí pri nedokonalom spaľovaní paliva. Používa sa na výrobu veľmi sýtej čiernej farby

VII. kapitola

pandaemonium – chrám, svätyňa

tabernaculum – (lat.) v katol. cirkvi skrinka na oltári pre najsvätejšiu sviatosť

Delfy – staroveká svätyňa v strednom Grécku, stredisko kultu boha Apollóna a slávna veštiareň
Racine, Jean (rasin žan) 1639-1699 – popredný dramatický spisovatel francúzskeho klasicizmu 
obskúrny – pokútny, podozrivý, temný

Caesar, Gaius Július (cézar, gájus) 100-44 pr. n. l., – jeden z najvýznamnejších štátnikov, vojvodcov, spisovateľov a rečníkov starovekého Ríma

Maximilián I. (1459-1519) – rímsko-nemecký cisár, zakladateľ svetovej moci Habsburgovcov.

VIII. kapitola

nikdy jedovatý papier, vpustený do benátskej bronzovej papule – na istom dome v Benátkach bola bronzová schránka v podobe levej papule, do ktorej sa hádzali anonymné udania

sofizmus – klamný záver, zdanlivo správny; falošne vyvodený dôkaz na oklamanie niekoho

marodér (fr. maraud) – ničomník

IX. kapitola

karbunkulové – svietiace (lat. carbunculus = stredoveký rubín alebo kameň, ktorý vo tme svieti)

corpus delicti – usvedčujúci dôkaz; predmet, dokazujúci vinu 
flegmatický – nevšímavý, ľahostajný, chladnokrvný

XI. kapitola

Tarquinius, Lucius T. Superbus zvaný Pyšný – (534-510 pr. n. 1.) siedmy a posledný rímsky kráľ. Pre svoje tyranské počínanie bol zvrhnutý a vyhnaný z Ríma r. 510 a Rím sa stal republikou

Vincennes – francúzske mesto, predmestie Paríža

dilema – ťažké rozhodnutie, nevyhnutnosť voľby medzi dvoma vecami

XII. kapitola
Chalais – (Henri de Talleyrand) markíz de, obľúbenec Ľudovíta XIII. (1599-1626). Bol obvinený zo sprisahania proti Richelieuovi a sťatý 
François de Thon – (1607-1642) syn francúzskeho historika Jacquesa de Thon; bol sťatý spolu so svojím priateľom Cinq-Marsom, keď odmietol odhaliť sprisahanie 
libra – anglická váhová jednotka (0,46 kg) 
unca – anglická váhová jednotka (78,35 g)

Turnus – mýtický kráľ Rutulov (kmeň v Látiu, t. j. v strednej Itálii; hlavným mestom Látia bol Rím)

Marie de Sévigné – (1626-1696) francúzska spisovateľka. Vo svojich Listoch opísala život na dvore Ľudovíta XIV.

Barnevelt – (Johan van Oldenbarnevelt) 1549-1619, jeden zo zakladateľov republiky Spojených provincií, popravený na rozkaz Mauricea de Nassau

Grotius – (Hugo de Groot) 1583-1645, holandský právnik a diplomat, jeden zo zakladateľov medzinárodného práva. R. 1619 bol z politických príčin odsúdený na doživotný žalár, o dva roky neskôr ušiel z väzenia.

XIII. kapitola

unguibus et rostro – (lat.) nechtami a zobákom; zubami-nechtami 
XVI. kapitola

sinekúra – výnosná funkcia, prinášajúca príjmy bez povinností 
palec – anglická dĺžková miera (2,5 cm)

XXI. kapitola
Cerberus – v gr. mytológii obludný trojhlavý pes, strážca vchodu do podsvetia

Semiramis – (Sammuramat) manželka asýrskeho vládcu Šamši Adada V. a veľmi schopná regentka za nedospelosti jeho syna Adadmirariho III. (do r. 806 pr. n. l.). S jej menom sú spojené povesti o „visutých záhradách“, vybudovaných na umelých kamenných terasách.

Kleopatra – 69-30 pr. n. 1., egyptská kráľovná, ktorej krása očarila Caesara i Marca Antónia

Alžbeta I. Tudorovna – (1533-1603), angl. kráľovná od r. 1558. Podporovala nizozemskú buržoáznu revolúciu proti Španielsku

Anna Rakúska – (1601-1666) dcéra Filipa III. zo Španielska, žena Ľudovíta XIII.; po jeho smrti vládla miesto nedospelého syna

pythagoreizmus – filozoficko-náboženský smer, ktorý verí v nesmrteľnosť duše a prevteľovanie; vyšiel z učenia starogréckeho fdozofa Pythagora (580-500 pr. n. 1.)

involucrum – (lat.) obal, puzdro

XXII. kapitola

Saint-Preux a Júlia – postavy z diela J. J. Rousseaua: „Júlia alebo Nová Heloisa“

XXIII. kapitola

Metz (més) – mesto 312 km na severovýchod od Paríža 
XXVI. kapitola

Homér – grécky básnik, autor eposov Ilias a Odyssea

Minerva (Athéna) – v gr. mytológii bohyňa múdrosti, remesiel, umenia a rozvážne vedenej vojny 
Achilleus – v gr. mytológii najstatočnejší z gréckych hrdinov pred Trójou, zraniteľný iba na päte

XXVII. kapitola

hybrid – kríženec, ktorý vznikol krížením rozličných druhov, radov a pod.

XXVIII. kapitola

Argus – v starogréckom bájosloví stooký obor, strážca 
Daidalos – v gr. mytológii staviteľ labyrintu na Kréte 
kuriozita – zvláštnosť, neobyčajná vec

Grandier Urbain – (1590-1634) farár, ktorého Laubardemont odsúdil ako posadnutého diablom na upálenie zaživa
XXIX. kapitola

interpunkcia – používanie rozdeľovacích znamienok 
aes – (lat.) kov a veci z kovu: štít, brnenie, prilba 
triplex – (lat.) trojitý, trojnásobný

XXXI. kapitola

David Teniers st. – (1582-1649) a jeho syn a žiak David Teniers ml. (1610-1690), slávni flámski maliari 
notáblovia – (fr.) vznešené, vplyvné osobnosti

Robespierre Maximilien de – (1758-1794) naj význačnejší činiteľ Veľkej fr. revolúcie 18. storočia, vodca jakobínskej revolučnej vlády, veľký vlastenec, demokrat a revolucionár svojej doby

tribún – (lat. tribunus) v antickom Ríme titul vysokých občianskych a vojenských funkcionárov; ľudový vodca

Pompeius Gnaeus – (106-48 pr. n. 1.) rímsky vojvodca a politik

Galovia – rímske pomenovanie Keltov, ktorí obývali Galiu (dnešné Francúzsko, Belgicko a severné Taliansko). Caesar si ich územie podrobil v rokoch 86-81 pr. n. 1.

Kybelé – v maloázijskej mytológii matka bohov a všetkého živého na svete, bohyňa plodnosti

panteón – antický chrám, zasvätený niekoľkým alebo všetkým bohom

aristokrat – (gr.) príslušník aristokracie, šľachtic, človek s privilegovaným postavením

Banco, Nanni di –  (banko, nany dy) 1374-1421, florentský sochár, významný predstaviteľ raného talianskeho renesančného sochárstva; pracoval na sochárskej výzdobe dómu vo Florencii

Macbeth (mekbet) pololegendárny škótsky feudál, ktorý vraždou dosiahol kráľovskú moc; hrdina rovnomennej Shakespearovej tragédie a Verdiho opery

ZAKLÚČENIE

expozé – (fr.) úradné vyhlásenie; výklad člena vlády v snemovni 
varieta – odroda

VÝSLOVNOSŤ MIEN

	d’Aspergen
	dasperžan

	van Baerle
	fan barle

	Barneveldt
	barnefeldt

	Boileau
	bualó

	Buytenbof
	böjtenbof

	Buytruysbeim
	böjtröjsbejm

	Condé
	kondé

	Craeke
	kráke

	Gisels Jacob
	chisels jakob

	Gorcum
	cborkiim

	Grandier
	grandié

	Grote-Markt
	cbrote markt

	Grotius
	grocius

	Gryphus
	chrejfüs

	de Guise
	d’gíz

	Hoogstraet
	hóchstrát

	de Chalais
	d’šalé

	Léger
	léžé

	Loewenstein 
	lúvenstejn 

	de Louvois 
	d’luvua 

	Macbeth 
	mäkbet

	Mieris 
	miris 

	mynheer 
	ra’nér 

	Racine
	rasin

	Robespierre 
	obspier 

	de Ruyter 
	d’röjter 

	Saint Preux 
	sén prö 

	de Sévigné 
	d’séviňé 

	Shakespeare 
	šejkspír 

	van Systens
	fan sejstens

	Teniers 
	tenirs 

	Texel 
	tesel 

	de Thou 
	d’tu

	Tournefort 
	turnfór 

	Tuckelaer
	tejkelár

